***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

ԲՈՎԱՆԴԱԿՈՒԹՅՈՒՆ

[ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 2](#_Toc47716834)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 23](#_Toc47716835)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 47](#_Toc47716839)

[ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 142](#_Toc47716841)

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ**

**ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԱԲԵՐՅԱԼ………………………………………................................…...151**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ**

**ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԻ ՎԵՐԱԲԵՐՅԱԼ………................……….……………………...……….….152**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ**

**ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ (տնտեսագիտական դասակարգմամբ)………………......153**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ**

**ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ) ՎԵՐԱԲԵՐՅԱԼ …………..................……………...…....160**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ**

**ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ`**

**ԸՍՏ ՊԵՏԱԿԱՆ ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ…………………………………………167**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ` ԸՍՏ ՊԵՏԱԿԱՆ**

**ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ……………………………180**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԱՌԱՋԻՆ**

**ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ՎԱՐԿԱՅԻՆ ԾՐԱԳՐԵՐԻ**

**ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ…..………….…...….376**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ**

**ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ**

**ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ԴՐԱՄԱՇՆՈՐՀԱՅԻՆ**

**ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ.........394**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԱՌԱՋԻՆ**

**ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ) ՖԻՆԱՆՍԱՎՈՐՄԱՆ**

**ԱՂԲՅՈՒՐՆԵՐԻ ՎԵՐԱԲԵՐՅԱԼ ………………………………………………..……………………………………...…...410**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԱՌԱՋԻՆ**

**ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ…………………………………..…..454**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2020 ԹՎԱԿԱՆԻ ԱՌԱՋԻՆ**

**ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ` ԸՍՏ ՄԻՋՈՑԱՌՈՒՄՆԵՐԸ ԿԱՏԱՐՈՂ ՀԱՆՐԱՅԻՆ ԻՇԽԱՆՈՒԹՅԱՆ ՄԱՐՄԻՆՆԵՐԻ………………………..….1088**

**ՏԵՂԵԿԱՆՔ ՀՀ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻՑ**

**ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏԵՎԱՆՔՆԵՐԻ ՆՎԱԶԵՑՄԱՆ ԵՎ**

**ՎԵՐԱՑՄԱՆ ՆՊԱՏԱԿՈՎ ԿԱՏԱՐՎԱԾ ԾԱԽՍԵՐԻ ԵՎ ՏՆՏԵՍՈՒԹՅԱՆ**

**ՎԱՐԿԱՎՈՐՄԱՆՆ ՈՒՂՎԱԾ ՄԻՋՈՑՆԵՐԻ ՎԵՐԱԲԵՐՅԱԼ…….……………………………………………….….1858**

# ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

Դեռևս 2019 թվականի վերջին կանխատեսվում էր, որ աշխարհի ավելի քան 170 երկրների տնտեսությունները 2020 թվականին կաճեն։ Մինչդեռ, կորոնավիրուսի համավարակի (COVID 19) ազդեցության գնահատականների ձևավորմանը զուգընթաց վերանայվեցնին նաև հենց այդ նույն թվով երկրների տնտեսական զարգացումների կանխատեսումները՝ անկման ուղղությամբ։ Ներկայում ամբողջ աշխարհը շարունակում է կրել համավարակի արագ տարածման բացասական հետևանքները: Այս պայմաններում հատկանշական է, որ զգալի անկում է կանխատեսվում ՀՀ գործընկեր երկրների տնտեսությունների համար, որի էական բացասական ազդեցությունը ՀՀ տնտեսության վրա անխուսափելի է։

2020 թվականի տարեսկզբին տնտեսությունում արձանագրված աճի բարձր տեմպերը, ՀՀ-ում և գործընկեր երկրներում բռնկված նոր տիպի կորոնավիրուսի համավարակի բացասական ազդեցություններով պայմանավորված, մարտ ամսից դանդաղեցին: Արտակարգ դրության և կիրառվող սահմանափակումների պայմաններում ապրիլին միտումները վատթարացան, ինչը սահմանափակումների մեծ մասի վերացման արդյունքում մայիս ամսից սկսած մեղմվեց։ Արդյունքում 2020 թվականի առաջին կիսամյակում գրանցվեց տնտեսական ակտիվության անկում: Առավելապես տուժել են ծառայությունների, շինարարության և մշակող արդյունաբերության ճյուղերը։ Տնտեսական ակտիվության անկումն ուղեկցվել է ներքին պահանջարկի նվազմամբ։

Համավարակի հետևանքով տնտեսական ակտիվության անկման և թուլացող ներքին ու արտաքին պահանջարկի պայմաններում 2020 թվականի առաջին վեց ամիսներին տեղի է ունեցել և՛ արտահանման, և՛ ներմուծման դոլարային ծավալների անկում: Արդյունքում, արտաքին ապրանքաշրջանառությունը կրճատվել է, իսկ առևտրային հաշվեկշիռը ցուցաբերել է բարելավման միտում:

2020 թվականի հունվար-հունիս ամիսներին գնաճը նախորդ տարվա նույն ժամանակահատվածի համեմատ դանդաղել է՝ կազմելով 0.5% (նախորդ տարվա նույն ժամանակահատվածի 2%-ի համեմատ)։ Դանդաղումը պայմանավորված է համավարակի բռնկման և տնտեսական գործունեության սահմանափակումների պայմաններում մի կողմից արտաքին հատվածից եկող գնանկումային ազդեցություններով, և մյուս կողմից՝ ներքին մասնավոր պահանջարկի թուլացմամբ։ Գնաճի դանդաղմանը և համավարակի տարածման բացասական ազդեցություներին հակազդելու նպատակով հունվար-հունիս ամիսներին ՀՀ ԿԲ-ն իջեցրել է վերաֆինանսավորման տոկոսադրույքն ընդհանուր առմամբ 1.0 տոկոսային կետով՝ ավելացնելով դրամավարկային խթանման չափը։

Խթանող դրամավարկային քաղաքականության և ՀՀ կառավարության հակաճգնաժամային միջոցառումների ազդեցությամբ առևտրային բանկերի կողմից ռեզիդենտներին տրամադրված վարկերի և ներգրավված ավանդների ծավալները 2020 թվականի առաջին կիսամյակի ընթացքում շարունակել են աճել բարձր տեմպերով, իսկ ՀՀ դրամով վարկերի և ավանդների տոկոսադրույքները նվազման միտումներ են դրսևորել:

2020 թվականի առաջին կիսամյակի ընթացքում պետական բյուջեի հարկային եկամուտների աճի տեմպն աստիճանաբար դանդաղել է՝ կիսամյակի վերջում արձանագրելով անկում: Պետական բյուջեի ընթացիկ և կապիտալ ծախսերն աճել են բարձր տեմպերով։ Արդյունքում, 2020 թվականի առաջին կիսամյակում տնտեսական անկման պայմաններում հարկաբյուջետային քաղաքականությունն ունեցել է խթանող ազդեցություն:

COVID-19 համավարակի հետևանքով առաջացած իրավիճակը հարկաբյուջետային կանոններով սահմանված կարգով դիտարկվել է որպես բացառիկ դեպք, ինչի կապակցությամբ ՀՀ կառավարությունն ընդունել է համապատասխան որոշում, իսկ ՀՀ ԱԺ-ն՝ «Հայաստանի Հանրապետության 2020 թվականի պետական բյուջեի մասին» օրենքում փոփոխություն և լրացումներ կատարելու մասին» ՀՀ օրենքը:

Համավարակի բացասական հետևանքների չեզոքացման նպատակով ՀՀ կառավարությունը մշակել է հակաճգնաժամային միջոցառումների փաթեթ՝ մոտ 150 մլրդ դրամ ընդհանուր գումարի չափով, որը պարունակում է սոցիալական և տնտեսական աջակցության, ինչպես նաև մասնավոր ներդրումների խթանմանը և երկարաժամկետ զարգացմանն ուղղված միջոցառումներ:

***Համախառն առաջարկ***

2020 թվականի հունվար-հունիսին գրանցվել է տնտեսական ակտիվության անկում նախորդ տարվա նույն ժամանակահատվածի համեմատ՝ պայմանավորված համավարակի բացասական տնտեսական հետևանքներով։ Չնայած տարեսկզբի աճի բարձր տեմպերին՝ համավարակի բացասական ազդեցությամբ պայմանավորված՝ մարտ ամսից սկիզբ առան բացասական զարգացումներ, որոնք համավարակի տարածման կանխարգելման նպատակով ՀՀ կառավարության կողմից կիրառված սահմանափակումների հետևանքով ապրիլին կտրուկ վատթարացան։ Մայիս ամսից սկսած՝ սահմանափակումների մեծ մասի վերացման արդյունքում անկումը մեղմվեց։ Արդյունքում տնտեսության բոլոր ճյուղերում, բացառությամբ գյուղատնտեսության և արդյունաբերության, գրանցվեց թողարկման ծավալների նվազում:

Արդյունաբերության դանդաղումն ուղեկցվեց մշակող արդյունաբերության նվազմամբ, որն արտաքին պահանջարկի նվազման արդյունք էր: Մյուս կողմից, զբոսաշրջիկների այցելությունների դադարեցումը իր հերթին բացասական ազդեցություն է թողել ծառայությունների որոշ տեսակների, առևտրի, ինչպես նաև ուղևորափոխադրումների վրա: Նշված զարգացումների հետևանքով առաջին կիսամյակում արձանագրվել է տնտեսական ակտիվության անկում (գծապատկերներ 1-4[[1]](#footnote-2)):

|  |  |
| --- | --- |
| 1. ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%) | 1. ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%) |
| 1. Տնտեսության ճյուղերի նպաստումները ՏԱՑ-ին (տ.կ.) | 1. Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.) |

2020 թվականի հունվար-հունիսին գրանցվել է տնտեսական ակտիվության իրական արտահայտությամբ 4.7% անկում, ինչը նախորդ տարվա ցուցանիշից ցածր է 11.1 տոկոսային կետով: Անկումը պայմանավորված է եղել ծառայությունների (3.5 տոկոսային կետ), շինարարության (1.6 տոկոսային կետ) և առևտրի (1.4 տոկոսային կետ) ճյուղերի անկմամբ։ Տտնտեսական ակտիվությանը դրական են նպաստել արդյունաբերության (0.3 տոկոսային կետ) և գյուղատնտեսության (0.2 տոկոսային կետ) աճերը:

2020 թվականի հունվար-հունիսին արդյունաբերությունն աճել է 1.5%-ով՝ պայմանավորված մետաղական հանքաքարի ադյունահանման ծավալների աճով: Արդյունաբերության աճին 4.3 տոկոսային կետով նպաստել է հանքագործական արդյունաբերությունը (աճը՝ 24.3%), իսկ մշակող արդյունաբերությունը 2.4 տոկոսային կետով (նվազումը՝ 3.6%) բացասաբար է ազդել արդյունաբերության աճի վրա: Հանքագործական արդյունաբերության աճը հիմնականում պայմանավորված է եղել մետաղական հանքաքարի արդյունահանման 24.9% աճով:

Մշակող արդյունաբերության նվազումը հիմնականում պայմանավորված է եղել ծխախոտի արտադրատեսակների արտադրության 22.6% (նպաստումը -3.4 տոկոսային կետ) և խմիչքների արտադրության 6.8% (նպաստումը -0.8 տոկոսային կետ) նվազմամբ: Մշակող արդյունաբերության նվազմանը հակազդել են ոսկերչական արտադրատեսակների արտադրությունը՝ 1.0 տոկոսային կետով (աճը՝ 33.4%), հիմնային մետաղների արտադրությունը` 0.7 տոկոսային կետով (աճը՝ 5.2%) և պատրաստի մետաղե արտադրատեսակների արտադրությունը՝ 0.6 տոկոսային կետով (աճը՝ 53.9%):

Էլեկտրաէներգիայի, գազի, գոլորշու և լավորակ օդի մատակարարումը հակազդել է արդյունաբերության աճին 0.1 տոկոսային կետով (նվազումը՝ 0.5%): Արդյունաբերության աճին հակազդել է նաև ջրամատակարարում, կոյուղի, թափոնների կառավարում և վերամշակում ոլորտը՝ 0.3 տոկոսային կետով (անկումը՝ 20.9%):

2020 թվականի առաջին կիսամյակում գյուղատնտեսության և ձկնորսության համախառն արտադրանքի աճի տեմպը նախորդ տարվա նույն ժամանակաշրջանի նկատմամբ արագացել է 8.3 տոկոսային կետով՝ կազմելով 1.8%: Ճյուղի աճին հիմնականում նպաստել են անասնաբուծությունը՝ 1.1 տոկոսային կետով (աճը՝ 1.9%) և բուսաբուծությունը՝ 0.5 տոկոսային կետով (աճը՝ 1.4%): Անասնաբուծության աճը պայմանավորված է եղել մսի և ձվի արտադրության համապատասխանաբար 4.0% և 6.3% աճերով: Միևնույն ժամանակ կաթի արտադրությունը բացասաբար է ազդել անասնաբուծական արտադրանքի արտադրության վրա՝ նվազելով 2.2%-ով: Բուսաբուծության աճին դրական է նպաստել միայն կարտոֆիլի համախառն բերքի 19.4% ավելացումը։ Ձկնորսությունը նույնպես դրական է նպաստել գյուղատնտեսության համախառն արտադրանքին՝ 0.2 տոկոսային կետով (աճը՝ 3.0%):

Շինարարության ճյուղի 2020 թվականի տարեսկզբից արձանագրված աճի տեմպերը՝ կորոնավիրուսի համավարակի տարածման կանխարգելման նպատակով կիրառված սահմանափակումներով պայմանավորված, մարտ ամսից սկսած կտրուկ նվազեցին, և հունվար-հունիսին արձանագրվեց խորը անկում: Ճյուղում գրանցվել է 23.4% նվազում, որին 8.8 տոկոսային կետով նպաստել է կազմակերպությունների (նվազումը՝ 18.3%), 8.6 տոկոսային կետով` բնակչության (նվազումը՝ 31.6%) և 5.1 տոկոսային կետով` պետական բյուջեի (նվազումը՝ 22.3%, ընդ որում՝ նվազել է հատկապես միջազգային վարկերով ֆինանսավորվող շինարարությունը)[[2]](#footnote-3) միջոցներով իրականացված շինարարության ծավալների նվազումը։ Շինարարության նվազմանը հակազդել է միայն համայնքների միջոցներով իրականացված շինարարության 5.2% աճը (0.03 տոկոսային կետով):

Ըստ տնտեսական գործունեության տեսակների` շինարարության նվազմանը հիմնականում նպաստել են անշարժ գույքի հետ կապված գործունեության ոլորտը՝ 7.4 տոկոսային կետով (նվազումը՝ 23.8%), տրանսպորտի ենթաճյուղը՝ 5.1 տոկոսային կետով (նվազումը՝ 45.0%), գյուղատնտեսություն, անտառային տնտեսություն և ձկնորսություն ենթաճյուղը՝ 3.2 տոկոսային կետով (նվազումը՝ 50.7%), ինչպես նաև կացության և հանրային սննդի կազմակերպման ենթաճյուղը՝ 3.0 տոկոսային կետով (նվազումը՝ 45.5%)։ Շինարարության նվազմանը հիմնականում հակազդել է էլեկտրականության, գազի, գոլորշու և լավորակ օդի մատակարարում ենթաճյուղը՝ 1.2 տոկոսային կետով (աճը՝ 6.6%):

Չնայած շինարարության նվազմանը՝ ճյուղի վարկավորման ծավալները զգալիորեն աճել են:

Ծառայությունների և առևտրի ճյուղերում 2020 թվականի տարեսկզբից արձանագրված աճի բարձր տեմպերը համավարակով պայմանավորված՝ զգալի թվով պոտենցիալ հիվանդ մարդկանց առկայության, մեկուսացման, կարանտինի, արտակարգ դրության հետևանքով աշխատելու անհնարինության, կիրառվող սահմանափակումների պայմաններում, մարտ ամսից կտրուկ նվազեցին և հունվար-հունիսին ճյուղերում արձանագրվեց անկում: Ծառայությունները նվազել են 6.4%-ով, ինչին հիմնականում նպաստել են կացության և հանրային սննդի կազմակերպման` 3.4 տոկոսային կետով (նվազումը՝ 42.6%), տրանսպորտի՝ 2.9 տոկոսային կետով (նվազումը՝ 25.8%), ինչպես նաև վարչարարական և օժանդակ գործունեության՝ 1.5 տոկոսային կետով (նվազումը՝ 36.4%) ենթաճյուղերի նվազումները։ Ճյուղի նվազմանը հիմնականում հակազդել է ֆինանսական և ապահովագրական գործունեությունը՝ 2.5 տոկոսային կետով (աճը՝ 11.7%), ինչպես նաև տեղեկատվություն և կապը՝ 1.0 տոկոսային կետով (աճը՝ 7.1%)։

Առևտրի շրջանառությունը նախորդ տարվա նույն ժամանակաշրջանի նկատմամբ նվազել է 11.1%-ով, ինչին հիմնականում նպաստել են մանրածախ և մեծածախ առևտուրը՝ համապատասխանաբար՝ 6.8 և 3.9 տոկոսային կետով (նվազումները՝ 14.2% և 8.0%)։

Չնայած առևտրի և ծառայությունների նվազմանը՝ ճյուղերի վարկավորման ծավալները զգալիորեն աճել են:

2020 թվականի հունվար-հունիսին ընդհանուր օգտագործման տրանսպորտով բեռնափոխադրումների ծավալն աճել է, իսկ ուղևորափոխադրումներինը՝ նվազել:

Ընդհանուր օգտագործման տրանսպորտով բեռնափոխադրումների ծավալն աճել է 3.4%‑ով, ինչին 3.0 տոկոսային կետով նպաստել են երկաթուղային տրանսպորտով բեռնափոխադրումները (աճը` 12.9%), որն էլ իր հերթին հիմնականում պայմանավորված է եղել ներհանրապետական բեռնափոխադրումների 21.5% աճով (նպաստումը՝ 3.0 տոկոսային կետ): Ավտոմոբիլային և օդային բեռնափոխադրումների նվազումները (0.3% և 23.0%) բացասաբար են ազդել ընդհանուր բեռնափոխադրումների աճի վրա համապատասխանաբար 0.2 և 0.04 տոկոսային կետերով։

Ուղևորափոխադրումների ծավալը նվազել է 54.7%-ով` հիմնականում պայմանավորված ավտոմոբիլային տրանսպորտային միջոցներով իրականացված ուղևորափոխադրումների 55.6% նվազմամբ (նպաստումը՝ 47.5 տոկոսային կետ): Տրանսպորտային մյուս տեսակներով իրականացված ուղևորափոխադրումները ևս նվազել են՝ նպաստելով ուղևորափոխադրումների ընդհանուր ծավալի նվազմանը:

Կապի ծառայությունները նախորդ տարվա նույն ժամանակահատվածի համեմատությամբ նվազել են: Կապի ծառայությունների 4.0% նվազումը հիմնականում պայմանավորված է եղել հեռահաղորդակցության 3.9% նվազմամբ (նպաստումը՝ 3.5 տոկոսային կետ), որն էլ իր հերթին հիմնականում պայմանավորված է եղել բջջային հեռախոսային ծառայությունների 20.9% նվազմամբ (նպաստումը՝ 8.4 տոկոսային կետ): Միևնույն ժամանակ ինտերնետ հասանելիությունը 4.7 տոկոսային կետով (աճը՝ 12.1%) հակազդել է հեռահաղորդակցության ծառայությունների նվազմանը։

***Աշխատանքի շուկա***

2020 թվականի առաջին եռամսյակում գործազրկության մակարդակը նախորդ տարվա նույն եռամսյակի նկատմամբ նվազել է 1.3 տոկոսային կետով՝ կազմելով 19.8%: Զբաղվածների թիվը նույն ժամանակաշրջանում աճել է 0.2%-ով՝ կազմելով 946.5 հազ. մարդ, իսկ գործազուրկների թիվը նվազել է 7.7%-ով՝ կազմելով 233.5 հազար մարդ: 2020 թվականի առաջին եռամսյակում գործազրկության մակարդակը չի կրել համավարակի ազդեցությունը, քանի որ տնտեսական սահմանափակումները ՀՀ-ում սկսեցին գործել մարտ ամսից սկսած:

Վարձու աշխատողների թիվը 2020 թվականի հունվար-մարտին աճել է շուրջ 8.0%-ով, սակայն համավարակով պայմանավորված՝ ցուցանիշն ապրիլ ամսին նախորդ տարվա նույն ամսվա նկատմամբ նվազել է 0.5%-ով: Թեև աճը վերականգնվել է հաջորդող ամիսներին, սակայն այն ավելի ցածր է եղել տարեսկզբի համեմատ: Արդյունքում վարձու աշխատողների թիվը 2020 թվականի հունվար-հունիսին նախորդ տարվա նույն ժամանակաշրջանի նկատմամբ աճել է շուրջ 5.0%-ով: Միաժամանակ, զբաղվածների որոշ մասը համավարակի պայմաններում գտնվել է հարկադիր պարապուրդում (ըստ ՀՀ ՎԿ տվյալների՝ ապրիլին կազմել է շուրջ 31,000 մարդ) և չի ազատվել աշխատանքից: Հարկադիր պարապուրդում գտնվողներին վարձու աշխատողների ընդհանուր թվում չներառելու դեպքում միտումը կարող է փոխվել:

Տարեսկզբին արձանագրված աշխատավարձի աճի բարձր տեմպերը, կրելով համավարակի բացասական ազդեցությունները, գնալով դանդաղեցին: 2020 թվականի հունվար-հունիսին միջին ամսական անվանական աշխատավարձն աճել է 5.4%-ով` կազմելով 186,410 դրամ: Միջին ամսական անվանական աշխատավարձը պետական հատվածում աճել է 8.3%-ով` կազմելով 162,011 դրամ, իսկ ոչ պետականում` 3.8%-ով և կազմել է 198,323 դրամ: Իրական աշխատավարձը 2019 թվականի նույն ժամանակահատվածի համեմատ 0.5% գնաճի պայմաններում աճել է 4.9%-ով:

***Համախառն պահանջարկ[[3]](#footnote-4)***

2020 թվականի առաջին կիսամյակում, կրելով համավարակի բացասական տնտեսական ազդեցությունները, տնտեսությունը նվազել է` հիմնականում պայմանավորված ներքին պահանջարկի նվազմամբ:

Վերջնական սպառման նվազումը պայմանավորված է եղել մասնավոր սպառման նվազմամբ, նույն ժամանակահատվածում պետական սպառման աճը հակազդել է ընդհանուր սպառման նվազմանը: Սպառումն իրական արտահայտությամբ նվազել է շուրջ 5.4%-ով, ինչը պայմանավորված է եղել տնօրինվող եկամտի նվազմամբ: Մասնավոր սպառումը նվազել է շուրջ 7.7%-ով, իսկ խթանող հարկաբյուջետային քաղաքականության հետևանքով պետական սպառումը՝ աճել 11.5%-ով:

Կապիտալ ներդրումները[[4]](#footnote-5) նախորդ տարվա նույն ժամանակահատվածի համեմատությամբ նվազել են: 2020 թվականի հունվար-հունիս ամիսներին կապիտալ ներդրումները նախորդ տարվա նույն ժամանակահատվածի նկատմամբ իրական արտահայտությամբ նվազել են շուրջ 16.4%-ով՝ պայմանավորված շինարարության ծավալների զգալի նվազմամբ: Կապիտալ ներդրումների նվազումը պայմանավորված է եղել մասնավոր ներդրումների նվազմամբ։ Իսկ խթանող հարկաբյուջետային քաղաքականության հետևանքով պետական ներդրումների աճը հակազդել է ներդրումների նվազմանը։

Ներդրումների վրա բացասաբար է ազդել ծառայությունների, արդյունաբերության որոշ ենթաճյուղերում (մասնավորապես` անշարժ գույքի հետ կապված գործունեության, տրանսպորտի, կացության և հանրային սննդի կազմակերպման և մշակող արդյունաբերության ոլորտներում), ինչպես նաև գյուղատնտեսության ճյուղում կատարված ներդրումների նվազումը[[5]](#footnote-6):

***Գներ և սակագներ***

2020 թվականի հունիսին ՀՀ սպառողական շուկայում արձանագրվել է ցածր գնաճային միջավայր, որի պայմաններում և՛ միջին, և՛ 12-ամսյա գնաճի ցուցանիշներն ավելի ցածր են եղել նախորդ տարվա նույն ժամանակահատվածի համեմատ: Միջին գնաճը կազմել է 0.5%, իսկ 12‑ամսյա գնաճը` 1.7%՝ նախորդ տարվա առաջին կիսամյակի 2% և 2.5% ցուցանիշների դիմաց։ Գնաճի նման դանդաղումը պայմանավորված է COVID-19 համավարակի բռնկման և տնտեսական գործունեության սահմանափակումների պայմաններում մի կողմից՝ արտաքին հատվածից եկող գնանկումային ազդեցություններով, և մյուս կողմից՝ ներքին մասնավոր պահանջարկի թուլացմամբ։ Միջին գնաճին առավելապես նպաստել է բնակչությանը մատուցված ծառայությունների 1.3% գնաճը (դրական նպաստումը գնաճին` 0.4 տոկոսային կետ), որին հիմնականում նպաստել է ամբուլատոր ծառայությունների, հիվանդանոցների ծառայությունների, բարձրագույն կրթության, բնակարանի համար փաստացի վարձավճարի գների աճը: Միջին գնաճին նպաստել են նաև ալկոհոլային խմիչքներ, ծխախոտային արտադրատեսակներ խմբում արձանագրված 9.7% գնաճը (դրական նպաստումը գնաճին` 0.4 տոկոսային կետ) և ոչ պարենային ապրանքների խմբում արձանագրված 1.0% գնաճը (դրական նպաստումը գնաճին` 0.2 տոկոսային կետ): Վերջինս հիմնականում պայմանավորվել է կոշիկի, ինչպես նաև անձնական փոխադրամիջոցների համար այլ վառելանյութի գների աճով։

«Սննդամթերք և ոչ ալկոհոլային խմիչքներ» ապրանքախմբում արձանագրվել է 1% գների նվազում (բացասական նպաստումը գնաճին` 0.4 տոկոսային կետ), ինչի վրա իր անմիջական ազդեցությունն է թողել բանջարեղենի, տավարի մսի, խոզի մսի, թռչնամսի, ձվի գների նվազումը։

2020 թվականի երկրորդ եռամսյակում ՀՀ ԿԲ-ն իրականացրել է խթանող դրամավարկային քաղաքականություն՝ մարտ և ապրիլ ամիսներին 2 անգամ իջեցնելով վերաֆինանսավորման տոկոսադրույքը 0.25 տոկոսային կետով, իսկ հունիս ամսին՝ ավելի կտրուկ՝ 0.5 տոկոսային կետերով` սահմանելով այն 4.5%։

1. Սպառողական գների աճը 2019 և 2020թթ.[[6]](#footnote-7)

***Արտաքին հատված***

**Արտաքին առևտուր (դոլարային արտահայտությամբ)[[7]](#footnote-8):** 2020 թվականի առաջին կիսամյակի ընթացքում գրանցվել է արտաքին ապրանքաշրջանառության անկում։ Արտաքին ապրանքաշրջա-նառությունը 2020 թվականի առաջին վեց ամիսներին կազմել է 3134.2 մլն ԱՄՆ դոլար` նախորդ տարվա համեմատ նվազելով 10.7%-ով: Հաշվետու ժամանակահատվածում արձանագրվել է դոլարային արտահայտությամբ և՛ արտահանման, և՛ ներմուծման անկում. արտահանումը նվազել է 6.5%-ով` կազմելով 1108.7 մլն ԱՄՆ դոլար, իսկ ներմուծումը` 12.9%-ով և կազմել 2025.5 մլն ԱՄՆ դոլար:

Ներմուծման անկմամբ պայմանավորված` ընթացիկ տարվա առաջին կիսամյակում ապրանքների գծով արտաքին առևտրի բացասական մնացորդը նախորդ տարվա նկատմամբ բարելավվել է 19.4%-ով` կազմելով 916.9 մլն ԱՄՆ դոլար:

1. Առևտրային հաշվեկշռի դինամիկան հունվար-հունիս ամիսներին

(մլն ԱՄՆ դոլար)[[8]](#footnote-9)

**Արտահանում:** 2020 թվականի առաջին կիսամյակում արձանագրվել է արտահանման նվազում` հիմնականում պայմանավորված համավարակի կանխարգելման նպատակով տնտեսական գործունեության սահմանափակումների հետևանքով հայկական ապրանքների առաջարկի կրճատմամբ, ինչպես նաև արտաքին պահանջարկի նվազմամբ (որն աշխարհում համավարակի և նավթի գների անկման հետևանք էր): Չնայած 2020 թվականի տարեսկզբի աճի բարձր տեմպերին՝ 2020 թվականի հունվար-հունիս ամիսներին դոլարային արտահայտությամբ ՀՀ ապրանքների արտահանումը կրճատվել է 6.5%-ով:

1. 2020թ. ապրանքների արտահանման միտումները[[9]](#footnote-10)

Արտահանման նվազմանը հիմնականում նպաստել են «Թանկարժեք և կիսաթանկարժեք քարեր, թանկարժեք մետաղներ և դրանցից իրեր», «Մանածագործական իրեր», «Պատրաստի սննդի արտադրանք» (համապատասխանաբար` 3.9, 2.5 և 1.9 տոկոսային կետերով) և այլ ապրանքախմբերը: Արտահանման նվազումը 5.2 տոկոսային կետով զսպել է «Հանքահումքային արտադրանք» ապրանքախմբի 19.4% աճը՝ հիմնականում պայմանավորված 2019 թվականի երկրորդ կեսից Թեղուտի հանքավայրի վերաբացմամբ: Արտահանման նվազմանը հակազդել են նաև «Կենդանի կենդանիներ և կենդանական ծագման արտադրանք», «Բուսական ծագման արտադրանք» (յուրաքանչյուրը 0.4 տոկոսային կետով) և այլ ապրանքախմբերը:

**Ներմուծում:** Հաշվետու ժամանակահատվածում արձանագրվել է ներմուծման անկում` հիմնականում պայմանավորված ավտոմեքենաների ներմուծման ծավալների նվազմամբ և համավարակի հետևանքով տնտեսական ակտիվության անկման պայմաններում ներքին պահանջարկի թուլացմամբ։ Չնայած տարեսկզբի աճի տեմպերին՝ 2020 թվականի հունվար-հունիսին արձանագրվել է ապրանքների ներմուծման 12.9% անկում:

1. 2020թ. ապրանքների ներմուծման միտումները[[10]](#footnote-11)

Դոլարային արտահայտությամբ ներմուծման ծավալների կուտակային նվազմանը 5.8 տոկոսային կետով նպաստել է «Վերգետնյա, օդային և ջրային տրանսպորտի միջոցներ» ապրանքախմբի ներմուծման կրճատումը (59.3%-ով), որն ընթացիկ տարվա հունվարի 1-ից ավտոմեքենաների ներկրման մաքսատուրքերի բարձրացման սպասումներով պայմանավորված՝ 2019 թվականին ավտոմեքենաների ներմուծման աննախադեպ աճի հետևանք էր: Ներմուծման ծավալների նվազմանը նպաստել են նաև «Թանկարժեք և կիսաթանկարժեք քարեր, թանկարժեք մետաղներ և դրանցից իրեր», «Մանածագործական իրեր», «Մեքենաներ, սարքավորումներ և մեխանիզմներ» (համապատասխանաբար` 3.0, 1.4 և 1.3 տոկոսային կետերով) և այլ ապրանքախմբերը:

Ըստ ապրանքների լայն տնտեսական դասակարգման[[11]](#footnote-12) ներմուծման նվազմանը ամենամեծ նպաստումն են ունեցել «Մարդատար ավտոմեքենաներ»-ը (4.8 տոկոսային կետով) և «Միջանկյալ սպառման ապրանքներ»-ը (3.7 տոկոսային կետով, այդ թվում՝ արդյունաբերական մատակարարումները՝ 5 տոկոսային կետով): «Կապիտալ ապրանքներ»-ը և «Վերջնական սպառման ապրանքներ»-ը ներմուծման նվազմանը նպաստել են համապատասխանաբար 2.5 և 1.9 տոկոսային կետերով:

**Ներմուծման ծածկման գործակից:** Հիմնականում պայմանավորված ներմուծման նվազմամբ` ներմուծման ծածկման գործակիցը նախորդ տարվա համապատասխան ժամանակահատվածի նկատմամբ բարելավվել է. 2020 թվականի առաջին կիսամյակի ընթացքում արտահանման հաշվին ֆինանսավորվել է ներմուծման շուրջ 65.8%-ը:

1. Ներմուծման ծածկման գործակիցը[[12]](#footnote-13)

**Արտաքին առևտուրն ըստ գործընկեր երկրների:** Ընթացիկ տարվա հունվար-հունիսին գործընկեր երկրների կազմը և արտաքին առևտրաշրջանառության աշխարհագրական կառուցվածքը գրեթե չեն փոփոխվել: ՀՀ արտաքին առևտրաշրջանառության 34.2%-ը բաժին է ընկել ԱՊՀ (որից 31.6%-ը` ԵԱՏՄ), 18.6%-ը` ԵՄ և 47.2%-ը` այլ երկրներին: ՀՀ արտաքին առևտրաշրջանառության մեջ ԵՄ երկրների կշիռը նախորդ տարվա նկատմամբ կրճատվել է 2.3 տոկոսային կետով, իսկ Այլ երկրների կշիռը՝ 1.1 տոկոսային կետով:

2020 թվականի առաջին կիսամյակում ՀՀ խոշոր առևտրային գործընկերների շրջանակում ընդգրկված էին ԱՊՀ երկրներից՝ Ռուսաստանը (առևտրաշրջանառության 30.4%, նախորդ տարվա 27.3%-ի դիմաց) և Ուկրաինան (համապատասխանաբար՝ 2.2% և 2.1%), իսկ ԵՄ և Այլ երկրներից՝ Չինաստանը (12.9% և 12.2%), Շվեյցարիան (7.5% և 6.4%), Իրանը (5.6% և 4.9%), Գերմանիան (3.5% և 4.6%), Իտալիան (3.3% և 3.7%), Բուլղարիան (2.8% և 2.7%) և ԱՄԷ (2.3% և 1.8%): Հանրապետության թվով 40 հիմնական գործընկեր երկրները մեծամասամբ (շուրջ 83%-ով) հանդիսանում են ԱՀԿ անդամ պետություններ:

**Երկկողմանի փոխարժեք:** ՀՀ դրամը ԱՄՆ դոլարի նկատմամբ դրսևորել է արժևորման տեմպի դանդաղման միտում: 2020 թվականի առաջին կիսամյակում միջին փոխարժեքը կազմել է 483.5 դրամ մեկ ԱՄՆ դոլարի դիմաց՝ նախորդ տարվա համապատասխան ժամանակահատվածի միջին փոխարժեքի (484.2) նկատմամբ արժևորվելով մոտ 0.14%-ով:

Համավարակով պայմանավորված ՀՀ փոխարժեքի շուկայում ընթացիկ տարվա մարտ ամսին նկատվել են արժեզրկման ճնշումներ, որն իր առավելագույն արժեքին հասել է ապրիլի 1-ին՝ կազմելով 505 ՀՀ դրամ մեկ ԱՄՆ դոլարի դիմաց: Ստեղծված իրավիճակին ՀՀ ԿԲ-ի համարժեք արձագանքման, ինչպես նաև միջազգային ֆինանսական շուկաների հարաբերականորեն կայունացման արդյունքում դրամն աստիճանաբար կայունացել է:

Եվրոյի նկատմամբ ՀՀ դրամի փոխարժեքը նույնպես դրսևորել է արժևորման տեմպի դանդաղման միտում. նախորդ տարվա նույն ժամանակահատվածի համեմատությամբ ընթացիկ տարվա հունվար-հունիս ամիսներին միջին արժեքով ՀՀ դրամը Եվրոյի նկատմամբ արժևորվել է 2.75%-ով:

ՀՀ դրամը ՌԴ ռուբլու նկատմամբ արժևորվել է ավելի մեծ չափով. ընթացիկ տարվա առաջին կիսամյակում ՀՀ դրամի միջին փոխարժեքը ՌԴ ռուբլու նկատմամբ նախորդ տարվա նույն ժամանակահատվածի համեմատությամբ արժևորվել է 6.28%-ով:

***Դրամավարկային հատված և ֆինանսական շուկա [[13]](#footnote-14)***

**Փողի բազա և զանգված։** 2020 թվականի հունիսին փողի բազան ընդլայնվել է մեծամասամբ զուտ միջազգային պահուստների հաշվին: 2020 թվականի հունիսին փողի բազան կազմել է շուրջ 1265.9 մլրդ դրամ` նախորդ տարվա նույն ամսվա նկատմամբ աճելով 12.1%-ով: Ընդ որում, զուտ միջազգային պահուստները 2020 թվականի առաջին կիսամյակում նախորդ տարվա նույն ժամանակահատվածի նկատմամբ աճել են 32%-ով, ինչը հիմնականում պայմանավորված է նախորդ տարվա վերջում միջազգային պահուստների աճով: Իսկ զուտ ներքին ակտիվները նվազել են 27.1%‑ով:

Փողի բազայի աճին հիմնականում նպաստել է ԿԲ-ից դուրս կանխիկի աճը: Այսպես, փողի բազայում ԿԲ-ից դուրս կանխիկն աճել է 14.3%-ով (նպաստումը փողի բազայի աճին կազմել է 6.5 տոկոսային կետ), արտարժույթով և դրամով պահուստներն աճել են համապատասխանաբար 24.2 և 5.9%-ով (նպաստումը փողի բազայի աճին կազմել է համապատասխանաբար 4.7 և 1.8 տոկոսային կետ):

Փողի զանգվածի աճը պայմանավորվել է հիմնականում դրամային դեպոզիտների աճով: 2020 թվականի հունիսին փողի զանգվածը կազմել է 3089.6 մլրդ դրամ` նախորդ տարվա նույն ժամանակահատվածի նկատմամբ աճելով 10.6%-ով։ Ընդ որում, զուտ արտաքին ակտիվները նվազել են 43.6 տոկոսով, իսկ զուտ ներքին ակտիվներն աճել են 12.2 տոկոսով:

Փողի զանգվածի աճին բանկային համակարգից դուրս կանխիկն ունեցել է 2.4 տոկոսային կետով դրական նպաստում, դրամային ավանդները՝ 10.1 տոկոսային կետով, իսկ արտարժույթով ավանդներն ունեցել են բացասական նպաստում 1.9 տոկոսային կետով։

1. 2020 թվականի հունիսի փողի բազայի և փողի զանգվածի աճին նպաստումները, տոկոսային կետ[[14]](#footnote-15)

***Ֆինանսական շուկա։*** 2020 թվականի առաջին կիսամյակում ավանդների ծավալները նախորդ տարվա նույն ժամանակահատվածի համեմատ աճել են բարձր տեմպերով: Առևտրային բանկերի կողմից ռեզիդենտներից ներգրավված ավանդներն աճել են 11.6%-ով, որին 13.0 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդներն ունեցել են բացասական նպաստում 1.4 տոկոսային կետով:

Չնայած տնտեսական ակտիվության տեմպերի նվազմանը՝ 2020 թվականի հունիսին վարկերի ծավալները նախորդ տարվա նույն ժամանակահատվածի համեմատ շարունակել են աճել բարձր տեմպերով: Համավարակի բացասական ազդեցությունների հետևանքով վարկավորման աճի տեմպի դանդաղում է արձանագրվել ապրիլին, սակայն մայիս և հունիս ամիսներին վարկավորման բարձր աճի տեմպերը վերականգնվել են՝ պայմանավորված ՀՀ կառավարության կողմից մի շարք հակաճգնաժամային միջոցառումների (մասնավորապես՝ տնտեսության վարկավորման ուղղությամբ) իրականացմամբ և ԿԲ-ի կողմից վարած խթանող դրամավարկային քաղաքականության արդյունքում:

Առևտրային բանկերի կողմից ռեզիդենտներին տրամադրված վարկերի ծավալների աճը կազմել է 18.7%[[15]](#footnote-16)՝ 2019 թվականի 13.4%-ի համեմատ: Վարկերի աճին 12.5 տոկոսային կետով նպաստել է դրամային վարկերի աճը, իսկ 6.1 տոկոսային կետով՝ արտարժութայինը: Վարկերի աճին հիմնականում նպաստել է սպառողական (5.5 տոկոսային կետ), հիպոթեքային (3.7 տոկոսային կետ), արդյունաբերության (1.9 տոկոսային կետ), շինարարության (1.8 տոկոսային կետ) և առևտրի (1.8 տոկոսային կետ) ոլորտներին տրամադրված վարկերի աճը։

2020 թվականի առաջին կիսամյակում դոլարայնացման մակարդակը նվազել է: Ռեզիդենտների արտարժութային ավանդներ/ընդամենը ավանդներ հարաբերակցությունը նվազել է 6.4 տոկոսային կետով՝ կազմելով 43.6%, իսկ ռեզիդենտների վարկավորման ընդհանուր կառուցվածքում արտարժույթով վարկերի կշիռը նվազել է 2.9 տոկոսային կետով՝ կազմելով 48.5%։

1. Ռեզիդենտների վարկերի և ավանդների ծավալների աճը, (նախորդ տարվա նույն ժամանակահատվածի նկատմամբ, %)[[16]](#footnote-17)

**Տոկոսադրույքներ:** Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև սպրեդը 2020 թվականի հունվար-հունիսին նվազել է` կազմելով շուրջ 4.8 տոկոսային կետ: Ընդ որում, դրամով վարկերի և ավանդների միջև տոկոսադրուքների սպրեդը նվազել է 0.1 տոկոսային կետով` կազմելով 3.5, իսկ արտարժույթով սպրեդը` 0.2 տոկոսային կետով և կազմել 5.4 տոկոսային կետ:

ՀՀ դրամով վարկերի և ավանդների տոկոսադրույքները նվազման միտում են դրսևորել: Ցածր տոկոսադրույքների ձևավորմանը նպաստել է ԿԲ-ի կողմից վարվող խթանող դրամավարկային քաղաքականությունը՝ մասնավորապես վերաֆինանսավորման (ռեպո) տոկոսադրույքի ընդհանուր առմամբ 1.0 տոկոսային կետով իջեցումը: 2020 թվականի հունվար-հունիսին ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 11.8%՝ նախորդ տարվա նույն ժամանակահատվածի նկատմամբ նվազելով 0.6 տոկոսային կետով: Իսկ ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.2%՝ նախորդ տարվա համեմատ նվազելով 0.5 տոկոսային կետով:

Արտարժույթով վարկերի և ավանդների տոկոսադրույքները ևս նվազման միտում են դրսևորել: Արտարժույթով ավանդների (մինչև մեկ տարի ժամկետով) միջին տարեկան տոկոսադրույքը 2020 թվականի հունվար-հունիսին կազմել է 2.5%՝ նախորդ տարվա նկատմամբ նվազելով 0.4 տոկոսային կետով: Իսկ արտարժույթով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 7.9%՝ նվազելով 0.6 տոկոսային կետով:

ՀՀ պետական պարտատոմսերի շուկայում ՊՊ տեղաբաշխման միջին կշռված եկամտաբերությունը նվազել է նախորդ տարվա նույն ժամանակահատվածի նկատմամբ՝ չնայած միջին կշռված ժամկետայնության ավելացմանը: Եկամտաբերությունների նվազմանը նպաստել է տնտեսության իրական հատվածում անորոշությունների աճի պայմաններում ֆինանսական կազմակերպությունների ռիսկայնության նկատմամբ հակվածության թուլացումն ու դրանից բխող՝ նվազ ռիսկային ակտիվների նկատմամբ պահանջարկի աճը, ինչպես նաև ՀՀ ԿԲ կողմից դրամավարկային պայմանների շարունակական մեղմացումը։

Այսպես, եթե 2019 թվականի առաջին կիսամյակում տեղաբաշխված պետական պարտատոմսերի միջին կշռված եկամտաբերությունը կազմել էր 9.1%, ապա 2020 թվականի նույն ժամանակահատվածում այն կազմել է 7.8%: Արդյունքում ՀՀ պետական պարտատոմսերի շուկայում տեղաբաշխման միջին կշռված եկամտաբերությունը նախորդ տարվա նույն ժամանակահատվածի նկատմամբ նվազել է շուրջ 1.3 տոկոսային կետով:

2020 թվականի առաջին կիսամյակում տեղաբաշխված պետական պարտատոմսերի ծավալը կազմել է 180.0 մլրդ դրամ՝ 2019 թվականի առաջին կիսամյակի 95.3 մլրդ դրամի դիմաց, իսկ տեղաբաշխման միջին կշռված ժամկետայնությունը` 4438 օր՝ 2019 թվականի նույն ժամանակահատվածի 4175 օր ցուցանիշի համեմատ:

2020 թվականի առաջին կիսամյակում պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 2.2 անգամ (2019 թվականի առաջին կիսամյակում՝ 1.79 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.1 (2019 թվականի առաջին կիսամյակում ` 1.05):

ՀՀ եվրապարտատոմսերի երկրորդային շուկայի եկամտաբերությունները 2020 թվականի առաջին կիսամյակում ընդհանուր առմամբ բարձր տատանողական են եղել՝ պայմանավորված միջազգային ֆինանսական շուկայի անկայունությամբ: 2025 և 2029 թվականներին մարվող պետական արտարժութային պարտատոմսերի եկամտաբերությունները կտրուկ աճ են գրանցել մարտ ամսվա ընթացքում, սակայն մինչև մայիս ամսվա կեսը վերադարձել նախկին մակարդակներին։ Միևնույն ժամանակ, 2020 թվականի սեպտեմբերին մարվող պարտատոմսերի եկամտաբերությունները շրջանառության մեջ առկա փոքր ծավալի և մինչև մարում մնացած փոքր ժամանակահատվածի պայմաններում շարունակել են բարձր տատանողական մնալ նաև մայիս-հունիս ամիսներին (այնուամենայնիվ զգալիորեն ավելի քիչ, քան մարտ-ապրիլ ամիսներին)։

Նշենք, որ միջազգային կապիտալի շուկայում 2013 թվականին 6.25% եկամտաբերությամբ թողարկված պետական արտարժութային պարտատոմսերի եկամտաբերությունը 2020 թվականի առաջին կիսամյակում միջինում կազմել է 5.39%՝ 2019 թվականի նույն ժամանակահատվածում արձանագրված 4.2%-ի դիմաց: 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2020 թվականի առաջին կիսամյակում միջինում կազմել է 4.3%՝ 2019 թվականի համապատասխան ժամանակահատվածում արձանագրված 5.0%-ի դիմաց: Իսկ 2019 թվականին 4.20% եկամտաբերությամբ թողարկված պարտատոմսերի եկամտաբերությունը 2020 թվականի առաջին կիսամյակում միջինում կազմել է 4.32%:

ՀՀ արտարժութային պարտատոմսերի և ԱՄՆ գանձապետական պարտատոմսերի եկամտաբերությունների տարբերությամբ հաշվարկվող՝ ՀՀ երկրի ռիսկի հավելավճարը միջինում ավելի բարձր է գնահատվում նախորդ տարվա նույն ժամանակահատվածի համեմատությամբ՝ պայմանավորված մի կողմից ՀՀ արտարժութային պարտատոմսերի եկամտաբերությունների աճով, և մյուս կողմից՝ ԱՄՆ գանձապետական պարտատոմսերի եկամտաբերությունների նվազմամբ։ Այսպես, 2025 թվականին մարվող ՀՀ արտարժութային պարտատոմսերի և 5 տարի ժամկետայնության ԱՄՆ գանձապետական պարտատոմսերի տոկոսադրույքների տարբերությունը 2020 թվականիի առաջին կիսամյակում կազմել է շուրջ 3.5 տոկոսային կետ, մինչդեռ 2019 թվականի նույն ժամանակահատվածում վերջինս կազմել էր 2.6 տոկոսային կետ։ Միևնույն ժամանակ, կիսամյակի ընթացքում ցուցանիշն իր առավելագույն մակարդակն է ունեցել 2020 թվականի ապրիլ ամսին (ամսական միջին ցուցանիշը՝ շուրջ 5.5 տոկոսային կետ), և միջազգային շուկաներում տատանողական նվազման ու հիմնական ներդրումային ակտիվների գների վերականգնմանը զուգընթաց զգալիորեն բարելավվել է մայիս և հունիս ամիսներին՝ հունիսի վերջի դրությամբ կազմելով 3.9 տոկոսային կետ։

***Հարկաբյուջետային հատված***

2020 թվականի առաջին կիսամյակում COVID-19 համավարակի տարածման հետևանքով տնտեսական ակտիվության դանդաղման և թույլ ներքին պահանջարկի անկման պայմաններում հարկաբյուջետային քաղաքականության ազդեցությունն ամբողջական պահանջարկի վրա եղել է խթանող:

Համավարակի հետևանքով առաջացած տնտեսական ճգնաժամն իր ազդեցությունն է ունեցել ՀՀ պետական բյուջեի եկամուտների, հատկապես՝ հարկային եկամուտների վրա: Այսպես, 2020 թվականի ապրիլին նախորդ տարվա նույն ամսվա նկատմամբ հարկային եկամուտները նվազել են 9.1%-ով, մայիսին նվազման տեմպն արագացել է՝ հասնելով 20.8%-ի, իսկ հունիսին անկումը կազմել է արդեն 32.1%: Արդյունքում՝ 2020 թվականի առաջին կիսամյակում պետական բյուջեի ընդհանուր եկամուտները կազմել են 716.7 մլրդ դրամ՝ նախորդ տարվա նույն ժամանակահատվածի համեմատ նվազելով 5.5%-ով, իսկ հարկեր և տուրքերը կազմել են 680.3 մլրդ դրամ՝ նախորդ տարվա նույն ժամանակահատվածի համեմատ նվազելով 4.6%-ով: Հարկային եկամուտների նվազմանը նպաստել են նաև ընթացիկ տարվա երկրորդ եռամսյակում իրականացված շահութահարկի գծով հիմնարար փոփոխությունները, որոնց նպատակն է շահութահարկի կարգավորումները դարձնել տնտեսական շրջափուլի կոնկրետ տարվա զարգացումներին համարժեք արձագանքող, ինչը համավարակի ազդեցությամբ բնորոշվող այս տարվա համար նշանակում է նաև օժանդակություն շահութահարկ վճարող տնտեսավարող սուբյեկտների շրջանառու ֆինանսական միջոցների հետ կապված խնդիրների լուծմանը: Ըստ կատարված փոփոխությունների՝ ամբողջությամբ վերանայվել է շահութահարկի կանխավճարների համակարգը, և սահմանվել է, որ 2020 թվականի երկրորդ եռամսյակի համար տնտեսավարող սուբյեկտները շահութահարկի կանխավճարներ առհասարակ չեն իրականացնելու:

1. Պետական բյուջեի հարկային եկամուտները 2019-2020 թվականներին ըստ ամիսների[[17]](#footnote-18)

2020 թվականի առաջին կիսամյակի արդյունքներով պետական բյուջեի ծախսերը կազմել են 765.6 մլրդ դրամ՝ նախորդ տարվա նույն ժամանակահատվածի համեմատ աճելով 20.3%-ով: Ընդ որում, ընթացիկ ծախսերը կազմել են 719.8 մլրդ դրամ` նախորդ տարվա նույն ժամանակահատվածի համեմատ աճելով 17.4%-ով, որն իր մեջ ներառում է նաև հակաճգնաժամային ծրագրերի իրականացումը և առողջապահական ծախսերի աճը: Ոչ ֆինանսական ակտիվների հետ գործառնությունները կազմել են 45.8 մլրդ դրամ, որում ոչ ֆինանսական ակտիվների գծով ծախսերը կազմել են 46.6 մլրդ դրամ` նախորդ տարվա նույն ժամանակահատվածի համեմատ աճելով 96%-ով կամ 22.8 մլրդ դրամով:

Արդյունքում 2020 թվականի առաջին կիսամյակի ընթացքում ձևավորվել է պետական բյուջեի 48.9 մլրդ դրամ դեֆիցիտ՝ նախորդ տարվա նույն ժամանակահատվածում ձևավորված 121.9 մլրդ դրամ պետական բյուջեի հավելուրդի դիմաց:

Տնտեսական անկմանը հակազդելու, ինչպես նաև հետագա վերականգնումը խթանելու նպատակով՝ կառավարությունը 2020 թվականին իրականացնելու է 150 մլրդ դրամ (ՀՆԱ-ի 2.3%-ի չափով) ընդհանուր գումարի չափով սոցիալ-տնտեսական աջակցության միջոցառումների ծրագիր՝ հետևյալ հիմնական ուղղություններով.

* 25 մլրդ դրամ՝ տնտեսավարողներին աջակցության ծրագրեր, որոնք ուղղված են ընթացիկ իրացվելիության խնդիրների լուծմանը,
* 25 մլրդ դրամ՝ սոցիալական աջակցության ծրագրեր,
* 80 մլրդ դրամ՝ տնտեսության վերականգնման և երկարաժամկետ զարգացմանն ուղղված ծրագրեր,
* 20 մլրդ դրամ՝ պահուստային միջոցներ անհրաժեշտ վերաբաշխումներ իրականացնելու համար:

Վերոնշյալ միջոցառումներն իրագործելու և COVID-19 համավարակի հետևանքներին արձագանքելու նպատակով առաջացած իրավիճակը հարկաբյուջետային կանոններով սահմանված կարգով դիտարկվել է որպես բացառիկ դեպք, ինչի կապակցությամբ ՀՀ կառավարությունն ընդունել է համապատասխան որոշում, իսկ ՀՀ ԱԺ-ն՝ «Հայաստանի Հանրապետության 2020 թվականի պետական բյուջեի մասին» օրենքում փոփոխություն և լրացումներ կատարելու մասին» ՀՀ օրենքը:

2020 թվականի առաջին կիսամյակում ՀՀ կորոնավիրուսի համավարակի (COVID-19) կանխարգելման միջոցառումների շրջանակներում պետական բյուջեից փաստացի ծախսվել է 40.7 մլրդ դրամ, որից սոցիալական աջակցության ծրագրերի գծով հատկացվել է 23.5 մլրդ դրամ, իսկ տնտեսական հետևանքների չեզոքացման նպատակով տրամադրվել է 8.6 մլրդ դրամ: Բացի տնտեսական և սոցիալական հակազդման միջոցառումներից, COVID-19 համավարակի տարածման կանխարգելման նպատակով կառավարությունն իրականացրել է նաև առողջապահական ծախսեր, որոնց ծավալը հունիսի վերջի դրությամբ կազմել է մոտ 8.6 մլրդ դրամ: Կորոնավիրուսի (COVID-19) տնտեսական հետևանքների չեզոքացման միջոցառումների դեֆիցիտի ֆինանսավորման վարկավորում հոդվածով տնտեսությանն ուղղված ֆինանսական միջոցները կազմել են 14.3 մլրդ դրամ:

**Հարկաբյուջետային ազդակը:** Համախառն պահանջարկի վրա հարկաբյուջետային քաղաքականությունը 2020 թվականի առաջին կիսամյակում նախորդ տարվա նույն ժամանակահատվածի նկատմամբ ունեցել է 4.2 ընդլայնող ազդեցություն` պայմանավորված եկամուտների չեզոք (-0.2) և ծախսերի ընդլայնող (4.4) ազդեցություններով:

1. Հարկաբյուջետային ազդակը 2015 թվականից եռամսյակային կտրվածքով (կուտակային)[[18]](#footnote-19)

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

«Հայաստանի Հանրապետության 2020 թվականի պետական բյուջեի մասին» ՀՀ օրենքով (այսուհետ՝ Օրենք) նախատեսվել էր տարեկան շուրջ 1,695 մլրդ դրամ, իսկ առաջին կիսամյակի hամար ՀՀ կառավարության կողմից հաստատված եռամսյակային համամասնություններով՝ 808.1 մլրդ դրամ բյուջետային եկամուտների ստացում: Հարկ է նշել, որ 2020 թվականին պետական հիմնարկների արտաբյուջետային հաշիվները հիմնականում փակվել են, և նախկինում նշված հաշիվներով իրականացվող միջոցների շրջանառությունը տեղափոխվել է պետական բյուջեի համապատասխան հաշիվներ:

Կորոնավիրուսի համավարակի արդյունքում արձանագրված տնտեսական անկման պայմաններում, ըստ գնահատականների, 2020 թվականին հարկային եկամուտները պետական բյուջեի սցենարի համեմատ կնվազեն մոտ 169.1 մլրդ դրամով: Ծախսերի մակարդակն անփոփոխ պահելու պարագայում պետական բյուջեի պակասուրդը նույնքան կաճի՝ հասնելով ՀՆԱ-ի 5%-ի: Ելնելով վերոհիշյալ կանխատեսումներից՝ փոփոխություն և լրացումներ են կատարվել «Հայաստանի Հանրապետության 2020 թվականի պետական բյուջեի մասին» ՀՀ օրենքում, որոնցով, մասնավորապես, վերանայվել է պակասուրդի թույլատրելի սահմանաչափը՝ այն սահմանելով 2020 թվականի համախառն ներքին արդյունքի վերանայված (կանխատեսվող) անվանական արժեքի` 6,485 մլրդ դրամի 5%-ի չափով: Հաշվի առնելով վերոնշյալ գնահատականները՝ ՀՀ կառավարության կողմից համապատասխան փոփոխություններ են կատարվել ՀՀ 2020 թվականի պետական բյուջեի եկամուտների և պակասուրդի ծրագրային ցուցանիշներում: «Հայաստանի Հանրապետության 2020 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները: Նշված փոփոխությունների, ինչպես նաև Կառավարության լիազորությունների շրջանակներում կատարված այլ փոփոխությունների արդյունքում պետական բյուջեի եկամուտների տարեկան և կիսամյակային ճշտված ծրագրային ցուցանիշները կազմել են համապատասխանաբար 1,581.4 մլրդ դրամ և 733.4 մլրդ դրամ: 2020 թվականի առաջին կիսամյակում ստացվել են 716.7 մլրդ դրամ փաստացի եկամուտներ` 97.7%‑ով ապահովելով ՀՀ կառավարության կիսամյակային և 45.3%-ով՝ տարեկան ճշտված ծրագրով սահմանված ցուցանիշները: Նշված գումարից շուրջ 714.3 մլրդ դրամը կազմել են ներքին աղբյուրներից ստացված եկամուտները` ապահովելով կիսամյակային ծրագրի 99.2%‑ը, 2.4 մլրդ դրամը ստացվել է պաշտոնական դրամաշնորհների տեսքով, որոնք 81.5%-ով զիջել են ծրագրված ցուցանիշը՝ պայմանավորված նպատակային ծրագրերի կատարման աստիճանով: Հարկային եկամուտները (ներառյալ` պետական տուրքերը) և այլ եկամուտները համապատասխանաբար 98.7%‑ով և 108.2%‑ով ապահովել են կիսամյակային ճշտված ծրագիրը՝ կազմելով համապատասխանաբար 680.3 մլրդ դրամ և 34 մլրդ դրամ: 2019 թվականի առաջին կիսամյակի համեմատ պետական բյուջեի եկամուտները նվազել են 5.5%‑ով կամ 41.8 մլրդ դրամով, ինչը հիմնականում պայմանավորված է հարկային եկամուտների նվազմամբ: Մասնավորապես` հարկային եկամուտների (ներառյալ` պետական տուրքերը), պաշտոնական դրամաշնորհների և այլ եկամուտների գծով մուտքերը նվազել են համապատասխանաբար 4.6%-ով (33.1 մլրդ դրամով), 64%-ով (4.3 մլրդ դրամով) և 11.5%-ով (4.4 մլրդ դրամով):

1. ՀՀ պետական բյուջեի եկամուտները 2020թ. առաջին կիսամյակում (մլն դրամ)

2020 թվականի առաջին կիսամյակում պետական բյուջեի եկամուտներում հարկային եկամուտների տեսակարար կշիռը 2019 թվականի առաջին կիսամյակի համեմատ աճել է 0.9 տոկոսային կետով ու կազմել 94.9%: Միևնույն ժամանակ, նախորդ տարվա նույն ժամանակահատվածի համեմատ պաշտոնական դրամաշնորհների ու այլ եկամուտների տեսակարար կշիռները նվազել են համապատասխանաբար 0.6 և 0.3 տոկոսային կետերով և կազմել 0.3% և 4.7%:

1. ՀՀ պետական բյուջեի եկամուտների կառուցվածքը 2019-2020թթ. առաջին կիսամյակներում

## Հարկային եկամուտներ և պետական տուրքեր

Կառավարության սկզբնական ծրագրով 2020 թվականի առաջին կիսամյակի համար սահմանվել էր շուրջ 770.3 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2020 թվականի առաջին կիսամյակի ճշտված ծրագիրը կազմել է 688.9 մլրդ դրամ, որի դիմաց ՀՀ պետական բյուջե են մուտքագրվել 680.3 մլրդ դրամ հարկային եկամուտներ և պետական տուրքեր, որոնք 98.7%‑ով ապահովել են կիսամյակային ծրագրով սահմանված ցուցանիշը: 2019 թվականի նույն ժամանակահատվածի համեմատ հարկային եկամուտներն ու պետական տուրքերը նվազել են 4.6%‑ով կամ շուրջ 33.1 մլրդ դրամով:

2020 թվականի առաջին կիսամյակում հարկային եկամուտների և պետական տուրքերի 31.4%‑ն ապահովվել է *ավելացված արժեքի հարկի* հաշվին: Այն կազմել է 213.3 մլրդ դրամ, որից 126 մլրդ դրամը ստացվել է ՀՀ ներմուծվող ապրանքների, 87.3 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 126 մլրդ դրամ գումարից 49.8 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար:

Ստորև ներկայացվում են այն օրենսդրական փոփոխությունները, որոնք 2020 թվականի առաջին կիսամյակում կարող էին ազդեցություն ունենալ ավելացված արժեքի հարկի գծով մուտքերի վրա: 2019 թվականի հունիսի 25-ին ՀՀ Ազգային Ժողովի կող­­­մից ընդունված «Կազմակերպությունների և անհատ ձեռնարկատերերի կողմից ներմուծվող՝ ակցիզային հարկով հարկ­­ման ոչ ենթակա այն ապրանքների ցանկը հաստատելու մասին, որոնց ներմուծումն ազատված է ավելացված արժեքի հարկից» օրենքում փոփո­խու­թյուն և լրացում կատարելու մասին» ՀՕ-76-Ն օրենքով (ուժի մեջ է մտել 2020 թվա­կանի հունվարի 1-ից) սահ­մա­նա­փակ­վել է նշված օրենքով սահմանված ապրանք­ների ներմուծման ժամանակ ԱԱՀ-ից ազատման արտոնությունից օգտվողների շրջա­նակը և սահմանվել է, որ այդ ապրանքների ներմուծման ժամանակ ԱԱՀ-ից ազատ­վում են միայն ԱԱՀ վճարող համար­վող կազմակերպությունները և անհատ ձեռնարկատերերը։

2020 թվականի մարտի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ կատարելու մասին» ՀՕ-153-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ մինչև 2030 թվականի դեկտեմբերի 31-ը ԱԱՀ-ից ազատվում են տիե­զերական օբյեկտների և տեխ­նի­կայի օտարման, դրանց վերանորոգման կամ արդիա­­­կա­նաց­ման, երկրի հեռակա դիտարկ­ման արբանյակային տվյալների հաղորդ­­­­ման, մշակ­ման, տիեզերական օբյեկտների արձակ­ման, վայրէջքի և թռիչքի ընթաց­քում դրանց կառա­վարման ծառայությունների մատուց­ման և (կամ) աշխա­տանք­­­­ների կատարման գործարքներն ու գործառնությունները։

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ ԱԱՀ-ից ազատվում են՝

* «Արժեթղթերի շուկայի մասին» Հայաստանի Հանրապետության օրենքի 25-րդ հոդ­վա­ծով սահմանված ներդրումային ծառա­յությունների մատուցումը (մասնավորապես՝ հաճա­խորդ­ներից արժեթղթերով գործարքների կատար­­ման հանձնարարականների ընդունումը և հաղորդումը, արժեթղթերում ներդրում­ների հետ կապված խորհրդատվության տրամադրումը հաճա­խորդներին), բացառությամբ արժե­թղթե­րում և ածանցյալ ֆինանսական գործիքներում ներդրումների հետ կապված՝ հաճա­խորդ­ներին խորհրդատվության տրա­մա­դր­ման ծառա­յու­թյան,
* «Արժեթղթերի շուկայի մասին» Հայաստանի Հանրապետության օրենքի 26-րդ հոդ­վածով սահմանված ոչ հիմնական ծառայությունների մատուցումը (մասնավորապես, արժե­թղ­թերի պահառությունը, արժեթղթերի թողարկման և տեղաբաշխման կազմակերպման հետ կապ­ված ծառայությունների մատուցումը), բացառությամբ ընկե­րու­թյունների վերա­կազ­մա­կերպ­ման հետ կապված խորհրդատվական և այլ ծառա­յությունների մատուցման, ինչպես նաև կապիտալի կառուցվածքի, կորպորատիվ ռազ­մա­վարության հարցերի վերաբերյալ ընկե­րու­թյուններին խորհրդատվության տրամադրման ծառա­յու­թյուն­ների,
* կարգավորվող շուկայի օպերատորի կողմից արժեթղթերով և ածանցյալ ֆինան­սա­կան գործիքներով առևտրի կազմակերպման (միայն գործարքների համար գանձվող միջ­նոր­դավճարների մասով), ինչպես նաև կնքված գործարքների արդյունքում ծագած փոխա­դարձ պարտավորությունների (պահանջների) որոշման և հաշվանցման (քլիրինգի) ծառա­յու­թյուն­ների մատուցումը,
* կենտրոնական դեպոզիտարիայի կողմից արժեթղթերի պահառության, արժե­թղթերի սեփականատերերի (անվանատերերի) ռեեստրի վարման, քլիրինգի և վերջ­նա­հաշ­վարկի հետ կապված ծառայությունների, ինչպես նաև օրենքով կամ Հայաստանի Հան­րա­պե­տության կենտրոնական բանկի իրավական ակտերով կենտրոնական դեպոզիտարիային թույ­լատրված այլ ծառայությունների (բացառությամբ խորհրդատվական ծառայությունների) մատու­ցումը, ներառյալ՝ արժեթղթերի հաշվարկային համակարգի անդամի կողմից այդ ծառա­յությունների միջնորդավորման ծառայությունների մատուցումը,
* շուկա ստեղծողի կարգավիճակով արժեթղթերի երկկողմանի գնանշման ապա­հով­ման ծառայությունների մատուցումը։

2020 թվականի առաջին կիսամյակում ՀՀ պետական բյուջեի հարկային եկամուտների և պետական տուրքերի 7.7%-ն ապահովվել է *ակցիզային հարկի* հաշվին՝ կազմելով 52.6 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 29.2 մլրդ դրամ, հանրապետություն ներմուծվող ենթաակցիզային ապրանքների հարկումից՝ 23.4 մլրդ դրամ:

Ստորև ներկայացվում են այն օրենսդրական փոփոխությունները, որոնք 2020 թվականի առաջին կիսամյակում կարող էին ազդեցություն ունենալ ակցիզային հարկի մուտքերի վրա: 2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում փոփո­խու­թյուն­ներ և լրա­ցում­­ներ կատարելու և 2017 թվականի դեկտեմբերի 21-ի «Հայաս­տանի Հան­րա­պետու­թյան հարկային օրենսգրքում փոփոխություններ և լրացումներ կատա­րելու մասին» ՀՕ-266-Ն օրենքում փոփոխություններ և լրացումներ կատարելու մասին» ՀՕ-338-Ն օրենքում փոփո­խություն կատարելու մասին» ՀՕ-68-Ն օրենքով 2020 թվականի հունվարի 1-ից վերացվել են ակցիզային հարկի տոկո­սային դրույքաչափերը և հաստատվել են նոր դրույքաչափեր` հիմնված արդյու­նավետ դրույ­քա­չա­փերի հաշվարկային մեծությունների վրա։ Միաժամանակ, բարձրացվել են ակցի­զային հարկով հարկվող ապրանք­ների ակցիզային հարկի դրույքաչափերը,մասնավորապես՝

1. էթիլային սպիրտի ակցիզային հարկի դրույքաչափը 2020 թվականի հուն­վարի 1-ից կազմում է 1 լիտրի համար 2600 դրամ, 2019 թվականին գործող՝ ակցի­­­զա­յին հարկով հարկ­ման բազայի 50 տոկոս, բայց ոչ պա­կաս, քան 1 լիտրի համար 900 դրամի փոխա­րեն,
2. սպիրտային խմիչքների (բացառությամբ պտղային և հատապտղային օղու, կոնյակի, վիսկիի և ռոմի) դրույքաչափը 2020 թվականի հունվարի 1-ից կազ­մում է 1 լիտրի համար 1560 դրամ, 2019 թվականին գործող՝ ակցի­­­զա­յին հարկով հարկ­ման բազայի 96 տոկոս, բայց ոչ պա­կաս, քան 1 լիտրի համար 960 դրամի փոխա­րեն,
3. գարեջրի դրույքաչափը 2020 թվականի հունվարի 1-ից կազ­մում է 1 լիտրի համար 130 դրամ, 2019 թվականին գործող՝ ակցի­­­զա­յին հարկով հարկ­ման բազայի 30 տոկոս, բայց ոչ պա­կաս, քան 1 լիտրի համար 105 դրամի փոխա­րեն,
4. քսայուղի դրույքաչափը 2020 թվականի հունվարի 1-ից կազ­մում է 1 կիլո­գրամի համար 500 դրամ, 2019 թվականին գործող՝ ակցի­­­զա­յին հարկով հարկ­ման բա­զայի 50 տոկոս, բայց ոչ պակաս, քան 1 կիլոգրամի համար 400 դրամի փոխա­րեն,
5. IQOS տեխնոլոգիայի ծխախոտի արտադրանքի ակցիզային հարկի դրույքա­չափը 2020 թվականի հուն­վարի 1-ից կազմում է 1000 հատի համար 2000 դրամ, 2019 թվականին հարկվել է որպես ծխախոտի արդյու­նա­­բե­րական փոխարինիչ, որի 1 կիլոգրամի համար ակցիզային հարկի դրույքաչափը կազմել է 1500 դրամ,
6. խաղողի գինու համար ակցիզային հարկի դրույքա­չափը 2020 թվականի հուն­վարի 1-ից կազմում է 1 լիտրի համար 150 դրամ, 2019 թվականին գործող՝ ակցի­­­զա­յին հարկով հարկ­ման բազայի 10 տոկոս, բայց ոչ պակաս, քան 1 լիտրի համար՝ 100 դրամի փոխարեն,
7. վերմուտի և խաղողի այլ գինիների համար ակցիզային հարկի դրույքա­չափը 2020 թվականի հուն­վարի 1-ից կազմում է 1 լիտրի համար 1000 դրամ, 2019 թվականին գործող՝ ակցի­­­­զա­յին հարկով հարկ­ման բա­զայի 50 տոկոս, բայց ոչ պակաս, քան 1 լիտրի համար՝ 750 դրամի փոխարեն:

Բացի այդ, բարձրացվել են նաև օղու և էթիլային սպիրտի իրացման նվազագույն գները` 1 լիտր 100 տոկոսանոց սպիրտի հաշվով 3500 դրամի փոխարեն սահմանվել է 6000 դրամ:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 14.3%-ն ապահովվել է *շահութահարկի* հաշվին, որը կազմել է ավելի քան 97.3 մլրդ դրամ:

2019 թվականի հունվարի 25-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում փոփոխություններ և լրացումներ կատա­րելու և 2018 թվականի հունիսի 21-ի «Հայաստանի Հանրապետության հարկային օրենս­գրքում փոփոխություններ և լրացումներ կատարելու և 2017 թվականի դեկտեմբերի 21-ի «Հայա­ստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՕ‑266-Ն օրենքում փոփոխություններ և լրացումներ կատարելու մասին» ՀՕ-338-Ն օրենքում փոփոխություն կատարելու մասին» ՀՕ-68-Ն ՀՀ օրենքով առանց մշտական հաստատության Հայաստանի Հանրապետությունում գոր­ծու­նեու­թյուն իրա­­կանացնող ոչ ռեզիդենտ շահութահարկ վճարողի կողմից ստացվող շահա­բա­ժին­ների մասով շահութահարկի դրույքաչափը սահմանվել է 5 տոկոս` նախկինում սահ­ման­ված 10 տոկոս դրույքաչափի փոխարեն:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն ՀՀ օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ շահութահարկով հարկման բազայի որոշման նպատակով եկամուտ չեն համարվում բանկերի կամ վարկային կազ­մակերպությունների ստացած գումարները, որոնք բանկերը կամ վարկային կազմակերպություններն ստացել են որպես ապահովագրական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայմանագրի համաձայն, բանկերի կամ վարկային կազմակերպությունների կողմից տրամադրվում են վարկառու կամ գրավատու ֆիզիկական և իրավաբանական անձանց կամ ուղղվում են վարկառու ֆիզիկական և իրավաբանական անձանց վարկի մարմանը։ Նույն օրենքով սահմանվել է, որ նշյալ դրույթն ուժի մեջ է մտնում օրենքի պաշտոնական հրապարակմանը հաջորդող օրվանից և տարածվում է 2018 թվականի հունվարի 1-ից ծագած հարաբերությունների վրա։

2020 թվականի հունիսի 16-ին ՀՀ Ազգային Ժողովի կող­մից ընդուն­­ված՝ «Հայաստանի Հանրապետու­թյան հարկային օրենս­գրքում փոփո­խու­թյուն­ներ կատա­­­րելու մասին» ՀՕ-302-Ն ՀՀ օրենքով (ուժի մեջ է մտել 2020 թվականի հունիսի 18-ից) ամբող­ջությամբ վերանայվել է շահութահարկի կան­­խա­վճարների համա­կարգը: Նշյալ օրեն­քով, մաս­նա­­վորապես, սահ­մանվել է, որ՝

1. ռեզիդենտ շահութահարկ վճարողը և մշտական հաստատության միջոցով Հայաս­տանի Հանրապետությունում գործունեություն իրականացնող ոչ ռեզիդենտ շահութահարկ վճա­­րողը պարտավոր է ընթացիկ հարկային տարվա յուրաքանչյուր եռամսյակի համար՝ մինչև տվյալ եռամսյակի վերջին ամսվա 20-ը ներառյալ, կատարել շահութահարկի կան­խա­վճար­ներ (բացառությամբ 135-րդ հոդվածի 7-րդ մասով սահմանված դեպքերի)՝ նախորդ հար­կա­յին տարվա շահութահարկի գումարի 20 տոկոսով հաշվարկվող գումարի և նախորդ եռամ­սյակի ընթացքում ապրանքների մատակարարումից, աշխատանքների կատարումից և (կամ) ծառայությունների մատուցումից ստացվող եկամուտների երկու տոկոսով հաշվարկ­վող գումարի նվազագույնի չափով՝ զուգա­հեռա­բ­ար վերաց­նելով նաև կանխա­վճարի որևէ եղա­նակի ընտրության համար հայտարարություն ներ­կա­յաց­նելու պահանջը,
2. 2020 թվականի երկրորդ եռամսյակի համար շահութահարկի կանխավճարներ չեն հաշվարկվում և չեն վճարվում:

2020 թվականի առաջին կիսամյակում ՀՀ պետական բյուջե է մուտքագրվել շուրջ 14.7 մլրդ դրամ *շրջանառության հարկ,* որը կազմել է պետական բյուջեի հարկային եկամուտների և պետական տուրքերի 2.2%-ը:

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում փոփոխություններ և լրացումներ կատարելու և 2017 թվականի դեկտեմբերի 21-ի «Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՕ-266-Ն օրենքում փոփոխություններ և լրացումներ կատարելու մասին» ՀՕ-338-Ն օրենքում փոփոխություն կատարելու մասին» ՀՕ-68-Ն ՀՀ օրենքով (ուժի մեջ է մտել 2020 թվականի հունվարի 1-ից) ակցիզային հարկ վճարողներին շրջանառության հարկով հարկման համակարգում գործելու հնարավորություն է ընձեռվել:

Հաշվետու ժամանակահատվածում 207 մլրդ դրամ են կազմել *եկամտային հարկի* մուտքերը` ապահովելով պետական բյուջեի հարկային եկամուտների և պետական տուրքերի 30.4%-ը: Նշենք, որ առաջին կիսամյակի ընթացքում հիպոտեկային վարկի վճարված տոկոսների փոխհատուցման նպատակով հարկ վճարողներին վերադարձվել է ավելի քան 5.8 մլրդ դրամ եկամտային հարկի գումար` 2019 թվականի առաջին կիսամյակի շուրջ 3.4 մլրդ դրամի դիմաց, որն ընդունված մեթոդաբանության համաձայն նվազեցվել է հավաքագրված եկամուտներից:

Ստորև ներկայացվում են այն օրենսդրական փոփոխությունները, որոնք 2020 թվականի առաջին կիսամյակում կարող էին ազդեցություն ունենալ եկամտային հարկի գծով մուտքերի վրա: 2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստ­անի Հանրապետության հարկային օրենսգրքում փոփոխություններ և լրացումներ կատա­րելու և 2017 թվականի դեկտեմբերի 21-ի «Հայաստանի Հանրապետության հարկային օրենս­­գրքում փոփոխություններ և լրացումներ կատարելու մասին» ՀՕ-266-Ն օրենքում փոփո­խություններ և լրացումներ կատարելու մասին» ՀՕ-338-Ն օրենքում փոփոխություն կատա­­րելու մասին» ՀՕ-68-Ն ՀՀ օրենքով (ուժի մեջ է մտել 2020 թվականի հունվարի 1-ից) սահմանվել է, որ

1. 2020 թվա­կա­նի հունվարի 1-ից եկամտային հարկը հաշվարկվում է մեկ միաս­նա­կան՝ 23 տոկոս դրույքաչափով, մինչև այդ գործող եկամտային հարկի եռաստիճան՝ 23, 28 և 36 տոկոս դրույքա­չա­փերի փոխարեն,
2. օտարերկրյա քաղաքացիների՝ հայաստանյան աղբյուրներից ստացվող շահա­բա­ժին­ները հարկվում են եկամտային հարկի 5 տոկոս դրույքաչափով, նախկինում սահմանված 10 տոկոս դրույքաչափի փոխարեն,
3. եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում՝

ա. հողամասի (անկախ հողամասի նպատակային նշանակությունից) օտարումից ստաց­վող եկամուտները,

բ. առևտրի իրականացման վայրերում (ոսկու շուկա­ներում) վաճառասեղանների կամ վաճառակետերի միջոցով թանկարժեք մետաղների, թան­կարժեք մետաղներից պատ­րաստված իրերի կամ թանկարժեք քարերի առք ու վաճառքի գործունեություն իրա­կա­նաց­նող հարկային գործակալին օտարվող ոսկու և թանկարժեք քարերի դիմաց ստացվող եկա­մուտ­ները:

Ընդ որում, վերոնշյալ գործարքներից ստացվող եկամուտները մինչև 2020 թվականի հունվարի 1-ը գործող օրենսդրությամբ հարկվել են եկամտային հարկի 10 տոկոս դրույ­քա­չափով։

1. բարձրացվել է վարձակալական վճարների մասով լրացուցիչ եկամտային հարկ հաշվարկելու շեմը` 2020 թվականի հունվարի 1-ից կազմելով 60 միլիոն դրամ, նախկինում սահմանված 58.35 միլիոն դրամի փոխարեն,
2. 2020 թվականի հունվարի 1-ից ներդրված՝ միկրոձեռնարկատիրության հարկման համակարգի շրջանակում միկրոձեռնարկատիրության սուբյեկտներն իրենց գործունեության մեջ որպես վարձու աշխատող կարող են ներգրավել ֆիզիկական անձանց` անկախ ընտա­նիքի անդամ լինելու հանգամանքից, ինչպես նաև առանց թվաքանակի սահ­մա­նա­փա­կում­­ների, որոնց վճար­վող եկամուտներից եկամտային հարկը հաշվարկվում է ամսական հինգ հազար դրամի չափով:

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում նաև՝

1. Հայաստանի Հանրապետությունում գործող ֆոնդային բորսայում ցուցակված բաժնետոմսերից, պարտատոմսերից կամ ներդրումը վկայող այլ արժեթղթերից ստացվող եկամուտը, բացառությամբ բանկերի թողարկած այն պարտատոմսերի, որոնց տեղաբաշխման պահից մինչև մարումն ընկած ժամկետը պակաս է երկու տարուց,
2. Հայաստանի Հանրապետությունում գործող ֆոնդային բորսայում ցուցակված բաժնետոմսերից ստացվող շահաբաժինները:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն ՀՀ օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ եկա­մտա­յին հարկով հարկման բազան որոշելու նպատակով նվազեցվող եկամուտներ են համար­վում նաև բանկերի կամ վարկային կազմակերպությունների միջոցով ստացված գումարները, որոնք բանկերը կամ վարկային կազմակերպություններն ստացել են որպես ապա­հովագ­րական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայ­մանագրի համա­­ձայն, բանկերի կամ վարկային կազմակերպությունների կողմից տրա­մա­դր­վում են վար­կառու կամ գրավատու ֆիզիկական անձին կամ ուղղվում են վար­կառու ֆիզի­կա­կան անձի վարկի մարմանը:

2020 թվականի առաջին կիսամյակում պետական բյուջեի հարկային եկամուտների և պետական տուրքերի 4.4%-ն ապահովվել է *մաքսատուրքերի* հաշվին` կազմելով 29.8 մլրդ դրամ:

2020 թվականի առաջին կիսամյակում մի շարք ապրանքատեսակների համար տեղի է ունեցել ներմուծման մաք­սա­տուրքերի դրույքաչափերի փոփոխություններ: Նշված փոփո­խու­թ­յուն­ներն, այլ հավա­սար պայ­­­ման­ներում, կարող են հանգեցնել ՀՀ պետական բյուջե հավա­­­­քա­գրվող մաքսատուրքերի գծով եկամուտների փոփոխության, որի չափը հնարավոր չէ գնա­հա­տել:

Հաշվետու ժամանակահատվածում պետական բյուջեի հարկային եկամուտների և պետական տուրքերի 4.3%‑ն ապահովվել է *բնապահպանական հարկի և բնօգտագործման վճարի* հաշվին՝ կազմելով շուրջ 29.1 մլրդ դրամ:

Հաշվետու ժամանակահատվածում 10.8 մլրդ դրամ է կազմել *սոցիալական վճարը*` ապահովելով պետական բյուջեի հարկային եկամուտների և պետական տուրքերի 1.6%-ը:

Մնացած հարկերի գծով 2020 թվականի առաջին կիսամյակում ՀՀ պետական բյուջե է մուտքագրվել 10.8 մլրդ դրամ՝ կազմելով պետական բյուջեի հարկային եկամուտների և պետական տուրքերի 1.6%-ը: Մասնավորապես` 4.2 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 3.8 մլրդ դրամ՝ ռադիոհաճախականության օգտագործման պարտադիր վճարները, 965.6 մլն դրամ՝ ճանապարհային հարկը, 522.1 մլն դրամ՝ ԵՏՄ անդամ չհանդիսացող պետություններից ՀՀ մաքսային մարմինների կողմից գանձվող միասնական մաքսային վճարը, 421.4 մլն դրամ՝ հանրային ծառայությունների կարգավորման պարտադիր վճարները, 29.4 մլն դրամ՝ արտոնագրային հարկը, 915.3 մլն դրամ՝ այլ հարկերը:

2019 թվականի հունիսի 25-ին ՀՀ Ազգային Ժողովի կող­­­մից ընդունված` Հայաս­տանի Հանրապետության հարկային օրենսգրքում փոփո­խություններ և լրացումներ կատարելու և 2017 թվականի դեկտեմբերի 21-ի «Հայաս­տանի Հանրապետության հարկային օրենսգրքում փոփոխություններ և լրացումներ կատա­րելու մասին» ՀՕ-266-Ն օրենքում փոփոխություններ և լրացումներ կատարելու մասին» ՀՕ-338-Ն օրենքում փոփոխություն կատա­րելու մասին» ՀՕ‑68‑Ն ՀՀ օրենքով (ուժի մեջ է մտել 2020 թվականի հունվարի 1-ից)՝ ինքնազբաղված անձանց հարկման համակարգի և ընտա­նե­կան ձեռնարկա­տի­րու­թյան համա­կարգի փոխա­րեն ներդրվել է մեկ միասնական՝ միկրո­ձեռ­­նար­կատիրության հարկ­­­ման արտոնյալ համա­կարգ, որի շրջանակներում գործունեություն իրականաց­նող­ներն ազատվել են բոլոր հիմ­նա­կան հարկերից: Հարկման այս համակար­­գից կարող են օգտ­վել ինչպես իրավա­բա­նա­կան անձինք և անհատ ձեռնարկատերերը, այն­պես էլ անհատ ձեռնարկատեր չհան­դի­սա­ցող ֆիզիկական անձինք, եթե վերջիններիս իրաց­ման շրջանառության տարե­կան մեծու­թյունը չի գերա­զան­ցում 24 միլիոն դրամը: Ընդ որում, պետք է նկատել, որ միկրոձեռնարկատիրության հարկման արտոնյալ համա­կարգի կիրառության շրջա­նակն անհամեմատ ավելի լայն է, քան մինչև 2020 թվականի հունվարի 1-ը կիրառվող՝ ինք­նա­զբաղ­ված անձանց և ընտանեկան ձեռնար­կա­տի­րու­թյան հարկման համա­կար­գերի կիրառության շրջանակներն են։ Մասնավորապես, միկրո­ձեռնարկատիրության հարկման համակարգի պարագայում.

1. բարձրացվել է իրացման շրջանառության առավելագույն թույլատրելի շեմը (ինքնազբաղ­ված անձանց հարկման նախկին համակարգի պարագայում այն սահմանված էր 9 մլն դրամ, իսկ ընտանեկան ձեռնարկատիրության հարկման համա­կար­գի պարագայում՝ 18 մլն դրամ),
2. վերացվել է միայն ընտանիքի անդամներից աշխատողներ ներգրավելու սահ­մա­նա­փակումը, որը նախկինում կիրառվել է ընտանեկան ձեռնարկատիրության հարկման համա­կար­գի պարագայում,
3. վերացվել է միայն մեկ վայրում գործունեություն իրականացնելու սահմանափա­կումը, որը նախկինում կիրառվել է ինք­նա­զբաղ­ված անձանց հարկման համակարգի պարա­գայում,
4. որոշակի բացառություններով՝ թույլատրվում է միկրոձեռնարկատիրության հարկ­ման համակարգում իրականացնել նաև առևտրական (առք ու վաճառքի) գործունեություն, որը նախկինում բացառված էր ընտանեկան ձեռնարկատիրության հարկման համա­կար­գից,
5. որոշակի բացառություններով՝ թույլատրվում է միկրոձեռնարկատիրության հարկ­ման համակարգում իրականացնել նաև նախկինում արտոնագրային հարկի օբյեկտ համար­վող գործունեության տեսակներ, որոնք բացառված էին ընտանեկան ձեռնար­կա­տի­րության հարկման համակարգից,
6. ակցիզային հարկ վճարողներին նույն­պես միկրո­­ձեռնարկատիրության հարկման համակարգում գործելու հնարավորություն է ընձեռվել:

Հարկային վարչարարության մասով կատար­­­ված փո­­­փո­խու­թյուն­ների վերա­­բերյալ 2020 թվականի ապրիլի 22-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում փոփոխություն և լրացում կատա­րելու մասին» ՀՕ-220-Ն ՀՀ օրենքով (ուժի մեջ է մտել 2020 թվականի մայիսի 14-ից և տարածվում է 2020 թվա­կանի ապրիլի 21‑ից ծագած հարա­­­բերու­թյունների վրա)՝

1. նվազեցվել է հարկի վճարումը սահ­­­մանված ժամ­կետներից ուշաց­­նելու դեպ­քում ժամ­կե­տանց յուրաքանչյուր օրվա համար հաշ­­­վարկվող տույժի դրույ­քա­չափը և 0.075 տոկոսի փոխա­­րեն սահմանվել է 0.04 տոկոս։ Այսինքն՝ 2020 թվականի ապրիլի 21-ից տույժերը հաշվարկվում են նվազեցված դրույ­քա­չափով։ Ընդ որում, 2020 թվականի ապրիլի 21-ից տույժերը նվազեցված դրույքա­չա­փով հաշվարկվում են նաև այն դեպ­­քերում, երբ տույժերի հաշ­վարկը սկսվել է մինչև նշյալ օրենքն ուժի մեջ մտնելը,
2. բարձրացվել է չկատարված հարկային պար­տա­վո­րու­թյուն­ների շեմը, որը գերա­զան­ցելու դեպքում հարկային մարմնի ղեկավարի որոշմամբ հարկ վճա­­րողի գույքի վրա կարող է արգելանք դրվել։ Մասնավորապես՝ չկատարված հարկային պար­տա­­վո­րու­թյուն­ների շեմը 500 հազար դրամի փոխարեն սահմանվել է 1.5 միլիոն դրամ: Այսինքն, եթե հարկ վճարողի պար­տա­վո­րությունների հանրագումարը չի գերազանցի 1.5 միլիոն դրամը, այդ հարկ վճա­րողի նկատմամբ չեն իրականացվի հարկադիր գանձ­ման գոր­ծո­ղութ­յուններ, մաս­նա­վո­րա­պես՝ դրանց գանձման վերաբերյալ հարկային մարմնում հարուց­­­­ված վարչական վա­րույթ­ների շրջանակներում չեն կայացվի գանձման որոշումներ, չեն իրա­կա­նացվի արգելադրման գոր­ծողություններ:

Հաշվետու ժամանակահատվածում հարկերի անցումային գերավճարից մարված հարկային պարտավորությունների գումարը կազմել է 193.6 մլն դրամ:

2020 թվականի առաջին կիսամյակում ՀՀ պետական բյուջե են մուտքագրվել շուրջ 15 մլրդ դրամ *պետական տուրքեր`* կազմելով կիսամյակային ծրագրի 69.9%‑ը: Շեղումը հիմնականում պայմանավորված է օրենքով սահմանված այլ ծառայությունների և գործողությունների, լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու և պետական գրանցման համար սահմանված պետական տուրքերի կատարողականով: 2019 թվականի առաջին կիսամյակի համեմատ պետական տուրքի գծով բյուջեի մուտքերը նվազել են 13.8%‑ով կամ 2.2 մլրդ դրամով: Մասնավորապես, զգալի անկում է արձանագրվել օրենքով սահմանված այլ ծառայությունների և գործողությունների համար գանձված տուրքերի գծով՝ 28.3%-ով (2 մլրդ դրամով), պետական գրանցման համար գանձված տուրքերի գծով՝ 31.5%-ով (961.1 մլն դրամով), ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձված տուրքերի գծով՝ 49.1%-ով (590.1 մլն դրամով), հյուպատոսական ծառայությունների կամ գործողությունների համար գանձված տուրքերի գծով՝ 37.1%-ով (398.6 մլն դրամով): Նախորդ տարվա նույն ժամանակահատվածի համեմատ աճ է արձանագրվել լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի գծով, որոնք 56.7%-ով կամ 1.9 մլրդ դրամով գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում *դատարան տրվող հայցադիմումների, դիմումների ու գանգատների, դատարանների վճիռների և որոշումների դեմ տրվող վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու* համար պետական բյուջե է վճարվել ավելի քան 897 մլն դրամ` 80.8%-ով ապահովելով կիսամյակային ճշտված ծրագիրը: Նշված գումարից 129.3 մլն դրամը կազմել են պետական կառավարման մարմինների կողմից վճարված և պետական բյուջեից փոխհատուցված գումարները: 2019 թվականի առաջին կիսամյակի համեմատ նշված տուրքերի գծով մուտքերը նվազել են 4.8%-ով կամ 45.1 մլն դրամով:

2019 թվականի դեկտեմբերի 9-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» Հայաստանի Հանրապետության օրենքում լրացում կատա­րելու մասին» ՀՕ-305-Ն ՀՀ օրեն­քով (ուժի մեջ է մտել 2020 թվականի հունվարի 1-ից) սահմանվել է, որ ոչ առևտրային կազմակերպությունները և ֆիզիկական անձինք դատարաններում պետական տուրքի վճա­րու­մից չեն ազատվում ճանապարհային ոստիկանության կողմից ընդունված որոշման դեմ բողո­ք­­ներով հանդես գալու դեպքում: Մուտքերի վրա որոշակի դրական ազդեցություն կարող էր ունենալ 2019 թվականի հուլիսի 9-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-133-Ն ՀՀ օրենքը (ուժի մեջ է մտել 2019 թվականի օգոստոսի 4-ից), որով սահմանվել է պետական տուրք հարկադիր կատարման ծառայություն ուղարկված կատարողական թերթի թղթային պատճենը տրամադրելու համար` բազային տուրքի չափով:

*Հայաստանի Հանրապետության քաղաքացիություն ստանալու և Հայաստանի Հանրապետության քաղաքացիության փոփոխման* համար վճարվող տուրքերը կազմել են 34.3 մլն դրամ՝ 45.6%-ով (28.7 մլն դրամով) զիջելով կանխատեսված ցուցանիշը և 46.5%‑ով (29.8 մլն դրամով)՝ նախորդ տարվա նույն ժամանակահատվածի փաստացի մուտքերը:

*Հյուպատոսական ծառայությունների կամ գործողությունների* դիմաց պետական բյուջե է վճարվել 675.1 մլն դրամ` 41.8%-ով (484.1 մլն դրամով) զիջելով կանխատեսված ցուցանիշը և 37.1%‑ով (398.6 մլն դրամով)՝ նախորդ տարվա նույն ժամանակահատվածի փաստացի մուտքերը:

Պետական տուրքերի 14%-ը բյուջե է վճարվել պետական գրանցումների համար` կազմելով շուրջ 2.1 մլրդ դրամ, որը 29.2%-ով (861.8 մլն դրամով) զիջել է ծրագրային ցուցանիշը և 31.5%-ով (961.1 մլն դրամով)` նախորդ տարվա առաջին կիսամյակի փաստացի մուտքերը: Կանխատեսված և նախորդ տարվա փաստացի ցուցանիշների նկատմամբ շեղումները պայմանավորված են ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) հատկացնելու համար, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու, ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու, ինչպես նաև գույքի նկատմամբ իրավունքների պետական գրանցում կատարելու համար ՀՀ պետական բյուջե մուտքագրված տուրքերի նվազմամբ: Հաշվետու ժամանակահատվածում նշված տուրքերը կազմել են համապատասխանաբար 745.5 մլն դրամ, 387.2 մլն դրամ և 432.6 մլն դրամ, որոնք 37.3%-ով (443.5 մլն դրամով), 38.7%-ով (244.6 մլն դրամով) և 26%-ով (151.6 մլն դրամով) զիջել են կանխատեսված ցուցանիշները և 41.4%-ով (526.5 մլն դրամով), 40.6%-ով (264.3 մլն դրամով) և 19.8%-ով (106.6 մլն դրամով)՝ նախորդ տարվա փաստացի ցուցանիշները:

2019 թվականի դեկտեմբերի 9-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություններ կատա­րելու մասին» ՀՕ-280-Ն ՀՀ օրենքով (ուժի մեջ է մտել 2019 թվականի դեկտեմբերի 29-ից)՝

1. վերացվել է ավտոմոբիլի տարանցիկ և ժամանակավոր համարանիշ հատկացնելու համար սահմանված պետական տուրքը,
2. սահմանվել է պետական տուրք՝ բազային տուրքի վեցապատիկի չափով նաև մոտոտրանսպորտային միջոցի, տրիցիկլի քվադրիցիկլի, կցորդի (կիսակցորդի) հաշվառ­ման համարանիշ հատկացնելու համար,
3. վարորդական իրավունքի վկայական տալու համար բազային տուրքի 12-ապա­տիկի չափով սահմանված պետական տուրքը սահմանվել է նաև վարորդական վկայականը փոխանակելու, ինչպես նաև կորած վարորդական վկայականի փոխարեն նորը տալու դեպքերի համար։

*Մշակութային արժեքների արտահանման կամ ժամանակավոր արտահանման իրավունքի վկայագիր տրամադրելու* դիմաց 2020 թվականի առաջին կիսամյակում պետական բյուջե է վճարվել 110 հազար դրամ, որը 68.6%-ով զիջել է կանխատեսված ցուցանիշը և 47.6%‑ով՝ նախորդ տարվա նույն ժամանակահատվածի փաստացի մուտքերը:

*Գյուտերի, օգտակար մոդելների, արդյունաբերական նմուշների, ապրանքային և սպասարկման նշանների, ապրանքների ծագման տե­ղա­նուն­ների, ֆիր­մա­յին անվանումնե­րի, ինտեգրալ միկրոսխեմաների տո­պո­լո­գիա­նե­րի իրավական պահպանության հետ կապված իրավաբանական նշանակություն ունեցող գործողությունների* համար ՀՀ պետական բյուջե է վճարվել շուրջ 146.9 մլն դրամ պետական տուրք՝ 33.5%-ով (74.1 մլն դրամով) զիջելով կանխատեսված ցուցանիշը և 33.5%‑ով (73.9 մլն դրամով)՝ նախորդ տարվա նույն ժամանակահատվածի փաստացի մուտքերը:

*Ֆիզիկական անձանց տրվող իրավաբանական նշանակության փաստաթղթերի, որոշակի ծառայությունների կամ գործողությունների* համար 2020 թվականի առաջին կիսամյակում գանձվել է 612.7 մլն դրամ պետական տուրք՝ 49.1%‑ով (590.7 մլն դրամով) զիջելով ծրագրված և 49.1%‑ով (590.1 մլն դրամով)՝ նախորդ տարվա նույն ժամանակահատվածի փաստացի մուտքերը:

Հաշվետու ժամանակահատվածում պետական բյուջե մուտքագրված պետական տուրքերի 35.8%-ը ստացվել է *լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել շուրջ 5.4 մլրդ դրամ` 25.5%-ով (1.8 մլրդ դրամով) զիջելով կանխատեսված ցուցանիշը: Ծրագրից շեղումը հիմնականում պայմանավորված է մաքսային բնագավառի և վիճակախաղերի, շահումներով խաղերի բնագավառի համար գանձված տուրքերի համապատասխանաբար 54.4% և 68.2% կատարողականով (1.5 մլրդ դրամ և 2.1 մլրդ դրամ): Նախորդ տարվա առաջին կիսամյակի համեմատ լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձված տուրքերն աճել են 56.7%‑ով կամ ավելի քան 1.9 մլրդ դրամով՝ հիմնականում պայմանավորված 2020 թվականի փետրվարի 1-ից մաքսային մարմինների կողմից օրենքով սահմանված դեպքում մաքսային գործառնությունների իրականացման, մաքսային ուղեկցման, ապրանքների ժամանակավոր պահպանության, ինչպես նաև նախնական որոշումների տրամադրման համար պետական տուրքի սահմանմամբ, որի գծով հաշվետու ժամանակահատվածում մուտքագրվել է 1.5 մլրդ դրամ: ՀՀ պետական եկամուտների կոմիտեի արտաբյուջետային հաշվի վերացմամբ պայմանավորված՝ 2019 թվականի նոյեմբերի 14-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացումներ կատա­րելու մասին» ՀՕ-230-Ն ՀՀ օրենքով (ուժի մեջ է մտել 2020 թվականի փետրվարի 1-ից) և «Հայաստանի Հանրապետության հարկային օրենս­գրքում փոփոխություններ կատարելու մասին» ՀՕ-228-Ն ՀՀ օրենքով համապատասխան փոփոխություններ են կատարվել նաև «Պետա­կան տուրքի մասին» ՀՀ օրենքում և ՀՀ հար­կային օրենսգրքում։ Նշյալ փոփոխությունների արդյունքում, մասնավորապես, վերացվել է հարկային և մաքսային մարմինների նյութական խրախուսման և համակարգի զարգացման ֆոնդը, և միաժամանակ՝

1. մաքսային մարմինների կողմից մատուցվող մի շարք ծառայությունների համար նախկին օրենսդրու­թյամբ սահմանված մաքսավճարների փոխարեն (որոնք նախկինում վճար­վում էին մաքսային մարմնի նյութական խրախուսման և զարգացման ֆոնդի արտա­բյու­ջետային հաշվին) սահմանվել է պետական տուրք,
2. սահմանվել է, որ հարկային մարմնի կողմից իրականացված հսկողական աշխա­տանք­ների արդյուն­քում արձանագրված լրացուցիչ հարկային պարտավորությունների 10 կամ 30 (կախված խախտման տեսակից) տոկոսի չափով գումարները չեն վճարվում հար­կա­յին մարմնի նյու­թա­կան խրախուսման և զարգացման ֆոնդի արտաբյուջետային հաշվին և, որպես հարկային պարտավորությունների բաղկացուցիչ մաս, վճարվում են պետական բյուջեի բյուջետային հաշվին։

Նախորդ տարվա առաջին կիսամյակի համեմատ զգալիորեն աճել են նաև բանկային և ֆինանսավարկային կազմակերպությունների ու տրանսպորտի բնագավառներում լիցենզավորումից ստացված տուրքերը՝ համապատասխանաբար 6.9 անգամ (516.1 մլն դրամով) և 7.2 անգամ (276.9 մլն դրամով):

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություններ և լրացումներ կատա­րելու մասին» ՀՕ-69-Ն ՀՀ օրենքով (ուժի մեջ է մտել 2020 թվականի հունվարի 1-ից) բարձրացվել են խաղային ոլորտում և ֆինան­սա­կան ոլորտում գոր­ծու­նեու­թյան մի շարք տեսակներով զբաղվելու համար անհրա­­ժեշտ լիցենզիաների համար սահ­մանված պետական տուրքի դրույ­քա­չա­փերը, փոփոխություններ են կատարվել և բարձրացվել են բանկային և ֆինանսավարկային կազ­մակերպությունների բնագավառում գործունեություն իրականացնելու համար պետա­կան տուրքի դրույքաչափերը։ Մասնավորապես՝

* վիճակախաղերի կազմակերպման համար պետական տուրքը սահմանվել է 600000‑ապատիկի չափով՝ նախկինում սահ­ման­ված 500000-ապատիկի փոխարեն,
* Ծաղկաձոր քաղաքում շահումներով խաղերի և խաղատների կազմակերպման համար պետական տուրքը սահմանվել է 180000-ապատիկի չափով՝ նախկինում սահ­ման­ված 150000‑ապատիկի փոխարեն,
* Սևան քաղաքում շահումներով խաղերի և խաղատների կազմակերպման համար պետական տուրքը սահմանվել է 150000-ապատիկի չափով՝ նախկինում սահմանված 120000-ապատիկի փոխարեն,
* Ջերմուկ քաղաքում շահումներով խաղերի և խաղատների կազմակերպման համար պետական տուրքը սահմանվել է 1000000-ապատիկի չափով՝ նախկինում սահմանված 80000‑ապատիկի փոխարեն,
* Մեղրի քաղաքում շահումներով խաղերի և խաղատների կազմակերպման համար պետական տուրքը սահմանվել է 35000-ապա­տիկի չափով՝ նախկինում սահմանված 30000‑ապատիկի փոխարեն,
* այլ վայրերում շահումներով խաղերի և խաղատների կազմակերպման համար պետա­կան տուրքը սահմանվել է 5500000-ապատիկի չափ, նախկինում սահմանված բազա­յին տուրքի 4500000-ապա­տիկի փոխարեն
* ինտերնետ շահումով խաղերի կազմակերպման համար պետական տուրքը սահ­ման­վել է 600000-ապատիկի չափով՝ նախկինում սահմանված 500000-ապատիկի փոխա­րեն,
* արտարժույթի (յուրաքանչյուր առանձին հասցեում) առք ու վաճառքի համար պետա­կան տուրքը սահմանվել է բազային տուրքի 500-ապատիկի չափով` նախկինում սահ­ման­ված 50-ապատիկի փոխա­րեն,
* արտարժույթի առք ու վաճառքի սակարկությունների կազմակերպման համար պետական տուրքը սահմանվել է տարե­­­կան բազային տուրքի 500-ապատիկի չափով՝ նախ­կի­նում սահմանված 200-ապա­տիկի փոխարեն,
* ներդրումային ծառայությունների մատուցման համար պետական տուրքը սահմանվել է տարեկան բազային տուրքի 500-ապատիկի չափով՝ նախկինում սահմանված 50-ապատիկի փոխարեն,
* կարգավորվող շուկայի օպերատորի, կենտրոնական դեպոզիտարիայի գործունեու­թյան համար պետական տուրքը սահմանվել է տարեկան բազային տուրքի 500-ապատիկի չափով՝ նախկինում սահմանված 100-ապատիկի փոխարեն,
* ֆոնդի կառավարման գործունեության իրականացման համար սահ­մանվել է տարե­կան պետա­կան տուրք բազային տուրքի 500-ապատիկի չափով՝ նախկինում սահ­ման­ված 100-ապատիկի փոխարեն,
* բանկերի (նաև օտարերկրյա բանկերի մասնաճյուղերի, որոնք ներգրավում են ավանդ­ներ) գործունեության համար սահմանվել է տարեկան պետական տուրք բազային տուրքի 8000-ապատիկի չափով,
* բանկի յուրաքանչյուր մասնաճյուղի գործունեության համար սահմանվել է տարեկան պետա­կան տուրք բազա­յին տուրքի 1000-ապատիկի չափով,
* բանկի յուրաքանչյուր ներկայացուցչության գործունեության համար սահմանվել է տարեկան պետական տուրք բազա­­յին տուրքի 500-ապատիկի չափով,
* օտարերկրյա բանկի յուրաքանչյուր ներկայացուցչության գործունեության համար սահ­մանվել է տարեկան պետական տուրք բազային տուրքի 500-ապատիկի չափով,
* օտարերկրյա բանկերի մասնաճյուղերի (որոնք չեն ներգրավում ավանդեր) գոր­ծու­նե­ության համար սահմանվել է տարեկան պետական տուրք բազային տուրքի 1000-ապա­տիկի չափով,
* վարկային կամակերպության գործունեության համար սահ­մանվել է տարե­կան պետա­կան տուրք բազային տուրքի 6000-ապատիկի չափով՝ նախկինում սահ­ման­ված 500-ապատիկի փոխարեն,
* վարկային կազմակերպության յուրաքանչյուր մասնաճյուղի (որն իրականացնում է արտարժույթի կանխիկ փոխանակում) գործունեության համար սահմանվել է տարեկան պետական տուրք բազային տուրքի 1000-ապատիկի չափով։

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-69-Ն ՀՀ օրենքով (ուժի մեջ է մտել 2019 թվականի հունիսի 29-ից) վերացվել է ֆիզիկական անձանց կողմից մարդատար-տաքսի մեկ ավտոմոբիլով ուղևորափոխա­դրում­ների կազմակերպման համար պետական տուրքը: Մինչև 2019 թվականի հունիսի 29-ը գործող խմբա­գրու­թյամբ «Պետա­կան տուրքի մասին» ՀՀ օրենքով ֆիզիկա­կան անձանց կողմից մարդատար-տաքսի մեկ ավտոմոբիլով ուղևորափոխադրումների կազմակերպման համար սահմանված էր պետա­կան տուրք՝ Երևան քաղա­քում՝ ամսական բազային տուրքի 12-ապատիկի չափով (կամ եռա­մսյա­կային՝ 34‑ապատիկի չափով, կամ տարեկան՝ 120-ապատիկի չափով), այլ քաղաք­ներում՝ ամսա­կան բազային տուրքի 8‑ապատիկի չափով (կամ եռամսյակային՝ 23-ապատիկի չափով, կամ տարեկան՝ 80-ապատիկի չափով), այլ վայրերում՝ ամսական բազային տուրքի 5-ապա­տիկի չափով (կամ եռամսյակային՝ 13.5‑ապատիկի չափով, կամ տարեկան՝ 45-ապատիկի չափով), սահմա­նա­մերձ գյուղերում՝ ամսական բազային տուրքի 4‑ապատիկի չափով (կամ եռամ­սյակային՝ 9-ապա­տիկի չափով, կամ տարեկան՝ 30-ապատիկի չափով):

2019 թվականի նոյեմբերի 13-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացումներ կատա­րելու մասին» ՀՕ-257-Ն ՀՀ օրենքով (ուժի մեջ է մտել 2019 թվականի դեկտեմբերի 21-ից) սահմանվել են տարեկան պետական տուրքեր՝ ոչ մետաղական օգտակար հանածոյի հանույթի նպատակով միանգամյա թույլ­տվու­թյան տրամադրման համար՝ բազային տուրքի 100-ապա­տիկի չափով, իսկ կարևո­րա­գույն նշա­նակության օբյեկտ հանդիսացող ստորգետնյա պահեստարանների կառուցման կամ շահա­գործման նպատակով ոչ մետաղական օգտակար հանածոյի հանույթի թույլտ­վու­թյան տրա­մա­դրման համար՝ բազային տուրքի 500-ապատիկի չափով:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացում կատա­րելու մասին» ՀՕ-154-Ն ՀՀ օրենքով (ուժի մեջ է մտել 2020 թվականի ապրիլի 11-ից)՝ տիեզերական գոր­ծու­նեու­թյան համար սահ­մանվել է տարեկան պետական տուրք՝ բազային տուրքի 10 000-ապատիկի չափով:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-272-Ն ՀՀ օրեն­քով (ուժի մեջ է մտել 2020 թվականի մայիսի 30-ից) սահմանվել են պետական տուր­քեր՝ բժշ­կա­կան արտադրատեսակի պետական գրանցման համար՝ բազային տուրքի 40-ապա­տիկի չափով և բժշկական արտադրատեսակի փորձաքննությունների համար՝ բազային տուրքի 20-ապա­տիկի չափով։

2020 թվականի առաջին կիսամյակում պետական տուրքերի 34.4%-ը բյուջե է վճարվել *օրենքով սահմանված այլ ծառայությունների և գործողությունների* դիմաց՝ կազմելով ավելի քան 5.1 մլրդ դրամ, որը 31.4%-ով (2.4 մլրդ դրամով) զիջել է ծրագրային ցուցանիշը և 28.3%-ով (2 մլրդ դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա փաստացի ցուցանիշների նկատմամբ շեղումը պայմանավորված է կորոնավիրուսի համավարակի արդյունքում նշված խմբում բարձր տեսակարար կշիռ (50.4%) ունեցող` ՀՀ-ից օդային տրանսպորտով ֆիզիկական անձանց (օդային ուղևորների) ելքի համար համար բյուջե մուտքագրված տուրքերի նվազմամբ: Հաշվետու ժամանակահատվածում դրանք կազմել են շուրջ 2.6 մլրդ դրամ` 55.8%-ով (3.3 մլրդ դրամով) զիջելով կանխատեսված և 53.1%-ով (2.9 մլրդ դրամով)՝ նախորդ տարվա փաստացի ցուցանիշները: 2019 թվականի դեկտեմբերի 9-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ‑258‑Ն ՀՀ օրենքով (ուժի մեջ է մտել 2019 թվականի դեկտեմբերի 12-ից) սահմանվել է, որ Հայաստանի Հանրա­պետու­թյունից օդային տրանսպորտի միջոցով ֆիզիկական անձանց (օդային ուղևորների) ելքի համար պետական տուրքի վճարումից ազատվում են նաև օդային տրանսպորտով մեկնող այն ֆիզիկական անձինք, որոնք նույն կետով սահմանված արտոնության ժամկետներում մեկնում են այդ ուղղությամբ առաջին թռիչքի մեկնարկի պահին նախորդող վերջին 12 ամիս­ներին չսպասարկված IATA կոդով օդանավակայաններ առևտրային ավիափո­խա­դրում­ներ իրականացնող ավիաընկերությունների միջոցով, եթե այդ ավիաընկերու­թյուն­ները դեպի այդ նույն օդանավակայաններ չվերթեր են իրականացնում IATA ամառային և ձմեռային ժամանակահատվածներում:

Նշված խմբում ընդգրկված՝ օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար բյուջե մուտքագրված տուրքերը կազմել են շուրջ 1.8 մլրդ դրամ՝ 2.8 անգամ (1.1 մլրդ դրամով) գերազանցելով ծրագրային ցուցանիշը և 2.9 անգամ (1.2 մլրդ դրամով)՝ նախորդ տարվա առաջին կիսամյակի փաստացի մուտքերը:

2019 թվականի հունիսի 3-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-59-Ն ՀՀ օրենքով (ուժի մեջ է մտել 2019 թվականի հունիսի 29-ից և գործում է մինչև 2020 թվականի դեկտեմբերի 1-ը)՝ չներկած կամ ներկած, պատրաստի կամ թրծած բովա­խառ­նուրդների (կլինկերների) ձևով պորտլանդ ցեմենտի, կավահողային ցեմենտի, խարա­մա­յին ցեմենտի, սուպերսուլֆատային ցեմենտի և նույնանման հիդրավլիկ ցեմենտ­ների (բացա­­ռությամբ սպիտակ, արհեստականորեն ներկած կամ չներկած ցեմենտից և ցեմենտի թրծած բովախառնուրդներից ու պորտլանդցեմենտից) «Բացթողնում՝ ներքին սպառման համար», «Վերամշակում՝ մաքսային տարածքում» և «Վերամշակում՝ ներքին սպառման համար» մաքսային ընթացակարգերով ներմուծման յուրաքանչյուր տոննայի համար (մինչև մեկ տոննայի համար տուրքը հաշվարկվում է յուրաքանչյուր կիլոգրամի համար 14 դրամ) սահ­մանվել է տարեկան պետական տուրք՝ բազային տուրքի 14-ապատիկի չափով:

2019 թվականի հուլիսի 9-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ կատա­րելու մասին» ՀՕ-125-Ն ՀՀ օրենքով (ուժի մեջ է մտել 2019 թվականի սեպտեմբերի 10-ից) սահմանվել է, որ ԱՏԳ ԱԱ 7201, 7204, 7303 00, 7304, 7305, 7306, 7307, 7308 ծածկագրերին (իսկ 7325 և 7326 ծածկագրերից` սև մետաղից սալիկների) դասվող սև մետաղի թափոնների և ջարդոնի, սև մետաղից պատ­րաս­տված խողովակների և դրանց կցամասերի, սև մետաղական կոնստրուկցիաների յուրաք­ան­չյուր տոննայի արտահանման համար (նույն կետով նախատեսված` պետական տուրքի վճար­ման պարտավորությունը չի տարածվում «Ժամանակավոր ներմուծում» և «Վերամշակում մաքսային տարածքում» մաքսային ընթացակարգերով ձևակերպված և հետագայում վերաարտահանվող, ինչպես նաև Հայաստանի Հանրապետությունում արտադրված` վերո­նշյալ ԱՏԳ ԱԱ ծածկագրերին դասվող (բացառությամբ ԱՏԳ ԱԱ 7201, 7204) ապրանք­ների վրա) սահմանվել է պետական տուրք բազային տուրքի 60‑ապատիկի չափով: Նախկի­նում պետական տուրք սահմանված էր ԱՏԳ ԱԱ 7204, 7303 00, 7304, 7305, 7306, 7307, 7308 ծածկագրերին դասվող սև մետաղի թափոնների և ջարդոնի, սև մետաղից պատ­րաստ­ված խողովակների և դրանց կցամասերի, սև մետաղական կոնստրուկցիաների յուրաքանչ­յուր տոննայի արտահանման համար (նույն կետով նախատեսված` պետական տուրքի վճար­ման պարտավորությունը չի տարածվում, ժամանակավոր ներմուծում» և «ժամանակավոր ներմուծում` վերամշակման համար» մաքսային ռեժիմներով ձևակերպված և հետագայում վերաարտահանվող, ինչպես նաև Հայաստանի Հանրապետությունում արտադրված` վերո­նշյալ ԱՏԳ ԱԱ ծածկագրերին դասվող ապրանքների վրա) բազային տուրքի 80-ապատիկի չափով:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություն և լրացում կատա­րելու մասին» ՀՕ‑146-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ Հայաստանի Հանրապետության իրավաբանական անձանց պետական միասնական գրանցամատյանում առկա տեղեկությունների տրամադրման համար պետական տուրքի վճա­րումից ազատվում են նաև «Իրա­վա­բա­նա­կան անձանց պետա­կան գրանցման, իրա­վա­բա­նական անձանց առանձ­նաց­ված ստո­րա­բա­ժանումների, հիմ­նարկների և անհատ ձեռ­նար­կա­տերերի պետա­կան հաշվառ­ման մասին» ՀՀ օրենքով սահմանված պահանջ­ների պահ­պան­մամբ հայտ ներ­կա­յաց­րած՝ նույն օրենքի 3-րդ հոդվածի 1-ին մասի 30-րդ կետով սահ­ման­ված լրատ­վական գոր­ծունեություն իրա­կանացնողները, որոնց հայտի հիման վրա տրա­մադրված հասա­նե­լիու­թյունը օրենքով նախատեսված կարգով չի սահ­մանափակվել։

2019 թվականի դեկտեմբերի 12-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ-299-Ն ՀՀ օրեն­քով (ուժի մեջ է մտել 2020 թվականի ապրիլի 15-ից) սահմանվել են պետական տուր­քեր՝ սնանկության կառավարչի որակավորման ստուգման համար՝ բազա­յին տուրքի 30-ապա­տիկի չափով, սնանկության կառավարչի հաշվառման համար՝ բազային տուրքի 10-ապա­տիկի չափով, ինչպես նաև «Սնանկության մասին» ՀՀ օրենքով նախա­տես­ված հատուկ համա­կար­գ­չային ծրագրի միջոցով սպասարկման համար՝ յուրա­քան­չյուր տարվա համար՝ բազա­յին տուրքի 50-ապա­տիկի չափով։

2020 թվականի մարտի 25-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ-209-Ն ՀՀ օրենքով (ուժի մեջ է մտել 2020 թվականի մայիսի 2-ից) սահմանվել են պետա­կան տուր­քեր՝ դատավորների թեկնածուների ցուցակում ընդգրկվելու համար նախկին դատա­­վորի կողմից ներկայացված դիմումի և կից ներկայացված փաստաթղթերի ստուգման համար՝ բազային տուրքի 20-ապա­տիկի չափով, իսկ վերաքննիչ դատարաններում, ինչպես նաև վճռաբեկ դատարանում դատավոր նշանակվելու համար առաջխաղացման ենթակա դատա­­վորների թեկնածուների ցուցակի համալրման նպատակով ներկայացված դիմումի և կից ներկայացված փաս­տա­թղթերի ստուգման համար՝ բազային տուրքի 20-ապա­տիկի չափով։

## Պաշտոնական դրամաշնորհներ

2020 թվականի առաջին կիսամյակում արտաքին աղբյուրներից ստացվել են ավելի քան 2.4 մլրդ դրամ պաշտոնական դրամաշնորհներ՝ կազմելով առաջին կիսամյակում ծրագրված մուտքերի 18.5%-ը: Մուտքերը նախատեսվել էին նպատակային ծրագրերի շրջանակներում, իսկ Եվրամիության կողմից բյուջետային աջակցության ծրագրերի շրջանակներում 2020 թվականին հատկացվելիք միջոցները՝ 7.7 մլրդ դրամի չափով, նախատեսվել է ստանալ չորրորդ եռամսյակում: Առաջին կիսամյակում Հայաստանում պետական ֆինանսների քաղաքականության բարեփոխումների ծրագրի շրջանակներում Եվրամիության կողմից հատկացվել է 2019 թվականի պետական բյուջեով նախատեսված գումարից (1.4 մլրդ դրամ) 929 մլն դրամը: Բացի այդ, 267.2 մլն դրամ է տրամադրվել Կովկասի բնության հիմնադրամի կողմից՝ «COVID-19 Արտակարգ դրամաշնորհի պայմանագրի» շրջանակներում: Դրամաշնորհների ցածր ցուցանիշը պայմանավորված է նպատակային ծրագրերի կատարողականով, որոնց շրջանակներում ստացվել է 1.2 մլրդ դրամ կամ նախատեսված ցուցանիշի 9.4%-ը: Մասնավորապես, չեն ստացվել 9 ծրագրերի շրջանակներում նախատեսված 6.2 մլրդ դրամ դրամաշնորհները, իսկ 10 ծրագրերի շրջանակներում նախատեսված միջոցները ստացվել են ոչ ամբողջությամբ՝ 17.8%-ով, որոնք կազմել են 1.2 մլրդ դրամ: Միևնույն ժամանակ, 1 ծրագրի շրջանակներում ստացվել է 8 մլն դրամ, որը ծրագրով նախատեսված չէ:

2020 թվականի առաջին կիսամյակի ընթացքում ստացված նպատակային դրամաշնորհներից 347.3 մլն դրամ (նախատեսվածի 12.3%-ը) տրամադրվել է Վերակառուցման և զարգացման եվրոպական բանկի, 322.4 մլն դրամ (նախատեսվածի 31.6%-ը) տրամադրվել է Եվրոպական միության հարևանության ներդրումային բանկի, 156.5 մլն դրամ (նախատեսվածի 28.6%-ը)` Գլոբալ հիմնադրամի, 184 մլն դրամ (նախատեսվածի 36%-ը)՝ ԱՄՆ-ի, 115.7 մլն դրամ (նախատեսվածի 10.8%-ը)՝ Համաշխարհային բանկի, 83.9 մլն դրամ (նախատեսվածի 7.8%-ը)՝ Գերմանիայի զարգացման վարկերի բանկի (KFW), և 8 մլն դրամ (նախատեսվածի 3.4%-ը)՝ ՄԱԿ-ի աջակցությամբ իրականացվող դրամաշնորհային ծրագրերի շրջանակներում:

2020 թվականի առաջին կիսամյակի ընթացքում պետական բյուջե մուտքագրված պաշտոնական դրամաշնորհները 64%-ով կամ 4.3 մլրդ դրամով զիջել են նախորդ տարվա նույն ժամանակահատվածի ցուցանիշը՝ հիմնականում պայմանավորված 2019 թվականի առաջին կիսամյակում Եվրամիության բյուջետային աջակցության ծրագրերի շրջանակներում 2017-2018թթ. նախատեսված շուրջ 4.5 մլրդ դրամի ստացմամբ:

## Այլ եկամուտներ

ՀՀ պետական բյուջեի այլ եկամուտները կազմել են շուրջ 34 մլրդ դրամ՝ 8.2%-ով կամ 2.6 մլրդ դրամով գերազանցելով առաջին կիսամյակի ծրագրային ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարների կիսամյակային ծրագրի գերազանցմամբ 78.1%-ով: Նախորդ տարվա նույն ժամանակահատվածի համեմատ այլ եկամուտների գծով արձանագրվել է 11.5%-ով կամ 4.4 մլրդ դրամով անկում` հիմնականում պայմանավորված ապրանքների մատակարարումից և ծառայությունների մատուցումից, օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների, պետական սեփականություն հանդիսացող գույքի վարձակալությունից ստացված մուտքերի և իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի նվազմամբ: Միևնույն ժամանակ, զգալի աճ է արձանագրվել բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարների, ռեզիդենտներին տրամադրված վարկերի օգտագործման տոկոսավճարների, իրավաբանական անձանց կապիտալում կատարված ներդրումներից ստացվող շահութաբաժինների գծով:

ՀՀ կադաստրի կոմիտեի 2019 թվականի ծախսերի նկատմամբ եկամուտների գերազանցումից 2020 թվականի առաջին կիսամյակում պետական բյուջե է մուտքագրվել ավելի քան 1.3 մլրդ դրամ, որը ծրագրով նախատեսված չէ: Նախորդ տարվա համապատասխան ցուցանիշի համեմատ արձանագրվել է նշված եկամտատեսակի 145.1% աճ:

Հաշվետու ժամանակահատվածում պետական սեփականություն հանդիսացող գույքի վարձակալությունից եկամուտների գծով պետական բյուջե է մուտքագրվել 182 մլն դրամ՝ 43%-ով գերազանցելով ծրագրով նախատեսված ցուցանիշը: Նշված մուտքերը 89%-ով կամ 1.5 մլրդ դրամով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել են 8.3 մլրդ դրամ տոկոսավճարներ՝ 78.1%-ով գերազանցելով առաջին կիսամյակում ծրագրված մուտքերը և 57.9%-ով (3.1 մլրդ դրամով)՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը և նախորդ տարվա համեմատ դրանց աճը պայմանավորված է 2020 թվականի առաջին կիսամյակի ընթացքում պետական բյուջեի եկամուտների համեմատ ծախսերի համեմատաբար ցածր կատարողականով, պետական գանձապետական պարտատոմսերի լրացուցիչ տեղաբաշխումներով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են, ինչպես նաև այն հանգամանքով, որ 2019 թվականին եվրապարտատոմսերի տեղաբաշխումից ստացված միջոցների մի մասն ավանդադրվել է, իսկ տոկոսագումարներ ստացվել են նաև 2020 թվականի առաջին կիսամյակում: 2020 թվականի առաջին կիսամյակի ընթացքում ՀՀ կենտրոնական բանկի և ՀՀ ֆինանսների նախարարության միջև կնքվել է թվով 89 ավանդային պայմանագիր` 727 մլրդ դրամ ընդհանուր գումարով (նախորդ տարի նույն ժամանակահատվածում կնքվել էր 62 ավանդային պայմանագիր` 503 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է շուրջ 8 մլրդ դրամ, որը գրեթե չի փոփոխվել նախորդ տարվա նույն ժամանակահատվածի համապատասխան ցուցանիշի համեմատ: 2020 թվականի ընթացքում ներդրված ավանդների միջին կշռված տոկոսադրույքը կազմել է 5.2%` նախորդ տարվա 5.6%-ի դիմաց: Առաջին կիսամյակի վերջի դրությամբ Կենտրոնական բանկում ներդրված ավանդի մնացորդը կազմել է 417 մլրդ դրամ:

Իրավաբանական անձանց կապիտալում կատարված ներդրումներից հաշվետու ժամանակահատվածում ստացվել են շուրջ 1.3 մլրդ դրամ շահութաբաժիններ՝ կազմելով առաջին կիսամյակում կանխատեսված մուտքերի 86%-ը և 18.6 անգամ (1.2 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Վերջինս պայմանավորված է ՀՀ ՏԿԵՆ քաղաքացիական ավիացիայի կոմիտեի կառավարման ներքո գտնվող ընկերություններում պետական մասնակցության դիմաց ստացված շահութաբաժինների աճով, որոնք կազմել են 1.2 մլրդ դրամ՝ նախորդ տարվա առաջին կիսամյակում ստացված 28.8 մլն դրամի դիմաց:

Պետության կողմից տրված վարկերի օգտագործման դիմաց 2020 թվականի առաջին կիսամյակի ընթացքում ստացվել են ավելի քան 7.3 մլրդ դրամ տոկոսավճարներ՝ 47.3%-ով գերազանցելով առաջին կիսամյակում ծրագրված մուտքերը և 1.6 անգամ (2.9 մլրդ դրամով)՝ նախորդ տարվա նույն ժամանակահատվածի ցուցանիշը՝ պայմանավորված ռեզիդենտներին տրամադրված վարկերի օգտագործման տոկոսավճարների աճով: Մասնավորապես` 7.3 մլրդ դրամ (147.8%) են կազմել ռեզիդենտներին տրամադրված վարկերի օգտագործման տոկոսավճարները, 51.5 մլն դրամ (100%)՝ ոչ ռեզիդենտներին տրամադրված վարկերի օգտագործման տոկոսավճարները:

Հաշվետու ժամանակահատվածում պետական բյուջե են մուտքագրվել շուրջ 1.4 մլրդ դրամ այլ կատեգորիաներում չդասակարգված տրանսֆերտներ՝ 5.9%-ով գերազանցելով առաջին կիսամյակի ծրագիրը: Միջոցները ստացվել են ՀՀ կորոնավիրուսային վարակի (COVID-19) կանխարգելման, վերահսկման, բուժման և հաղթահարման ապահովման միջոցառումների ֆինանսավորման նպատակով:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը առաջին կիսամյակի ընթացքում կազմել են ավելի քան 5.6 մլրդ դրամ` ապահովելով առաջին կիսամյակի ծրագրային ցուցանիշի 87.4%‑ը: Նախորդ տարվա նույն ժամանակահատվածի համեմատ նշված եկամուտները նվազել են 16%-ով կամ 1.1 մլրդ դրամով՝ հիմնականում պայմանավորված ՀՀ ոստիկանության, ՀՀ վարչապետի աշխատակազմի Բնապահպանության և ընդերքի տեսչական մարմնի և ՀՀ պաշտպանության նախարարության կողմից կիրառված պատժամիջոցների արդյունքում գանձված գումարների նվազմամբ:

Այլ եկամուտներից 7.8 մլրդ դրամը ստացվել է ապրանքների մատակարարումից և ծառայությունների մատուցումից` 81.2%‑ով ապահովելով առաջին կիսամյակի ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտները նվազել են 49.6%-ով կամ 7.7 մլրդ դրամով՝ հիմնականում պայմանավորված ՀՀ ոստիկանության կողմից մատուցվող ծառայությունների դիմաց ստացված մուտքերի նվազմամբ, ինչպես նաև պետական ծառայողներին մատչելի բնակարաններով ապահովման ծրագրի միջոցները պետական բյուջեում չներառելու հանգամանքով և մաքսային մարմինների կողմից մատուցվող մի շարք ծառայությունների համար նախկինում սահմանված մաքսավճարների փոխարեն պետական տուրքի սահմանմամբ:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել 753.7 մլն դրամ՝ կազմելով առաջին կիսամյակի ծրագրի 26.9%-ը և 82.1%‑ով (3.5 մլրդ դրամով) զիջելով նախորդ տարվա նույն ժամանակահատվածի ցուցանիշը:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

ՀՀ 2020 թվականի պետական բյուջեի մասին օրենքով նախատեսվել էր տարեկան 1,855.7 մլրդ դրամ, իսկ առաջին կիսամյակում ՀՀ կառավարության կողմից հաստատված եռամսյակային համամասնություններով` 864.8 մլրդ դրամ ծախսերի կատարում: Ելնելով օրենսդրության պահանջներից՝ պետական բյուջեի ծրագրային և փաստացի ցուցանիշներում ներառվել են պետական բյուջեից առանց սահմանափակման կատարվող վճարումները: Նշված միջոցները, ինչպես նաև օրենքով ՀՀ կառավարությանը վերապահված լիազորությունների, այդ թվում՝ կորոնավիրուսի համավարակով պայմանավորված «Հայաստանի Հանրապետության 2020 թվականի պետական բյուջեի մասին» օրենքում փոփոխություն և լրացումներ կատարելու մասին» ՀՕ-235-Ն ՀՀ օրենքի համաձայն՝ չնախատեսված լրացուցիչ մուտքերի ներգրավման, ինչպես նաև օրենքով նախատեսված եկամուտների հաշվին օրենքով նախատեսված բյուջետային ծախսերը և ելքերն ավելացնելու, օրենքով չնախատեսված ծրագրեր և միջոցառումներ հաստատելու լիազորությունների շրջանակներում կատարված փոփոխությունները ներառյալ` ՀՀ պետական բյուջեի ծախսերի կիսամյակային ծրագիրն ավելացվել է 62.1 մլրդ դրամով, իսկ տարեկան ծրագիրը՝ 48.7 մլրդ դրամով, որն ուղղվել է կորոնավիրուսի համավարակի կանխարգելմանը, վերահսկմանը, բուժմանը, տնտեսական հետևանքների չեզոքացմանն ուղղված ծրագրերին: Հարկ է նշել, որ 2020 թվականին պետական հիմնարկների արտաբյուջետային հաշիվները հիմնականում փակվել են, և նախկինում նշված հաշիվներով իրականացվող միջոցների շրջանառությունը տեղափոխվել է պետական բյուջեի համապատասխան հաշիվներ՝ նպաստելով պետական ֆինանսների թափանցիկության աստիճանի բարձրացմանը: Պետական բյուջեի ծախսերի տարեկան ճշտված ծրագիրը կազմել է 1,904.4 մլրդ դրամ, իսկ առաջին կիսամյակի ճշտված ծրագիրը՝ 926.8 մլրդ դրամ, որի դիմաց փաստացի ծախսերը կազմել են 765.6 մլրդ դրամ, որից 40.7 մլրդ դրամը կազմել են կորոնավիրուսի համավարակով պայմանավորված ծախսերը: ՀՀ կառավարության կողմից սահմանված եռամսյակային համամասնություններով 2020 թվականի առաջին կիսամյակի ծրագրի համեմատ պետական բյուջեի ծախսերի կատարողականը 88.5%: Պետական բյուջեի ծախսերի կիսամյակային ճշտված ծրագիրը կատարվել է 82.6%-ով, շեղման ընդհանուր գումարի 55.1%-ը բաժին է ընկել ընթացիկ ծախսերին, 44.9%-ը` ոչ ֆինանսական ակտիվների հետ գործառնություններին: Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է բյուջեի ծախսերի 98.1%-ը կամ 750.9 մլրդ դրամը, որոնք եռամսյակային համամասնություններով հաստատված կիսամյակային ծրագրի համեմատ կազմել են 95.1%, իսկ ճշտված ծրագրի համեմատ՝ 88.2%: Բյուջեի ծախսերի 1.9%-ը՝ 14.7 մլրդ դրամը ֆինանսավորվել է արտաքին աղբյուրներից, որը կազմել է եռամսյակային համամասնություններով հաստատված կիսամյակային ծրագրի 19.6%-ը և կիսամյակային ճշտված ծրագրի 19.4%-ը: Հարկ է նշել, որ չնայած բյուջետային ծախսերի համեմատաբար ցածր կատարողականին` հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: 2020 թվականի առաջին կիսամյակում ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 20.3%-ով կամ 129 մլրդ դրամով՝ հիմնականում պայմանավորված նպաստների, ոչ ֆինանսական ակտիվների գծով ծախսերի, այլ ծախսերի, դրամաշնորհների և կենսաթոշակների աճով:

Ընթացիկ ծախսերը հաշվետու ժամանակահատվածում կազմել են 719.8 մլրդ դրամ կամ առաջին կիսամյակի ճշտված ծրագրային ցուցանիշի 89%-ը և սկզբնական ծրագրով սահմանված ցուցանիշի 95.6%-ը: Նախորդ տարվա նույն ժամանակահատվածի համեմատ ընթացիկ ծախսերն աճել են 17.4%-ով կամ 106.7 մլրդ դրամով:

Հաշվետու ժամանակահատվածում 74.3 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է առաջին կիսամյակի ծրագրի 92.8%‑ը և 2.8%-ով (շուրջ 2 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից 2020 թվականի հունվար-հունիս ամիսների ընթացքում օգտագործվել է առաջին կիսամյակի ծրագրով նախատեսված միջոցների 76.1%‑ը՝ 66.1 մլրդ դրամ: Վերջինս 7%-ով կամ 4.3 մլրդ դրամով գերազանցել է նախորդ տարվա համապատասխան ցուցանիշը` հիմնականում կորոնավիրուսով (COVID-19) պայմանավորված մեկուսացված անձանց կեցության ապահովման միջոցառման շրջանակներում պայմանագրային այլ ծառայությունների և Հայաստանի Հանրապետությունում կորոնավիրուսային վարակի (COVID-19) ախտորոշման միջոցառումների շրջանակներում առողջապահական և լաբորատոր նյութերի ձեռքբերման նպատակով միջոցների տրամադրմամբ պայմանավորված, որոնք կազմել են համապատասխանաբար 2.1 մլրդ դրամ և 1.1 մլրդ դրամ:

Կառավարության պարտքի սպասարկմանը հաշվետու ժամանակահատվածում տրամադրվել է 79.8 մլրդ դրամ` կազմելով կիսամյակային ծրագրի 97.5%-ը: Մասնավորապես` նշված գումարից 41.1 մլրդ դրամ տրամադրվել է ներքին, 38.7 մլրդ դրամ` արտաքին պարտքի սպասարկմանը, որոնք կազմել են կիսամյակային ծրագրված ցուցանիշների համապատասխանաբար 99.4%-ը և 95.5%-ը: Արտաքին վարկերի սպասարկման գծով արձանագրված ցուցանիշների շեղումները ծրագրայինից հիմնականում պայմանավորված են եղել 6-ամսյա ԱՄՆ դոլարի LIBOR, 6-ամսյա EURIBOR կանխատեսումային ու 2020 թվականի առաջին կիսամյակի վճարումների համար կիրառված փաստացի դրույքաչափերի տարբերությամբ և 2019 թվականին ու 2020 թվականի առաջին կիսամյակի ընթացքում մի շարք վարկերի գծով մասհանումների պլանային ցուցանիշի էական թերակատարմամբ: Պետական գանձապետական պարտատոմսերի սպասարկման գծով նախատեսվածից պակաս միջոցների օգտագործումը պայմանավորված է եղել կանխատեսածի համեմատ փաստացի եկամտաբերության տարբերությամբ: Պարտքի սպասարկման ծախսերը նախորդ տարվա նույն ժամանակահատվածի համեմատ աճել են 9.3%-ով կամ 6.8 մլրդ դրամով: Ընդ որում, աճ է արձանագրվել ներքին տոկոսավճարների գծով՝ 22.5%-ով կամ շուրջ 7.6 մլրդ դրամով, ինչը հիմնականում պայմանավորված է նախ և առաջ 2020 թվականի առաջին կիսամյակի ընթացքում 2019 թվականի նույն ժամանակահատվածի համեմատությամբ պարտքի ծավալի 14.5% աճով: Աճին նպաստել են նաև պետական գանձապետական պարտատոմսերի ծավալի աճը 162.8 մլրդ դրամով և դրանց կառուցվածքում երկարաժամկետ պարտատոմսերի մասնաբաժնի աճը 7.4 տոկոսային կետով: Արդյունքում՝ ընդամենը սպասարկման ծախսերում պետական գանձապետական պարտատոմսերի տեսակարար կշիռն աճել է 5.6 տոկոսային կետով: Արտաքին տոկոսավճարները նույն ժամանակահատվածում նվազել են 2%-ով կամ 789 մլն դրամով: Կառավարության պարտքի սպասարկման ծախսերի աճը որոշակի չափով զսպվել է ինչպես կառավարության ընդհանուր պարտքի, այնպես էլ դրա հիմնական բաղադրիչների միջին կշռված անվանական տոկոսադրույքի նվազմամբ, ինչպես նաև արտարժութային վճարումների փոխարկումների համար կիրառվող ԱՄՆ դոլար/ՀՀ դրամ փոխարժեքի փոփոխությամբ (2019թ.` 486.55, իսկ 2020թ.` 476.46):

2020 թվականի հունիսի 30-ի դրությամբ պարտքի միջին կշռված անվանական տոկոսադրույքը կազմել է 4.6% և նախորդ տարվա նույն ժամանակահատվածի համեմատ նվազել է 0.46 տոկոսային կետով: Արտաքին վարկերի գծով տվյալ ցուցանիշը նվազել է 0.44 տոկոսային կետով, ինչը հիմնականում պայմանավորված է լողացող տոկոսադրույքով տրամադրվող վարկերի սպասարկման ծախսերի հաշվարկման հիմքում ընկած LIBOR դրույքաչափի նվազմամբ: Նշենք, որ 2019 թվականի առաջին կիսամյակում 6-ամսյա ԱՄՆ դոլարի LIBOR դրույքաչափի միջին ցուցանիշը կազմել էր 2.63%, իսկ 2020 թվականի առաջին եռամսյակում՝ 1.1%, ընդ որում հիշյալ տոկոսադրույքի հիման վրա է իրականացվում արտաքին վարկերի շուրջ 20%-ի սպասարկումը:

Շրջանառության մեջ գտնվող պետական գանձապետական պարտատոմսերի միջին կշռված եկամտաբերությունը նվազել է 0.95 տոկոսային կետով: Դրան է նպաստել 2016 թվականից արձանագրված պետական գանձապետական պարտատոմսերի առաջնային տեղաբաշխումների միջին կշռված եկամտաբերության նվազման միտումը, որը շարունակվել է 2020 թվականի առաջին կիսամյակի ընթացքում: Այսպես՝ 2020 թվականի առաջին կիսամյակի ընթացքում առաջնային տեղաբաշխումների միջին կշռված եկամտաբերությունը կազմել է 7.76% և նախորդ տարվա նույն ժամանակահատվածի համեմատ նվազել է 1.29 տոկոսային կետով:

Շրջանառության մեջ գտնվող արտարժութային պետական պարտատոմսերի միջին կշռված եկամտաբերությունը նվազել է 0.98 տոկոսային կետով: Դա պայմանավորված է եղել 2019 թվականի սեպտեմբերին կատարված գործառնություններով, երբ պետությունը մասնակիորեն հետգնեց 2020 թվականին մարման ենթակա պարտատոմսերը (որոնց տեղաբաշխման եկամտաբերությունը կազմում է 6.25%) և փոխարենը տեղաբաշխեց նոր պարտատոմսեր (որոնց տեղաբաշխման եկամտաբերությունը կազմում է 4.20%):

2020 թվականի առաջին կիսամյակի ընթացքում ՀՀ պետական բյուջեից տրամադրվել են 54 մլրդ դրամ սուբսիդիաներ` կազմելով կիսամյակային ծրագրի 83.8%-ը: Նշված գումարից 49.5 մլրդ դրամը տրամադրվել է պետական կազմակերպություններին, 4.5 մլրդ դրամը` ոչ պետական կազմակերպություններին, որոնք ծրագրի նկատմամբ կազմել են համապատասխանաբար 96.1% և 34.7%: Ծրագրից շեղումը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման, ինչպես նաև ոռոգման համակարգի առողջացմանն աջակցության և ոռոգման ծառայություններ մատուցող ընկերություններին ֆինանսական աջակցության տրամադրման ծախսերի կատարողականով: Նշենք, որ հաշվետու ժամանակահատվածում 51.2 մլն դրամ օգտագործվել է կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման նպատակով, որը կատարվել է 1.3%-ով՝ պայմանավորված շահառուների կողմից ներկայացված փաստաթղթերը սահմանված պահանջներին չբավարարելու հանգամանքով: Նախորդ տարվա նույն ժամանակահատվածի համեմատ սուբսիդիաների գծով ծախսերը 8.2%-ով (շուրջ 4.1 մլրդ դրամով) գերազանցել են նախորդ տարվա նույն ցուցանիշը` հիմնականում պայմանավորված Հանրակրթության ծրագրի շրջանակներում տրամադրված սուբսիդիաների գծով ծախսերի աճով:

Հաշվետու ժամանակահատվածում ՀՀ պետական բյուջեից տրամադրվել են շուրջ 75.9 մլրդ դրամ դրամաշնորհներ, որից ավելի քան 74 մլրդ դրամը` պետական հատվածի այլ մակարդակներին, 1.8 մլրդ դրամը` միջազգային կազմակերպություններին: Մասնավորապես, պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաներն ամբողջությամբ տրամադրվել են՝ կազմելով 27.7 մլրդ դրամ, որոնք 8.5%‑ով (2.2 մլրդ դրամով) գերազանցել են նախորդ տարվա նույն ժամանակահատվածի ցուցանիշը: 20.3 մլրդ դրամ են կազմել այլ ընթացիկ դրամաշնորհները՝ ապահովելով կիսամյակային ծրագրի 78.8% կատարողական և 2 անգամ (10.2 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Դրամաշնորհների գծով առաջին կիսամյակում նախատեսվել էին 73.4 մլրդ դրամ հատկացումներ, որոնք, մասամբ կորոնավիրուսի համավարակի հետևանքով տուժած ոլորտներին աջակցության անհրաժեշտությամբ պայմանավորված, ավելացվել են 17.3 մլրդ դրամով: Նշված աջակցության ծախսերը կազմել են 6.6 մլրդ դրամ կամ ծրագրային ցուցանիշի 93.8%-ը: Ճշտված ծրագրի նկատմամբ դրամաշնորհների կատարողականը կազմել է 83.6%: Շեղումը հիմնականում արձանագրվել է պետական և համայնքային ոչ առևտրային կազմակերպություններին տրամադրվող ընթացիկ դրամաշնորհների և այլ ընթացիկ դրամաշնորհների ծախսերում: Նախորդ տարվա նույն ժամանակահատվածի համեմատ պետական բյուջեի տրամադրված դրամաշնորհներն աճել են 31.6%‑ով կամ 18.2 մլրդ դրամով, որը հիմնականում արձանագրվել է այլ ընթացիկ դրամաշնորհների, ինչպես նաև պետական և համայնքային ոչ առևտրային կազմակերպություններին տրամադրվող ընթացիկ դրամաշնորհների և համայնքների բյուջեներին ֆինանսական համահարթեցման սկզբունքով տրվող դոտացիաների ծախսերում: Այլ ընթացիկ դրամաշնորհների աճը հիմնականում պայմանավորված է կորոնավիրուսի համավարակի հետ կապված՝ Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի և Ազգային անվտանգության ծրագրի շրջանակներում կատարված հատկացումներով, որոնք կազմել են համապատասխանաբար 6.5 մլրդ դրամ և 3.7 մլրդ դրամ:

2020 թվականի առաջին կիսամյակում ընթացիկ ծախսերի 37.1%-ը` 267 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը: սոցիալական նպաստների և կենսաթոշակների առաջին կիսամյակի ծրագիրն ավելացվել է 33.1 մլրդ դրամով, որից 24.9 մլրդ դրամը՝ կորոնավիրուսի համավարակի հետևանքների նվազեցման և վերացման նպատակով առանձին սոցիալական խմբերին աջակցություն տրամադրելու համար: Նպաստների և կենսաթոշակների կիսամյակային ճշտված ծրագիրը կազմել է 285.8 մլրդ դրամ, որը կատարվել է 93.4%-ով: Հաշվտու ժամանակահատվածում 171.4 մլրդ դրամ են կազմել կենսաթոշակները, 95.6 մլրդ դրամ` նպաստները: Նախորդ տարվա առաջին կիսամյակի համեմատ սոցիալական նպաստների և կենսաթոշակների գծով ծախսերն աճել են 22.5%‑ով կամ 49.1 մլրդ դրամով, ընդ որում, աճ է արձանագրվել և՛ նպաստների, և՛ կենսաթոշակների գծով, որոնք աճել են համապատասխանաբար 52.8%-ով (33.1 մլրդ դրամով) և 10.3%-ով (16 մլրդ դրամով): Նպաստների աճը հիմնականում պայմանավորված է Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում տրամադրված նպաստներով, որոնք առաջին կիսամյակում կազմել են 23.3 մլրդ դրամ: Կենսաթոշակների գծով ծախսերի աճը հիմնականում պայմանավորված է աշխատանքային կենսաթոշակների և կուտակային կենսաթոշակային համակարգի մասնակիցների հաշիվներին հատկացումների աճով:

Հաշվետու ժամանակահատվածում պետական բյուջեի միջոցներից 102.7 մլրդ դրամ տրամադրվել է այլ ծախսերին` կազմելով կիսամյակային ծրագրի 86.4%‑ը և 27.7%-ով (22.3 մլրդ դրամով) գերազանցելով նախորդ տարվա նույն ցուցանիշը: 5.8 մլրդ դրամ օգտագործվել է Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների իրականացման նպատակով, որը կատարվել է 97.1%-ով:

Ոչ ֆինանսական ակտիվների հետ գործառնությունները 2020 թվականի հունվար-հունիս ամիսներին կազմել են 45.8 մլրդ դրամ կամ առաջին կիսամյակի ծրագրային ցուցանիշի 38.7%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնություններն աճել են 94.5%-ով (22.2 մլրդ դրամով), որը պայմանավորված է ոչ ֆինանսական ակտիվների գծով ծախսերի աճով: Առաջին կիսամյակում ոչ ֆինանսական ակտիվների գծով ծախսերը կազմել են 46.6 մլրդ դրամ, որոնց կիսամյակային ծրագրված ցուցանիշը կատարվել է 39.4%-ով: Շեղումը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում օգտագործվել է ծրագրված միջոցների 19%-ը՝ 14.1 մլրդ դրամ: Ներքին ռեսուրսների հաշվին իրականացված ոչ ֆինանսական ակտիվների գծով ծախսերը կատարվել են 73.9%-ով՝ կազմելով 32.5 մլրդ դրամ: 1.7 մլրդ դրամ ուղղվել է կորոնավիրուսային վարակի (COVID-19) կանխարգելման, վերահսկման և բուժման նպատակով սարքավորումների ձեռքբերմանը, որը կատարվել է 62.9%-ով: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են 96%-ով կամ 22.8 մլրդ դրամով, որը հիմնականում պայմանավորված է պաշտպանության ոլորտի ծախսերի աճով և ապահովվել է հիմնականում ներքին ռեսուրսների հաշվին: Ոչ ֆինանսական ակտիվների օտարումից հաշվետու ժամանակահատվածում պետական բյուջե է մուտքագրվել 834.1 մլն դրամ` առաջին կիսամյակի ծրագրով նախատեսված 20.1 մլն դրամի և 2019 թվականի նույն ժամանակահատվածում ստացված 244.1 մլն դրամի դիմաց:

## Ծրագրային դասակարգում[[19]](#footnote-20)

2020 թվականի առաջին կիսամյակում ՀՀ պետական բյուջեի միջոցների հաշվին նախատեսվել էր 179 ծրագրերի իրականացում 46 պետական մարմինների պատասխանատվության ներքո: Փաստացի միջոցներ են օգտագործվել նախատեսված ծրագրերից 168-ի շրջանակներում: Ծրագրերի շրջանակներում նախատեսված 877 միջոցառումներից ամբողջությամբ կամ մասնակիորեն կատարվել են 698-ը կամ 79.6%-ը:

2020 թվականի առաջին կիսամյակում ՀՀ պետական բյուջեի ծախսերը կազմել են 765.6 մլրդ դրամ կամ ծրագրված ցուցանիշի 82.6%-ը: Շեղումը կազմել է 161.2 մլրդ դրամ, որը հիմնականում արձանագրվել է ՀՀ տարածքային կառավարման և ենթակառուցվածքների, ՀՀ պաշտպանության, ՀՀ աշխատանքի և սոցիալական հարցերի, ՀՀ էկոնոմիկայի, ՀՀ կրթության, գիտության, մշակույթի և սպորտի և ՀՀ առողջապահության նախարարությունների պատասխանատվությամբ իրականացվող ծրագրերում: 2020 թվականի առաջին կիսամյակի պետական բյուջեի ծախսերում ամենամեծ տեսակարար կշիռը՝ 34%, ունեցել են ՀՀ աշխատանքի և սոցիալական հարցերի նախարարության պատասխանատվությամբ իրականացվող ծրագրերը:

*ՀՀ Նախագահի աշխատակազմին* հանրապետության նախագահի լիազորությունների իրականացման ապահովման նպատակով 2020 թվականի առաջին կիսամյակում ՀՀ պետական բյուջեից տրամադրվել է 472.5 մլն դրամ՝ ապահովելով կիսամյակային ծրագրի 77.3% կատարողական: Շեղումը հիմնականում պայմանավորված է ՀՀ նախագահի գործունեության և ներկայացուցչականության ապահովման ծախսերի կատարողականով՝ պայմանավորված որոշ հոդվածների գծով միջոցների տնտեսմամբ, ինչպես նաև այն հանգամանքով, որ որոշ ծախսեր չեն իրականացվել՝ պայմանավորված նոր կորոնավիրուսային համավարակով: Հանրապետության նախագահի աշխատակազմի տեխնիկական հագեցվածության բարելավման համար նախատեսված 43.4 մլն դրամից օգտագործվել է ընդամենը 13.2 հազար դրամը՝ պայմանավորված փաստացի կարիքներով: Նախորդ տարվա նույն ժամանակահատվածի համեմատ ՀՀ Նախագահի աշխատակազմի ծախսերը նվազել են 4.8%-ով՝ պայմանավորված 2020 թվականին արտասահմանյան պաշտոնական գործուղումներ տեղի չեն ունեցել:

*ՀՀ Ազգային ժողովին* հաշվետու ժամանակահատվածում տրամադրվել է շուրջ 2 մլրդ դրամ՝ ՀՀ Ազգային ժողովի լիազորությունների իրականացման ապահովման նպատակով, որը կազմել է կիսամյակային ծրագրի 85.8%-ը: Ծախսերի կատարողականը հիմնականում պայմանավորված է ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների կատարողականով, որը կազմել է 88.8% կամ 1.8 մլրդ դրամ՝ պայմանավորված որոշ հոդվածների գծով առկա տնտեսումներով և նոր կորոնավիրուսային համավարակի պայամններում բյուջետային ծախսերի որոշ հոդվածներով նախատեսված միջոցները չօգտագործելու հանգամանքով: 77.9 մլն դրամ ուղղվել է Ազգային ժողովի տեխնիկական հագեցվածության բարելավմանը, որը կազմել է ծրագրված ցուցանիշի 70.1%-ը՝ պայմանավորված ապրանքների ձեռքբերման հետ կապված գնման գործընթացներով: Ծրագրի շրջանակներում 67.5 մլն դրամ տրամադրվել է միջազգային խորհրդարանական կազմակերպություններին ՀՀ անդամակցության նպատակով, որը կատարվել է 75.6%-ով՝ պայմանավորված այն հանգամանքով, որ ծախսերը կատարվել են ներկայացված վճարման փաստաթղթերին համապատասխան: 2019 թվականի առաջին կիսամսյակի համեմատ ՀՀ Ազգային ժողովի ծախսերը նվազել են 5.4%-ով կամ 112.1 մլն դրամով՝ հիմնականում պայմանավորված ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների ծախսերի 8.5% նվազմամբ:

*ՀՀ Վարչապետի աշխատակազմի* պատասխանատվությամբ 2020 թվականի առաջին կիսամյակում կատարվել է պետական բյուջեի 8 ծրագիր՝ նախատեսված 11-ի փոխարեն: Ծախսերը կազմել են շուրջ 7.7 մլրդ դրամ կամ ծրագրված ցուցանիշի 56.3%‑ը: Ծրագրային ցուցանիշից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման, Պետական հատվածի արդիականացման և Տեսչական վերահսկողության, ինչպես նաև Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի կատարողականով: Նախորդ տարվա առաջին կիսամյակի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 31.9%‑ով կամ 1.9 մլրդ դրամով` հիմնականում պայմանավորված Պետական հատվածի արդիականացման ծրագրի շրջանակներում կատարված ծախսերի 5.6 անգամ աճով, ինչպես նաև 2020 թվականին որպես Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի պատասխանատու, որը նախկինում իրականացվում էր ՀՀ արդարադատության նախարարության պատասխանատվությամբ, ՀՀ վարչապետի աշխատակազմը սահմանելու հանգամանքով:

2020 թվականի առաջին կիսամյակում *Պետական հատվածի արդիականացման* ծրագրի շրջանակներում օգտագործվել է նախատեսված միջոցների 42.7%-ը՝ շուրջ 1.5 մլրդ դրամ: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում: Շեղումը հիմնականում պայմանավորված է Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում էլեկտրոնային կառավարման համակարգերի և սարքավորումների ձեռքբերման ծախսերով, որոնք կազմել են 1.4 մլրդ դրամ կամ ծրագրային ցուցանիշի 60.8%-ը: Վերջինս պայմանավորված է նրանով, որ միջոցառման շրջանակներում նախատեսված ՀՀ Վարչապետի աշխատակազմի սերվերային կենտրոնի արդիականացման նպատակով սարքավորումների, սմարթֆոնների համար թվային ստորագրությունների և նույնականացման (ID) համակարգերի ու էլեկտրոնային լիցենզավորման համակարգի ծրագրային ապահովման ձեռքբերման աշխատանքները չեն իրականացվել պատվիրատուների կողմից համապատասխան մրցութային փաստաթղթերը ծրագրի կառավարման խումբ չներկայացնելու պատճառով: Շուրջ 65.5 մլն դրամ է օգտագործվել ծրագրի շրջանակներում ծառայությունների ձեռքբերմանը, որը կազմել է նախատեսված միջոցների 31.6%-ը: Ցածր կատարողականը պայմանավորված է նրանով, որ ֆինանսական կառավարման տեղեկատվական համակարգի մշակման նախապատրաստական աշխատանքների համար նախատեսվել էր վարձել անհատ խորհրդատուների, սակայն որոշում է կայացվել նշված ծառայությունները ձեռք բերել այլ միջոցների հաշվին: Բացի այդ, COVID-19 համավարակի հետևանքով հետաձգվել է ՀՀ տնտեսական մրցակցության պաշտպանության պետական հանձնաժողովի համար էլեկտրոնային հարթակի մշակման նպատակով պայմանագրի կնքումը: Չեն օգտագործվել Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում նախատեսված միջոցները: Մասնավորապես՝ ԿՖԿՏՀ ներդրման նպատակով նախատեսված շուրջ 910.2 մլն դրամ միջոցները չեն օգտագործվել՝ պայմանավորված նրանով, որ տեղեկատվական համակարգերի ներդրման կազմակերպման համար անհրաժեշտ խորհրդատուի ներգրավման գնման ընթացակարգի տեխնիկական բնութագրի կազմման գործընթացը հաշվետու ժամանակահատվածում չի ավարտվել: Նույն հանգամանքով պայմանավորված՝ չի օգտագործվել նաև ՀՀ ֆինանսների նախարարության և ՌԴ ֆինանսների նախարարության միջև` Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում խորհրդատվական ծառայությունների ձեռքբերման նպատակով նախատեսված 19.8 մլն դրամը: Նախորդ տարվա առաջին կիսամյակի համեմատ Պետական հատվածի արդիականացման ծրագրի գծով ծախսերն աճել են 5.6 անգամ կամ 1.2 մլրդ դրամով, ինչը պայմանավորված է 2020 թվականի առաջին կիսամյակում Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում էլեկտրոնային կառավարման համակարգերի և սարքավորումների ձեռքբերման ծախսերի աճով:

*Քաղաքական կուսակցություններին, հասարակական կազմակերպություններին և արհմիություններին աջակցության* ծրագրի շրջանակներում օգտագործվել է 234.6 մլն դրամ կամ նախատեսվածի 86.4%-ը: Շեղումը հիմնականում պայմանավորված է հասարակական կազմակերպություններին աջակցության կատարողականով, որը կազմել է 158.5 մլն դրամ կամ 89.1%՝ պայմանավորված փաստացի կնքված պայմանագրերով: Հատկացված միջոցներից 47.1 մլն դրամն ուղղվել է կուսակցություններին և կուսակցությունների դաշինքներին տրամադրված աջակցությանը` ապահովելով 90.8% կատարողական, որը պայմանավորված է երկու կուսակցությունների (ՀՀԿ և ՀՅԴ) կողմից աջակցության պահանջ չներկայացնելու հանգամանքով: 20 մլն դրամ աջակցություն է տրամադրվել թվով 11 ազգային փոքրամասնությունների հասարակական կազմակերպություններին՝ ապահովելով 100% կատարողական: Նախորդ տարվա նույն ժամանակահատվածի համեմատ նշված ծրագրի գծով ծախսերն աճել են շուրջ 3.5 անգամ կամ 167.5 մլն դրամով, ինչը հիմնականում պայմանավորված է հասարակական կազմակերպություններին աջակցության ծախսերով, որի համար 2019 թվականի առաջին կիսամյակում միջոցներ չէին հատկացվել:

*Հանրային իրազեկման* ծրագրի ծախսերը կազմել են շուրջ 769.4 մլն դրամ կամ ծրագրված ցուցանիշի 99.8%-ը: Տվյալ ծրագրի շրջանակներում իրականացվել են հինգ միջոցառումներ, որոնցից չորսի գծով նախատեսված 728.4 մլն դրամն օգտագործվել է ամբողջությամբ, իսկ մեկ միջոցառման՝ տեղեկատվության ձեռքբերման, պահպանման և արխիվացման ծառայությունների գծով օգտագործվել է նախատեսված միջոցների 96.8%‑ը: Վերջինս պայմանավորված է նրանով, որ վճարման համար անհրաժեշտ հիմնավորող փաստաթղթերը ներկայացվել են հաշվետու ժամանակահատվածի վերջում, և վճարումը կատարվել է հուլիս ամսին: Հատկացված միջոցներից 595.7 մլն դրամն ուղղվել է hանրային իրազեկման և հասարակական-քաղաքագիտական հետազոտությունների իրականացմանը: Նախորդ տարվա առաջին կիսամյակի համեմատ Հանրային իրազեկման ծրագրի գծով ծախսերն աճել են 64.5%-ով կամ 301.7 մլն դրամով, ինչը հիմնականում պայմանավորված է hանրային իրազեկման և հասարակական-քաղաքագիտական հետազոտությունների ծախսերի 91% (283.9 մլն դրամով) աճով:

2020 թվականի առաջին կիսամյակում *Քաղաքացիական ծառայողների վերապատրաստման* ծրագրի շրջանակներում նախատեսված 12.6 մլն դրամ միջոցները չեն օգտագործվել, ինչը պայմանավորված է կորոնավիրուսի համավարակի հետ կապված՝ ՀՀ-ում հայտարարված արտակարգ դրության հետևանքով միջոցառման դադարեցմամբ:

Հաշվետու ժամանակահատվածում ավելի քան 2.6 մլրդ դրամ է օգտագործվել *ՀՀ Վարչապետի լիազորությունների իրականացման ապահովման* նպատակով՝ 50.2%-ով ապահովելով ծրագրային ցուցանիշը: Հատկացված միջոցներն ուղղվել են թվով տասներկու միջոցառումների իրականացմանը: Ծրագրում ընդգրկված չորս միջոցառումների գծով նախատեսված 219.5 մլն դրամն օգտագործվել է ամբողջությամբ: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում նախատեսված միջոցառումների կատարողականով, որոնց համար նախատեսված 2.1 մլրդ դրամ դիմաց օգտագործվել է շուրջ 456.8 մլն դրամ (21.4%-ը): Վերջինս պայմանավորված է կորոնավիրուսի համավարակի հետևանքով նախատեսված աշխատանքների հետաձգմամբ: Վարկային ծրագիրը սառեցվել էր 2016 թվականին: 2019 թվականին ՀՀ կառավարությունը Համաշխարհային Բանկի հետ պարբերաբար քննարկել է ծրագրի վերակառուցման և բաղադրիչների փոփոխության հնարավորությունը: 2019 թվականի հուլիս և դեկտեմբեր ամիսներին Համաշխարհային Բանկի առաքելությունների այցելությունների ընթացքում երկկողմ պայմանավորվածություն ձեռք բերվեց ծրագրի վերջնական կառուցվածքի և ժամկետի երկարաձգման վերաբերյալ: Վարկային համաձայնագրի փոփոխությունը ստորագրվել է 2020 թվականի փետրվար ամսին: Արդյունքում՝ վարկային ծրագրի շրջանակներում տարբեր ենթաբաղադրիչներով պահպանման ծախսերի կատարման նպատակով դրամաշնորհային համաձայնագրերը վարչապետի աշխատակազմի և շահառուների միջև ստորագրվել են 2020 թվականի մայիս ամսին, որի դիմաց վճարումները նախատեսված ժամկետից ուշ են իրականացվել: Բացի այդ, արտահանման զարգացմանն ուղղված և նորարարության/մարզային զարգացման դրամաշնորհների բաղադրիչներով մրցույթները նախատեսված ժամկետից ուշ են մեկնարկել: Ցածր կատարողականը ծրագրի սարքավորումների ձեռքբերման միջոցառման շրջանակներում հիմնականում պայմանավորված է կորոնավիրուսի համավարակի հետևանքով Հայաստանում ազգային գերհամակարգչային կենտրոնի ստեղծման նպատակով գերհամակարգչի վերազինման մրցույթի մեկնարկի հետաձգմամբ, ինչպես նաև նրանով, որ Ինժեներական Քաղաքի լաբորատորիաների սարքավորումների ձեռքբերման մրցույթի հաղթող ճանաչված մատակարարը հրաժարվել է պայմանագրով նախատեսված կանխավճարից:

Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման ծախսերը կազմել են շուրջ 1.6 մլրդ դրամ կամ նախատեսվածի 71.8%-ը՝ հիմնականում պայմանավորված կորոնավիրուսի համավարակի հետևանքով ապրանքների և ծառայությունների գնման մրցույթների ոչ լրիվ ծավալով իրականացմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև հաստիքների ոչ լրիվ համալրմամբ: Նախորդ տարվա նույն ժամանակահատվածի համադրելի ցուցանիշի համեմատ ՀՀ Վարչապետի լիազորությունների իրականացման ապահովման ծրագրի գծով ծախսերը նվազել են 8.7%-ով կամ 252.1 մլն դրամով, ինչը հիմնականում պայմանավորված է ծառայությունների և ծրագրերի համակարգման ծախսերի 16.8% նվազմամբ:

2020 թվականի առաջին կիսամյակում *Հայաստան-Սփյուռք գործակցության* ծրագրին ուղղվել է 9 մլն դրամ կամ նախատեսվածի 4.7%-ը: Ցածր կատարողականը հիմնականում պայմանավորված է կորոնավիրուսի համավարակով, որի հետևանքով հետաձգվել են ծրագրում ընդգրկված չորս միջոցառումների շրջանակներում նախատեսված աշխատանքները, որոնց հատկացվել էր 169.2 մլն դրամ: Ծրագրի շրջանակներում 4 մլն դրամ օգտագործվել է «Աշխատանք Սփյուռքի համայնքներում» միջոցառման իրականացման համար, որը կատարվել է 24%-ով` պայմանավորված պայմանավորված համավարակի հետևանքով Սփյուռքի համայնքներ գործուղումների՝ նախատեսվածից պակաս քանակով, իսկ Վրաստանի հայալեզու լրատվամիջոցներին աջակցության նպատակով նախատեսված 5 մլն դրամը տրամադրվել է ամբողջությամբ: Նախորդ տարվա նույն ժամանակահատվածում տվյալ ծրագրին հատկացված միջոցները չէին օգտագործվել:

*Տեսչական վերահսկողության* ծրագրի շրջանակներում առաջին կիսամյակում օգտագործվել է շուրջ 1.7 մլրդ դրամ կամ նախատեսվածի 77.5%-ը: Շեղումը հիմնականում պայմանավորված է սննդամթերքի անվտանգության, բնապահպանության, քաղաքաշինության և ճարտարապետության ու առողջապահության բնագավառներում վերահսկողության ծառայությունների գծով ծախսերի կատարողականով՝ պայմանավորված կորոնավիրուսի համավարակի հետևանքով ապրանքների և ծառայությունների գնման մրցույթների ոչ լրիվ ծավալով իրականացմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև հաստիքների ոչ լրիվ համալրմամբ: Բացի այդ, չեն օգտագործվել տվյալ ծրագրում ընդգրկված հինգ միջոցառումների համար նախատեսված 56.7 մլն դրամի միջոցները՝ պայմանավորված համավարակի հետևանքով գնումների ընթացակարգով նախատեսված մրցույթների հետաձգմամբ: Նախորդ տարվա առաջին կիսամյակի համադրելի ցուցանիշի համեմատ Տեսչական վերահսկողության ծրագրի գծով ծախսերն աճել են 26.8%-ով կամ 353.3 մլն դրամով, ինչը հիմնականում պայմանավորված է քաղաքաշինության և ճարտարապետության ու առողջապահության բնագավառներում վերահսկողության ծառայությունների գծով ծախսերի համապատասխանաբար 112.9% և 28.3% աճով:

Հաշվետու ժամանակահատվածում *Արդյունահանող ճյուղերի զարգացման* ծրագրի ծախսերը կազմել են ավելի քան 122.4 մլն դրամ կամ ծրագրային ցուցանիշի 51.9%-ը: Նշված գումարից 104.1 մլն դրամն օգտագործվել է Համաշխարհային բանկի աջակցությամբ իրականացվող «Հանքարդյունաբերական ոլորտի քաղաքականության ծրագիր» դրամաշնորհային ծրագրի շրջանակներում՝ կազմելով ծրագրային ցուցանիշի 86.4%-ը: Ցածր կատարողականը պայմանավորված է նրանով, որ ծրագրի շրջանակներում նախատեսված Հայաստանի ընդերքի ոլորտի տնտեսական վերլուծությունն իրականացնող ընկերության կողմից ներկայացված զեկույցի վերջնական տարբերակը ընդունելի չի եղել շահառուների կողմից որակական խնդիրների պատճառով, որը հիմք ընդունելով պայմանագիրը լուծվել է, իսկ Հայաստանի հանքարդյունաբերության ոլորտի բնապահպանական և առողջապահական գնահատման վերաբերյալ զեկույցը տեխնիկական պատճառներով ներկայացվել է ուշացումով: Արդյունքում հնարավոր չի եղել իրականացնել երրորդ բաղադրիչը՝ Ինստիտուցիոնալ ներկա խնդիրների և գործելակերպերի համապատասխանության գնահատումը:

Հաշվետու ժամանակահատվածոում 18.3 մլն դրամ է օգտագործվել Համաշխարհային բանկի աջակցությամբ իրականացվող «Հայաստանի արդյունահանող ճյուղերի թափանցիկության նախաձեռնությանն (ԱՃԹՆ) աջակցություն» դրամաշնորհային ծրագրի շրջանակներում՝ ապահովելով ծրագրային ցուցանիշի 15.9%-ը: Վերջինս պայմանավորված է կորոնավիրուսի համավարակի հետևանքով ԱՃԹՆ-ի երկրորդ զեկույցի կազմման և իրական սեփականատերերի ռեգիստրի ստեղծման աշխատանքների՝ նախատեսված ժամկետից ուշ մեկնարկով, ինչպես նաև հանրային միջոցառումների հետաձգմամբ: Նախորդ տարվա առաջին կիսամյակի համեմատ Արդյունահանող ճյուղերի զարգացման ծրագրի գծով ծախսերն աճել են 7.9 անգամ կամ շուրջ 107 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող «Հանքարդյունաբերական ոլորտի քաղաքականության ծրագիր» դրամաշնորհային ծրագրի շրջանակներում կատարված ծախսերով: Նշենք, որ 2019 թվականի առաջին կիսամյակում ծրագրի շրջանակներում ծախսերը կատարվել էին Համաշխարհային բանկի աջակցությամբ իրականացվող «Հայաստանի արդյունահանող ճյուղերի թափանցիկության նախաձեռնությանն աջակցություն» դրամաշնորհային ծրագրի շրջանակներում:

Հաշվետու ժամանակահատվածում *տոների և հիշատակի օրերի* ծրագրի շրջանակներում քաղաքացու օրվան նվիրված միջոցառումների համար նախատեսված 40 մլն դրամ միջոցները չեն օգտագործվել, ինչը պայմանավորված է ՀՀ-ում հայտարարված արտակարգ դրության հետևանքով միջոցառման դադարեցմամբ:

2020 թվականի առաջին կիսամյակում *ՀՀ զարգացման գործընթացներում սփյուռքի ներուժի ներգրավման* ծրագրին հատկացված ավելի քան 70.3 մլն դրամ միջոցները չեն օգտագործվել՝ պայմանավորված կորոնավիրուսի համավարակի հետևանքով նախատեսված միջոցառումների դադարեցմամբ: Նշված գումարից 53.3 մլն դրամը նախատեսված էր օգտագործել Համահայկական համաժողովների իրականացման, 17.1 մլն դրամը՝ Սփյուռքի ներուժի վերաբերյալ տվյալների համակարգերի ներդրման և գործածման նպատակով: Նշենք, որ 2019 թվականին ծրագրին միջոցներ չէին հատկացվել:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են շուրջ 760.7 մլն դրամ կամ ծրագրային ցուցանիշի 64.1%-ը: Շեղումը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով, որը կազմել է 429.7 մլն դրամ կամ 50.5%՝ պայմանավորված նրանով, որ վճարման համար անհրաժեշտ հիմանավորող փաստաթղթերը ներկայացվել են 2020 թվականի հուլիս ամսին: Հատկացված միջոցներից 331 մլն դրամն ուղղվել է Մարդու իրավունքների Եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման նպատակով, որը կատարվել է 98.4%-ով՝ պայմանավորված այն հանգամանքով, որ փոխհատուցման տրամադրման համար մեկ շահառուի կողմից անհրաժեշտ փաստաթղթերը չեն ներկայացվել: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 48.2%-ով կամ 247.5 մլն դրամով, ընդ որում, 49.2%-ով կամ 141.7 մլն դրամով աճել են Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերը, 47%-ով կամ 105.9 մլն դրամով՝ Մարդու իրավունքների Եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման ծախսերը:

*ՀՀ սահմանադրական դատարանի* գործունեության ապահովմանը 2020 թվականի առաջին կիսամյակում պետական բյուջեից տրամադրվել է 249.1 մլն դրամ՝ ապահովելով ծրագրի 84.8% կատարողական: Միջոցներն ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որը կատարվել է 86.2%-ով՝ պայմանավորված որոշ հոդվածների գծով առկա տնտեսումներով: Նախորդ տարվա առաջին կիսամյակի համեմատ ՀՀ սահմանադրական դատարանի ծախսերը նվազել են 6.4%-ով կամ 16.9 մլն դրամով:

*Բարձրագույն դատական խորհրդին* դատական իշխանության գործունեության ապահովման և իրականացման համար հաշվետու ժամանակահատվածում ՀՀ պետական բյուջեից տրամադրվել է շուրջ 4.5 մլրդ դրամ՝ ապահովելով կիսամյակային ծրագրի 84.3% կատարողական: Միջոցներն ուղղվել են Դատական իշխանության գործունեության ապահովման և իրականացման ծրագրին, որի շրջանակներում նախատեսվել են 19 միջոցառումներ, ընդ որում, բոլոր միջոցառումներում առկա են շեղումներ: Խոշոր շեղումները արձանագրվել են Բարձրագույն դատական խորհրդի բնականոն գործունեության ապահովման և Բարձրագույն դատական խորհրդի կողմից դատական իշխանության անկախության երաշխավորմանն ուղղված միջոցառումների իրականացման ու Բարձրագույն դատական խորհրդի տեխնիկական հագեցվածության բարելավման ծախսերում, որոնք կազմել են համապատասխանաբար 1 մլրդ դրամ կամ նախատեսված միջոցների 82.6%-ը և 25.8 մլն դրամ կամ նախատեսված միջոցների 8.2%-ը: Առաջին միջոցառման կատարողականը հիմնականում պայմանավորված է թափուր հաստիքների առկայությամբ, գնումների գործընթացի արդյունքում առաջացած տնտեսումներով և շարունակական ծախսերի խնայողությամբ: Բարձրագույն դատական խորհրդի տեխնիկական հագեցվածության բարելավման ծախսերի կատարողականը պայմանավորված է գնումների ընթացակարգերով սահմանված ժամկետներով: Երևան քաղաքի ընդհանուր իրավասության դատարանի բնականոն գործունեության և Երևան քաղաքի ընդհանուր իրավասության դատարանի կողմից դատական պաշտպանության իրավունքի ապահովման ծախսերը կազմել են 874.9 մլն դրամ կամ նախատեսված միջոցների 96.6%-ը, ՀՀ ընդհանուր իրավասության մարզային դատարանների բնականոն գործունեության և նրանց կողմից դատական պաշտպանության իրավունքի ապահովման ծախսերը՝ շուրջ 1.3 մլրդ դրամ կամ նախատեսված միջոցների 91.3%-ը: Նշված միջոցառումներում նույնպես ծրագրային ցուցանիշից շեղումը հիմնականում պայմանավորված է թափուր հաստիքների առկայությամբ, գնումների գործընթացի արդյունքում առաջացած տնտեսումներով և շարունակական ծախսերի խնայողությամբ: 2019 թվականի առաջին կիսամյակի համեմատ Բարձրագույն դատական խորհրդի ծախսերն աճել են 3.1%-ով կամ 132.7 մլն դրամով՝ հիմնականում պայմանավորված ՀՀ ընդհանուր իրավասության մարզային դատարանների բնականոն գործունեության և նրանց կողմից դատական պաշտպանության իրավունքի ապահովման, ՀՀ Սնանկության դատարանի բնականոն գործունեության և ՀՀ Սնանկության դատարանի կողմից դատական պաշտպանության իրավունքի ապահովման և Երևան քաղաքի ընդհանուր իրավասության դատարանի կողմից դատական պաշտպանության իրավունքի ապահովման ծախսերի աճով:

*ՀՀ դատախազությանը* հաշվետու ժամանակահատվածում նախատեսված 3 ծրագրերն իրականացնելու նպատակով տրամադրվել է 2 մլրդ դրամ՝ ապահովելով ծրագրված ցուցանիշի 88.9%-ը: Շեղումը հիմնականում արձանագրվել է ՀՀ դատախազության ծախսերի հիմնական մասը կազմող *Դատավարական ղեկավարման և դատախազական հսկողության* ծրագրում, որի շրջանակներում օգտագործվել է 1.9 մլրդ դրամ կամ ծրագրված ցուցանիշի 90.1%-ը՝ հիմնականում պայմանավորված խնայողություններով:

*Փորձաքննության ծառայությունների* ծրագրի շրջանակներում առաջին կիսամյակում օգտագործվել է նախատեսված միջոցների 77.6%-ը՝ 130.1 մլն դրամ, որը պայմանավորված է վճարման ներկայացված կատարողականներով: Նախորդ տարվա նույն ժամանակահատվածի համեմատ փորձաքննության ծառայությունների գծով ծախսերը նվազել են 5.7%-ով:

Առաջին կիսամյակում *Մասնագիտական ուսուցման և որակավորման բարձրացման* նպատակով նախատեսված 7.7 մլն դրամը չի օգտագործվել՝ պայմանավորված կորոնավիրուսային համավարակի հետևանքով դասընթացների անցկացման ժամանակացույցերի փոփոխությամբ:

Նախորդ տարվա առաջին կիսամյակի համեմատ ՀՀ դատախազության ծախսերը նվազել են 1.9%-ով կամ 39.8 մլն դրամով՝ հիմնականում պայմանավորվածԴատավարական ղեկավարման և դատախազական հսկողության ծրագրի գծով ծախսերի նվազմամբ:

*ՀՀ հատուկ քննչական ծառայությանը* 2020 թվականի առաջին կիսամյակում տրամադրվել է 283.7 մլն դրամ՝ ապահովելով ծրագրի 91.9% կատարողական: Միջոցներն ամբողջությամբ ուղղվել են քրեական վարույթի իրականացման միջոցառմանը, որի կատարողականը կազմել է 93.5%՝ պայմանավորված այն հանգամանքով, որ կատարված ծախսերը հիմնավորող փաստաթղթերի մի մասը ներկայացվել է 3-րդ եռամսյակում: 2019 թվականի առաջին կիսամյակի համեմատ ՀՀ հատուկ քննչական ծառայության ծախսերն աճել են 3.4%-ով կամ 9.4 մլն դրամով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2020 թվականի առաջին կիսամյակի ընթացքում կատարվել է պետական բյուջեի 22 ծրագիր, որոնց գծով ծախսերը կազմել են 52.6 մլրդ դրամ կամ նախատեսված միջոցների 45.6%‑ը: Շեղումը հիմնականում պայմանավորված է Ճանապարհային ցանցի բարելավման, Քաղաքային զարգացման, Ոռոգման համակարգի առողջացման ու Ջրամատակարարման և ջրահեռացման բարելավման ծրագրերի կատարողականով, որոնց ուղղվել է ծրագրված միջոցների համապատասխանաբար 23.8%-ը, 38.9%-ը, 32.5%-ը և 1.5%-ը: Նախորդ տարվա նույն ժամանակահատվածի համեմատ նախարարության ծախսերը նվազել են 9.5%-ով կամ 5.5 մլրդ դրամով՝ հիմնականում պայմանավորված Ոռոգման համակարգի առողջացման ծրագրի շրջանակներում կատարված ծախսերի նվազմամբ։

*Տարածքային կառավարման ոլորտում քաղաքականության մշակման, ծրագրերի համակարգման և մոնիտորինգի իրականացման* համար առաջին կիսամյակում հատկացվել էր 625.1 մլն դրամ, որի դիմաց կատարողականը կազմել է 507.8 մլն դրամ կամ ծրագրի 81.2%-ը: Շեղումը պայմանավորված է թափուր հաստիքների առկայությամբ, ինչպես նաև գնումների գործընթացում առկա խնայողություններով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 13%-ով կամ 58.5 մլն դրամով:

*Տարածքային կառավարման և տեղական ինքնակառավարման մարմինների ներկայացուցիչների մասնագիտական վերապատրաստման և հատուկ ուսուցման* ծրագրի շրջանակներում օգտագործվել է նախատեսված միջոցների 9.7%-ը կամ 474.6 հազար դրամ` պայմանավորված կորոնավիրուսի համավարակի վերապատրաստումների ժամանակավոր դադարեցմամբ:

*Տարածքային զարգացման ծրագրի* շրջանակներում օգտագործվել է նախատեսված միջոցների 97.5%-ը՝ կազմելով ավելի քան 29.7 մլրդ դրամ: Շեղումը հիմնականում պայմանավորված է Եվրոպական միության աջակցությամբ իրականացվող Հայաստանի տարածքային զարգացման դրամաշնորհային ծրագրի և տեղական ինքնակառավարման մարմիններին ֆինանսական փոխհատուցման ծախսերի կատարողականով: Առաջին միջոցառման շրջանակներում օգտագործվել է նախատեսված միջոցների 25.9%-ը կամ 132.3 մլն դրամ: Հաշվետու ժամանակահատվածում օգտագործվել է միայն ՀՀ կառավարության համաֆինանսավորման նպատակով հատկացված միջոցների 91.8%-ը, իսկ դրամաշնորհների տրամադրման գործընթացը գտնվել է ԵՄ-ի կողմից գումարների ճշտման փուլում:

Նվազագույն աշխատավարձի բարձրացմամբ պայմանավորված տեղական ինքնակառավարման մարմիններին ֆինանսական փոխհատուցման ծախսերը կատարվել են 78.3%-ով՝ կազմելով 1.1 մլրդ դրամ: Շեղումը պայմանավորված է համայնքների կողմից ներկայացված շահառուների փաստացի թվով, որը կազմել է 20073` կանխատեսված 24610-ի դիմաց:

Տարածքային զարգացման ծրագրի շրջանակներում ՀՀ տեղական ինքնակառավարման մարմիններին նախատեսված ֆինանսական աջակցությունն ամբողջությամբ տրամադրվել է՝ կազմելով 27.7 մլրդ դրամ, իսկ սահմանամերձ համայնքներին տրամադրվել է 398.5 մլն դրամի պետական աջակցություն՝ կազմելով ծրագրված ցուցանիշի 99.6%-ը:

Ենթակառուցվածքների զարգացման նպատակով հաշվետու ժամանակահատվածում ՀՀ մարզերի 21 համայնքների տրամադրվել են 379.3 մլն դրամ սուբվենցիաներ՝ կազմելով ծրագրված ցուցանիշի 93.6%-ը: Միջոցները տրամադրվել են համայնքների կողմից ներկայացված վճարահաշվարկային փաստաթղթերի և կատարողական ակտերի հիման վրա:

Covid-19-ով պայմանավորված՝ տեղական ինքնակառավարման մարմիններում ինքնամեկուսացված անձանց տրամադրվել է 6.8 մլն դրամի ֆինանսական փոխհատուցում՝ ծրագրված 50 մլն դրամի դիմաց: Շեղումը պայմանավորված է համայնքների կողմից հայտեր չներկայացնելու հանգամանքով:

2019 թվականի առաջին կիսամյակի համեմատ Տարածքային զարգացման ծրագրի շրջանակներում կատարված ծախսերն աճել են 12.2%-ով կամ 3.2 մլրդ դրամով՝ հիմնականում պայմանավորված տեղական ինքնակառավարման մարմիններին տրվող ֆինանսական աջակցության ավելացմամբ, ինչպես նաև նվազագույն աշխատավարձի բարձրացմամբ պայմանավորված տեղական ինքնակառավարման մարմիններին ֆինանսական փոխհատուցման տրամադրմամբ։

Հաշվետու ժամանակահատվածում *Ոռոգման համակարգի առողջացման* ծրագրին ուղղվել է շուրջ 4.8 մլրդ դրամ՝ ապահովելով 32.5% կատարողական: Ծրագրում էական շեղումներ են արձանագրվել Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում ջրային տնտեսության ենթակառուցվածքների հիմնանորոգման, Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման և Ոռոգման ծառայություններ մատուցող ընկերություններին ֆինանսական աջակցության տրամադրման միջոցառումներում: Ոռոգման համակարգի առողջացման ծրագրի կատարողականի վրա զգալի ազդեցություն է գործել նաև Ոռոգման համակարգի առողջացման նպատակով նախատեսված 1.8 մլրդ դրամ աջակցության միջոցները չօգտագործելու հանգամանքը՝ պայմանավորված նրանով, որ Ոռոգման համակարգերի առողջացման ծրագիրը ՀՀ կառավարության կողմից հաստատվել է հուլիս ամսին:

Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում ջրային տնտեսության ենթակառուցվածքների հիմնանորոգման ծախսերը կազմել են 914.8 մլն դրամ կամ ծրագրված ցուցանիշի 21.9%-ը, Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման ծախսերը՝ 1 մլրդ դրամ կամ ծրագրված ցուցանիշի 33.6%-ը: Նշված միջոցառումների կատարողականը պայմանավորված է համավարակի պատճառով շինարարական աշխատանքների դադարեցմամբ: Ոռոգման ծառայություններ մատուցող ընկերություններին ֆինանսական աջակցության ծախսերը կազմել են 1.8 մլրդ դրամ կամ ծրագրված ցուցանիշի 64.4%-ը՝ պայմանավորված ոռոգման սեզոնի ուշացման պատճառով էլեկտրաէներգիայի ծախսերի տնտեսմամբ:

Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման, Եվրասիական զարգացման բանկի աջակցությամբ իրականացվող ոռոգման համակարգերի զարգացման և Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման ծրագրերի շրջանակներում նախատեսված խորհրդատվության և կառավարման ծախսերը կազմել են համապատասխանաբար 17 մլն դրամ կամ ծրագրված միջոցների 6.5%-ը, 91.5 մլն դրամ կամ ծրագրված միջոցների 26.7%-ը և 8.1 մլն դրամ կամ ծրագրված միջոցների 1.5%-ը: Առաջին երկու միջոցառումների ցածր կատարողականները պայմանավորված են մրցութային գործընթացի ժամանակատարությամբ և շինարարական աշխատանքների վերահսկողության խորհրդատուի պայմանագրի փոփոխության հետևանքով ծառայությունների մատուցման ուշացմամբ: Վերոնշյալ երրորդ միջոցառման կատարողականը պայմանավորված է մրցութային գործընթացի ժամանակատարությամբ և վարկային միջոցների հասնելիության ժամկետի երկարաձգման բանակցությունների ընթացքով:

Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման դրամաշնորհային ծրագրի շրջանակներում նախատեսված 113.4 մլն դրամը չի օգտագործվել կատարողական ակտերը ուշ ներկայացվելու պատճառով, որի արդյունքում վճարումը կատարվել է հուլիսին: Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման ծրագրի երկրորդ փուլի խորհրդատվության և կառավարման համար նախատեսված 143.6 մլն դրամը չի օգտագործվել, քանի որ ծրագիրը դեռ ակտիվ չէ:

Հեր-Հերի ջրամբարից ինքնահոս ջրատարի կառուցման միջոցառման շրջանակներում նախագծային աշխատանքների համար նախատեսված 24.7 մլն դրամը չի օգտագործվել՝ աշխատանքներն ավարտված չլինելու պատճառով, իսկ Ջրային տնտեսության հիդրոտեխնիկական սարքավորումների տեղադրման աշխատանքների համար նախատեսված 10.3 մլն դրամը չի օգտագործվել, քանի որ աշխատանքների կատարման վերաբերյալ կատարողական ակտերը գտնվել են ընդունման փուլում:

Զարգացման ֆրանսիական գործակալության աջակցությամբ իրականացվող ոռոգման ոլորտի ֆինանսական կայունության և ոռոգման կառավարման կարողությունների բարելավման դրամաշնորհային ծրագրի խորհրդատվության և կառավարման համար նախատեսված 453.6 մլն դրամը չի օգտագործվել, քանի որ դրամաշնորհային համաձայնագիրը ստորագրվել է ապրիլ ամսին, և խորհրդատուի ընտրության մրցութային գործընթացը դեռ չի սկսվել: Նախատեսված 800 մլն դրամի փոխարեն 748 մլն դրամի ֆինանսական աջակցություն է տրամադրվել ոռոգում-ջրառ իրականացնող կազմակերպություններին։ Շեղումը պայմանավորված է ոռոգման սեզոնի ուշացման պատճառով էլեկտրաէներգիայի ծախսերի տնտեսմամբ:

2019 թվականի առաջին կիսամյակի համեմատ Ոռոգման համակարգի առողջացման ծրագրի ծախսերը նվազել են 58.4%-ով կամ 6.7 մլրդ դրամով՝ հիմնականում պայմանավորված ոռոգման համակարգի առողջացմանն աջակցության նպատակով 2020 թվականի առաջին կիսամյակում նախատեսված միջոցները չօգտագործելու հանգամանքով և ոռոգման ծառայություններ մատուցող ընկերություններին տրամադրվող աջակցության նվազմամբ։

*Որոտան-Արփա-Սևան թունելի ջրային համակարգի կառավարման* ծրագրի շրջանակներում առաջին կիսամյակում Արփա-Սևան թունելի հավատարմագրային կառավարման նպատակով օգտագործվել է շուրջ 85.8 մլն դրամ՝ ամբողջությամբ ապահովելով ծրագրի կատարումը: Նախորդ տարվա նույն ժամանակահատվածի համեմատ այս ծրագրի շրջանակներում կատարված ծախսերի զգալի նվազումը (92.1%-ով կամ 1 մլրդ դրամով) պայմանավորված է 2019 թվականին Արփա-Սևան ջրային համակարգի տեխնիկական վիճակի բարելավման նպատակով միջոցների հատկացմամբ, որոնք հաշվետու ժամանակահատվածում նախատեսված չեն:

Հաշվետու ժամանակահատվածում 31.4% կամ 591.7 մլն դրամ է կազմել *Սոցիալական ներդրումների և տեղական զարգացման* ծրագրի ծախսերի կատարողականը: Շեղումը հիմնականում պայմանավորված է Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների ցածր կատարողականով, որը կազմել է 451.3 մլն դրամ կամ 33.6%՝ պայմանավորված արտակարգ իրավիճակի հետևանքով ներմուծվող ապրանքների մատակարարման ժամկետների երկարացմամբ և 5 ենթածրագրերում աշխատանքների ժամանակավոր դադարեցմամբ: Ցածր կատարողական է արձանագրվել նաև ԱՄՆ ՄԶԳ աջակցությամբ իրականացվող Տեղական ինքնակառավարման բարեփոխումների դրամաշնորհային ծրագրի շրջանակներում ՀՀ խոշորացվող համայնքներում հանրային ծառայությունների բարելավման, ընդլայնման, միջհամայնքային ենթածրագրերի նախագծման, ընտրության և իրականացման միջոցառման գծով, որի շրջանակներում օգտագործվել է ծրագրված միջոցների 5.3%-ը՝ 19.7 մլն դրամ: Վերջինս պայմանավորված է արտակարգ իրավիճակի պայմաններում ներմուծվող ապրանքների մատակարարման ժամկետների երկարացման և շինարարական աշխատանքների մեկնարկի հետաձգմամբ՝ մինչև դրամաշնորհի ժամկետների երկարացման վերաբերյալ դոնորի համաձայնության ստացումը: Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի գծով ծախսերը նվազել են 23.7%-ով կամ 183.5 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների գծով ծախսերի նվազմամբ: Նշենք, որ 2019 թվականին սույն ծրագիրն իրականացվել էր ՀՀ վարչապետի աշխատակազմի պատասխանատվության ներքո:

*Կոլեկտորադրենաժային ծառայությունների* համար հատկացված միջոցներն օգտագործվել են 23.7%-ով՝ կազմելով 37.4 մլն դրամ։ Ծրագրի շրջանակներում կնքված աշխատանքների կատարման պայմանագրի հիման վրա փոխանցվել է միայն կանխավճար՝ պայմանավորված այն հանգամանքով, որ կատարողականները գտնվել են ընդունման փուլում: Նախորդ տարվա նույն ժամանակահատվածի համեմատ տվյալ ծրագրի գծով կատարված ծախսերը նվազել են 65.7%-ով։

Հաշվետու ժամանակահատվածում *Կոշտ թափոնների կառավարման* ծրագրի շրջանակներում օգտագործվել է 26.6 մլն դրամ կամ ծրագրված միջոցների 1.8%-ը։ Օգտագործված 26.6 մլն դրամից 12.7 մլն դրամն ուղղվել է սանիտարական աղբավայրի և երկու փոխաբեռնման կայանների կառուցման տեխնիկական, սոցիալական, բնապահպանական, երկրաբանական և առողջապահական ու աշխատանքի անվտանգության հսկողությանը, որը կատարվել է նախատեսված ծավալով: 13.9 մլն դրամն օգտագործվել է Վերակառուցման և զարգացման եվրոպական բանկի աջակցությամբ իրականացվող «Երևանի կոշտ թափոնների կառավարման» դրամաշնորհային ծրագրի շրջանակներում, որը կատարվել է 10.5%-ով՝ պայմանավորված նոր աղբավայրի շինարարական աշխատանքների ձեռքբերման մրցույթը չկայանալու հանգամանքով: Կոշտ թափոնների կառավարման ծրագրին հատկացված 1.5 մլրդ դրամից շուրջ 1.4 մլրդ դրամը նախատեսվել էր Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզի կոշտ թափոնների կառավարման դրամաշնորհային ծրագրի իրականացման համար, որի շրջանակներում աղբավայրերի և կայանների կառուցման նպատակով շինարարական կազմակերպությունների ընտրության համար հայտարարված մրցութային հայտերի գնահատման գործընթացը չի ավարտվել։ Արդյունքում նախորդ տարվա նույն ժամանակահատվածի համեմատ Կոշտ թափոնների կառավարման ծրագրի ծախսերը նվազել են 74.1%-ով կամ 76.1 մլն դրամով:

*Էլեկտրաէներգետիկ համակարգի զարգացման* ծրագրի շրջանակներում օգտագործվել է նախատեսված միջոցների 2.3%-ը՝ 52.8 մլն դրամ: Ցածր կատարողականը հիմնականում պայմանավորված է ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման դրամաշնորհային ծրագրի շրջանակներում նախատեսված ներդրումների կատարողականով, որը կազմել է 2.5% կամ 52.8 մլն դրամ: Ծրագրի ժամկետն ավարտվել է 2019 թվականի դեկտեմբերի 31-ին, որը նախատեսվում էր երկարաձգել ևս 2 տարով: Սակայն ՌԴ-ի կողմից առաջարկված պայմաններից ելնելով՝ վարկային համաձայնագրի ժամկետը չի երկարաձգվել, ուստի աշխատանքներ չեն իրականացվել: Վճարումներն իրականացվել են 2019 թվականի 4-րդ եռամսյակում կատարված աշխատանքների համար հաշվարկված հարկերի դիմաց: Հաշվետու ժամանակահատվածում չի օգտագործվել Գերմանիայի զարգացման վարկերի բանկի (KFW)) աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների դրամաշնորհային ծրագրի շրջանակներում նախատեսված 158.4 մլն դրամը՝ պայմանավորված այն հանգամանքով, որ ԲԷՑ ՓԲԸ-ի կողմից հունիս ամսին KfW բանկին ներկայացված վճարման պահանջագրի դիմաց վճարումները դեռևս չեն կատարվել:

*Ռադիոակտիվ թափոնների կառավարման* ծրագրի շրջանակներում նախատեսված 16.7 մլն դրամն ամբողջությամբ օգտագործվել է, որը 6.2%-ով գերազանցել է նախորդ տարվա առաջին կիսամյակի ցուցանիշը:

Հաշվետու ժամանակահատվածում *Ճանապարհային ցանցի բարելավման* ծրագրին ուղղվել է շուրջ 8.2 մլրդ դրամ՝ կազմելով ծրագրված ցուցանիշի 23.8%-ը: Շեղումը հիմնականում պայմանավորված է Հյուսիս-հարավ միջանցքի զարգացման ծրագրի շրջանակներում նախատեսված միջոցառումների կատարողականով՝ հիմնականում կապված համաճարակի արդյունքում աշխատանքների ժամանակավոր դադարեցման հետ: Ծրագրի շրջանակներում ֆինանսավորման բոլոր աղբյուրներից առաջին կիսամյակում օգտագործվել է 1.7 մլրդ դրամ կամ նախատեսված միջոցների 15.9%-ը: Համաճարակի պատճառով չեն կատարվել նաև Վերակառուցման և զարգացման եվրոպական բանկի աջակցությամբ իրականացվող ՀՀ պետական սահմանի Բագրատաշեն անցման կետի կամրջի վերակառուցման վարկային ծրագրով նախատեսված աշխատանքները, որոնց համար առաջին կիսամյակում նախատեսվել էր 600 մլն դրամ։ Ցածր ցուցանիշ է արձանագրվել Ասիական զարգացման բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի կառուցման և հիմնանորոգման միջոցառման գծով, որի շրջանակներում հաշվետու ժամանակահատվածում օգտագործվել է ծրագրված միջոցների 8.3%-ը՝ 636.4 մլն դրամ, որը պայմանավորված է աշխատանքների իրականացմանը խոչընդոտող անընդհատ երթևեկության, հորատապայթյունային աշխատանքների օրերն ու ժամերը Հարավկովկասյան երկաթուղու հետ համաձայնեցնելու գործընթացի հետաձգման, հողերի օտարման հետ կապված և այլ խնդիրներով։

Ասիական զարգացման բանկի աջակցությամբ իրականացվող Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի համակարգման և կառավարման շրջանակներում օգտագործվել է նախատեսված միջոցների 27.1%-ը՝ 180.3 մլն դրամ: Ցածր կատարողականը պայմանավորված է նրանով, որ ներկայացված հաշիվներն ու հաշվետվությունները հաշվետու ժամանակահատվածում գտնվել են խորհրդատուի կողմից ստուգման և հաստատման ընթացքում։

Չեն օգտագործվել Համաշխարհային բանկի աջակցությամբ իրականացվող Կենսական նշանակության ճանապարհացանցի բարելավման երկրորդ լրացուցիչ ֆինանսավորման ծրագրի շրջանակներում ավտոճանապարհների բարեկարգման աշխատանքների և նույն ծրագրի համակարգման ու կառավարման համար նախատեսված համապատասխանաբար 2.7 մլրդ դրամը և 49.3 մլն դրամը, քանի որ առաջին միջոցառման դեպքում համավարակի պատճառով մրցութային գործընթացը հետաձգվել է, իսկ երկրորդ միջոցառման շրջանակներում ներկայացված հաշվետվությունները գտնվում եմ ՀԲ հետ քննարկման փուլում:

Հաշվետու ժամանակահատվածի համար նախատեսված ամբողջ ծավալով օգտագործվել է ավտոմոբիլային ճանապարհների ցանցի հսկողության, ուսումնասիրությունների և փորձաքննությունների համար նախատեսված 100 մլն դրամը: Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների համար նախատեսված միջոցներն օգտագործվել են 69.9%-ով՝ կազմելով 2.9 մլրդ դրամ, իսկ պետական նշանակության ավտոճանապարհների հիմնանորոգման համար նախատեսված միջոցները՝ 19.9%-ով՝ կազմելով 1.1 մլրդ դրամ: Շեղումները պայմանավորված են այն հանգամանքով, որ վճարումները կատարվել են ըստ ներկայացված կատարողական ակտերի:

2020 թվականի առաջին կիսամյակում COVID-19-ով պայմանավորված՝ տրանսպորտային ընկերություններին նախատեսված 53.2 մլն դրամի ֆինանսական աջակցությունը չի տրամադրվել, ինչը պայմանավորված է այն հանգամանքով, որ միջոցների հատկացման վերաբերյալ որոշումն ընդունվել է հունիսի վերջին, և վճարումը կատարվել է հուլիսին։

Նախորդ տարվա նույն ժամանակահատվածի համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 5.4%-ով կամ 414.7 մլն դրամով՝ հիմնականում պայմանավորված պետական նշանակության ավտոճանապարհների հիմնանորոգման և Եվրոպական ներդրումային բանկի աջակցությամբ իրականացվող Հյուսիս-հարավ միջանցքի զարգացման վարկային ծրագրի (Տրանշ 3) շրջանակներում կատարված ծախսերի աճով։

*Երկաթուղային ցանցի զարգացման* ծրագրի շրջանակներում ուղևորափոխադրումներից ստացված վնասի դիմաց «Հարավկովկասյան երկաթուղի» ՓԲԸ-ին 2020 թվականի առաջին կիսամյակում հատկացված 351.5 մլն դրամ սուբսիդիան ամբողջությամբ տրամադրվել է: Նախորդ տարվա նույն ժամանակահատվածի համեմատ նշված ծախսերը գրեթե չեն փոփոխվել:

*Ավիացիայի բնագավառում վերահսկողության և կանոնակարգման ապահովման* ծրագրի շրջանակներում օգտագործվել է նախատեսված միջոցների 73.3%-ը՝ շուրջ 451 մլն դրամ։ Շեղումը հիմնականում արձանագրվել է ավիացիոն ու այլ սարքավորումների պահպանման և ավիացիայի բնագավառում վերահսկողության ու կանոնակարգման ծառայությունների ծախսերում, որոնք կազմել են համապատասխանաբար 338.7 մլն դրամ կամ 79.7% և 111.1 մլն դրամ կամ 63.8%: Առաջին միջոցառման կատարողականը պայմանավորված է այն հանգամանքով, որ կանխավճարը տրամադրվել է ըստ հիմնավորվածության, իսկ երկրորդ միջոցառման կատարողականը՝ թափուր հաստիքների առկայությամբ և համավարակի պատճառով երկրում արտակարգ իրավիճակ հայտարարելու արդյունքում արտասահմանյան պաշտոնական գործուղումների հետաձգմամբ։ Նախորդ տարվա նույն ժամանակահատվածի համադրելի ցուցանիշի համեմատ Ավիացիայի բնագավառում վերահսկողության և կանոնակարգման ապահովման ծրագրի գծով արձանագրվել է 9.2%-ով կամ 38.2 մլն դրամով աճ՝ հիմնականում պայմանավորված ավիացիոն և այլ սարքավորումների պահպանման ծախսերի աճով։

*Միգրացիոն բնագավառում պետական քաղաքականության մշակման և իրականացման* համար հաշվետու ժամանակահատվածում օգտագործվել է շուրջ 65 մլն դրամ կամ ծրագրված միջոցների 83.7%-ը: Տարբերությունը հիմնականում պայմանավորված է աշխատավարձի, համապատասխան հարկերի և գնումների պայմանագրերով ստանձնած պարտավորությունների վճարումները 2-րդ կիսամյակում կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը նվազել են 8.6%-ով:

2020 թվականի առաջին կիսամյակում 36.9 մլն դրամ աջակցություն է տրամադրվել *փախստականների ինտեգրմանը,* որը կազմել է ծրագրված ցուցանիշի 12.7%-ը: Շեղումը հիմնականում պայմանավորված է այն հանգամանքով, որ չի օգտագործվել 1988-1992 թվականներին Ադրբեջանից բռնագաղթած և Հայաստանի Հանրապետությունում ապաստանած փախստական ընտանիքների բնակարանային ապահովման համար նախատեսված 245.7 մլն դրամը, քանի որ շահառուներին հանձնված բնակարանների գնման վկայականներով դեռ բնակարաններ չեն գնվել, և չի կատարվել փոխանցում նոտարներին: Օգտագործված միջոցներից 15.9 մլն դրամը տրամադրվել է ժամանակավոր կացարաններում բնակվող փախստականների կենցաղային խնդիրների լուծման միջոցառումների իրականացմանը, 13.4 մլն դրամը՝ ապաստան հայցողների կեցության խնդիրների լուծման միջոցառումների իրականացմանը, որոնք կատարվել են համապատասխանաբար 99.7%-ով և 100%-ով: Նախորդ տարվա նույն ժամանակահատվածի համեմատ փախստականների ինտեգրմանն աջակցության ծրագրի ծախսերն աճել են 6%-ով:

*Ջրային տնտեսության ոլորտում ծրագրերի համակարգման և մոնիտորինգի* ծրագրի շրջանակներում պետական բյուջեից օգտագործվել է 136.8 մլն դրամ կամ նախատեսված միջոցների 88.8%-ը։ Շեղումը պայմանավորված է խնայողություններով: Նախորդ տարվա նույն ժամանակահատվածի համեմատ արձանագրվել է ծրագրի գծով ծախսերի 5.1%-ով նվազում։

2020 թվականի առաջին կիսամյակի ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 1.5%-ը՝ 125.1 մլն դրամ: Մասնավորապես՝ չի օգտագործվել Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգման համար նախատեսված 2.9 մլրդ դրամը, քանի որ ծրագրի շրջանակներում նախատեսված շինարարական աշխատանքների կատարման համար անցկացված մրցույթի արդյունքներն ուղարկվել են դոնորի հաստատմանը: Չի օգտագործվել նաև Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգման համար նախատեսված 2.2 մլրդ դրամը, քանի որ նախատեսվել է ծրագրի վարկային համաձայնագրի փոփոխություն, որը գտնվում է ստորագրման փուլում: Եվրոպական ներդրումային բանկի և Եվրոպական միության հարևանության ներդրումային ծրագրի աջակցությամբ իրականացվող Երևանի ջրամատակարարման բարելավման վարկային ու դրամաշնորհային ծրագրերի շրջանակներում ջրամատակարարման և ջրահեռացման ենթակառուցվածքների հիմնանորոգման միջոցառումների համար նախատեսված համապատասխանաբար 803.4 մլն դրամի և 703.1 մլն դրամի միջոցները չեն օգտագործվել՝ պայմանավորված համաձայնագրերի փոփոխությամբ: Եվրոպական ներդրումային բանկի աջակցությամբ իրականացվող Երևանի ջրամատակարարման բարելավման վարկային ծրագրի կատարողականը կազմել է 10.2% կամ 17.9 մլն դրամ՝ պայմանավորված պայմանագրերի կնքման գործընթացի ժամանակատարությամբ, ինչպես նաև ԵՆԲ-ի հետ համաձայնագրի փոփոխությամբ: Վերակառուցման և զարգացման եվրոպական բանկի աջակցությամբ իրականացվող Երևանի ջրամատակարարման բարելավման դրամաշնորհային ծրագրի շրջանակներում նախատեսված 263 մլն դրամը չի օգտագործվել, քանի որ ՎԶԵԲ-ի հետ ընթանում են բանակցություններ խորհրդատուի մասով կուտակված պարտքերի վճարման համար լրացուցիչ դրամաշնորհային միջոցներ ներգրավելու վերաբերյալ: Գերմանիայի զարգացման վարկերի բանկի աջակցությամբ իրականացվող Լոռու (Վանաձորի) և Շիրակի (Գյումրու) մարզերի ջրամատակարարման և ջրահեռացման համակարգերի վերականգնման ծրագրերի երկրորդ փուլի շրջանակներում նախատեսված համապատասխանաբար 232.7 մլն դրամը և 402.4 մլն դրամը չեն օգտագործվել, քանի որ շինարարական աշխատանքների կատարման համար անցկացված մրցույթի արդյունքներն ուղարկվել են դոնորի հաստատմանը: Պարտադիր կապիտալ աշխատանքների ծրագրի շրջանակներում ջրամատակարարման և ջրահեռացման ենթակառուցվածքների հիմնանորոգման համար հատկացված 127.1 մլն դրամը չի օգտագործվել՝ պայմանավորված այն հանգամանքով, որ նախատեսված 8 շինարարական աշխատանքների ավարտ է սահմանված սույն թվականի հուլիսի 31-ը, ուստի վճարումները կկատարվեն երրորդ եռամսյակում: Գերմանիայի զարգացման և Եվրոպական միության հարևանության ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների դրամաշնորհային երրորդ փուլի ծրագրի շրջանակներում նախատեսված 123.3 մլն դրամը չի օգտագործվել, քանի որ նախագծահետազոտական աշխատանքների խորհրդատվական պայմանագրի փոփոխությունները գտնվել են դոնորի հաստատման փուլում: Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման վարկային ծրագրի երրորդ փուլի շրջանակներում օգտագործվել է 2.2 մլն դրամ կամ նախատեսված միջոցների 8.4%-ը՝ մասհանման ժամկետի երկարաձգման գործընթացով պայմանավորված, որի ընթացքում վարկային միջոցները հասանելի չեն եղել:

Հաշվետու ժամանակահատվածում պետական բյուջեից 105 մլն դրամ է տրամադրվել խմելու ջրի մատակարարման և ջրահեռացման ծառայությունների սուբսիդավորմանը, որը կատարվել է 96.1%-ով՝ պայմանավորված մատուցված ծառայությունների փաստացի ծավալով:

Նախորդ տարվա համեմատ Ջրամատակարարման և ջրահեռացման բարելավման ծրագրի ծախսերը նվազել են 80.5%-ով՝ հիմնականում պայմանավորված խմելու ջրի մատակարարման և ջրահեռացման ծառայությունների սուբսիդավորման ծախսերի կրճատմամբ։

*Ընդերքի ուսումնասիրության, օգտագործման և պահպանման ծառայությունների* ծրագրի շրջանակներում հատկացված 7.6 մլն դրամն ամբողջությամբ օգտագործվել է, որն ուղղվել է ընդերքի մասին տեղեկատվության տրամադրման ծառայություններին: Նախորդ տարվա առաջին կիսամյակի համեմատ նշված ծախսերը փոփոխություն չեն կրել:

2020 թվականի առաջին կիսամյակի ընթացքում *Պետական գույքի կառավարման* ծրագրի շրջանակներում կատարվել են 828.5 մլն դրամի ծախսեր՝ կազմելով ծրագրված ցուցանիշի 87.3%-ը, և ոչ ֆինանսական ակտիվների օտարումից ստացվել է 832.2 մլն դրամ՝ նախատեսված 20.1 մլն դրամի փոխարեն: Մասնավորապես, համապատասխանաբար 290.4 մլն դրամ և 174.4 մլն դրամ է օգտագործվել պետական գույքի կառավարման համակարգման, խորհրդատվության և մոնիտորինգի ծառայությունների ու պետական գույքի հաշվառման, գույքագրման, գնահատման, անշարժ գույքի պահառության, սպասարկման աշխատանքների և աճուրդների իրականացման ծառայությունների գծով, որոնք կատարվել են համապատասխանաբար 82.3%-ով և 100%-ով: Առաջին միջոցառման կատարողականը պայմանավորված է կորոնավիրուսի համավարակի պայմաններում որոշ ծախսեր չկատարելու կամ մասնակիորեն կատարելու հանգամանքով: 274.7 մլն դրամ են կազմել «Հայաստանի Հանրապետության 2020 թվականի պետական բյուջեի մասին» ՀՀ օրենքի 9-րդ հոդվածի 3-րդ կետի «բ» ենթակետի համաձայն պետական մասնակցությամբ առևտրային կազմակերպությունների կանոնադրական կապիտալում պետական մասնակցության նվազեցման ճանապարհով ակտիվների կազմից գույք առանձնացնելիս գույքն ստացող պետական մարմնի կողմից նշված գործարքի շրջանակում տվյալ մատակարարին վճարման ենթակա ավելացված արժեքի հարկի և շահութահարկի գծով կամ շրջանառության հարկի գծով պարտավորության կատարման գծով ծախսերը, որոնք պետական բյուջեից կատարվում են առանց սահմանափակման: Ոչ ֆինանսական ակտիվների օտարումից ևս 1.9 մլն դրամ մուտքագրվել է *Պետական գույքի կառավարման կոմիտեի ծրագրերի իրականացմանն աջակցության* ծրագրի շրջանակներում: Նախորդ տարվա առաջին կիսամյակի համեմատ Պետական գույքի կառավարման ծրագրի ծախսերն աճել են 29%-ով կամ 186.3 մլն դրամով, իսկ ոչ ֆինանսական ակտիվների օտարումից մուտքերը՝ 12.7 անգամ կամ 766.8 մլն դրամով:

Հաշվետու ժամանակահատվածում 20.2 մլն դրամ է օգտագործվել *Այլընտրանքային աշխատանքային ծառայության* ծրագրի շրջանակներում՝ կազմելով ծրագրային ցուցանիշի 80.1%-ը, որը պայմանավորված է վճարումների մի մասը հաջորդ եռամսյակում իրականացնելու հանգամանքով: Նախորդ տարվա նույն ժամանակահատվածի համեմատ նշված ծրագրի ծախսերն աճել են 3.8%-ով:

*Քաղաքային զարգացման* ծրագրի շրջանակներում օգտագործվել է ավելի քան 6.3 մլրդ դրամ կամ նախատեսված միջոցների 38.9%-ը: Ծրագրի կատարողականը պայմանավորված է հիմնականում Վերակառուցման և զարգացման եվրոպական բանկի աջակցությամբ իրականացվող Գյումրու քաղաքային ճանապարհների վարկային ու դրամաշնորհային ծրագրերի և Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ ծրագրի շրջանակներում ճանապարհային շինարարության միջոցառումների կատարողականով: ՎԶԵԲ աջակցությամբ իրականացվող Գյումրու քաղաքային ճանապարհների վարկային և դրամաշնորհային ծրագրերի շրջանակներում օգտագործվել է շուրջ 1.1 մլրդ դրամ կամ նախատեսված միջոցների 19.2%-ը՝ պայմանավորված արտակարգ դրության արդյունքում շինարարական աշխատանքների ուշ մեկնարկով: Նույն ծրագրի շրջանակներում տեխնիկական համագործակցության դրամաշնորհային ծրագրի և նախագծանախահաշվային աշխատանքների գծով ծախսերը կազմել են համապատասխանաբար 8.2 մլն դրամ և 10.6 մլն դրամ կամ ծրագրային ցուցանիշի 16.7%-ը և 11.8%-ը: Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ ծրագրի շրջանակներում ճանապարհային շինարարության ծախսերը կազմել են շուրջ 1.2 մլրդ դրամ կամ նախատեսվածի 25.4%-ը, որը նույնպես պայմանավորված է արտակարգ դրությամբ:

Քաղաքային զարգացման ծրագրի շրջանակներում չեն օգտագործվել նախատեսված 3 միջոցառումներին հատկացված 830.4 մլն դրամի միջոցները: Մասնավորապես՝ Արևելյան եվրոպայի էներգախնայողության և բնապահպանական գործընկերության ֆոնդի աջակցությամբ իրականացվող Երևանի քաղաքային լուսավորության դրամաշնորհային ծրագրի շրջանակներում նախատեսված 179.4 մլն դրամը չի օգտագործվել՝ վերջնական նախագծի պատրաստման հետաձգմամբ և աշխատանքների ուշ մեկնարկով պայմանավորված: ԵՆԲ աջակցությամբ իրականացվող Երևանի էներգաարդյունավետության ծրագրին պետական աջակցության ծրագրի շրջանակներում նախատեսված 300 մլն դրամը չի օգտագործվել` պայմանավորված նրանով, որ հաշվետու ժամանակահատվածում մրցութային փաթեթները ԵՆԲ-ի կողմից հաստատված չեն եղել: Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի շրջանակներում ծրագրված 351 մլն դրամը չի օգտագործվել՝ պայմանավորված հորատանցման աշխատանքների դադարեցմամբ՝ պայթեցումից առաջացած ցնցումներից Ֆիրդուսի թաղամասի խարխուլ սեփական տների բնակիչների բողոքների արդյունքում:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի համակարգման ու կառավարման, քաղաքային ենթակառուցվածքների և քաղաքի կայուն զարգացման ներդրումային երկրորդ ծրագրի համակարգման և կառավարման ու ՎԶԵԲ աջակցությամբ իրականացվող Երևանի քաղաքային լուսավորության դրամաշնորհային ծրագրի կատարման ապահովման միջոցառումների շրջանակներում օգտագործվել է նախատեսված միջոցների համապատասխանաբար 35%-ը, 51.6%-ը և 80.4%-ը՝ 113.7 մլն դրամ, 189.3 մլն դրամ և 66.1 մլն դրամ: Շեղումները պայմանավորված են նրանով, որ կատարողականների մի մասը ներկայացվել է հուլիս ամսին:

Ամբողջությամբ օգտագործվել են Երևանի քաղաքապետին տեղական ինքնակառավարման լիրազորությունների իրականացմանն աջակցության, Երևան քաղաքի փողոցների արտաքին լուսավորության ծառայությունների, Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման և Վերգետնյա էլեկտրատրանսպորտով ուղևորափոխադրում-ների ծառայությունների մատուցման համար նախատեսված միջոցները, որոնք կազմում են համապատասխանաբար 483.1 մլն դրամ, 898.4 մլն դրամ, 1.4 մլրդ դրամ և 315 մլն դրամ: Նախորդ տարվա նույն ժամանակահատվածի համեմատ Քաղաքային զարգացման ծրագրի շրջանակներում կատարված ծախսերը նվազել են 1.1%-ով։

Հաշվետու ժամանակահատվածում 1.1 մլրդ դրամ է օգտագործվել *Դպրոցների սեյսմիկ անվտանգության մակարդակի բարձրացման* ծրագրի շրջանակներում, որը կազմել է ծրագրային ցուցանիշի 43.5%-ը: Ծրագիրն իրականացվել է Ասիական զարգացման բանկի աջակցությամբ: Շեղումը հիմնականում պայմանավորված է նրանով, որ մի շարք դպրոցներում շինարարական աշխատանքներ չեն սկսվել նախագծային փաստաթղթերի ուշացման պատճառով, որն իր հերթին պայմանավորված է լրացուցիչ փորձաքննության անհրաժեշտությամբ: Նախորդ տարվա նույն ժամանակահատվածի համեմատ ծրագրի գծով ծախսերը նվազել են 21.3%-ով կամ 301.9 մլն դրամով:

*ՀՀ առողջապահության նախարարության* պատասխանատվությամբ 2020 թվականի առաջին կիսամյակի ընթացքում կատարվել են 12 ծրագրեր, որոնց ուղղվել է շուրջ 50.5 մլրդ դրամ՝ ապահովելով ծրագրված ցուցանիշի 84.6%-ը, ընդ որում բոլոր ծրագրերում արձանագրվել են շեղումներ։ 2019 թվականի նույն ժամանակահատվածի համեմատ առողջապահության նախարարության ծախսերն աճել են 47.7%‑ով կամ 16.3 մլրդ դրամով՝ հիմնականում պայմանավորված Հանրային առողջության պահպանման, Սոցիալապես անապահով և առանձին խմբերի անձանց բժշկական օգնության, Ոչ վարակիչ հիվանդությունների բժշկական օգնության ապահովման, Առողջապահության համակարգի արդիականացման և արդյունավետության բարձրացման ու Մոր և մանկան առողջության պահպանման ծրագրերի շրջանակներում կատարված ծախսերի աճով:

2020 թվականի առաջին կիսամյակում ՀՀ պետական բյուջեից շուրջ 9.2 մլրդ դրամ տրամադրվել է *Հանրային առողջության պահպանմա*ն ծրագրին` կազմելով նախատեսվածի 88.1%‑ը: Շեղումը հիմնականում պայմանավորված է իմունականխարգելման ազգային ծրագրի ծախսերի կատարողականով, որը կազմել է 637.6 մլն դրամ կամ 44.3%: Ցածր ցուցանիշը պայմանավորված է կորոնավիրուսի համավարակի հետ կապված՝ պատվաստումների փաստացի քանակի նվազմամբ, ինչպես նաև այն հանգամանքով, որ առաջին կիսամյակի ընթացքում ծառայությունները մատուցվել են պատվաստանյութերի առկա մնացորդների հաշվին, և նոր պատվաստանյութեր ձեռք չեն բերվել։ Միջոցառման շրջանակներում իրականացվել է 379903 պատվաստում՝ նախատեսված 518500-ի դիմաց: Հանրային առողջության պահպանման ծրագրի կատարողականը պայմանավորված է նաև Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների, Հայաստանի Հանրապետությունում կորոնավիրուսային վարակի (COVID-19) ախտորոշման միջոցառումների իրականացման, Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման նպատակով սարքերի ձեռքբերման միջոցառումների կատարողականներով, որոնք կազմել են համապատասխանաբար 97.1%, 91.9%, 86.8% կամ 5.8 մլրդ դրամ, 1.1 մլրդ դրամ, 655.8 մլն դրամ: Շեղումները պայմանավորված են փաստացի կատարողականներով, ինչպես նաև ախտորոշման բժշկական հավաքածուների, պաշտպանիչ բժշկական պարագաների և առողջապահական սարքերի անհրաժեշտ քանակով ձեռքբերմամբ։ Միջոցառումների շրջանակներում կորոնավիրուսի ախտորոշման նպատակով ձեռք են բերվել 60000 բժշկական հավաքածուներ, 230000 հատ պաշտպանիչ բժշկական պարագաներ, կորոնավիրուսի կանխարգելման, վերահսկման, բուժման նպատակով 102 հատ առողջապահական սարքեր։ Ամբողջությամբ օգտագործվել են բնակչության սանիտարահամաճարակային անվտանգության ապահովման և հանրային առողջապահական ծառայությունների համար նախատեսված միջոցները, որոնք կազմել են 842.3 մլն դրամ: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 9.9 անգամ կամ 8.3 մլրդ դրամով՝ հիմնականում պայմանավորված կորոնավիրուսային վարակի (COVID-19) հետ կապված միջոցառումների ֆինանսավորմամբ։

*Առողջապահության համակարգի արդիականացման և արդյունավետության բարձրացման ծրագրի* ծախսերը հաշվետու ժամանակահատվածում կազմել են շուրջ 1.6 մլրդ դրամ կամ նախատեսվածի 41.5%-ը: Ծրագիրն ամբողջությամբ ֆինանսավորվել է արտաքին աջակցությամբ իրականացվող վարկային և դրամաշնորհային ծրագրերի շրջանակներում: Ցածր կատարողականը հիմնականում պայմանավորված է Համաշխարհային բանկի աջակցությամբ իրականացվող ՀՀ-ում կորոնավիրուսային վարակի (COVID-19) կանխարգելմանն ու բուժմանն ուղղված միջոցառումների իրականացման և Ոչ վարակիչ հիվանդությունների կանխարգելման ու վերահսկման ծրագրերի շրջանակներում իրականացվող միջոցառումների կատարողականով: Մասնավորապես՝ առաջին ծրագրի ծախսերը կազմել են ավելի քան 1 մլրդ դրամ կամ նախատեսվածի 53.3%-ը, որը պայմանավորված է աշխարհում նոր կորոնավիրուսային համավարակի հետ կապված՝ անհրաժեշտ ապրանքների պակասով, ներմուծվող բեռների ուշացումներով, ինչպես նաև ՀԲ-ի գնումների ընթացակարգի հետ կապված՝ նախատեսված ապրանքների մատակարարումը երրորդ եռամսյակ տեղափոխելու հանգամանքով: Երկրորդ՝ Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի շրջանակներում կապիտալ ներդրումների ծախսերը կազմել են 8.5 մլն դրամ կամ նախատեսվածի 1.5%-ը՝ պայմանավորված շինարարական աշխատանքների պայմանագրերի կնքման հետաձգմամբ, որոնք կնքվել են հուլիս ամսին։ Օգտագործված գումարով Մարտունու նոր բժշկական կենտրոնի համար ձեռք են բերվել հեմոդիալիզի սարքեր: Ծրագրի դրամաշնորհային բաղադրիչի հաշվին նախատեսված ծառայությունների ձեռքբերման ծախսերը կազմել են 1.3 մլն դրամ կամ նախատեսվածի 7.5%-ը՝ պայմանավորված այն հանգամանքով, որ նախատեսված սքրինինգային հետազոտություններն իրականացվել են վարկային միջոցների հաշվին։ Օգտագործված միջոցների հաշվին կատարվել է ֆինանսական աուդիտի դիմաց վճարում: Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի վարկային բաղադրիչի շրջանակներում ծառայությունների ձեռքբերման ծախսերը կազմել են 116.3 մլն դրամ կամ նախատեսվածի 44.3%-ը՝ պայմանավորված 2019 թվականի երկրորդ կիսամյակի կատարողականի վրա հիմնված խրախուսման ծախսերի հետաձգմամբ, որը նախատեսված էր 2020 թվականի առաջին եռամսյակում, ինչպես նաև հետազոտությունների փաստացի քանակով։ Միջոցառման շրջանակներում իրականացվել է 180300 հետազոտություն՝ նախատեսված 225000-ի դիմաց: Եվրասիական հիմնադրամի միջոցներից ֆինանսավորվող «Առողջապահության առաջնային օղակում ոչ վարակիչ հիվանդությունների կանխարգելման և վերահսկողության կատարելագործում» ծրագրի շրջանակներում սքրինինգների իրականացման համար տեխնիկական կարողությունների ընդլայնման նպատակով նախատեսված 279.3 մլն դրամը չի օգտագործվել՝ պայմանավորված այն հանգամանքով, որ նախատեսված մամոգրաֆիայի շարժական սարքը ձեռք է բերվել առաջին կիսամյակի վերջում, ինչի արդյունքում վճարումները տեղափոխվել են երրորդ եռամսյակ։ ՀՀ կայունացման և զարգացման Եվրասիական հիմնադրամի միջոցներից ֆինանսավորվող առողջապահության առաջնային օղակում ոչ վարակիչ հիվանդությունների կանխարգելման և վերահսկողության կատարելագործման ծրագրի շրջանակներում դրամաշնորհի հաշվին նախատեսված ծառայությունների ձեռքբերման ծախսերը կազմել են 10.8 մլն դրամ կամ նախատեսվածի 11.7%-ը, որն ուղղվել է ԾԻԳ-ի պահպանմանը: Ցածր կատարողականը պայմանավորված է մամոգրաֆիայի շարժական սարքի ուշ ձեռքբերման հետ կապված՝ հանրային իրազեկման քարոզարշավի և գործնական ուղեցույցների մշակման, ինչպես նաև համապատասխան բժշկական անձնակազմի ուսուցման ու վերապատրաստման գործընթացների հետաձգմամբ: Գլոբալ հիմնադրամի աջակցությամբ իրականացվող «Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն» դրամաշնորհային շարունակության ծրագրի գծով ծախսերը կազմել են 125.1 մլն դրամ կամ նախատեսվածի 44.8%-ը: Ցածր կատարողականը հիմնականում պայմանավորված է «ՁԻԱՀ-ի կանխարգելման հանրապետական կենտրոն» ՊՈԱԿ-ի և «Նորք» ինֆեկցիոն կլինիկական հիվանդանոց» ՓԲԸ-ի միավորման գործընթացի շուրջ ձևավորված տարաձայնություններով: Հաշվետու ժամանակահատվածում 91.4 մլն դրամ է օգտագործվել Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի ծրագրերի հզորացում» դրամաշնորհային ծրագրի շրջանակներում՝ կազմելով ծրագրված ցուցանիշի 53.4%-ը: Ցածր կատարողականը հիմնականում պայմանավորված է ուղղակի գնման եղանակով ներմուծվող բեռների ուշացումներով։ Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզի դեմ պայքարի ազգային ծրագրին աջակցության և Հայաստանի Հանրապետությունում տուբերկուլյոզով հիվանդներին հոգեբանական աջակցության տրամադրման դրամաշնորհային ծրագրերի շրջանակներում օգտագործվել է նախատեսված միջոցների համապատասխանաբար 91%-ը և 81.2%-ը՝ 144.2 մլն դրամ և 26.6 մլն դրամ: Շեղումները պայմանավորված են այն հանգամանքով, որ հունիս ամսվա համար նախատեսված վճարումները տեղափոխվել են հաջորդ եռամսյակ։ Գլոբալ հիմնադրամի աջակցությամբ իրականացվող «Հայաստանի Հանրապետությունում ՄԻԱՎ/ՁԻԱՀ վարակի կանխարգելում թմրամիջոցներ օգտագործողների շրջանում» և «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի կանխարգելում, ախտորոշում և բուժում քրեակատարողական համակարգում» դրամաշնորհային ծրագրերի շրջանակներում օգտագործվել է նախատեսված միջոցների համապատասխանաբար 96.8%-ը և 84.3%-ը՝ 30.8 մլն դրամ և 1.9 մլն դրամ: Շեղումները պայմանավորված են կորոնավիրուսի համավարակի հետ կապված՝ գնումների մի մասի հետաձգմամբ: Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի ախտորոշման և բուժման նպատակով ստացվող բեռների պահեստավորում և բաշխում» դրամաշնորհային ծրագրի շրջանակներում նախատեսված շուրջ 2 մլն դրամը չի օգտագործվել՝ պայմանավորված արտակարգ իրավիճակի արդյունքում աշխատանքների հետաձգմամբ: Նախորդ տարվա առաջին կիսամյակի համեմատ Առողջապահության համակարգի արդիականացման և արդյունավետության բարձրացման ծրագրի ծախսերն աճել են 2.8 անգամ կամ 1 մլրդ դրամով, ինչը հիմնականում պայմանավորված է Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման նպատակով բժշկական սարքերի ձեռքբերման ծախսերով։

Հաշվետու ժամանակահատվածում *Առողջության առաջնային պահպանման* ծրագրի շրջանակներում պետական բյուջեից օգտագործվել է շուրջ 11.4 մլրդ դրամ` կազմելով ծրագրված ցուցանիշի 92.5%-ը: Շեղումը հիմնականում պայմանավորված է ծրագրի ծախսերում ամենաբարձր տեսակարար կշիռն ունեցող՝ ամբուլատոր-պոլիկլինիկական բժշկական օգնության ծառայությունների գծով ծախսերի կատարողականով, որը կազմել է 11.2 մլրդ դրամ կամ 93.9%՝ հիմնականում պայմանավորված կորոնավիրուսի համավարակի պայմաններում հղիների նախածննդյան և հետծննդյան հսկողության ընթացքում իրականացվող լաբորատոր-գործիքային ախտորոշիչ հետազոտությունների թվի նվազմամբ, ինչպես նաև հղիների հսկողության և վերարտադրողականության ներուժի բարելավման ենթածրագրերի մի մասի ուշ մեկնարկով։ Ախտորոշման ճշտման նպատակով նեղ մասնագիտացված կենտրոններում լաբորատոր-գործիքային ախտորոշիչ հետազոտությունների ծախսերը կազմել են 114.4 մլն դրամ կամ ծրագրված ցուցանիշի 37.3%-ը՝ պայմանավորված կորոնավիրուսի համավարակի արդյունքում ծրագրի շահառուների դիմելիության նվազմամբ: Միջոցառման շրջանակներում իրականացվել է 62024 հետազոտություններ՝ նախատեսված 152845-ի դիմաց: Նախորդ տարվա նույն ժամանակահատվածի համեմատ Առողջության առաջնային պահպանման ծրագրի ծախսերն աճել են 2.5%-ով կամ 278.2 մլն դրամով, ինչը հիմնականում պայմանավորված է ամբուլատոր-պոլիկլինիկական բժշկական օգնության ծառայությունների գծով ծախսերի 3.4% աճով։

*Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին հաշվետու ժամանակահատվածում ՀՀ պետական բյուջեից տրամադրվել է 854.1 մլն դրամ՝ ապահովելով ծրագրված ցուցանիշի 61.3%-ը։ Շեղումը հիմնականում պայմանավորված է առողջապահական կազմակերպությունների վերազինման և առողջապահական կազմակերպությունների կառուցման ու վերակառուցման միջոցառումների կատարողականով: Առաջին միջոցառման ծախսերը կազմել են 428.5 մլն դրամ կամ նախատեսվածի 62.7%-ը՝ պայմանավորված այն հանգամանքով, որ մատակարարումներն իրականացվել են առաջին կիսամյակի վերջում, որոնց դիմաց վճարումների մի մասը տեղափոխվել է հաջորդ եռամսյակ։ Առողջապահական կազմակերպությունների կառուցման ու վերակառուցման միջոցառման շրջանակներում օգտագործվել է նախատեսված միջոցների 8.7%-ը՝ 20.2 մլն դրամ: Ցածր կատարողականը պայմանավորված է արտակարգ իրավիճակով, որի հետ կապված՝ աշխատանքներն ընթացել են ընդհատումներով, և դրանց կատարման ժամկետները երկարաձգվել են։Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի միջոցառման ծախսերը կատարվել են 85.1%-ով՝ կազմելով 403.9 մլն դրամ, որը պայմանավորված է այն հանգամանքով, որ ծախսերը հիմնավորող փաստաթղթերի մի մասը ներկայացվել է կիսամյակի վերջում, որի արդյունքում վճարումները տեղափոխվել են հաջորդ եռամսյակ։ Նախորդ տարվա նույն ժամանակահատվածի համեմատ ծրագրի ծախսերն աճել են 115%-ով կամ 456.9 մլն դրամով` հիմնականում պայմանավորված առողջապահական կազմակերպությունների վերազինման ծախսերով, որոնց գծով նախորդ տարվա առաջին կիսամյակում միջոցներ չէին հատկացվել։

*Դատաբժշկական և ախտաբանաանատոմիական* *ծառայությունների* ծրագրի ծախսերը 2020 թվականի առաջին կիսամյակում կազմել են 243 մլն դրամ` ապահովելով ծրագրված ցուցանիշի 98.3%-ը։ Ծրագրում ընդգրկված են երկու միջոցառումներ, որոնցից դատաբժշկական փորձաքննությունների համար նախատեսված 225 մլն դրամն օգտագործվել է ամբողջությամբ: Ծրագրի շրջանակներում իրականացված մյուս միջոցառումն ախտաբանաանատոմիական հետազոտություններն են, որոնց գծով ծախսերը կազմել են 18 մլն դրամ կամ նախատեսված ցուցանիշի 81.2%-ը: Կատարողականը պայմանավորված է դեպքերի՝ կանխատեսվածի համեմատ ավելի փոքր թվով: Նախորդ տարվա նույն ժամանակահատվածի համեմատ նշված ծրագրի ծախսերն աճել են 28.9%-ով կամ 54.5 մլն դրամով, ինչը պայմանավորված է դատաբժշկական փորձաքննությունների գծով ծախսերի 35% աճով։

*Դեղապահովման* ծրագրի շրջանակներում առաջին կիսամյակում օգտագործվել է 990.7 մլն դրամ, որը կազմել է նախատեսված ցուցանիշի 67.5%-ը: Ցածր կատարողականը պայմանավորված է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծախսերի կատարողականով, որը կազմել է 959.7 մլն դրամ կամ 66.8%՝ պայմանավորված որոշ մատակարարների կողմից դեղերի մատակարարումը առաջին կիսամյակի վերջում իրականացնելու հանգամանքով, ինչի արդյունքում վճարումների մի մասը տեղափոխվել է երրորդ եռամսյակ: Ծրագրում ընդգրկված մարդասիրական օգնության կարգով ստացվող դեղերի և դեղագործական արտադրանքի ստացման, մաքսազերծման և բաշխման ծառայությունների համար նախատեսված 31 մլն դրամն օգտագործվել է ամբողջությամբ։ 2019 թվականի նույն ժամանակահատվածի համեմատ Դեղապահովման ծրագրի ծախսերն աճել են 18.2%‑ով կամ 152.4 մլն դրամով՝ պայմանավորված ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծախսերով։

*Խորհրդատվական, մասնագիտական աջակցության և հետազոտությունների* ծրագրի շրջանակներում օգտագործվել է 89.5 մլն դրամ, որը կազմել է նախատեսված ցուցանիշի 57.1%-ը: Շեղումը հիմնականում պայմանավորված է խորհրդատվական, մասնագիտական աջակցության ու հետազոտությունների միջոցառման կատարողականով և էլեկտրոնային առողջապահության համակարգի պահպանման միջոցառման համար նախատեսված 42.8 մլն դրամը միջոցները չօգտագործելու հանգամանքով: Վերջինս նախատեսված է 2019 թվականի դեկտեմբեր ամսվա պարտքի մարման նպատակով, և տեխնիկական խնդիրներով պայմանավորված՝ վճարումը տեղափոխվել է երրորդ եռամսյակ։ Խորհրդատվական, մասնագիտական աջակցության և հետազոտությունների գծով ծախսերը կազմել են 49.4 մլն դրամ կամ ծրագրված ցուցանիշի 67.1%-ը՝ պայմանավորված կորոնավիրուսի համավարակի հետ կապված՝ մշակված փաստաթղթերի քանակով։ Բժիշկ-մասնագետների ժամանակավոր ուղեգրման միջոցով ՀՀ մարզային առողջապահական կազմակերպություններում բժշկական ծառայությունների մատուցման ծախսերը կազմել են 20.7 մլն դրամ կամ ծրագրված ծախսերի 99.2%-ը: Ծրագրում ընդգրկված գիտաբժշկական գրադարանային ծառայությունների համար նախատեսված 19.4 մլն դրամն օգտագործվել է ամբողջությամբ: 2019 թվականի նույն ժամանակահատվածի համեմատ Խորհրդատվական, մասնագիտական աջակցության և հետազոտությունների ծրագրի ծախսերը նվազել են 56.7%‑ով կամ 117.2 մլն դրամով՝ հիմնականում պայմանավորված նախորդ տարվա առաջին կիսամյակում էլեկտրոնային առողջապահության համակարգի պահպանման միջոցառման շրջանակներում կատարված ծախսերով։

2020 թվականի առաջին կիսամյակում *Մոր և մանկան առողջության պահպանման ծրագրի* շրջանակներում օգտագործվել է ավելի քան 7.4 մլրդ դրամ` ապահովելով 86% կատարողական: Շեղումը հիմնականում պայմանավորված է երեխաներին բժշկական օգնության և անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայությունների միջոցառումների կատարողականով։ Առաջին միջոցառման ծախսերը կազմել են շուրջ 4.3 մլրդ դրամ կամ նախատեսվածի 85.1%-ը՝ պայմանավորված հունիսին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով: Հաշվետու ժամանակահատվածում բժշկական օգնության ծառայություններ է ստացել 41498 երեխա` նախատեսված 38250-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը փոխհատուցվել է բուժօգնության միջին գնի նվազման հաշվին։ Երկրորդ միջոցառման շրջանակներում օգտագործվել է նախատեսված միջոցների 17%-ը՝ 65 մլն դրամ: Շեղումը պայմանավորված է կորոնավիրուսի համավարակի հետ կապված՝ մարտ և ապրիլ ամիսներին ծառայությունների մատուցման կասեցմամբ։ Անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության միջոցառման շրջանակներում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում առաջին կիսամյակում իրականացվել է 1490 հետազոտություն՝ կանխատեսված 9627-ի դիմաց, բուժօգնություն է մատուցվել 130 զույգի՝ կանխատեսված 507 զույգի դիմաց: Մանկաբարձական բժշկական օգնության ծառայությունների միջոցառման ծախսերը կազմել են 2.9 մլրդ դրամ կամ նախատեսվածի 98.1%-ը՝ պայմանավորված հունիսին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով: Առաջին կիսամյակում մանկաբարձական բժշկական օգնության ծառայություններ են մատուցվել 25607 անձի` նախատեսված 22188-ի դիմաց։ Բյուջեով նախատեսվածի համեմատ դեպքերի փաստացի թվի գերազանցումը փոխհատուցվել է բուժօգնության միջին գնի նվազման հաշվին: Նախորդ տարվա նույն ժամանակահատվածի համեմատ Մոր և մանկան առողջության պահպանման ծրագրի ծախսերն աճել են 14.9%-ով կամ 963.4 մլն դրամով՝ հիմնականում պայմանավորված երեխաներին բժշկական օգնության և մանկաբարձական բժշկական օգնության ծառայությունների ծախսերի աճով։

2020 թվականի առաջին կիսամյակում ավելի քան 1.8 մլրդ դրամ է տրամադրվել *Շտապ բժշկական օգնության* ծրագրին՝ ապահովելով 94.4% կատարողական: Շեղումը հիմնականում պայմանավորված է ուղղաթիռով սանավիացիայի բժշկական օգնության կանչերի թվի նվազմամբ, ինչպես նաև հունիսին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով։ Ծրագրի շրջանակներում հաշվետու ժամանակահատվածում սպասարկվել է 275.1 հազար կանչ` բյուջեով նախատեսված 229.5 հազարի դիմաց՝ պայմանավորված կորոնավիրուսի համավարակով: Նախորդ տարվա նույն ժամանակահատվածի համեմատ Շտապ բժշկական օգնության ծախսերն աճել են 28.9%-ով կամ 409 մլն դրամով։

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է 5.8 մլրդ դրամ` կազմելով ծրագրված ցուցանիշի 91%-ը: Ծրագրում ընդգրկված են հինգ միջոցառումներ, որոնցից չորսում արձանագրվել են շեղումներ: Մասնավորապես՝ 1.1 մլրդ դրամ է տրամադրվել հեմոդիալիզի և պերիտոնիալ դիալիզի անցկացման ծառայություններին, որը կազմել է ծրագրված ցուցանիշի 84.4%-ը: Շեղումը պայմանավորված է հունիսին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով: Բյուջեով նախատեսվածի համեմատ դեպքերի փաստացի թվի գերազանցումը փոխհատուցվել է բուժօգնության միջին գնի նվազման հաշվին: Նույն գործոններով պայմանավորված՝ շեղումներ են արձանագրվել անհետաձգելի բժշկական օգնության, հոգեկան և նարկոլոգիական հիվանդների բժշկական օգնության ծառայությունների ծախսերում, որոնք կատարվել են համապատասխանաբար 85.2%-ով և 96.5%-ով՝ կազմելով յուրաքանչյուրը 1.2 մլրդ դրամ։ 1.4 մլրդ դրամ օգտագործվել է ուռուցքաբանական և արյունաբանական հիվանդությունների բժշկական օգնության ծառայությունների շրջանակներում՝ կազմելով ծրագրված ցուցանիշի 92.7%-ը, որը պայմանավորված է հունիսին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով, ինչպես նաև դիմելիության նվազմամբ: Ծրագրում ընդգրկված սրտի անհետաձգելի վիրահատությունների ծախսերի համար նախատեսված 810 մլն դրամն օգտագործվել է ամբողջությամբ։ Նախորդ տարվա նույն ժամանակահատվածի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 35.5%-ով կամ 1.5 մլրդ դրամով՝ հիմնականում պայմանավորված սրտի անհետաձգելի վիրահատությունների ծախսերով, որոնց համար 2019 թվականի առաջին կիսամյակում միջոցներ չէին հատկացվել, ինչպես նաև ուռուցքաբանական և արյունաբանական հիվանդությունների բժշկական օգնության ծառայությունների ծախսերի աճով, որը կազմել է 76.7%։

Հաշվետու ժամանակահատվածում *Սոցիալապես անապահով և առանձին խմբերի անձանց բժշկական օգնության* ծրագրի շրջանակներում օգտագործվել է շուրջ 10.3 մլրդ դրամ` ապահովելով 88.6% կատարողական: Շեղումը հիմնականում պայմանավորված է սոցիալապես անապահով և հատուկ խմբերում ընդգրկվածներին բժշկական օգնության ծառայությունների գծով ծախսերի կատարողականով, որը կազմել է 88.8% կամ 7.1 մլրդ դրամ: Շեղումը պայմանավորված է հունիսին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով։ Միջոցառման շրջանակներում մատուցվել է 86264 ծառայություն՝ կանխատեսված 66630-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը փոխհատուցվել է բուժօգնության միջին գնի նվազման հաշվին: Նույն գործոնով պայմանավորված՝ շեղում է արձանագրվել ստոմատոլոգիական բժշկական օգնության ծառայությունների ծախսերում, որոնք կատարվել են 75.2%-ով՝ կազմելով 176.8 մլն դրամ: Ծրագրի շրջանակներում 1.6 մլրդ դրամ ուղղվել է պետական հիմնարկների և կազմակերպությունների աշխատողներին մատուցվող բժշկական օգնության և սպասարկման ծառայությունների, 1.4 մլրդ դրամ՝ զինծառայողներին, ինչպես նաև փրկարար ծառայողներին և նրանց ընտանիքի անդամներին մատուցվող բժշկական օգնության ծառայությունների, 43.3 մլն դրամ՝ փոխպատվաստման ծառայությունների ֆինանսավորմանը, որոնք կատարվել են համապատասխանաբար 97.4%-ով, 87.5%-ով և 51.9 %-ով: Շեղումները հիմնականում պայմանավորված են կորոնավիրուսի համավարակով, որի հետևանքով նվազել է բուժհաստատություններ դիմելիությունը: Ծրագրում ընդգրկված երեք միջոցառումների համար նախատեսված 91.6 մլն դրամը չի օգտագործվել։ Մասնավորապես՝ թրաֆիքինգի զոհերին բժշկական օգնության ծառայությունների համար նախատեսված 833.4 մլն դրամը չի օգտագործվել՝ պայմանավորված դեպքեր չգրանցվելու հանգամանքով։ Բժշկասոցիալական վերականգնման և հոգեկան առողջության վերականգնման ծառայությունների միջոցառումների շրջանակներում ծրագրված համապատասխանաբար 55.7 մլն դրամը և 35.1 մլն դրամը չեն օգտագործվել՝ պայմանավորված այն հանգամանքով, որ ծառայություններն իրականացվել են «Սոցիալապես անապահով և հատուկ խմբերում ընդգրկվածներին բժշկական օգնության ծառայություններ» և «Հոգեկան և նարկոլոգիական հիվանդների բժշկական օգնության ծառայություններ» միջոցառումների շրջանակներում և ՀՀ կառավարության 2020 թվականի հուլիսի 7-ի թիվ 1145-Ն որոշմամբ միջոցառումները չեղարկվել են։ Նախորդ տարվա նույն ժամանակահատվածի համեմատ Սոցիալապես անապահով և առանձին խմբերի անձանց բժշկական օգնության ծրագրի ծախսերն աճել են 48.3%-ով կամ 3.3 մլրդ դրամով՝ հիմնականում պայմանավորված սոցիալապես անապահով և հատուկ խմբերում ընդգրկվածներին բժշկական օգնության ծառայությունների միջոցառման շրջանակներում կատարված ծախսերի 75.7% աճով։

Հաշվետու ժամանակահատվածում 926.8 մլն դրամ է օգտագործվել Վարակիչ հիվանդությունների կանխարգելման ծրագրի շրջանակներում` կազմելով ծրագրված ցուցանիշի 65.2%-ը: Շեղումը հիմնականում պայմանավորված է աղիքային և այլ ինֆեկցիոն հիվանդությունների բժշկական օգնության ծառայությունների ծախսերի կատարողականով, որը կազմել է 55.8% կամ 429.1 մլն դրամ՝ պայմանավորված կորոնավիրուսի համավարակով, որի հետ կապված՝ «Նորք» ինֆեկցիոն կլինիկական հիվանդանոց» և «Գյումրու ինֆեկցիոն հիվանդանոց» փակ բաժնետիրական ընկերությունները վերապրոֆիլավորվել են, ինչի արդյունքում միջոցառման համար նախատեսված վճարումները կասեցվել են։ Միջոցառման շրջանակներում բուժօգնություն ստացած անձանց թիվը գերազանցել է ծրագրված ցուցանիշը՝ 6281-ի դիմաց կազմելով 6884՝ պայմանավորված կորոնավիրուսի բուժման ծառայությունների մատուցմամբ, որոնք նախատեսված չեն եղել: ՄԻԱՎ/ՁԻԱՀ-ի կանխարգելման և բուժօգնության ծառայությունների կատարողականը կազմել է 92.6% կամ 109.2 մլն դրամ, որը պայմանավորված է վճարման հայտերը հունիս ամսվա վերջում ներկայացվելու հանգամանքով: Միջոցառման շրջանակներում ՁԻԱՀ/ՄԻԱՎ-ով հիվանդների դիսպանսերային հսկողության տակ գտնվող հիվանդների թիվը և իրականացված հետազոտությունների քանակը գերազանցել է ծրագրված ցուցանիշները, և գերակատարված դեպքերի փոխհատուցումն ապահովվել է բուժօգնության միջին գնի նվազման հաշվին: 388.4 մլն դրամ է օգտագործվել տուբերկուլյոզի բժշկական օգնության ծառայությունների շրջանակներում՝ կազմելով ծրագրված ցուցանիշի 72.6%-ը: Շեղումը պայմանավորված է բուժօգնության դեպքերի՝ կանխատեսվածի համեմատ ավելի փոքր թվով: Տուբերկուլյոզի բժշկական օգնության գծով ծառայություններից օգտվելու դեպքերի թիվն առաջին կիսամյակում կազմել է 661` կանխատեսված 900-ի դիմաց: Նախորդ տարվա նույն ժամանակահատվածի համեմատ Վարակիչ հիվանդությունների կանխարգելման ծրագրի ծախսերը նվազել են 2.4%-ով կամ 22.5 մլն դրամով՝ հիմնականում պայմանավորված աղիքային և այլ ինֆեկցիոն հիվանդությունների բուժօգնության ծառայությունների գծով ծախսերի նվազմամբ։

*ՀՀ արդարադատության նախարարությանը* 2020 թվականի առաջին կիսամյակում ՀՀ պետական բյուջեից տրամադրվել է 7.6 մլրդ դրամ՝ ապահովելով կիսամյակային ծրագրի 91.2%-ը: Շեղումը հիմնականում պայմանավորված է Քրեակատարողական ծառայությունների, Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման ու Հարկադիր կատարման ծառայությունների ծրագրերի կատարողականով:

Հաշվետու ժամանակահատվածում *Քաղաքացիական կացության ակտերի գրանցման* ծրագրի շրջանակներում նախատեսված միջոցներն օգտագործվել են 91.5%-ով՝ կազմելով 136.1 մլն դրամ: Շեղումը պայմանավորված է այն հանգամանքով, որ արտակարգ դրության հետ կապված՝ ապրիլ-մայիս ամիսներին կասեցված է եղել ՔԿԱԳ մարմինների կողմից ծառայությունների մատուցումը, բացառությամբ մահվան և ծննդյան գրանցումների: Ծրագրի շրջանակներում իրականացված գրանցումների, տրամադրված վկայականների կրկնօրինակների և տեղեկանքների փաստացի թիվը կազմել է 56275՝ նախատեսված 60000-ի դիմաց: Նախորդ տարվա նույն ժամանակահատվածի համեմատ տվյալ ծրագրին հատկացված միջոցներն աճել են 13%-ով կամ 15.7 մլն դրամով:

*Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման* ծրագրին հաշվետու կիսամյակում տրամադրվել է 578.9 մլն դրամ՝ ապահովելով ծրագրված ցուցանիշի 78.1%-ը: Շեղումը հիմնականում պայմանավորված է այն հանգամանքով, որ որոշ ապրանքների և ծառայությունների գնման գործընթացներն առաջին կիսամյակում չեն իրականացվել, և որոշ ապրանքներ ձեռք են բերվել նախատեսվածից ցածր գներով: 2019 թվականի նույն ժամանակահատվածի համեմատ նշված ծրագրի ծախսերը նվազել են 10.1%-ով կամ 70.7 մլն դրամով՝ հիմնականում պայմանավորված արդարադատության ոլորտում քաղաքականության, խորհրդատվության, մոնիտորինգի, գնման և աջակցության ծախսերի նվազմամբ:

*Դատական և հանրային պաշտպանության* ծրագրի շրջանակներում հաշվետու ժամանակահատվածում օգտագործվել է 389.9 մլն դրամ կամ ծրագրված միջոցների 81%-ը: Շեղումը հիմնականում պայմանավորված է 2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության ծախսերի կատարողականով, որը կազմել է 41.4% կամ 60 մլն դրամ՝ պայմանավորված շահառուների փաստացի թվով: Ծրագրի շրջանակներում 208.7 մլն դրամ հատկացվել է հանրային պաշտպանության ծառայություններին, որն ամբողջությամբ օգտագործվել է: 109.1 մլն դրամ է տրամադրվել փորձաքննությունների ծառայությունների տրամադրմանը, որը կազմել է նախատեսված միջոցների 98.8%-ը: Նախորդ տարվա առաջին կիսամյակի համադրելի ցուցանիշի համեմատ Դատական և հանրային պաշտպանության ծրագրի ծախսերն աճել են 30.4%-ով կամ 90.9 մլն դրամով՝ հիմնականում պայմանավորված 2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության տրամադրմամբ:

*Քրեակատարողական ծառայությունների* ծրագրին հաշվետու ժամանակահատվածում տրամադրվել է ավելի քան 4.9 մլրդ դրամ կամ նախատեսված միջոցների 94.8%-ը: Ծրագրի ծախսերի կատարողականը հիմնականում պայմանավորված է քրեակատարողական ծառայությունների միջոցառման կատարողականով, որը կազմել է 96.6% կամ 4.4 մլրդ դրամ՝ թափուր հաստիքների առկայության, տնտեսումների և գնումների գործընթացի արդյունքում առաջացած խնայողությունների արդյունքում: 2019 թվականի առաջին կիսամյակի համեմատ նշված ծրագրի ծախսերն աճել են 31.2%-ով կամ 1.2 մլրդ դրամով՝ հիմնականում պայմանավորված քրեակատարողական ծառայությունների միջոցառման ծախսերի 24.7% աճով, ինչպես նաև Արդարադատության նախարարության քրեակատարողական հիմնարկում պահվող կալանավորված անձանց և դատապարտյալներին պատշաճ բժշկական օգնության ու սպասարկման ծառայությունների գծով կատարված 276.6 մլն դրամ ծախսերով, որոնց համար 2019 թվականի պետական բյուջեից միջոցներ չէին հատկացվել:

*Իրավական իրազեկման և տեղեկատվության ապահովման* ծրագրի շրջանակներում հաշվետու ժամանակահատվածում օգտագործվել է 305.5 մլն դրամ կամ նախատեսված միջոցների 98.5%-ը: Ծրագրված ցուցանիշից շեղումը պայմանավորված է հրատարակչական, տեղեկատվական և տպագրական ծառայությունների կատարողականով, որը կազմել է 97.7%` 192.9 մլն դրամ: Թարգմանչական ծառայությունների համար նախատեսված 112.6 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ ծրագրի գծով ծախսերը նվազել են 9%-ով կամ 30.2 մլն դրամով՝ պայմանավորված հրատարակչական, տեղեկատվական և տպագրական ծառայությունների գծով ծախսերի 13.6% նվազմամբ:

*Արդարադատության համակարգի աշխատակիցների վերապատրաստման և հատուկ ուսուցման* ծրագրի շրջանակներում օգտագործվել է 250.6 մլն դրամ կամ ծրագրված միջոցների 89.6%-ը: Շեղումը պայմանավորված է հատուկ ծառայողների վերապատրաստման և հատուկ ուսուցման ու մասնագիտական վերապատրաստում անցնող ունկնդիրներին կրթաթոշակի տրամադրման ծախսերի կատարողականով, որոնք կազմել են 81.5% կամ 114.9 մլն դրամ և 84.5% կամ 16.9 մլն դրամ: Առաջին միջոցառման կատարողականը պայմանավորված է կորոնավիրուսի հետևանքով դասընթացների դադարեցմամբ, իսկ մասնագիտական վերապատրաստում անցնող ունկնդիրներին կրթաթոշակի տրամադրման ծախսերի կատարողականը՝ այն հանգամանքով, որ վերապատրաստում անցնող 39 ունկնդիրներից 22-ի ուսումնառությունը սկսվել է փետրվար ամսից: Հատուկ ծառայողների վերապատրաստման և հատուկ ուսուցման ու դատավորների, դատախազների, դատավորների ու դատախազների թեկնածուների ցուցակում գտնվող անձանց, դատական ծառայողների, դատախազության աշխատակազմում ծառայողների, դատական կարգադրիչների վերապատրաստման և հատուկ ուսուցման ծառայություններին հատկացված 118.8 մլն դրամն ամբողջությամբ օգտագործվել է: Նախորդ տարվա առաջին կիսամյակի համեմատ Արդարադատության համակարգի աշխատակիցների վերապատրաստման և հատուկ ուսուցման ծախսերն էական փոփոխություն չեն կրել:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է 964.1 մլն դրամ՝ ապահովելով կիսամյակային ծրագրի 85.7%-ը: Շեղումը հիմնականում պայմանավորված է այն հանգամանքով, որ որոշ ապրանքների և ծառայությունների գնման գործընթացներն առաջին կիսամյակում չեն իրականացվել, և որոշ ապրանքներ ձեռք են բերվել նախատեսվածից ցածր գներով: Հարկադիր կատարման ծառայությունների գծով ծախսերը 2.4%-ով կամ 22.4 մլն դրամով գերազանցել են նախորդ տարվա առաջին կիսամյակի ցուցանիշը:

Ընդհանուր առմամբ, 2019 թվականի առաջին կիսամյակի համեմատ ՀՀ արդարադատության նախարարության ծախսերն աճել են 10.1%-ով կամ 693.8 մլն դրամով՝ հիմնականում պայմանավորված քրեակատարողական ծառայությունների գծով ծախսերի աճով:

*ՀՀ Էկոնոմիկայի նախարարության* պատասխանատվությամբ 2020 թվականի առաջին կիսամյակում կատարվել է պետական բյուջեի 11 ծրագիր՝ նախատեսված 13-ի դիմաց: Ծախսերը կազմել են շուրջ 13.3 մլրդ դրամ կամ ծրագրված ցուցանիշի 51%‑ը: Շեղումը հիմնականում պայմանավորված է Ճգնաժամերի հակազդման և արտակարգ իրավիճակների հետևանքների նվազեցման և վերացման, Գյուղական ենթակառուցվածքների վերականգնման և զարգացման, Զբոսաշրջության զարգացման, Գյուղատնտեսության արդիականացման, ինչպես նաև Անասնաբուժական ծառայությունների ծրագրերի կատարողականով: Նախորդ տարվա առաջին կիսամյակի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 2.5 անգամ կամ ավելի քան 8 մլրդ դրամով՝ հիմնականում պայմանավորված կորոնավիրուսի տնտեսական հետևանքների չեզոքացման միջոցառումներին կատարված հատկացումներով:

2020 թվականի առաջին կիսամյակում *Գյուղատնտեսության խթանման* ծրագրին ուղղվել է 1.9 մլրդ դրամ՝ ապահովելով 83.6% կատարողական: Ծրագրի շրջանակներում իրականացվել են չորս միջոցառումներ, որոնցից մեկի՝ Գյուղատնտեսական վարկերի տոկոսադրույքների սուբսիդավորման համար նախատեսված շուրջ 1.5 մլրդ դրամ միջոցներն օգտագործվել են ամբողջությամբ: Շեղումը հիմնականում պայմանավորված է Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցության և Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման միջոցառումների գծով ծախսերի կատարողականով, որոնք կազմել են համապատասխանաբար 69 մլն դրամ կամ 22.2% և 302.2 մլն դրամ կամ 72.1%: Առաջին միջոցառման կատարողականը պայմանավորված է ապահովագրվող տնտեսավարող սուբյեկտների կողմից կանխատեսվածից քիչ հայտեր ներկայացնելու հանգամանքով: Նշենք, որ ծրագիրը պիլոտային է, և գյուղացիական տնտեսությունները դեռևս չունեն գյուղատնտեսության ապահովագրության փորձ ու առավել զգուշավոր են մոտենում առաջարկվող ապահովագրական պրոդուկտներին: Առաջին կիսամյակում կանխատեսված 2300-ի փոխարեն ծրագրի շրջանակներում ապահովագրվել է 1541 տնտեսավարող սուբյեկտ: Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման ծախսերի կատարողականը պայմանավորված է նրանով, որ ծրագրային ցուցանիշներում ներառվել է նաև կանխավճարի տրամադրման հնարավորություն, ինչից սուբսիդավորվող տնտեսավարող սուբյեկտները չեն օգտվել, ինչպես նաև կաթի մթերման նպատակով նախատեսվածից քիչ վարկեր տրամադրելու հանգամանքով: Նախորդ տարվա առաջին կիսամյակի համեմատ Գյուղատնտեսության խթանման ծրագրի ծախսերն աճել են 80%-ով կամ 855.1 մլն դրամով, ինչը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի 81.5%-ով (660.2 մլն դրամով) աճով:

Հաշվետու ժամանակահատվածում *Սննդամթերքի լաբորատոր փորձաքննությունների* ծրագրի շրջանակներում օգտագործվել է նախատեսված միջոցների 7.8%-ը՝ շուրջ 6.5 մլն դրամ: Ցածր կատարողականը հիմնականում պայմանավորված է ծրագրում ընդգրկված երկու միջոցառումների համար նախատեսված շուրջ 73.5 մլն դրամ միջոցները չօգտագործելու հանգամանքով: Մասնավորապես, 19.7 մլն դրամ էր հատկացվել բուսական ծագման մթերքներում պեստիցիդների, նիտրատների, ծանր մետաղների և գենետիկորեն ձևափոխված օրգանիզմների մնացորդների մոնիթորինգին, 53.8 մլն դրամ՝ կենդանական ծագման մթերքում մնացորդային նյութերի հսկողության մոնիթորինգին: Միջոցները չեն օգտագործվել՝ պայմանավորված նրանով, որ սեզոյնայնության հետ կապված՝ լաբորատոր փորձարկման ենթակա նմուշները գտնվել են նախապատրաստական փուլում, ուստի փորձարկումներ չեն իրականացվել: 6.5 մլն դրամն օգտագործվել է սննդամթերքի լաբորատոր փորձաքննությունների նպատակով՝ ապահովելով 71.7% կատարողական, որը պայմանավորված է լաբորատոր փորձաքննությունների ենթարկվող նմուշների փաստացի քանակով, որը կանխատեսված 156-ի փոխարեն կազմել է 121: Նախորդ տարվա առաջին կիսամյակում Սննդամթերքի լաբորատոր փորձաքննությունների ծրագրին հատկացված միջոցները չէին օգտագործվել:

*Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին ուղղվել է 837.6 մլն դրամ՝ ապահովելով 85.6% կատարողական: Շեղումը հիմնականում պայմանավորված է էկոնոմիկայի ոլորտում պետական քաղաքականության մշակման, ծրագրերի համակարգման ու մոնիտորինգի և Առևտրի համաշխարհային կազմակերպությունում (ԱՀԿ) և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառումների համապատասխանաբար 89.5% (781 մլն դրամ) և 39.3% (26.5 մլն դրամ) կատարողականով: Առաջին միջոցառման կատարողականը հիմնականում պայմանավորված է նրանով, որ մրցույթների արդյունքում ապրանքները և ծառայությունները ձեռք են բերվել նախատեսվածից ցածր գներով: ԱՀԿ‑ում և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման ծախսերի կատարողականը պայմանավորված է նրանով, որ առաջին կիսամյակում ֆինանսավորվել են միայն մեկ ներկայացուցուցչի պահպանման ծախսերը՝ նախատեսված չորսի դիմաց, որը պայմանավորված է մյուս երեք ներկայացուցիչների հաստիքները թափուր լինելու հանգամանքով: Ծրագրի շրջանակներում իրականացվել են յոթ միջոցառումներ, որոնցից երկուսի գծով արձանագրվել է 100% կատարողական: Նախորդ տարվա նույն ժամանակահատվածի համադրելի ցուցանիշի համեմատ Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի գծով ծախսերը գրեթե չեն փոփոխվել:

Հաշվետու ժամանակահատվածում *Բուսաբուծության խթանման և բույսերի պաշտպանության* ծրագրի ծախսերը կազմել են 53.3 մլն դրամ կամ կիսամյակային ծրագրի 22.6%-ը: Ցածր կատարողականը հիմնականում պայմանավորված է նրանով, որ չեն օգտագործվել ծրագրում ընդգրկված երկու միջոցառումների համար նախատեսված 121.7 մլն դրամ միջոցները: Մասնավորապես, հացահատիկային, հատիկաընդեղեն և կերային մշակաբույսերի սերմնաբուծության զարգացման նպատակով նախատեսված շուրջ 87.8 մլն դրամը չի օգտագործվել՝ պայմանավորված բնակլիմայական պայմանների հետևանքով մշակաբույսերի տնկարանի հիմնման աշխատանքների ուշ մեկնարկով: Բույսերի պաշտպանության միջոցառումների համար նախատեսված շուրջ 34 մլն դրամը չի օգտագործվել` պայմանավորված կորոնավիրուսի համավարակով, որի հետևանքով թունանյութի ներկրումը հնարավոր չէր ամբողջությամբ իրականացնել: Բուսասանիտարիայի ծառայությունների մատուցման ծախսերը կատարվել են 29.7%-ով՝ կազմելով 14.4 մլն դրամ: Ցածր կատարողականը պայմանավորված է միջոցառումներն իրականացնող «Անասնաբուժասանիտարիայի և բուսասանիտարիայի ծառայությունների կենտրոն» ՊՈԱԿ‑ի լուծարմամբ, որի արդյունքում միջոցառումներն անցել են «Գյուղատնտեսական ծառայությունների կենտրոն» ՊՈԱԿ-ին, և նախատեսված աշխատանքները մեկնարկել են երկրորդ եռամսյակից: Ծրագրում իրականացվել են չորս միջոցառումներ, որոնցից մեկի՝ սերմերի որակի ստուգման և պետական սորտափորձարկման միջոցառումների համար նախատեսված շուրջ 20.7 մլն դրամ միջոցներն օգտագործվել են ամբողջությամբ: Նախորդ տարվա նույն ժամանակահատվածի համեմատ Բուսաբուծության խթանման և բույսերի պաշտպանության ծրագրի ծախսերը նվազել են 51.9%-ով կամ 57.5 մլն դրամով՝ հիմնականում պայմանավորված բույսերի պաշտպանության միջոցառումների համար նախատեսված միջոցները չօգտագործելու հանգամանքով և բուսասանիտարիայի ծառայությունների մատուցման ծախսերի նվազմամբ:

Հաշվետու ժամանակահատվածում *Ստանդարտների մշակման և հավատարմագրման համակարգի զարգացման* ծրագրի ծախսերը կատարվել են 45.1%-ով՝ կազմելով 6.3 մլն դրամ: Ծրագրի ցածր կատարողականը հիմնականում պայմանավորված է ստանդարտների մշակման ծառայությունները չիրականացնելու հանգամանքով, որոնց համար նախատեսված էր 6.4 մլն դրամ, քանի որ միջոցառումն իրականացնող «Ստանդարտների ազգային ինստիտուտ» ՓԲԸ-ն գտնվում է վերակազմակերպման փուլում: Նշված 6.3 մլն դրամն օգտագործվել է ՀՀ հավատարմագրման համակարգին աջակցության միջոցառման շրջանակներում, որը կատարվել է 83.3%-ով: Շեղումը պայմանավորված է այն հանգամանքով, որ ծախսերում նախատեսվել է ավելացված արժեքի հարկի գումարը, իսկ միջոցառումն իրականացվում է «Հավատարմագրման ազգային մարմին» ՊՈԱԿ-ի կողմից, որը չի հանդիսանում ավելացված արժեքի հարկ վճարող: Նախորդ տարվա նույն ժամանակահատվածի համեմատ Ստանդարտների մշակման և հավատարմագրման համակարգի զարգացման ծրագրի ծախսերն աճել են 7.9%-ով կամ 458.7 հազար դրամով՝ պայմանավորված ՀՀ հավատարմագրման համակարգին աջակցության ծախսերի 7.9% աճով:

2020 թվականի առաջին կիսամյակում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է 216.3 մլն դրամ կամ նախատեսված միջոցների 11.3%‑ը: Ցածր կատարողականը հիմնականում պայմանավորված է արտաքին աջակցությամբ իրականացվող վարկային և դրամաշնորհային ծրագրերի կատարողականով: Մասնավորապես՝ Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով տրանսֆերտների տրամադրմանն ուղղվել է 93.2 մլն դրամ կամ նախատեսվածի 14.8%-ը՝ պայմանավորված ինչպես համավարակով, այնպես էլ մրցույթների կայացման երկար ընթացակարգով: Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի համակարգման և ղեկավարման ծախսերը կատարվել են 34.9%-ով՝ կազմելով շուրջ 78.1 մլն դրամ, ինչը պայմանավորված է համավարակով, որի հետևանքով նախատեսված աշխատանքները գտնվել են նախապատրաստական, իսկ պայմանագրերը՝ կնքման փուլում: Բացի այդ, չեն օգտագործվել Զարգացման ֆրանսիական գործակալության աջակցությամբ ՀՀ Արարատի և Արմավիրի մարզերում ժամանակակից պահանջներին համապատասխան ոռոգման համակարգերի ներդրման և զարգացմանն աջակցության, տվյալ ծրագրին աջակցելու նպատակով գյուղացիական տնտեսավարողներին տեխնիկական աջակցության և Զարգացման ֆրանսիական գործակալության աջակցությամբ իրականացվող ՀՀ Արարատի և Արմավիրի մարզերում ոռոգվող գյուղատնտեսության զարգացման դրամաշնորհային ծրագրի համակարգման և ղեկավարման համար նախատեսված համապատասխանաբար 288.8 մլն դրամ, 253.5 մլն դրամ և 158.1 մլն դրամ միջոցները՝ պայմանավորված Զարգացման ֆրանսիական գործակալության հետ բանակցությունների դանդաղ ընթացքով, որի հետևանքով համաձայնագիրն ուշ է վավերացվել: Վերակառուցման և զարգացման միջազգային բանկի աջակցությամբ իրականացվող Գյուղատնտեսության ոլորտում քաղաքականության մոնիթորինգի և գնահատման կարողությունների զարգացման դրամաշնորհային ծրագրի շրջանակներում օգտագործվել է 28.8 մլն դրամ կամ նախատեսվածի 12.3%‑ը: Ցածր կատարողականը պայմանավորված է դրամաշնորհային համաձայնագրի փոփոխության հետևանքով ծրագրի ուշ մեկնարկով: Նախորդ տարվա առաջին կիսամյակի համեմատ Գյուղական ենթակառուցվածքների վերականգնման և զարգացման ծրագրի ծախսերը նվազել են 32.7%‑ով կամ 105.2 մլն դրամով՝ պայմանավորված Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի համակարգման և ղեկավարման ծախսերի նվազմամբ:

2020 թվականի առաջին կիսամյակում *Փոքր և միջին ձեռնարկատիրությանն աջակցության ծրագրի* շրջանակներում ՓՄՁ-ի սուբյեկտներին աջակցության ծրագրերի համակարգման և կառավարման միջոցառման համար նախատեսված 121.4 մլն դրամ միջոցները չեն օգտագործվել, ինչը պայմանավորված է կորոնավիրուսի համավարակի հետևանքով միջոցառումն իրականացնող կազմակերպության ընտրության մրցույթի հետաձգմամբ: Նշենք, որ 2019 թվականի առաջին կիսամյակում նշված ծրագրի համար օգտագործվել էր 30.6 մլն դրամ:

*Անասնաբուժական ծառայությունների* ծրագրի շրջանակներում օգտագործվել է շուրջ 547.1 մլն դրամ կամ նախատեսված միջոցների 34.7%‑ը: Շեղումը հիմնականում պայմանավորված է նրանով, որ չեն օգտագործվել Հայաստանի Հանրապետությունում խոշոր եղջերավոր կենդանիների համարակալման և հաշվառման համար նախատեսված 510 մլն դրամ միջոցները, ինչպես նաև գյուղատնտեսական կենդանիների պատվաստման ծախսերի կատարողականով: Խոշոր եղջերավոր կենդանիների համարակալման և հաշվառման միջոցառումը չի կատարվել՝ պայմանավորված այն հանգամանքով, որ միջոցառումն իրականացնող «Գյուղատնտեսական ծառայությունների կենտոն» ՊՈԱԿ-ը ստեղծվել է 2020 թվականի մարտի վերջին և բնականոն գործունեության անցել ապրիլի վերջին, ինչի արդյունքում նախատեսված աշխատանքներն ուշ են մեկնարկել: Նույն հանգամանքով է պայմանավորված նաև գյուղատնտեսական կենդանիների պատվաստման միջոցառման կատարողականը, որը կազմել է 47.6%՝ 425.1 մլն դրամ: Նախորդ տարվա առաջին կիսամյակի համեմատ Անասնաբուժական ծառայությունների ծրագրի ծախսերը նվազել են 26.3%‑ով կամ 195.6 մլն դրամով, ինչը հիմնականում պայմանավորված է Գյուղատնտեսական կենդանիների պատվաստման ծախսերի 29.3% նվազմամբ:

2020 թվականի առաջին կիսամյակում *Ենթակառուցվածքների և գյուղական ֆինանսավորման* աջակցության ծրագրի ծախսերը կատարվել են 17.4%-ով՝ կազմելով 208.8 մլն դրամ: Ծրագիրն իրականացվում է արտաքին աջակցությամբ: Մասնավորապես՝ Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում նախատեսված շուրջ 202.5 մլն դրամ միջոցները չեն օգտագործվել՝ պայմանավորված այն հանգամանքով, որ ծրագրի շրջանակներում դեգրադացված հողերի վերականգնման աշխատանքների իրականացման համար մրցութային գործընթացը ուշ է մեկնարկել՝ կապված կորոնավիրուսի համավարակի հետևանքով ԳԶՄՀ-ի աշխատանքների ժամանակավոր դադարեցման հետ: Տվյալ ծրագրի շրջանակներում ֆինանսական փաթեթների տրամադրման նպատակով օգտագործվել է նախատեսված միջոցների 0.7%-ը՝ 1.8 մլն դրամ, որը պայմանավորված է 2019 թվականի դեկտեմբեր ամսին հայտարարված մրցույթի ամփոփման աշխատանքների հետաձգմամբ՝ կապված կորոնավիրուսի համավարակի և ՀՀ‑ում հայտարարված արտակարգ դրության հետ: Մրցույթի ամփոփման աշխատանքներն ավարտվել են, և հաղթող ընկերության հետ պայմանագիրը կնքվել է 2020 թվականի հունիս ամսին: ՕՊԵԿ զարգացման միջազգային հիմնադրամի աջակցությամբ իրականացվող ենթակառուցվածքների և գյուղական ֆինանսավորման աջակցության վարկային ծրագրի շրջանակներում ոռոգման և ջրամատակարարման համակարգերի վերակառուցման նպատակով օգտագործվել է նախատեսված միջոցների 38.4%-ը` կազմելով 127.9 մլն դրամ: Շեղումը պայմանավորված է հայտարարված արտակարգ դրության հետևանքով նախատեսված շինարարական աշխատանքների դանդաղ ընթացքով: Նախորդ տարվա առաջին կիսամյակի համեմատ Ենթակառուցվածքների և գյուղական ֆինանսավորման աջակցության ծրագրի ծախսերը նվազել են 15.4%‑ով կամ 37.9 մլն դրամով՝ հիմնականում պայմանավորված ՕՊԵԿ զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում ոռոգման և ջրամատակարարման համակարգերի վերակառուցման ծախսերի նվազմամբ:

Հաշվետու ժամանակահատվածում *Ներդրումների և արտահանման խթանման* ծրագրի համար նախատեսված 409.2 մլն դրամը չի օգտագործվել: Նշված գումարից 390.2 մլն դրամը նախատեսված էր Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանն ուղղված պետական աջակցության միջոցառման շրջանակներում, որը չի օգտագործվել՝ պայմանավորված կորոնավիրուսի համավարակով, որի հետևանքով հետաձգվել է միջոցառման իրականացման համար պայմանագրի կնքումը: Շուրջ 19.1 մլն դրամ նախատեսված էր ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների ֆինանսավորման համար, որը նույնպես չի օգտագործվել համավարակի պատճառով, որի հետևանքով նախատեսված միջոցառումները չեն իրականացվել: 2019 թվականի առաջին կիսամյակում Ներդրումների և արտահանման խթանման ծրագրի շրջանակներում օգտագործվել էին շուրջ 292.8 մլն դրամ միջոցներ:

2020 թվականի առաջին կիսամյակում *Գյուղատնտեսության արդիականացման* ծրագրի ծախսերը կազմել են 372.3 մլն դրամ կամ ծրագրված ցուցանիշի 25.4%-ը: Տվյալ ծրագրի շրջանակներում իրականացվել են ինը միջոցառումներ, որոնցից մեկի՝ Գյուղատնտեսության զարգացման հիմնադրամին աջակցության ծրագրի գծով նախատեսված 4.3 մլն դրամն օգտագործվել է ամբողջությամբ: Ցածր կատարողականը հիմնականում պայմանավորված է նրանով, որ չեն օգտագործվել ծրագրում ընդգրկված չորս միջոցառումների համար նախատեսված շուրջ 488.1 մլն դրամ միջոցները: Մասնավորապես՝ Փոքր և միջին ջերմոցային տնտեսությունների ներդրման պետական աջակցության ծրագրի իրականացման համար նախատեսված 392.6 մլն դրամը չի օգտագործվել՝ պայմանավորված շինարարության ավարտական ակտերի բացակայությամբ, քանի որ ջերմատների կառուցման ծախսերի մասնակի փոխհատուցումը տնտեսավարողներին տրամադրվում է շինարարության ավարտից հետո: 23.6% կատարողական է արձանագրվել Փոքր և միջին «Խելացի» անասնաշենքերի կառուցման կամ վերակառուցման և դրանց տեխնոլոգիական ապահովման պետական աջակցության ծախսերում՝ կազմելով շուրջ 63.8 մլն դրամ: Ցածր կատարողականը հիմնականում պայմանավորված է նրանով, որ կառուցված անասնաշենքերից ոչ բոլորն են համապատասխանել ծրագրի չափորոշիչներին: Առաջին կիսամյակում աջակցություն է տրամադրվել 8 շահառուի՝ նախատեսված 30-ի փոխարեն: Հայաստանի Հանրապետության ագրոպարենային ոլորտի սարքավորումների ֆինանսական վարձակալության՝ լիզինգի պետական աջակցության ծրագրի գծով ծախսերը կազմել են 85.3 մլն դրամ կամ նախատեսված միջոցների 40.2%-ը, որը պայմանավորված է տնտեսավարողների կողմից նախատեսվածից ցածր արժեքով սարքավորումների ձեռքբերմամբ: 90.2 մլն դրամ է օգտագործվել Հայաստանի Հանրապետության գյուղատնտեսական տեխնիկայի ֆինանսական վարձակալության` լիզինգի պետական աջակցության ծրագրի շրջանակներում, որը կազմել է ծրագրված ցուցանիշի 90.2%-ը: Շեղումը պայմանավորված է լիզինգի մարման արտոնյալ ժամկետի առկայությամբ: Նախորդ տարվա առաջին կիսամյակի համեմատ Գյուղատնտեսության արդիականացման ծրագրի գծով ծախսերը նվազել են 7%-ով կամ 28 մլն դրամով` հիմնականում պայմանավորված գյուղական խորհրդատվական ծառայությունների միջոցառման համար 2019 թվականի առաջին կիսամյակում կատարված ծախսերով:

Հաշվետու ժամանակահատվածում *Զբոսաշրջության զարգացման* ծրագրի ծախսերը կազմել են 540.1 մլն դրամ կամ ծրագրված ցուցանիշի 24.3%-ը: Ցածր կատարողականը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 23.3% կամ 501.3 մլն դրամ: Ցածր կատարողականը ծրագրի կառավարման մասով, որը կազմել է 49.8% կամ 14.8 մլն դրամ, պայմանավորված է մրցույթների արդյունքում ապրանքների և ծառայությունների՝ նախատեսվածից ցածր գներով ձեռք բերմամբ: Ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերի 22.9% (486.4 մլն դրամ) կատարողականը պայմանավորված է համավարակի հետևանքով միջոցառմամբ նախատեսված 5 ծրագրերի ժամանակավոր դադարեցմամբ, բացի այդ, թերակատարվել են նաև տեխնիկական վերահսկման աշխատանքները: Զբոսաշրջության զարգացման ոլորտում պետական քաղաքականության մշակման և դրա կատարման համակարգման, պետական ծրագրերի պլանավորման, մշակման, իրականացման և մոնիտորինգի (վերահսկման) ծառայությունների ծախսերը կազմել են 38.9 մլն դրամ կամ ծրագրված ցուցանիշի 76.1%-ը՝ պայմանավորված խնայողություններով: Նախորդ տարվա առաջին կիսամյակի համեմատ Զբոսաշրջության զարգացման ծրագրի գծով ծախսերը նվազել են 27.6%-ով կամ 206.1 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերի նվազմամբ:

2020 թվականի առաջին կիսամյակում *Ճգնաժամերի հակազդման և արտակարգ իրավիճակների հետևանքների նվազեցման և վերացման* ծրագրի ծախսերը կազմել են շուրջ 8.6 մլրդ դրամ կամ ծրագրված ցուցանիշի 63.5%-ը: Ծրագրի շրջանակներում իրականացվել են կորոնավիրուսի տնտեսական հետևանքների չեզոքացմանն ուղղված 5 միջոցառումներ` նախատեսված 6-ի փոխարեն: Շեղումը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման 1.3% կատարողականով: Նշված միջոցառման համար նախատեսված 4 մլրդ դրամի դիմաց օգտագործվել է 51.2 մլն դրամ՝ պայմանավորված նրանով, որ շահառուների կողմից ներկայացված փաստաթղթերը չեն բավարարել սահմանված պահանջներին: Բացի այդ, 70.6% կատարողական է արձանագրվել կորոնավիրուսով (COVID-19) պայմանավորված մեկուսացված անձանց կեցության ապահովման միջոցառման ծախսերում, որոնք կազմել են շուրջ 2.1 մլրդ դրամ: Շեղումը պայմանավորված է նրանով, որ պայմանագրի համաձայն վճարումներն իրականացվում են 15‑օրյա կտրվածքով, արդյունքում` վերջին վճարումն իրականացվել է հուլիսի սկզբին: Կորոնավիրուսի տնտեսական հետևանքների չեզոքացման երրորդ միջոցառման ծրագրի համար նախատեսված 12 մլն դրամն օգտագործվել է ամբողջությամբ: 99.3% կատարողական է արձանագրվել Կորոնավիրուսի տնտեսական հետևանքների չեզոքացման 5-րդ և 10-րդ միջոցառումների շրջանակներում աջակցության տրամադրման ծախսերում՝ կազմելով շուրջ 3 մլրդ դրամ: Միջոցառման շրջանակներում առաջին կիսամյակում աջակցություն են ստացել 5388 միկրոձեռնարկատիրություններ և 13928 տնտեսավարողներ: Ավելի քան 3.4 մլրդ դրամ աջակցություն է տրամադրվել կորոնավիրուսի տնտեսական հետևանքների չեզոքացման 18-րդ միջոցառման շրջանակներում՝ ապահովելով 97.8% կատարողական: Միջոցառման շրջանակներում աջակցություն են ստացել 11700 տնտեսավարողներ: Կորոնովիրուսի տնտեսական հետևանքների չեզոքացման երկրորդ միջոցառման շրջանակներում գյուղատնտեսական կոոպերատիվների նախագահների հավաստագրման նպատակով կազմակերպվող դասընթացներին մասնակցության համար նախատեսված շուրջ 2.5 մլն դրամ միջոցները չեն օգտագործվել, ինչը պայմանավորված է դասընթացների արդյունքում տրվող հավաստագրերի բացակայությամբ: Դասընթացը սկսվել է երկրորդ եռամսյակում, որը կավարտվի և հավաստագրերի տրամադրումը կիրականացվի երրորդ եռամսյակում: Միջոցառման շրջանակներում կազմակերպվող դասընթացներին նախատեսված 35 շահառուի դիմաց մասնակցել է 17-ը:

*ՀՀ արտաքին գործերի նախարարության* պատասխանատվությամբ 2020 թվականի առաջին կիսամյակում կատարվել է պետական բյուջեի 6 ծրագիր, որոնց գծով ծախսերը կազմել են ավելի քան 7.3 մլրդ դրամ կամ ծրագրված ցուցանիշի 93.1%‑ը: Ծրագրված ցուցանիշից շեղումը հիմնականում առաջացել է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման, Միջազգային կազմակերպությունների հետ համագործակցության և Արտաքին գործերի ոլորտում կառավարության քաղաքականության մշակման և իրականացման ծրագրերում: 2020 թվականի առաջին կիսամյակում նախորդ տարվա նույն ժամանակահատվածի համեմատ նախարարության պատասխանատվությամբ կատարված ծրագրերի գծով արձանագրվել է 1.8%-ով կամ 127.1 մլն դրամով աճ, որը հիմնականում պայմանավորված է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման ծրագրի շրջանակներում կատարված ծախսերի 5.1% աճով, ինչպես նաև այն հանգամանքով, որ 2019 թվականի առաջին կիսամյակում Օտարերկրյա պետություններում ՀՀ դիվանագիտական ծառայության կազմակերպման և իրականացման աջակցության ծրագրի շրջանակներում միջոցներ չէին օգտագործվել: Միևնույն ժամանակ, միջազգային կազմակերպությունների հետ համագործակցության ծրագրի գծով ծախսերում արձանագրվել է 15.9%-ով անկում։

2020 թվականի առաջին կիսամյակում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծախսերը կազմել են շուրջ 5.3 մլրդ դրամ՝ 96.3%-ով ապահովելով կիսամյակային ծրագրի կատարումը: Տարբերությունը հիմնականում պայմանավորված է դիվանագիտական անձնակազմի ռոտացիայով, դեսպանությունների պահպանման համար մի շարք ծառայությունների դիմաց վճարումները հաջորդ եռամսյակ տեղափոխելու հանգամանքով, ինչպես նաև կորոնավիրուսի համավարակով պայմանավորված՝ դիվանագետների երկարատև գործուղումների հետաձգմամբ: Նախորդ տարվա նույն ժամանակահատվածի համեմատ ծրագրի ծախսերն աճել են 5.1%-ով՝ հիմնականում պայմանավորված օտարերկրյա պետություններում և միջազգային կազմակերպություններում հավատարմագրված ՀՀ դիվանագիտական ծառայության մարմինների գործունեության իրականացման ծախսերի 5.2% աճով:

Հաշվետու ժամանակահատվածում ավելի քան 1 մլրդ դրամ ուղղվել է *Միջազգային կազմակերպությունների հետ համագործակցության* ծրագրին` 83.7%-ով ապահովելով ծրագրային ցուցանիշը: 1 մլրդ դրամ (ծրագրի 83.6%-ը) ուղղվել է միջազգային կազմակերպություններին ՀՀ անդամակցության վճարներին: Խնայողությունն առաջացել է անդամակցության պայմանագրերի գումարների ճշտման արդյունքում: Ծրագրի շրջանակներում ՆԱՏՕ-ի հասարակական տեղեկատվական կենտրոնի գործունեության ապահովման համար նախատեսված 4.8 մլն դրամն ամբողջությամբ օգտագործվել է: Նախորդ տարվա առաջին կիսամյակի համեմատ Միջազգային կազմակերպությունների հետ համագործակցության ծրագրի ծախսերը նվազել են 15.9%-ով՝ պայմանավորված միջազգային կազմակերպություններին ՀՀ անդամակցության վճարների խնայողությամբ, որի հետ կապված՝ նշված ծախսերը նվազել են 16%-ով:

*Արտաքին գործերի ոլորտում Կառավարության քաղաքականության մշակման և իրականացման* ծախսերը հաշվետու ժամանակահատվածում կազմել են 752.5 մլն դրամ կամ նախատեսվածի 84.8%-ը: Շեղումը հիմնականում պայմանավորված է դիվանագետների ռոտացիայի արդյունքում աշխատավարձերի և հավելավճարների համար նախատեսված միջոցների տնտեսմամբ, ինչպես նաև որոշ ապրանքների ձեռքբերման ու ծառայությունների մատուցման վճարումները հաջորդ եռամսյակ տեղափոխելու հանգամանքով: Նախորդ տարվա նույն ժամանակահատվածի համեմատ ծրագրի ծախսերում արձանագրվել է 4.9% նվազում՝ պայմանավորված ծրագրում բարձր տեսակարար կշիռ ունեցող՝ Կառավարության արտաքին քաղաքականության մշակման և իրագործման ապահովման միջոցառման շրջանակներում ծախսերի 8.4% նվազմամբ:

2020 թվականի առաջին կիսամյակում 178.9 մլն դրամ աջակցություն է հատկացվել *օտարերկրյա պետություններում ՀՀ դիվանագիտական ծառայության կազմակերպման և իրականացման* նպատակով, որն ամբողջությամբ օգտագործվել է: Ինչպես նշվել է, նախորդ տարվա առաջին կիսամյակում նշված ծրագրի շրջանակներում միջոցներ նախատեսված չեն եղել:

*Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* նպատակով հատկացվել է շուրջ 33.7 մլն դրամ, որն ամբողջությամբ օգտագործվել է: Ծրագրի շրջանակներում նախատեսված 3 վերապատրաստման ծրագրերից իրականացվել է 1-ը, վերապատրաստվել է 20 լրագրող, իսկ մարտ-հունիս ամիսներին նախատեսված դիվանագետների և այլ գերատեսչությունների արտաքին կապերի համար պատասխանատու աշխատակիցների, ինչպես նաև Դիվանագիտական դպրոցի վերապատրաստման դասընթացները հետաձգվել են: Նախորդ տարվա առաջին կիսամյակի համեմատ նշված ծախսերը փոփոխություն չեն կրել:

*Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է 66 մլն դրամ՝ կազմելով ծրագրային ցուցանիշի 92.9%-ը: Շեղումը հիմնականում պայմանավորված է նրանով, որ COVID-19 համավարակի պատճառով արտասահմանյան պաշտոնական գործուղումները հիմնականում հետաձգվել են։ Նախորդ տարվա նույն ժամանակահատվածի համեմատ նշված ծախսերը նվազել են 53.3%-ով՝ հիմնականում պայմանավորված արտասահմանյան պատվիրակությունների ընդունելությունների ծախսերի նվազմամբ, որոնք 2019 թվականի առաջին կիսամյակում կազմել էին 141.4 մլն դրամ:

*ՀՀ շրջակա միջավայրի նախարարության* պատասխանատվությամբ 2020 թվականի առաջին կիսամյակի ընթացքում կատարվել է պետական բյուջեի 5 ծրագիր, որոնց գծով ծախսերը կազմել են շուրջ 2.3 մլրդ դրամ կամ նախատեսվածի 74%‑ը: Շեղումը հիմնականում պայմանավորված է նախարարության ծախսերում մեծ տեսակարար կշիռ ունեցող՝ Բնական պաշարների և բնության հատուկ պահպանվող տարածքների կառավարման և պահպանման ծրագրի կատարողականով: Նախորդ տարվա նույն ժամանակահատվածի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 17.5%-ով կամ 340.3 մլն դրամով աճ՝ հիմնականում պայմանավորված Բնական պաշարների և բնության հատուկ պահպանվող տարածքների կառավարման ու պահպանման և Անտառների կառավարման ծրագրերի շրջանակներում կատարված ծախսերի աճով:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 58.2%-ը՝ 795.4 մլն դրամ: Շեղումը հիմնականում արձանագրվել է Գերմանիայի զարգացման վարկերի բանկի (KFW) աջակցությամբ իրականացվող դրամաշնորհային ծրագրի շրջանակներում ՀՀ Սյունիքի մարզի բնության հատուկ պահպանվող տարածքների պահպանությունն իրականացնող պետական կազմակերպությունների կարողությունների զարգացմանը և կառավարման բարելավմանն ուղղված ծրագրերի իրականացման ծախսերում, որոնք կազմել են համապատասխանաբար 23.5 մլն դրամ (7%) և 106.6 մլն դրամ (50.4%), որոնց շրջանակներում նախատեսված աշխատանքները մեկնարկել են հուլիսին՝ պայմանավորված արտակարգ դրությամբ: Բացի այդ, չի օգտագործվել Սևանա լճի ջրածածկ անտառտնկարկների մաքրման համար հատկացված 104.1 մլն դրամը՝ պայմանավորված արտակարգ դրությամբ, ինչպես նաև լճում ջրի մակարդակի բարձրացմամբ: Ծրագրի շրջանակներում 462.8 մլն դրամ (ծրագրվածի 99.7%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, «Զիկատար» պետական արգելավայրի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նախորդ տարվա նույն ժամանակահատվածի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերն աճել են 43%-ով (239.2 մլն դրամով)՝ հիմնականում պայմանավորված Գերմանիայի զարգացման վարկերի բանկի (KFW) աջակցությամբ իրականացվող դրամաշնորհային ծրագրի շրջանակներում ՀՀ Սյունիքի մարզի բնության հատուկ պահպանվող տարածքների հարակից համայնքների սոցիալ-տնտեսական վիճակի բարելավմանն ուղղված աջակցության ծախսերով, որոնք կազմել են 199.4 մլն դրամ և որոնց գծով 2019 թվականի առաջին կիսամյակում հատկացված միջոցները չէին օգտագործվել, ինչպես նաև նույն ծրագրի շրջանակներում ՀՀ Սյունիքի մարզի բնության հատուկ պահպանվող տարածքների պահպանությունն իրականացնող պետական կազմակերպությունների կարողությունների զարգացման ծախսերի աճով, որոնք կազմել են 23.5 մլն դրամ՝ նախորդ տարվա նույն ժամանակահատվածի 2 մլն դրամի դիմաց:

Հաշվետու ժամանակահատվածում շուրջ 762.9 մլն դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 82.7%-ը: Շեղումը հիմնականում պայմանավորված է անտառկառավարման պլանների կազմման, անտառային ոլորտում քաղաքականության մշակման և աջակցության ծառայությունների, ծրագրերի համակարգման ու անտառների վնասակար օրգանիզմների դեմ պայքարի միջոցառումների կատարողականով, որոց շրջանակներում օգտագործվել է նախատեսված միջոցների համապատասխանաբար 17.5%-ը՝ 11 մլն դրամ, 57.2%-ը՝ 60.3 մլն դրամ և 17.3%-ը՝ 7.5 մլն դրամ: Անտառկառավարման պլանների կազմման ծախսերի կատարողականը պայմանավորված է մրցութային գործընթացով, որի հետ կապված՝ ծրագրի մեկնարկը տրվել է ապրիլ ամսին, և երեք փուլերից կատարվել է միայն առաջինը: Անտառային ոլորտում քաղաքականության մշակման և աջակցության ծառայությունների գծով շեղումը պայմանավորված է ՀՀ շրջակա միջավայրի նախարարության Անտառային կոմիտեի և «Հայանտառ» ՊՈԱԿ-ի կողմից տարածքի համատեղ օգտագործմամբ, ինչի արդյունքում մի շարք ծախսերի գծով նախատեսված միջոցները տնտեսվել են, ինչպես նաև թափուր հաստիքների առկայությամբ: Անտառների վնասակար օրգանիզմների դեմ պայքարի համար նախատեսված միջոցների պակաս օգտագործումը պայմանավորված է թունաքիմիկատների՝ նախատեսվածից ցածր գնով ձեռբերմամբ և մասնագիտական ծառայությունների մրցույթը երկու անգամ չկայանալու հանգամանքով: Հաշվետու ժամանակահատվածում չեն օգտագործվել Անտառների կադաստրի վարման, ՀՀ շրջակա միջավայրի նախարարության Անտառային կոմիտեի տեխնիկական կարողությունների ընդլայնման և Անտառային կոմիտեի շենքային պայմանների բարելավման համար նախատեսված միջոցները, որոնք կազմում են համապատասխանաբար 6.8 մլն դրամ, 1.8 մլն դրամ և 12.2 մլն դրամ: Առաջին միջոցառման շրջանակներում միջոցները չեն օգտագործվել՝ պայմանավորված գույքի ձեռքբերման մրցույթի կազմակերպման գործընթացը չավարտվելու հանգամանքով, քանի որ տեխնիկական բնութագրերը ենթարկվել են փոփոխության և հստակեցման: Երկրորդ և երրորդ միջոցառումների շրջանակներում մրցույթ չի հայտարարվել՝ պայմանավորված համապատասխանաբար տեխնիկական բնութագրերը հստակեցման փուլում գտնվելու հանգամանքով և համավարակի պատճառով հայտարարված արտակարգ դրությամբ: Անտառների կառավարման ծրագրի շրջանակներում 574.3 մլն դրամ և 91 մլն դրամ ուղղվել է համապատասխանաբար անտառպահպանական ծառայություններին և անտառվերականգնման ու անտառապատման աշխատանքներին, որոնց ծախսերը կատարվել են նախատեսված ծավալով: Նախորդ տարվա առաջին կիսամյակի համեմատ անտառների կառավարման ծրագրի ծախսերն աճել են 18.3%-ով կամ 118.2 մլն դրամով՝ հիմնականում պայմանավորված անտառվերականգնման և անտառապատման աշխատանքների գծով կատարված ծախսերով, որոնց գծով 2019 թվականի առաջին կիսամյակում նախատեսված միջոցները չէին օգտագործվել:

Հաշվետու ժամանակահատվածում 414.7 մլն դրամ է օգտագործվել *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում, որը կազմել է ծրագրված ցուցանիշի 85.3%-ը: Շեղումը հիմնականում պայմանավորված է որոշ ապրանքների ու ծառայությունների դիմաց վճարումների մի մասը հուլիս ամսին կատարելու հանգամանքով: 2019 թվականի նույն ժամանակահատվածի համեմատ ծրագրի ծախսերը նվազել են 1.5%-ով:

*Բնագիտական նմուշների պահպանության և ցուցադրության* ծրագրին հաշվետու ժամանակահատվածում պետական բյուջեից հատկացվել է 164.9 մլն դրամ, որն ամբողջությամբ օգտագործվել է: Նշված գումարից 22 մլն դրամն ուղղվել է բնագիտական նմուշների պահպանությանը և ցուցադրությանը, 142.9 մլն դրամը` կենդանաբանական այգու ցուցադրություններին: Նախորդ տարվա առաջին կիսամյակի համեմատ ծրագրի ծախսերն էական փոփոխություն չեն կրել:

Առաջին կիսամյակում 143.6 մլն դրամ է հատկացվել *Շրջակա միջավայրի վրա ազդեցության գնահատման և մոնիթորինգի ապահովմանը*, որն ամբողջությամբ օգտագործվել է, իսկ նախորդ տարվա նույն ժամանակահատվածի համեմատ աճել է 5.5%-ով կամ 7.5 մլն դրամով:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2020 թվականի առաջին կիսամյակում իրականացվել են 20 ծրագրեր, որոնց շրջանակներում օգտագործվել է ավելի քան 77.4 մլրդ դրամ՝ ապահովելով ծրագրված ցուցանիշի 87.2% կատարողական: Բոլոր 20 ծրագրերում առկա են շեղումներ: Առանձնապես խոշոր շեղումներ են արձանագրվել Արվեստների, Հանրակրթության, Գիտական և գիտատեխնիկական հետազոտությունների ու Կրթության որակի ապահովման ծրագրերում: 2019 թվականի առաջին կիսամյակի համեմատ նախարարության ծախսերն աճել են 19.5%-ով, ինչը հիմնականում պայմանավորված է Հանրակրթության, Կրթության որակի ապահովման, Արվեստների ու Նախնական (արհեստագործական) և միջին մասնագիտական կրթության ծրագրերի գծով ծախսերի աճով՝ համապատասխանաբար 25.2%-ով, 187.8%-ով, 32.2%-ով և 18.2%-ով:

Հաշվետու ժամանակահատվածում *Մեծ նվաճումների սպորտի* ծրագրի շրջանակներում օգտագործվել է նախատեսված միջոցների 54%-ը՝ 805.2 մլն դրամ: Շեղումը հիմնականում պայմանավորված է ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման և 2020 թվականի Տոկիոյի 32-րդ Օլիմպիական խաղերին Հայաստանի մարզական պատվիրակության նախապատրաստման և մասնակցության ապահովման միջոցառումների կատարողականով: Առաջին միջոցառման ծախսերը կազմել են 398.7 մլն դրամ կամ ծրագրված ցուցանիշի 42.6%-ը, որը պայմանավորված է կորոնավիրուսի (COVID-19) վարակի կանխարգելման ու դրա հետագա տարածման դեմ պայքարի հետ կապված արտակարգ դրություն հայտարարելուց հետո մարզաձևերի ազգային ֆեդերացիաների կողմից իրականացվող միջոցառումների դադարեցմամբ: Երկրորդ միջոցառման շրջանակներում օգտագործվել է նախատեսված միջոցների 13%-ը՝ 15.7 մլն դրամ: Նշված ցուցանիշը ևս պայմանավորված է համավարակով՝ 2020թ. Տոկիոյի 32-րդ Օլիմպիական խաղերի հետաձգմամբ: Ծրագրում ընդգրկված միջոցառումներից 5-ի գծով նախատեսված 184.2 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ Մեծ նվաճումների սպորտի ծրագրի ծախսերը նվազել են 31.9%-ով՝ հիմնականում պայմանավորված ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման ծախսերի 53%-ով (353.5 մլն դրամով) նվազմամբ:

Հաշվետու ժամանակահատվածում շուրջ 5.5 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին*՝* ապահովելով ծրագրային ցուցանիշի 96% կատարողական: Ծրագրի ծախսերում մեծ տեսակարար կշիռ ունեն միջին մասնագիտական կրթության գծով ուսանողական նպաստների տրամադրման միջոցառման ծախսերը, որոնք կատարվել են նախատեսված ծավալով և կազմել են ավելի քան 3.8 մլրդ դրամ։ Հաշվետու ժամանակահատվածում ավելի քան 1.1 մլրդ դրամ է տրամադրվել նախնական մասնագիտական (արհեստագործական) կրթության գծով ուսանողական նպաստների, 302.9 մլն դրամ` միջին մասնագիտական կրթություն ստացող ուսանողների կրթաթոշակների, 188.6 մլն դրամ` նախնական մասնագիտական (արհեստագործական) կրթություն ստացող ուսանողների կրթաթոշակների վճարմանը: Նշված միջոցառումները կատարվել են համապատասխանաբար 100%-ով, 68.2%-ով և 81.5%‑ով։ Վերջին երկու միջոցառումների կատարողականը հիմնականում պայմանավորված է նախնական մասնագիտական (արհեստագործական) և միջին մասնագիտական կրթական հաստատություններում սովորող կրթաթոշակ ստացող ուսանողների` կանխատեսվածից փոքր թվով: Նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավման ծախսերի կատարողականը կազմել է 27.9% կամ 17.9 մլն դրամ` պայմանավորված կորոնավիրուսի համավարակով, որի հետ կապված՝ հիմնանորոգման և նախագծման աշխատանքներն ընթացել են ընդհատումներով, կատարման ժամկետները երկարաձգվել են, և կատարված որոշ աշխատանքների դիմաց կատարողական ակտեր չեն ներկայացվել: Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերն աճել են 18.2%-ով կամ 845.3 մլն դրամով` հիմնականում պայմանավորված միջին մասնագիտական և նախնական մասնագիտական (արհեստագործական) կրթության գծով ուսանողական նպաստների ծախսերի համապատասխանաբար 21.7% և 28.3% աճով:

*Կինեմատոգրաֆիայի* ծրագրի շրջանակներում 2020 թվականի առաջին կիսամյակում նախատեսված ծախսերը կատարվել են 40.1%‑ով՝ կազմելով 240.4 մլն դրամ: Ցածր կատարողականը հիմնականում պայմանավորված է կինոնկարների արտադրության և ազգային կինոծրագրերի իրականացման միջոցառումների կատարողականով: Կինոնկարների արտադրության ծախսերը կազմել են 107.1 մլն դրամ կամ նախատեսվածի 35%-ը, որը պայմանավորված է կորոնավիրուսի (COVID-19) վարակի հետ կապված՝ «Հայաստանի Ազգային կինոկենտրոն» և «Փաստավավերագրական ֆիլմերի «Հայկ» կինոստուդիա» ՊՈԱԿ-ների հետ դրամաշնորհի տրամադրման պայմանագրերի մասնակի կնքմամբ, ինչպես նաև մրցույթների հետաձգմամբ։ Ազգային կինոծրագրերի իրականացման միջոցառման շրջանակներում օգտագործվել է նախատեսված միջոցների 31.8%-ը՝ 70.1 մլն դրամ: Ցածր կատարողականը պայմանավորված է նախորդ տարիների ավելացված արժեքի հարկի գծով հարկային պարտավորությունների մարման համար գումար տրամադրելու վերաբերյալ որոշումն ուշ ընդունվելու հանգամանքով: Գումարը հատկացվել է ՀՀ կառավարության 2020 թվականի հունիսի 25-ի N 1075-Ն որոշմամբ, որն ուժի մեջ է մտել հուլիսի 1-ին, արդյունքում վճարումները տեղափոխվել են հաջորդ եռամսյակ։ Ծրագրում ընդգրկված փաստավավերագրական կինոծրագրերի իրականացման միջոցառման համար նախատեսված 21.1 մլն դրամն ամբողջությամբ օգտագործվել է, իսկ կինոարվեստին աջակցության համար օգտագործվել է նախատեսված միջոցների 80,6%-ը՝ 42.2 մլն դրամ, որը պայմանավորված է կորոնավիրուսի համավարակի հետ կապված՝ Հայաստանում միջազգային կինոփառատոնների կազմակերպման հետաձգմամբ: Նախորդ տարվա նույն ժամանակահատվածի համեմատ կինեմատոգրաֆիայի ծրագրի ծախսերն աճել են 76.2%-ով (104 մլն դրամով)՝ հիմնականում պայմանավորված կինոնկարների արտադրության ծախսերի կատարողականով:

*Մշակութային ժառանգության ծրագրին* հաշվետու ժամանակահատվածում տրամադրվել է ավելի քան 1.2 մլրդ դրամ՝ ապահովելով 67.9% կատարողական: Ծախսերի գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որը կազմել է 1.1 մլրդ դրամ՝ ապահովելով 69.5% կատարողական: Շեղումը պայմանավորված է կորոնավիրուսային համավարակի արդյունքում ստեղծված իրավիճակով, ինչպես նաև նախորդ տարիների հարկային պարտավորությունների մարման համար գումար տրամադրելու վերաբերյալ որոշումն ուշ ընդունվելու հանգամանքով: Գումարը հատկացվել է ՀՀ կառավարության 2020 թվականի հունիսի 25-ի N 1075-Ն որոշմամբ, որն ուժի մեջ է մտել հուլիսի 1-ին, որի արդյունքում վճարումները տեղափոխվել են հաջորդ եռամսյակ։ Չեն օգտագործվել ծրագրում ընդգրկված երկու միջոցառումների համար նախատեսված միջոցները: Մասնավորապես՝ քանդակների, արձանների պատրաստման, տեղադրման և վերականգնման աշխատանքների աջակցման համար նախատեսված 37.8 մլն դրամը չի օգտագործվել՝ պայմանավորված նրանով, որ պայմանագիրը կնքվել է հուլիս ամսին, որի հետ կապված՝ վճարումները տեղափոխվել են հաջորդ եռամսյակ: Հուշարձանների ամրակայման, նորոգման և վերականգնման միջոցառման շրջանակներում ծրագրված 25.6 մլն դրամը չի օգտագործվել, քանի որ մրցույթը չի կայացել մասնակից չլինելու պատճառով: Մշակութային ժառանգության ծրագրում ընդգրկված երկու միջոցառումների համար նախատեսված 77.6 մլն դրամն ամբողջությամբ օգտագործվել է: Մասնավորապես՝ 50.9 մլն դրամ հատկացվել է պատմամշակութային ժառանգության գիտահետազոտական աշխատանքներին, 26.8 մլն դրամ՝ հայկական պատմամշակութային հուշարձանների վավերագրմանն աջակցությանը: Նախորդ տարվա նույն ժամանակահատվածի համեմատ Մշակութային ժառանգության ծրագրի ծախսերն աճել են 5.7%-ով (67.5 մլն դրամով)՝ հիմնականում պայմանավորված թանգարանային ծառայությունների և ցուցահանդեսների միջոցառման ծախսերի 7.9% աճով:

2020 թվականի առաջին կիսամյակում *Բարձրագույն և հետբուհական մասնագիտական կրթության* ծրագրին ՀՀ պետական բյուջեից տրամադրվել է ավելի քան 4.9 մլրդ դրամ` ապահովելով ծրագրված ցուցանիշի 94.7% կատարողական: Ծրագրից շեղումը մեծ մասամբ առաջացել է բարձրագույն մասնագիտական կրթություն ստացող ուսանողների կրթաթոշակի և բուհական հաստատություններում հետբուհական մասնագիտական կրթություն ստացող ուսանողների կրթաթոշակի ծախսերում, որոնք կազմել են համապատասխանաբար 411.1 մլն դրամ (նախատեսվածի 71.6%-ը) և 171.2 մլն դրամ (նախատեսվածի 65.7%-ը): Ծրագրի ծախսերում մեծ տեսակարար կշիռ ունեն բարձրագույն մասնագիտական կրթության գծով ուսանողական նպաստների տրամադրման ծախսերը, որոնք կատարվել են նախատեսված ծավալով և կազմել են ավելի քան 3.9 մլրդ դրամ: Ծրագրում ընդգրկված չորս այլ միջոցառումների՝ ակադեմիական փոխճանաչման և շարժունության ծառայությունների, կորոնավիրուսի համավարակի հետ կապված՝ Հորդանանում գտնվող հայ ուսանողների տեղափոխման ապահովման, մարզաբնակ ուսանողներին Երևանում բարձրագույն կրթության հասանելիության ապահովման և ուսումնական վարկերի տոկոսավճարների մասնակի փոխհատուցման համար նախատեսված միջոցները նույնպես ամբողջությամբ օգտագործվել են, որոնք կազմել են համապատասխանաբար 20.3 մլն դրամ, 3.2 մլն դրամ, 10.9 մլն դրամ և 37.2 մլն դրամ: Նախորդ տարվա նույն ժամանակահատվածի համեմատ Բարձրագույն և հետբուհական մասնագիտական կրթության ծրագրի ծախսերն աճել են 5.6%-ով կամ 263.3 մլն դրամով` հիմնականում պայմանավորված «Բարձրագույն մասնագիտական կրթության գծով ուսանողական նպաստների տրամադրում», «Հետբուհական մասնագիտական կրթության գծով նպաստների տրամադրում բուհական հաստատություններում», «Հետբուհական մասնագիտական կրթություն ստացող ուսանողների կրթաթոշակ բուհական հաստատություններում» և «Ուսումնական վարկերի տոկոսավճարների մասնակի փոխհատուցում» միոցառումների շրջանակներում կատարված ծախսերի համապատասխանաբար 6.8%, 19.5%, 24.3% և 85.9% աճով:

Հաշվետու ժամանակահատվածում *Երիտասարդության ծրագրի* իրականացմանը ՀՀ պետական բյուջեից տրամադրվել է 618.1 մլն դրամ, որը կազմել է ծրագրված հատկացումների 79%-ը: Շեղումը հիմնականում առաջացել է երիտասարդական պետական քաղաքականությանն ուղղված ծրագրերի և միջոցառումների ծախսերում, որոնք կազմել են 5.9 մլն դրամ կամ նախատեսվածի 3.8%-ը՝ պայմանավորված կորոնավիրուսի վարակի տարածման կանխարգելման նպատակով միջոցառումների հետաձգմամբ։ «ՀՀ տարվա երիտասարդական մայրաքաղաք» միջոցառման շրջանակներում նախատեսված 9.6 մլն դրամը չի օգտագործվել, ինչը նույնպես պայմանավորված է արտակարգ դրությամբ: Երիտասարդ ընտանիքներին աջակցության նպատակով «Երիտասարդ ընտանիքին` մատչելի բնակարաններ» պետական նպատակային ծրագրի համաֆինանսավորման նպատակով նախատեսված միջոցներն օգտագործվել են ամբողջությամբ` կազմելով 610.1 մլն դրամ: Նախորդ տարվա նույն ժամանակահատվածի համեմատ Երիտասարդության ծրագրի ծախսերն աճել են 62.9%‑ով՝ պայմանավորված երիտասարդ ընտանիքներին աջակցության ծախսերի 84% աճով:

2020 թվականի առաջին կիսամյակում *Գրահրատարակչության և գրադարանների* ծրագրին ՀՀ պետական բյուջեից տրամադրվել է 732.9 մլն դրամ` ապահովելով ծրագրված ցուցանիշի 66.1% կատարողական։ Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող գրադարանային ծառայությունների ծախսերով, որոնք կազմել են 662.5 մլն դրամ կամ ծրագրված միջոցների 66.8%-ը: Ցածր կատարողականը պայմանավորված է նախորդ տարիների ավելացված արժեքի հարկի գծով հարկային պարտավորությունների մարման համար գումար տրամադրելու վերաբերյալ որոշումն ուշ ընդունվելու հանգամանքով: Գումարը հատկացվել է ՀՀ կառավարության 2020 թվականի հունիսի 25-ի N 1075-Ն որոշմամբ, որն ուժի մեջ է մտել հուլիսի 1-ին, որի արդյունքում վճարումները տեղափոխվել են հաջորդ եռամսյակ։ Ոչ պետական մամուլի հրատարակման ծախսերը կատարվել են 96.7%-ով՝ կազմելով 40.9 մլն դրամ: Շեղումը պայմանավորված է նրանով, որ վճարման համար անհրաժեշտ փաստաթղթերը ներկայացվել են երկրորդ եռամսյակի վերջում, ուստի փաստացի ծախսերը տեղափոխվել են հաջորդ եռամսյակ: Թարգմանական ծրագրերի և ստեղծագործողներին ու հետազոտողներին աջակցության ծախսերը կազմել են 16.6 մլն դրամ կամ նախատեսվածի 70.2%-ը` պայմանավորված այն հանգամանքով, որ թարգմանական ծրագրերի գծով առաջին կիսամյակում տրամադրվել է միայն կանխավճար, մնացած գումարը կվճարվի չորրորդ եռամսյակում՝ ըստ ժամանակացույցի: Գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանն աջակցությունը կազմել է 12.9 մլն դրամ կամ ծրագրված միջոցների 37.2%-ը` պայմանավորված կորոնավիրուսի վարակի կանխարգելման ու դրա հետագա տարածման դեմ պայքարի հետ կապված՝ մասսայական բնույթ ունեցող միջոցառումների հետաձգմամբ։ Չի օգտագործվել գրքերի ձեռքբերման համար նախատեսված 11.4 մլն դրամը՝ պայմանավորված այն հանգամանքով, որ որոշ գրքերի ձեռքբերման դիմաց վճարումները տեղափոխվել են հաջորդ կիսամյակ, իսկ որոշ մրցույթներ չեն կայացել։ Տեսողությունը կորցրած հաշմանդամություն ունեցող անձանց համար Բրայլյան տառատեսակով գրքերի տպագրության, տետրերի պատրաստման և «Խոսող գրքերի» ձայնագրության ծառայությունների համար նախատեսված 4.5 մլն դրամի միջոցները նույնպես չեն օգտագործվել՝ պայմանավորված այն հանգամանքով, որ կատարված ծախսերը հիմնավորող փաստաթղթերը ներկայացվել են առաջին կիսամյակի վերջում, որի արդյունքում վճարումները կատարվել են հուլիս ամսին։ Նախորդ տարվա նույն ժամանակահատվածի համեմատ Գրահրատարակչության և գրադարանների ծրագրի ծախսերն աճել են 6.4%-ով կամ 44.1 մլն դրամով՝ պայմանավորված գրադարանային ծառայությունների, ոչ պետական մամուլի հրատարակման, ինչպես նաև թարգմանական ծրագրերի և ստեղծագործողներին ու հետազոտողներին աջակցության ծախսերի համապատասխանաբար 3.7%, 65.9% և 171.5% աճով։

*Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի* ծրագրին հաշվետու ժամանակահատվածում ՀՀ պետական բյուջեից տրամադրվել է 602 մլն դրամ՝ ապահովելով ծրագրված ցուցանիշի 77.6%‑ը։ Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող «Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայություններ» միջոցառման ծախսերով, որոնք կատարվել են 77.5%-ով՝ կազմելով 560.6 մլն դրամ: Շեղումը պայմանավորված է գնումների գործընթացների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև որոշ մրցույթների չկայացմամբ: Ծրագրի շրջանակներում 32.7 մլն դրամ ուղղվել է լեզվի բնագավառում պետական քաղաքականության մշակման և իրականացման ծառայություններին՝ ապահովելով 85.8% կատարողական, որը պայմանավորված է գնումների գործընթացով: Չեն օգտագործվել Լեզվի կոմիտեի կարողությունների զարգացման և տեխնիկական հագեցվածության ապահովման համար նախատեսված 1.8 մլն դրամի միջոցները, իսկ ՀՀ կրթության, գիտության, մշակույթի և սպորտի նախարարության կարողությունների զարգացման և տեխնիկական հագեցվածության ապահովման համար նախատեսված ավելի քան 4.2 մլն դրամից օգտագործվել է ընդամենը 45 հազ. դրամ՝ պայմանավորված այն հանգամանքով, որ հանձնման-ընդունման ակտերը կնքվել են հաշվետու ժամանակահատվածի վերջում, որի արդյունքում վճարումները տեղափոխվել են հաջորդ եռամսյակ։ Նախորդ տարվա նույն ժամանակահատվածի համեմատ ծրագրի ծախսերը նվազել են 27.2%-ով կամ 177.2 մլն դրամով՝ հիմնականում պայմանավորված կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայությունների գծով ծախսերի 22% նվազմամբ:

2020 թվականի առաջին կիսամյակում ավելի քան 46.3 մլրդ դրամ է օգտագործվել *Հանրակրթության ծրագրի* շրջանակներում՝ ապահովելով 95.8% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով, որոնց շրջանակներում օգտագործվել է համապատասխանաբար 14.5 մլրդ դրամ (նախատեսվածի 96.9%-ը), 19 մլրդ դրամ (նախատեսվածի 96.7%-ը) և 9.3 մլրդ դրամ (նախատեսվածի 95.5%-ը): Շեղումները պայմանավորված են աշակերտների փաստացի թվաքանակով, ինչպես նաև 2020 թվականին ֆինանսավորման բանաձևի փոփոխությամբ: Ծրագրում ընդգրկված են 26 միջոցառումներ: Ծրագրին տրամադրված միջոցներից 743.1 մլն դրամն ուղղվել է տարրական, հիմնական և միջնակարգ հատուկ հանրակրթության, 298.6 մլն դրամը՝ տարրական, միջնակարգ և ավագ դպրոցներում ներառական կրթության, 1.6 մլրդ դրամը՝ տարրական, հիմնական և միջնակարգ մասնագիտացված հանրակրթության ծախսերին, որոնք կատարվել են համապատասխանաբար 98.6%-ով, 98.5%-ով և 91.9%-ով: Ծրագրում ընդգրկված երեք միջոցառումների գծով նախատեսված 335.9 մլն դրամն օգտագործվել է ամբողջությամբ: Չեն օգտագործվել ծրագրում ընդգրկված երեք միջոցառումների համար նախատեսված միջոցները: Մասնավորապես՝ «Ազգային երգ ու պար» առարկայի հանրակրթական ուսումնական հաստատություններում ներդրման համար նախատեսված 7.8 մլն դրամը չի օգտագործվել` պայմանավորված կորոնավիրուսի համավարակով, որի հետ կապված՝ ՀՀ կառավարության որոշմամբ միջոցառումը չեղարկվել է։ Նախադպրոցական այլընտրանքային ծախսարդյունավետ մոդելների ներդրման միջոցառման շրջանակներում ծրագրված 15.8 մլն դրամը չի օգտագործվել՝ պայմանավորված նրանով, որ մոդելները դեռ չեն ներդրվել։ «Մոդուլային» տիպի մանկապարտեզների շենքային ապահովման համար նախատեսված 26.3 մլն դրամը չի օգտագործվել՝ պայմանավորված նրանով, որ կապալառուն առաջին կիսամյակի ընթացքում չի ներկայացրել կատարողական ակտեր, ինչպես նաև գնումների գործընթացի արդյունքում առաջացած տնտեսումներով։ Նախորդ տարվա նույն ժամանակահատվածի համեմատ հանրակրթության ծրագրի ծախսերն աճել են 25.2%-ով կամ 9.3 մլրդ դրամով, ինչը հիմնականում պայմանավորված է տարրական, հիմնական և միջնակարգ ընդհանուր հանրակրթության ծախսերի համապատասխանաբար 30.6%, 25.2% և 42.6% աճով:

*Ազգային արխիվի* ծրագրի ծախսերը կազմել են 252 մլն դրամ, որոնք կատարվել են 96.5%-ով: Շեղումը հիմնականում պայմանավորված է որոշ վճարման փաստաթղթեր առաջին կիսամյակի վերջում ներկայացնելու հանգամանքով, ինչի արդյունքում վճարումները տեղափոխվել են երրորդ եռամսյակ: Նախորդ տարվա նույն ժամանակահատվածի համեմատ Ազգային արխիվի ծրագրի շրջանակներում կատարված ծախսերը նվազել են 76%-ով կամ 798.8 մլն դրամով՝ հիմնականում պայմանավորված այն հանգամանքով, որ 2019 թվականի առաջին կիսամյակում շուրջ 792 մլն դրամ էր հատկացվել «Հայաստանի ազգային արխիվ» ՊՈԱԿ-ի հարկային պարտավորությունների փոխհատուցման նպատակով:

*Արտադպրոցական դաստիարակության* ծրագրի ծախսերը 2020 թվականի առաջին կիսամյակում կազմել են 1.6 մլն դրամ` ապահովելով կիսամյակային ծրագրի 78.2%-ով կատարում։ Ծրագրում ընդգրկված են 12 միջոցառումներ, որոնցից կատարվել են յոթը, ընդ որում, հինգ միջոցառումների համար նախատեսված 363.4 մլն դրամն օգտագործվել է ամբողջությամբ: Ծրագրից շեղումը պայմանավորված է արտադպրոցական դաստիարակության միջոցառման կատարողականով, որը կազմել է 1.2 մլրդ դրամ կամ 85%, ինչպես նաև ծրագրում ընդգրկված հինգ միջոցառումների համար նախատեսված 220.9 մլն դրամ միջոցները չօգտագործելու հանգամանքով՝ կապված կորոնավիրուսի համավարակի պայմաններում միջոցառումների դադարեցմամբ։ Նախորդ տարվա նույն ժամանակահատվածի համեմատ ծրագրի ծախսերը նվազել են 10%-ով (173.6 մլն դրամով), ինչը հիմնականում պայմանավորված է 2020 թվականի առաջին կիսամյակում դպրոցականների ամառային հանգստի կազմակերպման և տրանսպորտային ծախսերի փոխհատուցման համար միջոցներ չնախատեսելու հանգամանքով, ինչպես նաև արտադպրոցական դաստիարակության միջոցառման գծով ծախսերի նվազմամբ:

2020 թվականի առաջին կիսամյակում շուրջ 5.6 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 82.6% կատարողական: Շեղումը հիմնականում պայմանավորված է գիտական ենթակառուցվածքի արդիականացման և գիտական ու գիտատեխնիկական պայմանագրային (թեմատիկ) հետազոտությունների միջոցառումների համապատասխանաբար 84% (3.3 մլրդ դրամ) և 68.2% (706.2 մլն դրամ) կատարողականով: Առաջին միջոցառման կատարողականը պայմանավորված է հանրապետությունում արտակարգ իրավիճակի հետ կապված՝ գիտական կազմակերպությունների կողմից ներկայացված հայտերի քանակով: Գիտական և գիտատեխնիկական պայմանագրային (թեմատիկ) հետազոտությունների գծով ծախսերի կատարողականը պայմանավորված է մի շարք թեմաների ավարտով, ինչպես նաև անցկացված նոր մրցույթները ամփոփված չլինելու հանգամանքով: Ծրագրի շրջանակներում 427.1 մլն դրամ ուղղվել է ազգային արժեք ներկայացնող գիտական օբյեկտների պահպանությանը՝ կազմելով ծրագրված ցուցանիշի 88.5%-ը, 313.8 մլն դրամ (նախատեսվածի 82.8%-ը)՝ գիտաշխատողներին գիտական աստիճանների համար տրվող հավելավճարների, 103 մլն դրամ (նախատեսվածի 82.5%-ը)՝ արագացուցչային տեխնոլոգիաների զարգացման, 68.9 մլն դրամ (նախատեսվածի 86.6%-ը)՝ գիտության բնագավառի պետական քաղաքականության մշակման, ծրագրերի համակարգման և մոնիտորինգի ծառայություններին և 64.3 մլն դրամ (նախատեսվածի 78.3%-ը)՝ ՀՀ ԳԱԱ իսկական և թղթակից անդամների պատվովճարների տրամադրման միջոցառումներին: Ծրագրում ընդգրկված միջոցառումներից երեքի գծով նախատեսված 382.6 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ նշված ծրագրի ծախսերը նվազել են 6.1%-ով կամ 360.4 մլն դրամով, ինչը հիմնականում պայմանավորված է գիտական ենթակառուցվածքի արդիականացման, բարձր էներգիաների ֆիզիկայի բնագավառի ենթակառուցվածքների արդիականացման, արագացուցչային տեխնոլոգիաների զարգացման և ազգային արժեք ներկայացնող գիտական օբյեկտների պահպանության գծով ծախսերի նվազմամբ, ինչպես նաև այն հանգամանքով, որ 2019 թվականի առաջին կիսամյակում 78.3 մլն դրամ էր հատկացվել «Մատենադարան» Մ. Մաշտոցի անվան հին ձեռագրերի ԳՀԻ» հիմնադրամի հարկային պարտավորությունների փոխհատուցման նպատակով:

*Մասսայական սպորտի* ծրագրին հաշվետու ժամանակահատվածում ուղղվել է 11.3 մլն դրամ` կազմելով ծրագրված ցուցանիշի 13.5%-ը: Ծրագրում ընդգրկված են 7 միջոցառումներ, որոնցից մեկի՝ ուսանողական մարզական միջոցառումների համար նախատեսված գումարն օգտագործվել է ամբողջությամբ՝ կազմելով 11.3 մլն դրամ: Ծրագրի շրջանակներում նախատեսված մյուս 6 միջոցառումները չեն կատարվել՝ պայմանավորված կորոնավիրուսի համավարակի արդյունքում միջոցառումների դադարեցմամբ: Արդյունքում նախորդ տարվա նույն ժամանակահատվածի համեմատ ծրագրի ծախսերը նվազել են 81%-ով կամ 48 մլն դրամով:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 58.6%-ը՝ շուրջ 4.5 մլրդ դրամ: Ցածր կատարողականը հիմնականում պայմանավորված է ոլորտի ՊՈԱԿ-ների նախորդ տարիների ավելացված արժեքի հարկի գծով հարկային պարտավորությունների մարման համար գումարներ տրամադրելու վերաբերյալ որոշումն ուշ ընդունվելու հանգամանքով: Գումարները հատկացվել են ՀՀ կառավարության 2020 թվականի հունիսի 25-ի N 1075-Ն որոշմամբ, որն ուժի մեջ է մտել հուլիսի 1-ին, և վճարումները կատարվել են հուլիս ամսին։ Կատարողականը պայմանավորված է նաև կորոնավիրուսի համավարակի կանխարգելման ու դրա հետագա տարածման դեմ պայքարի հետ կապված՝ միջոցառումների հետաձգմամբ։ Ծրագրում ընդգրկված են 12 միջոցառումներ, որոնցից 3-ի համար նախատեսված 805.1 մլն դրամն օգտագործվել է ամբողջությամբ: Մասնավորապես՝ Կարեն Դեմիրճյանի անվան մարզահամերգային համալիրի կարողությունների զարգացման ծախսերը կազմել են 718.5 մլն դրամ, մարզահամերգային համալիրի պահպանության ծախսերը՝ 82․5 մլն դրամ, դատարանների կողմից նշանակված տույժերի և տուգանքների ծախսերը՝ 4.1 մլն դրամ: Տրամադրված միջոցներից 1.4 մլրդ դրամն ուղղվել է երաժշտարվեստի և պարարվեստի համերգներին՝ կազմելով նախատեսվածի 75.2%-ը: Միջոցառման շրջանակներում առաջին կիսամյակի ընթացքում կազմակերպվել են 7 նոր համերգային համարներ՝ նախատեսված 12–ի դիմաց, 61 համերգներ՝ նախատեսված 242–ի դիմաց իսկ հանդիստեսների քանակը կազմել է 20413՝ նախատեսված 81261–ի դիմաց։ Թատերական ներկայացումների ծախսերը կազմել են շուրջ 1.1 մլրդ դրամ, որոնք օգտագործվել են 70.6%-ով: Հաշվետու ժամանակահատվածում փաստացի բեմադրվել են 10 նոր ներկայացումներ, կայացել են 458 ներկայացումներ, իսկ հանդիսատեսի թիվը կազմել է 89098՝ համապատասխանաբար կանխատեսված 28-ի, 1332-ի և 218902-ի դիմաց: Օպերային և բալետային արվեստի ներկայացումներին աջակցության նպատակով Ալ. Սպենդիարյանի անվան օպերայի և բալետի պետական ակադեմիական թատրոնին տրամադրվել է 675.6 մլն դրամ կամ նախատեսված միջոցների 32.6%‑ը։ Փաստացի ներկայացումների քանակը առաջին կիսամյակում կազմել է 18՝ նախատեսված 50-ի դիմաց, իսկ հանդիսատեսի թիվը` 8727՝ կանխատեսված 29425-ի դիմաց։ Շուրջ 192.3 մլն դրամ կամ նախատեսվածի 71.7%‑ը տրամադրվել է Ազգային ակադեմիական խմբերգային համերգներին։ Փաստացի համերգների քանակը հաշվետու ժամանակահատվածում կազմել է 3՝ նախատեսված 5-ի դիմաց, սպասարկված հանդիսատեսի ընդհանուր թիվը` 800` նախատեսված 3655-ի դիմաց։ Ազգային ակադեմիական թատերարվեստի ներկայացումների ծախսերը կազմել են 174.9 մլն դրամ կամ նախատեսվածի 45%‑ը։ Փաստացի ներկայացումների քանակը առաջին կիսամյակում կազմել է 48, հանդիսատեսի թիվը` 33202, նոր ներկայացումների քանակը` 1, համապատասխանաբար կանխատեսված 46-ի, 18721-ի և 1-ի դիմաց: Մշակութային միջոցառումների իրականացմանը հաշվետու ժամանակահատվածում պետական բյուջեից տրամադրվել է 137.4 մլն դրամ` կազմելով ծրագրի 21.3%-ը: Առաջին կիսամյակի ընթացքում պետական աջակցությամբ իրականացվող ստեղծագործական ծրագրերի թիվը կազմել է 6, հեռավար կազմակերպվել են 4 միջազգային մրցույթներ և փառատոներ, որոնց շրջանակներում մասնակիցների թիվը կազմել է 85, աջակցություն է տրամադրվել 7 ստեղծագործական խմբերի, անհատ կատարողների, առանձին արվեստագետների, հեռավար իրականացվել է 2 հանրապետական փառատոն, մրցույթ, ցուցահանդես, ստուգատես, առցանց տիրույթում իրականցվել է 1 միջոցառում՝ Հայաստանում սփյուռքահայ արվեստագետների ներկայացման և սփյուռքում հայ արվեստագետների ներկայացման ուղղությամբ, 5 մանկապատանեկան մշակութային միջոցառում:

Ծրագրի շրջանակներում 15.6 մլն դրամ կամ նախատեսվածի 73.9%‑ը տրամադրվել է «Ժողովրդական» պատվավոր կոչման արժանացած անձանց պատվովճարին։ Նախորդ տարվա նույն ժամանակահատվածի համեմատ նշված ծրագրի ծախսերն աճել են 32.2%-ով կամ 1.1 մլրդ դրամով, ինչը հիմնականում պայմանավորված է Կարեն Դեմիրճյանի անվան մարզահամերգային համալիրի կարողությունների զարգացման նպատակով 2020 թվականի պետական բյուջեից միջոցների հատկացմամբ և երաժշտարվեստի ու պարարվեստի համերգների գծով ծախսերի աճով:

Հաշվետու ժամանակահատվածում 101.1 մլն դրամ է օգտագործվել *«Ապահով դպրոց»* ծրագրի շրջանակներում, որը կատարվել է 24.2%-ով: Ծրագրում ընդգրկված 5 միջոցառումներից ծախսեր են կատարվել միայն մեկի՝ կրթական օբյեկտների շենքային պայմանների բարելավման գծով, որի կատարողականը կազմել է 40.6%: Ցածր ցուցանիշը պայմանավորված է արտակարգ իրավիճակով, որի պայմաններում կատարվել են նախագծային փոփոխություններ, երկարաձգվել է աշխատանքների կատարման ժամկետը, և կատարված աշխատանքների դիմաց չեն ներկայացվել կատարողական ակտեր: Նույն պատճառով չեն օգտագործվել կրթական օբյեկտների շենքային ապահովվածության բարելավման և կրթական օբյեկտների կառուցման միջոցառումներին հատկացված համապատասխանաբար 72.5 մլն դրամը և 47.1 մլն դրամը: Արտակարգ իրավիճակով պայմանավորված՝ չեն օգտագործվել նաև դպրոցական երեխաներին սննդով ապահովման և դպրոցների համալիր անվտանգության պահովման նպատակով նախատեսված համապատասխանաբար 25.1 մլն դրամը և 23.7 մլն դրամը: Նախորդ տարվա նույն ժամանակահատվածի համեմատ «Ապահով դպրոց» ծրագրի ծախսերը նվազել են 52.2%-ով կամ 110.6 մլն դրամով, ինչը հիմնականում պայմանավորված է կրթական օբյեկտների շենքային պայմանների բարելավման ծախսերի նվազմամբ:

Հաշվետու ժամանակահատվածում *Կրթության որակի ապահովման* ծրագրի ծախսերը կազմել են շուրջ 3 մլրդ դրամ` ապահովելով 72.2% կատարողական: Շեղումը պայմանավորված է ծրագրում ընդգրկված 5 միջոցառումների գծով նախատեսված 402.2 մլն դրամը չօգտագործելու հանգամանքով, ինչպես նաև Համաշխարհային բանկի աջակցությամբ իրականացվող կրթության բարելավման ծրագրի շրջանակներում նախատեսված միջոցառումների և գնահատման ու թեստավորման ծառայությունների կատարողականով: Մասնավորապես` առաջին կիսամյակի բյուջեից ֆինանսական գրագիտության, ձեռնարկատիրական հմտությունների զարգացման, մասնագիտական կրթության վերաբերյալ հեռուստահաղորդաշարի ու սոցիալական հոլովակների և կարճամետրաժ խաղարկային ֆիլմերի պատրաստման միջոցառմանը հատկացված 134 մլն դրամը չի օգտագործվել՝ հիմնականում պայմանավորված այն հանգամանքով, որ առաջին կիսամյակում դրամաշնորհի տրամադրման մրցույթի արդյունքում հաղթող չի ճանաչվել: Կրթության, գիտության, մշակույթի, սպորտի և երիտասարդության ոլորտների այլ միջոցառումներին հատկացված 128.5 մլն դրամը չի օգտագործվել՝ պայմանավորված միջոցառումների համար պատասխանատու լիազոր մարմին չընտրվելու հանգամանքով։ Կրթության բովանդակային և մեթոդական սպասարկման միջոցառմանը հատկացված 127.2 մլն դրամը չի օգտագործվել՝ պայմանավորված «Կրթության ազգային ինստիտուտ» ՓԲԸ լուծարմամբ: Հաշվետու ժամանակահատվածում ավելի քան 6.8 մլն դրամ էր հատկացվել ուսուցիչների որակի բարձրացմանն ուղղված ատեստավորման նոր համակարգի ներդրման միջոցառմանը, որը չի օգտագործվել՝ պայմանավորված ՀՀ-ում հայտարարված արտակարգ դրության պատճառով նախապատրաստական աշխատանքների հետաձգմամբ, որի արդյունքում կամավոր ատեստավորում չի իրականացվել։ Հանրային հատվածի կազմակերպությունների հաշվապահների վերապատրաստման դասընթացի կազմակերպման համար հատկացված 5.7 մլն դրամը չի օգտագործվել՝ պայմանավորված կորոնավիրուսի համավարակով, որի հետ կապված՝ վերապատրաստման դասընթացները չեն իրականացվել: Ծրագրի ծախսերում մեծ տեսակարար կշիռ ունեցող՝ Համաշխարհային բանկի աջակցությամբ իրականացվող Կրթության բարելավման ծրագրի շրջանակներում ավագ, միջնակարգ և հիմնական դպրոցներում ու կրթության ոլորտի կազմակերպություններում (ԿՏԱԿ) կապիտալ ներդրումների և ծրագրի շրջանակներում ծառայությունների ձեռքբերման ծախսերը կազմել են համապատասխանաբար 2 մրդ դրամ դրամ (նախատեսվածի 85.7%-ը) և 378․5 մլն դրամ դրամ (նախատեսվածի 67.3%-ը)։ Վարկային ծրագրի շրջանակներում կապիտալ ներդրումների գծով ծախսերի կատարողականը պայմանավորված է լաբորատոր սարքավորումների ներմուծման մաքսա­տուրքերի տնտեսմամբ, ինչպես նաև լաբորատոր սարքավորումների պայմանագրերով նախատեսված 5% գումարները չվճարելու հանգամանքով, իսկ ծառայությունների ձեռքբերման ծախսերի կատարողականը պայմանավորված է կորոնավիրուսի համավարակի արդյունքում վերապատրաստումների հետաձգմամբ և բուհերի կողմից նախատեսվածից պակաս թվով ծրագրերի իրականացմամբ: Կրթության որակի ապահովման ծրագրում ընդգրկված միջոցառումներից երկուսի գծով նախատեսված 127.5 մլն դրամն օգտագործվել է ամբողջությամբ: Կրթության որակի ապահովման ծրագրի ծախսերից 217.7 մլն դրամը կազմել են գնահատման և թեստավորման ծառայությունների ծախսերը, որոնք կատարվել են 56.6%-ով՝ պայմանավորված արտակարգ դրությամբ, որի հետ կապված՝ չեղարկվել են ավարտական քննությունները, կազմակերպվել են միայն միասնական քննությունները (3 քննության փոխարեն անցկացվել է 1 քննություն): 167.8 մլն դրամ կամ նախատեսվածի 88.5%-ն են կազմել կրթության ոլորտում ՏՀՏ ներդրման և շարունակականության ապահովման ծախսերը՝ պայմանավորված ծրագրում ընդգրկված հանրակրթական ուսումնական հաստատությունների և սպասարկվող համակարգչային սարքավորումների փաստացի թվով: Նախորդ տարվա նույն ժամանակահատվածի համեմատ Կրթության որակի ապահովման ծրագրի ծախսերն աճել են 187.8%-ով կամ ավելի քան 1.9 մլրդ դրամով, որը հիմնականում պայմանավորված է Համաշխարհային բանկի աջակցությամբ իրականացվող կրթության բարելավման ծրագրի շրջանակներում կատարված ծախսերի աճով:

Հաշվետու ժամանակահատվածում շուրջ 1.1 մլրդ դրամ է տրամադրվել *Համընդհանուր ներառական կրթության համակարգի ներդրման* ծրագրին` ապահովելով 95.4% կատարողական: Շեղումն առաջացել է ԱՄՆ միջազգային զարգացման գործակալության աջակցությամբ իրականացվող «Ներառական կրթության համակարգի ներդրում» դրամաշնորհային ծրագրի շրջանակներում իրականացվող ծախսերում, որոնք կազմել են 11.3 մլն դրամ կամ նախատեսվածի 18%-ը՝ պայմանավորված արտակարգ դրության պատճառով շինարարական աշխատանքների ժամանակավոր դադարեցմամբ: Ծրագրում ընդգրկված մյուս 3 միջոցառումների գծով նախատեսված շուրջ 1.1 մլրդ դրամն ամբողջությամբ օգտագործվել է, որից 920.3 մլն դրամն ուղղվել է մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների ֆինանսավորմանը, 34.1 մլն դրամը՝ աուտիզմ և զարգացման խանգարումներ ունեցող երեխաների բուժման, վերականգնման, կրթության և զբաղվածության ապահովման ծառայությունների ֆինանսավորմանը, 99.3 մլն դրամը՝ հանրակրթական դպրոցների ուսուցիչների և ուսուցչի օգնականների ներառական դասավանդման հմտությունների զարգացման ապահովման ծառայությունների ֆինանսավորմանը: Նախորդ տարվա նույն ժամանակահատվածի համեմատ արձանագրվել է ծրագրի ծախսերի 117.5%-ով կամ 575.3 մլն դրամով աճ, որը հիմնականում պայմանավորված է մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների գծով ծախսերի կրկնակի աճով:

Հաշվետու ժամանակահատվածում *Մարզերի մշակութային զարգացման* ծրագրի ծախսերը կատարվել են 63.2%-ով՝ կազմելով 25.3 մլն դրամ: Շեղումը հիմնականում պայմանավորված է ՀՀ մարզերում մշակութային միջոցառումների կատարողականով, որը կազմել է 1.2 մլն դրամ կամ ծրագրված ցուցանիշի 7.8%-ը: Ցածր կատարողականը պայմանավորված է արտակարգ դրության հետ կապված՝ մշակութային միջոցառումների ժամանակացույցերի փոփոխությամբ: Համայնքային մշակույթի և ազատ ժամանցի կազմակերպման նպատակով օգտագործվել է 24 մլն դրամ կամ ծրագրային ցուցանիշի 98.9%-ը` պայմանավորված ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու հանգամանքով: Նախորդ տարվա նույն ժամանակահատվածի համեմատ արձանագրվել է ծրագրի ծախսերի 19% անկում, որը պայմանավորված է ՀՀ մարզերում մշակութային միջոցառումների ծախսերի նվազմամբ:

*Մշակութային և գեղագիտական դաստիարակության* ծրագրի ծախսերը կազմել են 275.8 մլն դրամ, որոնք կատարվել են 94.8%-ով: Շեղումը հիմնականում պայմանավորված է երաժշտական և արվեստի դպրոցներում ուսումնամեթոդական աշխատանքների գծով ծախսերի կատարողականով, որը կազմել է 59% կամ 21.4 մլն դրամ: Ցածր կատարողականը պայմանավորված է արտակարգ դրությամբ, որի պայմաններում ծրագիրն իրականացվել է հեռավար, և ուսումնամեթոդական աշխատանքներին մասնակցել են նախատեսվածից պակաս թվով աշակերտներ: Տվյալ ծրագրի ծախսերում մեծ տեսակարար կշիռ ունեն ազգային, փողային և լարային նվագարանների գծով ուսուցման ծախսերը, որոնք կատարվել են 99.9%-ով՝ կազմելով 247.7 մլն դրամ: Շնորհալի պատանի երաժիշտ կատարողների մասնագիտական կարողությունների զարգացմանը և կատարելագործմանն աջակցության համար նախատեսված 6.7 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ արձանագրվել է ծրագրի ծախսերի 10.2% (25.5 մլն դրամով) աճ, ընդ որում, երաժշտական և արվեստի դպրոցներում ուսումնամեթոդական աշխատանքների գծով ծախսերն աճել են 55.5%-ով, ազգային, փողային և լարային նվագարանների գծով ուսուցման ծախսերը՝ 8.1%-ով։

*Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման* ծրագրի շրջանակներում օգտագործվել է նախատեսված միջոցների 75.9%-ը՝ 140.4 մլն դրամ: Շեղումը պայմանավորված է ծրագրում ընդգրկված 3 միջոցառումների գծով նախատեսված 40.1 մլն դրամը չօգտագործելու հանգամանքով, ինչպես նաև միջազգային կազմակերպություններին անդամակցության ծախսերի կատարողականով: Մասնավորապես՝ առաջին կիսամյակի բյուջեից 34.7 մլն դրամ էր հատկացվել սփյուռքի համայնքներին կրթամշակութային աջակցության նպատակով, որը չի օգտագործվել՝ պայմանավորված միջոցառման հատկացված միջոցների գնման ձևի փոփոխություն իրականացնելու վերաբերյալ ՀՀ կառավարության որոշումը հուլիսին ընդունվելու հանգամանքով: Մանկապատանեկան և երիտասարդական կրթական ու կրթամշակութային միջոցառումների կազմակերպմանը հատկացված 3.5 մլն դրամը չի օգտագործվել՝ պայմանավորված կորոնավիրուսային համավարակի արդյունքում ստեղծված իրավիճակով, որի հետ կապված՝ սփյուռքում գործող մի շարք կրթական հաստատություններ չեն աշխատել և հեռավար աշխատանքի պայմաններում չեն կարողացել մասնակցել Համահայկական օլիմպիադայի և մանկապատանեկան նկարչական մրցույթ-փառատոնին, ինչպես նաև ծառայությունների գծով ֆինանսավորման հայտեր չեն ներկայացվել: Սփյուռքի կրթօջախների համար դասագրքերի և այլ ուսումնական նյութերի մշակման, ձեռքբերման և տրամադրման միջոցառմանը հատկացված 1.9 մլն դրամը չի օգտագործվել, քանի որ համաձայնագիրը գտնվել է կնքման փուլում, և ֆինանսավորումը տեղափոխվել է երրորդ եռամսյակ: Ծրագրի ծախսերում մեծ տեսակարար կշիռ ունեցող՝ միջազգային կազմակերպություններին անդամակցության ծախսերը կազմել են 106.9 մլն դրամ դրամ կամ ծրագրված ցուցանիշի 96%-ը՝ պայմանավորված փոխարժեքի փոփոխությամբ: Ծրագրում ընդգրկված միջոցառումներից երկուսի գծով նախատեսված 33.6 մլն դրամն օգտագործվել է ամբողջությամբ, որից 31.6 մլն դրամն ուղղվել է օտարերկրյա պետություններում հայերենի և հայագիտական առարկաների դասավանդմանը, 2 մլն դրամը՝ Թբիլիսիում գտնվող հայ գրողների պանթեոնի պահպանմանն աջակցությանը: Նախորդ տարվա նույն ժամանակահատվածում տվյալ ծրագրի գծով օգտագործվել էր 1.1 մլն դրամ:

*ՀՀ պաշտպանության նախարարության* պատասխանատվությամբ 2020 թվականի առաջին կիսամյակում իրականացվել են 5 ծրագրեր, որոնց գծով ծախսերը կազմել են ավելի քան 117.3 մլրդ դրամ կամ նախատեսածի 86%‑ը: Շեղումը հիմնականում պայմանավորված է ծախսերի գերակշիռ մասը կազմող՝ ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա առաջին կիսամյակի համեմատ ՀՀ պաշտպանության նախարարության պատասխանատվությամբ իրականացվող ծրագրերի գծով ծախսերի 50.5%-ով (39.4 մլրդ դրամով) աճը:

*Ռազմական ուսուցման և վերապատրաստման* նպատակով հաշվետու ժամանակահատվածում օգտագործվել է շուրջ 552.9 մլն դրամ և ապահովել կիսամյակային ծրագրի 92.9%-ը, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա նույն ժամանակահատվածի համեմատ նշված ծրագրի ծախսերն աճել են 9.3%-ով կամ 46.8 մլն դրամով:

2020 թվականի առաջին կիսամյակում *ՀՀ պաշտպանության ապահովման* ծրագրի ծախսերը կազմել են շուրջ 116 մլրդ դրամ կամ ծրագրային ցուցանիշի 86.3%-ը, որը հիմնականում պայմանավորված է ռազմական կարիքների բավարարման միջոցառման կատարողականով: Հատկացված միջոցներն ուղղվել են հինգ միջոցառումների իրականացմանը, որոնցից երկուսի համար նախատեսված 36.1 մլն դրամ միջոցներն օգտագործվել են ամբողջությամբ: Ծրագրի շրջանակներում ավելի քան 87.2 մլրդ դրամ է ուղղվել ռազմական կարիքների բավարարմանը՝ ապահովելով 91% կատարողական, շուրջ 28.7 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով նախատեսվածի 89.7%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նշենք, որ Ռուսաստանի Դաշնության կողմից տրամադրված պետական արտահանման երկրորդ վարկի հաշվին ռուսական արտադրության անհրաժեշտ ինժեներական և ավտոմոբիլային տեխնիկայով ապահովման համար նախատեսված շուրջ 6.5 մլրդ դրամ միջոցները չեն օգտագործվել՝ պայմանավորված սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին կիսամյակի համադրելի ցուցանիշի համեմատ նշված ծրագրի ծախսերն աճել են 50.8%-ով կամ շուրջ 39.1 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման և ռազմական կարիքների բավարարման ծախսերի համապատասխանաբար 4.6 անգամ (22.4 մրդ դրամով) և 23.7%-ով (16.7 մրդ դրամով) աճով:

Հաշվետու ժամանակահատվածում *Հումանիտար ականազերծման և փորձագիտական ծառայությունների* ծրագրի ծախսերը կազմել են 78.6 մլն դրամ՝ ապահովելով 46.4% կատարողական, որը պայմանավորված է կորոնավիրուսի համավարակի հետևանքով նախատեսված որոշ աշխատանքների հետաձգմամբ: Նախորդ տարվա առաջին կիսամյակի համեմատ նշված ծրագրի ծախսերը նվազել են 5.7%-ով կամ 4.7 մլն դրամով:

2020 թվականի առաջին կիսամյակում *Միջազգային ռազմական համագործակցության* ծախսերը կազմել են 353.7 մլն դրամ՝ 86.6%-ով ապահովելով կիսամյակային ծրագրի կատարումը, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նշված ծախսերը 2.2%-ով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում *Ռազմաբժշկական սպասարկման և առողջապահական ծառայությունների* ծրագրի ծախսերը կազմել են շուրջ 359.9 մլն դրամ՝ ապահովելով 47.5% կատարողական, որը հիմնականում պայմանավորված է զորամասային և հոսպիտալային օղակներում բուժօգնություն ստացողներին դեղորայքի տրամադրման միջոցառման կատարողականով: Նշված միջոցառման ծախսերը կազմել են շուրջ 258 մլն դրամ՝ ապահովելով 43.2% կատարողական, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Ծրագրի շրջանակներում 39.4 մլն դրամ ուղղվել է զինծառայողներին, ինչպես նաև նրանց ընտանիքի անդամներին բժշկական օգնության ծառայություններին, որոնք կատարվել են 78.8%-ով, 62.5 մլն դրամ՝ հոսպիտալների և բուժկետերի բժշկական սարքավորումներով համալրմանը՝ ապահովելով 78% կատարողական: Շեղումները պայմանավորված են սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին կիսամյակի համեմատ Ռազմաբժշկական սպասարկման և առողջապահական ծառայությունների ծրագրի ծախսերն աճել են 3.4 անգամ կամ 255.5 մլն դրամով՝ հիմնականում պայմանավորված զորամասային և հոսպիտալային օղակներում բուժօգնություն ստացողներին դեղորայքի տրամադրման միջոցառման ծախսերի 2.5 անգամ (153.6 մլն դրամով) աճով:

*ՀՀ աշխատանքի և սոցիալական հարցերի նախարարության* պատասխանատվությամբ 2020 թվականի առաջին կիսամյակում իրականացվել է պետական բյուջեի 17 ծրագիր, որոնց շրջանակներում ընդհանուր առմամբ օգտագործվել է 260.5 մլրդ դրամ՝ ապահովելով կիսամյակային ծրագրի 92.5%-ը: Շեղումը հիմնականում պայմանավորված է Կենսաթոշակային ապահովության, Սոցիալական պաշտպանության համակարգի բարեփոխումների, Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով՛ առանձին սոցիալական խմբերին տրվող սոցիալական աջակցության, Անապահով սոցիալական խմբերին աջակցության և Սոցիալական ապահովության ծրագրերի կատարողականով:

Հաշվետու ժամանակահատվածում ավելի քան 5.6 մլրդ դրամ տրամադրվել է *Պարգևավճարների և պատվովճարների* ծրագրի ֆինանսավորմանը, որը կազմել է ծրագրված ցուցանիշի 97.3%‑ը: Շեղումը հիմնականում արձանագրվել է զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների գծով ծախսերում, որոնք կազմել են ավելի քան 5.3 մլրդ դրամ կամ ծրագրված ցուցանիշի 97.7%-ը: Վերջինս հիմնականում պայմանավորված է փաստացի պարգևավճար ստացող շահառուների թվով, որը նախատեսված 36610-ի դիմաց կազմել է 34709: 148.2 մլն դրամ են կազմել վետերանների պատվովճարները, որոնք կազմել են ծրագրված ցուցանիշի 93.8%-ը՝ պայմանավորված փաստացի պարգևավճար ստացող վետերանների թվով, որը նախատեսված 235-ի դիմաց կազմել է 230: Նախորդ տարվա առաջին կիսամյակի համեմատ Պարգևավճարների և պատվովճարների ծրագրի գծով ծախսերն էական փոփոխություն չեն կրել:

2020 թվականի առաջին կիսամյակում *Անապահով սոցիալական խմբերին աջակցության* ծրագրի ծախսերը կազմել են 15.4 մլրդ դրամ կամ ծրագրված ցուցանիշի 90.8%‑ը: Շեղումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերի կատարողականով, որը կազմել է 15.1 մլրդ դրամ կամ ծրագրված ցուցանիշի 92.5%‑ը՝ պայմանավորված վարչարարության արդյունքում պահանջվող միջոցների նվազմամբ: Հաշվետու ժամանակահատվածում փաստացի նպաստ է ստացել 90366 ընտանիք: 2019 թվականի առաջին կիսամյակի համեմատ Անապահով սոցիալական խմբերին աջակցության ծրագրի ծախսերը նվազել են 5.1%-ով կամ 822.8 մլն դրամով, որը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերի 5.2% նվազմամբ:

*Պետական հիմնարկների և կազմակերպությունների աշխատողների սոցիալական փաթեթով ապահովմանը* տրամադրվել է 3.8 մլրդ դրամ կամ ծրագրված միջոցների 86.5%‑ը: Ցածր կատարողականը պայմանավորված է թափուր հաստիքների առկայությամբ, ինչպես նաև շահառուների՝ սոցիալական փաթեթից օգտվելու իրավունքի դադարեցման այլ պատճառներով: 2019 թվականի առաջին կիսամյակի համեմատ նշված ծրագրի ծախսերն աճել են 1.8%-ով:

*18 տարեկանից բարձր տարիքի անձանց խնամքի ծառայությունների* ծրագրի ծախսերը հաշվետու ժամանակահատվածում կազմել են 1.2 մլրդ դրամ կամ ծրագրված ցուցանիշի 69.1%‑ը: Շեղումը հիմնականում առկա է տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների ծախսերում, որոնք կազմել են 951.4 մլն դրամ կամ նախատեսվածի 75.6%-ը՝ պայմանավորված շահառուների թվաքանակը նախատեսվածից պակաս լինելու, ինչպես նաև որոշ ծախսային հոդվածների գծով միջոցների տնտեսմամբ: 2020 թվականի առաջին կիսամյակում շուրջօրյա խնամքի բնակչության սոցիալական պաշտպանության հաստատություններում խնամվող տարեցների և հաշմանդամություն ունեցող 18 տարին լրացած անձանց թիվը կազմել է 1135` նախատեսված 1180-ի դիմաց: Կորոնովիրուսային վարակի (COVID-19) կանխարգելման, վերահսկման և այլ միջոցառումների իրականացման շրջանակներում տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների մատուցման նպատակով տրամադրվել է 17.9 մլն դրամ կանխավճար, որը կազմել է նախատեսվածի 11.4%-ը` պայմանավորված այն հանգամանքով, որ ծառայությունների մատուցման գծով դեռևս հաշվետվություն չի ներկայացվել: Հաշվետու ժամանակահատվածում համապատասխանաբար 71.9 մլն դրամ և 65.2 մլն դրամ է տրամադրվել տարեցներին և հաշմանդամություն ունեցող անձանց տնային պայմաններում խնամքի և ցերեկային խնամքի ծառայություններին, որոնք կատարվել են 73.6%-ով և 69.8%-ով՝ պայմանավորված շահառուների՝ նախատեսվածից պակաս թվով, որոշ ծախսային հոդվածների գծով միջոցների տնտեսմամբ, ինչպես նաև հունիս ամսվա ընթացքում մատուցված ծառայությունների դիմաց վճարումները հուլիսին կատարելու հանգամանքով: Նշված միջոցառումների շրջանակներում առաջին կիսամյակում խնամվողների թիվը կազմել է համապատասխանաբար 3072՝ նախատեսված 3260-ի դիմաց, և 1567՝ նախատեսված 1845-ի դիմաց: Նախորդ տարվա նույն ժամանակահատվածի համեմատ 18 տարեկանից բարձր տարիքի անձանց խնամքի ծառայությունների ծրագրի ծախսերն աճել են 19.1%-ով կամ 190.5 մլն դրամով՝ հիմնականում պայմանավորված տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների գծով ծախսերի 18.2% աճով:

*Ժողովրդագրական վիճակի բարելավման* ծրագրին 2020 թվականի առաջին կիսամյակում ՀՀ պետական բյուջեից տրամադրվել է շուրջ 7.3 մլրդ դրամ՝ ապահովելով ծրագրված ցուցանիշի 98.1%-ը: Միջոցների գերակշիռ մասը տրամադրվել է երեխայի ծննդյան միանվագ նպաստին, որը կազմել է 5.8 մլրդ դրամ՝ ապահովելով կիսամյակային ծրագրի 98.8% կատարողական: Մինչև 2 տարեկան երեխայի խնամքի արձակուրդում գտնվող վարձու աշխատողներին տրամադրվող նպաստի ծախսերը կազմել են 1.4 մլրդ դրամ՝ ապահովելով կիսամյակային ծրագրի 95.5% կատարողական: Շեղումը պայմանավորված է նպաստի իրավունք ձեռք բերած նպաստառուների և նպաստ-ամիսների քանակով: Հաշվետու ժամանակահատվածում մինչև 2 տարեկան երեխայի խնամքի նպաստ ստացող քաղաքացիների թիվը կազմել է 13003` կանխատեսված 14371-ի դիմաց: Նախորդ տարվա առաջին կիսամյակի համեմատ Ժողովրդագրական վիճակի բարելավման ծրագրի ծախսերն աճել են 7.8%-ով կամ 524.9 մլն դրամով՝ հիմնականում պայմանավորված երեխայի ծննդյան միանվագ նպաստի գծով ծախսերի 8.8% աճով:

*Անաշխատունակության դեպքում սոցիալական աջակցության* ծրագրին հաշվետու կիսամյակում տրամադրվել է շուրջ 6.8 մլրդ դրամ՝ ապահովելով ծրագրված ցուցանիշի 99.1%-ը: Միջոցների գերակշիռ մասը տրամադրվել է մայրության նպաստին, որը կազմել է ավելի քան 5.1 մլրդ դրամ՝ ապահովելով կիսամյակային ծրագրի 100% կատարողական: Ժամանակավոր անաշխատունակության դեպքում նպաստի գծով ծախսերը կազմել են 1.6 մլրդ դրամ՝ ապահովելով կիսամյակային ծրագրի 96.6% կատարողական, որը պայմանավորված է փաստացի պահանջով: 2019 թվականի նույն ժամանակահատվածի համեմատ Անաշխատունակության դեպքում սոցիալական աջակցության ծրագրի ծախսերն աճել են 27.4%-ով կամ 1.5 մլրդ դրամով՝ հիմնականում պայմանավորված մայրության նպաստի գծով ծախսերի 30.4% աճով:

*Զբաղվածության ծրագրի* միջոցառումներին 2020 թվականի առաջին կիսամյակում ՀՀ պետական բյուջեից տրամադրվել է 671.5 մլն դրամ՝ կազմելով նախատեսված ցուցանիշի 46.1%-ը: Ծրագրի բոլոր միջոցառումներում առկա են շեղումներ: Մասնավորապես՝ ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին աջակցության տրամադրման նպատակով օգտագործվել է 51.2 մլն դրամ կամ կիսամյակային ծրագրի 39.9%-ը: Ցածր կատարողականը պայմանավորված է արտակարգ դրությամբ, որի արդյունքում գործատուների կողմից հեռավար աշխատանքի անցնելու պատճառով ծրագրում ընդգրկվել են նախատեսվածից քիչ թվով շահառուներ: Սեզոնային զբաղվածության խթանման միջոցով գյուղացիական տնտեսությանն աջակցության տրամադրումը կազմել է 68.6 մլն դրամ կամ կիսամյակային ծրագրի 22.7%-ը: Չնայած միջոցառման շրջանակներում իրականացվել են նախատեսվածից ավել թվով ծրագրեր (1586 ծրագիր՝ նախատեսված 1200-ի դիմաց)՝ դրանք իրականացվել են միջինում նախատեսվածից քիչ ֆինանսական միջոցներով, որով պայմանավորված է ծախսերի ցածր կատարողականը: Մինչև երեք տարեկան երեխայի խնամքի արձակուրդում գտնվող անձանց՝ երեխայի մինչև երկու տարին լրանալն աշխատանքի վերադառնալու դեպքում երեխայի խնամքն աշխատանքին զուգահեռ կազմակերպելու համար աջակցության նպատակով օգտագործվել է 162.2 մլն դրամ կամ կիսամյակային ծրագրի 49.2%-ը: Չնայած ծրագրում ընդգրկվել ցանկացողների թիվը մեծ էր, սակայն, կապված արտակարգ դրության հետ, նախնական պայմանավորվածությունները հետաձգվել են: Հաշվետու ժամանակահատվածում աջակցությունից օգտվել է 307 շահառու՝ նախատեսված 420-ի դիմաց: Աշխատաշուկայում անմրցունակ անձանց անասնապահությամբ զբաղվելու համար աջակցության տրամադրման նպատակով նախատեսված միջոցներն օգտագործվել են 90.7%-ով՝ կազմելով 272.2 մլն դրամ: Հաշվետու ժամանակահատվածում աջակցությունից օգտվող շահառուների թիվը կազմել է 29՝ նախատեսված 30-ի փոխարեն: Ծախսերի շեղումը պայմանավորված է այն հանգամանքով, որ շահառուներից 21-ը ծրագրում ընդգրկվել է մայիս-հունիս ամիսներին: Նշված միջոցառման ծախսերը նախորդ տարվա նույն ժամանակահատվածում կազմել էին ընդամենը 14.3 մլն դրամ, որով հիմնականում պայմանավորված է 2019 թվականի առաջին կիսամյակի համեմատ Զբաղվածության ծրագրի ծախսերի կրկնակի աճը:

*Բնակարանային ապահովման* ծրագրին առաջին կիսամյակում պետական բյուջեից տրամադրվել է 947.9 մլն դրամ, որը կազմել է ծրագրային ցուցանիշի 73.9%-ը: Շեղումը հիմնականում պայմանավորված է զոհված (մահացած) առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովման և բնակարանային պայմանների բարելավման նպատակով 250 մլն դրամը չօգտագործելու հանգամանքով: Միջոցները չեն օգտագործվել՝ պայմանավորված այն հանգամանքով, որ տրամադրված վկայականների ֆինանսավորումն իրականացվել է ՀՀ կառավարության 20.12.2018թ. N 1499-Ն որոշմամբ բացված արտաբյուջետային ավանդային հաշվից: Բնակարանային ապահովման ծրագրին հատկացված միջոցաների գերակշիռ մասը` 887.9 մլն դրամն ուղղվել է Երկրաշարժի հետևանքով անօթևան մնացած ընտանիքների բնակարանային ապահովմանը, որը կազմել է ծրագրային ցուցանիշի 98.6%-ը: Նախորդ տարվա առաջին կիսամյակում Բնակարանային ապահովման ծրագրին հատկացվել էր 430 մլն դրամ, որը չէր օգտագործվել:

ՀՀ աշխատանքի և սոցիալական հարցերի նախարարությանը հատկացված միջոցների գերակշիռ մասը՝ 172 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 94%-ը: Շեղումը հիմնականում պայմանավորված է կուտակային կենսաթոշակային համակարգի մասնակիցների կենսաթոշակային հաշիվներին հատկացումների և աշխատանքային կենսաթոշակների կատարողականներով, որոնք կազմել են համապատասխանաբար 34.5 մլրդ դրամ կամ ծրագրված ցուցանիշի 81.1%-ը և 119.6 մլրդ դրամ կամ ծրագրված ցուցանիշի 97.9%-ը: Առաջին միջոցառման շրջանակներում միջոցները տրամադրվել են փաստացի պահանջի հիման վրա: Աշխատանքային կենսաթոշակների կատարողականը հիմնականում պայմանավորված է կենսաթոշակի իրավունք ձեռք բերած կենսաթոշակառուների՝ հանրապետությունից բացակայելու հանգամանքով: Առաջին կիսամյակում կենսաթոշակառուների փաստացի թիվը կազմել է 450819` նախատեսված 468761-ի դիմաց: Շուրջ 15.5 մլրդ դրամ է ուղղվել սպայական անձնակազմի և նրանց ընտանիքների անդամների կենսաթոշակներին, որը կազմել է ծրագրի 99.8%-ը: Միջոցառման շրջանակներում կենսաթոշակառուների փաստացի թիվը կազմել է 31955՝ նախատեսված 33646-ի դիմաց: 1.4 մլրդ դրամ է տրամադրվել ՀՀ օրենքով նշանակված կենսաթոշակներին, որը կազմել է ծրագրված ցուցանիշի 95.4%-ը: 2019 թվականի առաջին կիսամյակի համեմատ Կենսաթոշակային ապահովության ծրագրի ծախսերն աճել են 10.3%-ով կամ 16 մլրդ դրամով՝ հիմնականում պայմանավորված աշխատանքային կենսաթոշակների, կուտակային կենսաթոշակային համակարգի մասնակիցներին հատկացումների ու սպայական անձնակազմի և նրանց ընտանիքների անդամների կենսաթոշակների գծով ծախսերի համապատասխանաբար 9.2%, 12.9% և 14.3% աճով:

*Սոցիալական պաշտպանության բնագավառում պետական քաղաքականության մշակման, ծրագրերի համակարգման և մոնիթորինգի* ծրագրին հաշվետու ժամանակահատվածում ՀՀ պետական բյուջեից տրամադրվել է 2.1 մլրդ դրամ կամ ծրագրված ցուցանիշի 89.5%-ը՝ պայմանավորված տնտեսումներով: Միջոցների հիմնական մասն ուղղվել է սոցիալական պաշտպանության բնագավառի պետական քաղաքականության մշակման, ծրագրերի համակարգման և մոնիթորինգի ծառայությունների ու սոցիալական պաշտպանության առանձին ծրագրերի իրականացման ապահովման միջոցառումներին, որոնց շրջանակներում օգտագործվել է համապատասխանաբար 1 մլրդ դրամ (87.7%) և 967.3 մլն դրամ (91.1%): Սոցիալական պաշտպանության ոլորտի տեղեկատվական համակարգի սպասարկման (կատարելագործման), շահագործման և տեղեկատվության տրամադրման ծառայություններին հատկացվա 132.1 մլն դրամն ամբողջությամբ օգտագործվել է: Նախորդ տարվա առաջին կիսամյակի համեմատ ծրագրի ծախսերն աճել են 9.4%-ով կամ 182.3 մլն դրամով` հիմնականում պայմանավորված սոցիալական պաշտպանության բնագավառի պետական քաղաքականության մշակման, ծրագրերի համակարգման և մոնիթորինգի ծառայությունների, ինչպես նաև սոցիալական պաշտպանության ոլորտի տեղեկատվական համակարգի սպասարկման (կատարելագործման), շահագործման և տեղեկատվության տրամադրման ծառայությունների գծով ծախսերի համապատասխանաբար 15.7% և 68.2% աճով:

2020 թվականի առաջին կիսամյակում ՀՀ պետական բյուջեից *Ընտանիքներին, կանանց և երեխաներին աջակցության* ծրագրի շրջանակներում օգտագործվել է 1.1 մլրդ դրամ՝ կազմելով ծրագրված ցուցանիշի 66.6%-ը: Ծրագրի բոլոր միջոցառումներում առկա են շեղումներ: Մասնավորապես՝ երեխաների շուրջօրյա խնամքի ծառայությունների շրջանակներում հաշվետու ժամանակահատվածում օգտագործվել է ծրագրված միջոցների 73.2%-ը՝ 738.2 մլն դրամ, որը պայմանավորված է շահառուների՝ նախատեսվածից պակաս թվով և որոշ ծախսային հոդվածների գծով առկա տնտեսումներով: Առաջին կիսամյակում բնակչության սոցիալական պաշտպանության ընդհանուր տիպի և հատուկ /մասնագիտացված հաստատություններում խնամվող երեխաների թիվը կազմել է 576` նախատեսված 585-ի դիմաց, որը պայմանավորված է առանց ծնողական խնամքի մնացած երեխաներին այլընտրանքային խնամքի ծառայությունների տրամադրմամբ և երեխաներին կենսաբանական ընտանիքներ վերադարձնելու գործընթացով: Երեխաներին և ընտանիքներին աջակցության տրամադրման ծառայությունների շրջանակներում օգտագործվել է 187.9 մլն դրամ կամ նախատեսվածի 68.7%-ը: Շեղումը պայմանավորված է կորոնավիրուսի համավարակի հետ կապված՝ աջակցության կենտրոններում ցերեկային խնամք ստացող երեխաների փաստացի թվով, որը կազմել է 405` նախատեսված 600-ի փոխարեն, ինչպես նաև աշխատողների ուղեվարձի կրճատմամբ և հունիս ամսվա փաստացի կատարողականը հուլիսին վճարելու հանգամանքով: Երեխաների խնամքի ցերեկային ծառայությունների տրամադրման շրջանակներում օգտագործվել է 42.1 մլն դրամ կամ նախատեսված միջոցների 34.7%-ը՝ պայմանավորված շահառուների՝ նախատեսվածից փոքր թվով, որը կազմել է 1390` նախատեսված 3277-ի փոխարեն, ինչպես նաև կատարողականները հաջորդ ամիս ներկայացնելու հանգամանքով: Նախորդ տարվա առաջին կիսամյակի համեմատ Ընտանիքներին, կանանց և երեխաներին աջակցության ծրագրի ծախսերը նվազել են 8.2%-ով կամ 99.5 մլն դրամով` հիմնականում պայմանավորված երեխաների գիշերօթիկ խնամքի և շուրջօրյա խնամքի ծառայությունների գծով ծախսերի նվազմամբ համապատասխանա-բար 71.8%-ով և 4.4%-ով:

*Սոցիալական պաշտպանության ոլորտի զարգացման* ծրագրի շրջանակներում 2020 թվականի առաջին կիսամյակում օգտագործվել է 38.1 մլն դրամ կամ նախատեսված միջոցների 60.1%-ը: Շեղումը հիմնականում պայմանավորված է մեթոդաբանական ձեռնարկների մշակման, հետազոտությունների անցկացման և սոցիալական ապահովության ոլորտի կադրերի վերապատրաստման ծախսերի կատարողականով, որը կազմել է 62.7% կամ 32.2 մլն դրամ: 5.9 մլն դրամ տրամադրվել է մասնագիտական կողմնորոշման, համակարգի մեթոդաբանության ապահովման և կադրերի վերապատրաստման ծառայություններին՝ կազմելով նախատեսվածի 48.9%-ը: Ծրագրի ցածր կատարողականը պայմանավորված է արտակարգ դրության հետևանքով ծրագրի շրջանակներում անցկացվող վերապատրաստումների հետաձգմամբ, որոնք նախատեսվում է վերսկսել երրորդ եռամսյակում, ինչպես նաև հունիս ամսվա կատարողականի դիմաց վճարումը հաջորդ եռամսյակում իրականացնելու հանգամանքով: Նախորդ տարվա նույն ժամանակահատ-վածի համեմատ Սոցիալական պաշտպանության ոլորտի զարգացման ծրագրի ծախսերը նվազել են 16.8%-ով կամ 7.7 մլն դրամով:

*Հաշմանդամություն ունեցող անձանց աջակցության* ծրագրի շրջանակներում հաշվետու ժամանակահատվածում օգտագործվել է հատկացված միջոցների 64.5%-ը՝ 367.8 մլն դրամ: Ցածր կատարողականը հիմնականում պայմանավորված է պետական հավաստագրերով աջակցող միջոցների տրամադրման ծախսերի կատարողականով, որը կազմել է 64.2% կամ 306.1 մլն դրամ: Վերջինս պայմանավորված է արտակարդ դրության պայմաններում դիմելիության ցածր մակարդակով, ինչպես նաև հունիս ամսվա կատարողականը հուլիսին ներկայացնելու հանգամանքով: Նախորդ տարվա առաջին կիսամյակի համեմատ ծրագրի ծախսերն աճել են 24.3%-ով կամ 72 մլն դրամով` հիմնականում պայմանավորված պետական հավաստագրերով աջակցող միջոցների տրամադրման ծախսերի 6.8 անգամ աճով:

*Ավանդների և այլ փոխհատուցումների* ծրագրի շրջանակներում 2020 թվականի առաջին կիսամյակում օգտագործվել է 374.8 մլն դրամ կամ ծրագրված միջոցների 61.9%-ը: Հատկացված միջոցների հիմնական մասը՝ 372.3 մլն դրամը, կազմել են «ՎՏԲ- Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների դիմաց փոխհատուցման ծախսերը, որոնք կատարվել են 62%-ով՝ հիմնականում պայմանավորված ավանդատուների՝ կանխատեսվածից փոքր թվով: Հաշվետու ժամանակահատվածում փոխհատուցում ստացած ավանդատուների քանակը կազմել է 1751՝ կանխատեսված 4063-ի փոխարեն: Հիմնականում նշված ծախսերի կատարողականով պայմանավորված՝ նախորդ տարվա առաջին կիսամյակի համեմատ ավանդների և այլ փոխհատուցումների ծախսերը նվազել են 37.7%-ով կամ 227.2 մլն դրամով:

*Սոցիալական ապահովության* ծրագրին հաշվետու ժամանակահատվածում ՀՀ պետական բյուջեից տրամադրվել է 18.7 մլրդ դրամ կամ ծրագրված ցուցանիշի 94.3%-ը: Միջոցների հիմնական մասն ուղղվել է ծերության, հաշմանդամության, կերակրողին կորցնելու դեպքում նպաստներին, որոնք կազմել են 11.6 մլրդ դրամ կամ ծրագրված ցուցանիշի 93.9%-ը: Շուրջ 2.6 մլրդ դրամ կամ ծրագրված ցուցանիշի 96.1%-ն են կազմել կենսաթոշակառուի, ծերության, հաշմանդամության, կերակրողին կորցնելու դեպքում նպաստառուի մահվան դեպքում տրվող թաղման նպաստի ծախսերը: Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման նպատակով Զինծառայողների ապահովագրության հիմնադրամին տրամադրվել է ավելի քան 4.3 մլրդ դրամ՝ ապահովելով 100% կատարողական: Նախորդ տարվա նույն ժամանակահատվածի համեմատ Սոցիալական ապահովության ծրագրի ծախսերն աճել են 13.4%-ով կամ 2.2 մլրդ դրամով՝ հիմնականում պայմանավորված ծերության, հաշմանդամության, կերակրողին կորցնելու դեպքում նպաստների և Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման գծով ծախսերի աճով համապատասխանաբար 13.8%-ով և 16.8%-ով:

*Սոցիալական պաշտպանության համակարգի բարեփոխումների* ծրագրի շրջանակներում ծախսերը կազմել են 531.5 մլն դրամ կամ նախատեսվածի 20.1%-ը: Տվյալ ծրագրի շրջանակներում իրականացվում են Համաշխարհային բանկի աջակցությամբ իրականացվող Սոցիալական պաշտպանության ոլորտի վարչարարության երկրորդ վարկային ծրագրի գծով նախատեսված միջոցառումները: Մասնավորապես՝ Սոցիալական պաշտպանության ոլորտի վարչարարության երկրորդ ծրագրի շրջանակներում սոցիալական պաշտպանության ոլորտի բարեփոխումներին ուղղված խորհրդատվական և այլ ծառայությունների ձեռքբերման նպատակով օգտագործվել է նախատեսված միջոցների 16%-ը՝ 78 մլն դրամ, շենքերի և շինությունների հիմնանորոգման ծախսերը կազմել են 306.4 մլն դրամ կամ նախատեսվածի 26.6%-ը: Նույն ծրագրի շրջանակներում սարքավորումների, ծրագրային ապահովման և աշխատանքային միջավայրի արդիականացման ծախսերը կազմել են 147 մլն դրամ կամ նախատեսվածի 14.6%-ը: Ծրագրի ցածր կատարողականը պայմանավորված է ծրագրի ժամկետի ևս 2 տարով երկարաձգմամբ (նախատեսված էր 30.11.2020թ.): Նախորդ տարվա առաջին կիսամյակի համեմատ Սոցիալական պաշտպանության համակարգի բարեփոխումների ծրագրի ծախսերն աճել են 2.2 անգամ կամ 292.2 մլն դրամով:

Կորոնավիրուսի համավարակի հետ կապված՝ ՀՀ կառավարության կողմից հաստատվել է *Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով` առանձին սոցիալական խմբերին տրվող սոցիալական աջակցության* ծրագիրը, որի շրջանակներում նախատեսվել են 9 միջոցառումներ, որոնցից կատարվել է 8-ը: Ծրագրի շրջանակներում 2020 թվականի առաջին կիսամյակում օգտագործվել է 23.5 մլրդ դրամ՝ կազմելով ծրագրված ցուցանիշի 93.4%-ը, որը հիմնականում պայմանավորված է շահառուների փաստացի քանակով: Նշված միջոցների գերակշիռ մասը բաժին է ընկել Կորոնավիրուսի (COVID-19) հետևանքով ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով` առանձին սոցիալական խմբերին տրվող սոցիալական աջակցության միջոցառմանը, որը կազմել է 16.6 մլրդ դրամ կամ 97.5%: Կորոնովիրուսի (COVID-19) տարածման հետևանքով գոյացած դժվարությունների արդյունքում սոցիալական խնդիրների առջև կանգնած մի խումբ անձանց սպառած բնական գազի և էլեկտրաէներգիայի դիմաց վճարի 30%-ի չափով աջակցության (կորոնովիրուսի տնտեսական հետևանքների չեզոքացման 12-րդ միջոցառում) ծախսերը կազմել են ավելի քան 1.8 մլրդ դրամ, որոնք կատարվել են նախատեսված ծավալով: Ամբողջությամբ օգտագործվել են նաև Կորոնովիրուսի (COVID-19) տարածման հետևանքով աշխատանքի շուկայում գոյացած դժվարությունների արդյունքում սոցիալական խնդիրների առջև կանգնած մի խումբ անձանց սպառած բնական գազի, էլեկտրաէներգիայի և խմելու ջրի դիմաց վճարի 30-50%-ի չափով աջակցության (կորոնովիրուսի տնտեսական հետևանքների չեզոքացման 16-րդ միջոցառում) նպատակով նախատեսված միջոցները, որոնք կազմել են ավելի քան 2.1 մլրդ դրամ: 964.3 մլն դրամ աջակցություն է տրամադրվել կորոնովիրուսի (COVID-19) տարածման հետևանքով աշխատանքի շուկայում գոյացած դժվարությունների արդյունքում սոցիալական խնդիրների առջև կանգնած հղի կանանց (Կորոնովիրուսի տնտեսական հետևանքների չեզոքացման 7-րդ միջոցառում), որը կազմել է նախատեսված միջոցների 62.6%-ը: Միջոցառման շահառուների փաստացի թիվը հաշվետու ժամանակահատվածում կազմել է 9643՝ նախատեսված 15500-ի դիմաց:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2020 թվականի առաջին կիսամյակում կատարվել է պետական բյուջեի 3 ծրագիր՝ նախատեսված 4-ի փոխարեն: Ծախսերը կազմել են շուրջ 668.1 մլն դրամ կամ ծրագրված ցուցանիշի 20%‑ը: Ցածր կատարողականը հիմնականում պայմանավորված է Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում նախատեսված ավելի քան 1.5 մլրդ դրամ միջոցները չօգտագործելու հանգամանքով, ինչպես նաև Բարձր տեխնոլոգիական արդյունաբերության էկոհամակարգի և շուկայի զարգացման ծրագրի կատարողականով: Նախորդ տարվա առաջին կիսամյակի համեմատ ՀՀ բարձր տեխնոլոգիական արդյունաբերության նախարարության պատասխանատվությամբ իրականացվող ծրագրերի գծով ծախսերն աճել են 4%-ով կամ 25.8 մլն դրամով՝ հիմնականում պայմանավորված Բարձր տեխնոլոգիական արդյունաբերության էկոհամակարգի և շուկայի զարգացման ծրագրի շրջանակներում կատարված ծախսերի 14.4%-ով (24.2 մլն դրամով) աճով:

2020 թվականի առաջին կիսամյակում *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի ծախսերը կազմել են 192.5 մլն դրամ կամ նախատեսված միջոցների 18%-ը: Ծրագրի շրջանակներում իրականացվել են երեք միջոցառումներ, որոնց գծով առկա են շեղումներ: Մասնավորապես՝ 24.1% կատարողական է արձանագրվել «Հայկական վիրտուալ կամուրջ» միջոցառման ծախսերում՝ կազմելով 100 մլն դրամ: Ցածր կատարողականը հիմնականում պայմանավորված է նրանով, որ կորոնավիրուսի համավարակի հետևանքով մեծացել է միջոցառման առաջին բաղադրիչի իրականացման ռիսկը, աշխատանքներ են կատարվում կնքված պայմանագրի լուծման ուղղությամբ` միջոցներն այլ նպատակի ուղղելու համար, իսկ երկրորդ բաղադրիչի` հայկական ՀԱԲ-ի ստեղծման նպատակով աշխատանքներն ընթացքի մեջ են, հայտարարվել է դիզայնի մրցույթ: Համալսարանական, գիտահետազոտական խմբերին, նորաստեղծ ընկերություններին, ստարտափ ընկերություններին «Գաղափարից մինչև բիզնես» դրամաշնորհների տրամադրման միջոցառման ծախսերը կազմել են 67 մլն դրամ կամ ծրագրային ցուցանիշի 19.1%-ը՝ պայմանավորված կորոնավիրուսի համավարակով, որի հետ կապված՝ նախատեսվել է միջոցներն ուղղել կորոնավիրուսի տնտեսական հետևանքների չեզոքացման 17-րդ միջոցառմանը: ԲՈՒՀ-մասնավոր հատված համագործակցության մասնագետների պատրաստման միջոցառման ծախսերը կազմել են 25.5 մլն դրամ կամ նախատեսված միջոցների 15%-ը՝ պայմանավորված կորոնավիրուսի համավարակով, որի հետևանքով միջոցառումը ենթարկվել է փոփոխության, և դասընթացները կազմակերպվել են նաև հեռավար, որոնք մեկնարկել են նախատեսված ժամկետից ուշ: Ծրագրում ընդգրկված մեկ միջոցառման՝ շուկաների զարգացման և միջազգային համագործակցության համար նախատեսված 135 մլն դրամ միջոցները չեն օգտագործվել՝ պայմանավորված կորոնավիրուսի համավարակի հետևանքով նախատեսված աշխատանքների հետաձգմամբ: Նախորդ տարվա առաջին կիսամյակի համեմատ Բարձր տեխնոլոգիական արդյունաբերության էկոհամակարգի և շուկայի զարգացման ծրագրի ծախսերն աճել են 14.4%-ով կամ 24.2 մլն դրամով՝ պայմանավորված 2020 թվականին 3 նոր միջոցառումների՝ «Մասնագետների պատրաստման ԲՈՒՀ-մասնավոր հատված համագործակցություն», «Գաղափարից մինչև բիզնես» դրամաշնորհների և «Հայկական վիրտուալ կամուրջ» միջոցառումների իրականացմամբ:

Հաշվետու ժամանակահատվածում *Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի* ծրագրի ծախսերը կազմել են ավելի քան 296.5 մլն դրամ՝ 57.9%‑ով ապահովելով ծրագրված ցուցանիշը: Շեղումը պայմանավորված է Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման ու մոնիտորինգի և Ռազմարդյունաբերության բնագավառում պետական քաղաքականության մշակման խորհրդատվական, մոնիտորինգի և աջակցության ծառայությունների, ծրագրերի համակարգման ծախսերի կատարողականով: Նշված միջոցառումների գծով ծախսերը կազմել են համապատասխանաբար 251.8 մլն դրամ և 42.7 մլն դրամ ու ապահովել ծրագրային ցուցանիշի 69.5%-ը և 28.9%-ը: Ցածր կատարողականը պայմանավորված է թափուր հաստիքների առկայության արդյունքում աշխատավարձի ֆոնդի, ինչպես նաև գործուղումների ծախսերի տնտեսմամբ: Նախորդ տարվա առաջին կիսամյակի համեմատ Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 2.9%-ով կամ 8.3 մլն դրամով:

2020 թվականի առաջին կիսամյակում *Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում հատուկ գիտահետազոտական և փորձակոնստրուկտորական աշխատանքների իրականացան համար նախատեսված 1.5 մլրդ դրամ միջոցները չեն օգտագործվել՝ պայմանավորված նրանով, որ ծրագրի իրականացման համար անհրաժեշտ նյութերը և ապրանքները մատակարարվում են Չինաստանից, սակայն կորոնավիրուսի համավարակի հետևանքով մատակարարումը տեղի է ունեցել ժամկետից ուշ:

Հաշվետու ժամանակահատվածում *Հեռահաղորդակցության ապահովման* ծրագրի շրջանակներում օգտագործվել է ավելի քան 179 մլն դրամ կամ նախատեսված միջոցների 82.4%-ը: Շեղումը հիմնականում պայմանավորված է նրանով, որ չեն օգտագործվել ՀՀ տարածքում բազային և շարժական ռադիոմոնիթորինգի համակարգի ելակետային տվյալների մշակման համար նախատեսված 30 մլն դրամ միջոցները: Վերջինս պայմանավորված է կորոնավիրուսի համավարակի հետևանքով մրցույթի ուշ կայացմամբ: Հատկացված միջոցներից 129.3 մլն դրամն ուղղվել է հեռահաղորդակցության և կապի կանոնակարգման միջոցառմանը՝ ապահովելով 100% կատարողական, իսկ 49.7 մլն դրամը՝ թվային հեռուստահեռարձակման ապահովման ծառայություններին՝ 85.8%‑ով ապահովելով ծրագրված ցուցանիշը: Շեղումը պայմանավորված է նրանով, որ արբանյակի հունիս ամսվա վարձակալության գումարը վճարվել է հուլիս ամսին: Նախորդ տարվա նույն ժամանակահատվածի համեմատ տվյալ ծրագրի ծախսերը նվազել են 3.6%-ով կամ 6.8 մլն դրամով՝ հիմնականում պայմանավորված հեռահաղորդակցության և կապի կանոնակարգման միջոցառման ծախսերի 4.2% (5.7 մլն դրամով) նվազմամբ:

*ՀՀ ֆինանսների նախարարության* պատասխանատվության ներքո նախատեսված 4 ծրագրերից կատարվել է 3-ը, որոնց շրջանակներում 2020 թվականի առաջին կիսամյակում ՀՀ պետական բյուջեից տրամադրվել է ավելի քան 81 մլրդ դրամ՝ ապահովելով կիսամյակային ծրագրի 97.4% կատարողական: Հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որը կազմել է 79.9 մլրդ դրամ կամ նախատեսված ցուցանիշի 97.5%-ը: Նախորդ տարվա նույն ժամանակահատվածի համեմատ ծրագրի ծախսերն աճել են 9.3%-ով կամ 6.8 մլրդ դրամով՝ հիմնականում պայմանավորված պարտքի ծավալի աճով[[20]](#footnote-21):

*Հանրային հատվածի ֆինանսական ոլորտի մասնագետների վերապատրաստման* ծրագիրը, որի համար նախատեսված էր 10.7 մլն դրամ, չի իրականացվել՝ պայմանավորված կորոնավիրուսի համավարակով:

*Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 1.1 մրդ դրամ՝ ապահովելով կիսամյակային ծրագրի 89.1%-ը: Շեղումը հիմնականում պայմանավորված է պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերի կատարողականով, որը կազմել է կիսամյակային ծրագրի 89.1%-ը կամ 921.9 մլն դրամ: Վերջինս պայմանավորված է հունիս ամսին ձեռք բերված որոշ ապրանքների ու ծառայությունների դիմաց վճարումները հուլիս ամսին կատարելու հանգամանքով: 84.6 մլն դրամ են կազմել ֆինանսական կառավարման համակարգի վճարահաշվարկային ծառայությունների ծախսերը, որոնք կատարվել են 86.7%-ով, որը պայմանավորված է բանկերի կողմից փաստացի մատուցած ծառայություններով, ինչպես նաև հունիս ամսվա ընթացքում մատուցված ծառայությունների դիմաց վճարումները հուլիսին կատարելու հանգամանքով: ՀՀ միջազգային վարկանիշի տրամադրման ծախսերը հաշվետու ժամանակահատվածում կազմել են 80.2 մլն դրամ կամ կիսամյակային ծրագրի 97.4%-ը, որոնք գերազանցել են նախորդ տարվա համապատասխան ցուցանիշը 2.2 անգամ՝ պայմանավորված նախորդ տարվա առաջին կիսամյակում նախատեսված միջոցներն ամբողջությամբ չօգտագործելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը նվազել են 4.9%-ով՝ հիմնականում պայմանավորված պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերի 9.6% նվազմամբ:

*Գնումների գործընթացի կարգավորման և համակարգման* ծրագրի շրջանակներում օգտագործվել է առաջին կիսամյակում նախատեսված միջոցների 74.4%-ը՝ 51.9 մլն դրամ: Մասնավորապես՝ 43.7 մլն դրամ է տրամադրվել գնումների պլանների կազմման, էլեկտրոնային մրցույթների անցկացման, պայմանագրերի կատարման և գնումների հաշվետվողականության` միմյանց ինտեգրված մոդուլների տեխնիկական սպասարկման միջոցառմանը, որը կատարվել է 72.9%-ով՝ պայմանավորված այն հանգամանքով, որ Armeps.am և Armeps.am/ppcm գնումների համակարգերի սպասարկման նպատակով կնքված պայմանագրերի շրջանակներում հունիս ամսին մատուցված ծառայությունների դիմաց վճարումը կատարվել է հուլիս ամսին, իսկ էլեկտրոնային աճուրդի համակարգի ծրագրային ուղղումների գնման պայմանագիրը գտնվել է կատարման փուլում: Էլեկտրոնային գնումների համակարգի տեխնիկական սպասարկման համար նախատեսված միջոցներն օգտագործվել են 83.3%-ով՝ կազմելով 8.2 մլն դրամ, որը պայմանավորված է այն հանգամանքով, որ հունիս ամսին մատուցված ծառայությունների դիմաց վճարումը կատարվել է հուլիս ամսին: Նախորդ տարվա նույն ժամանակահատվածի համեմատ Գնումների գործընթացի կարգավորման և համակարգման ծրագրի ծախսերն աճել են 21.9%-ով կամ 9.3 մլն դրամով:

*ՀՀ արտակարգ իրավիճակների նախարարության* պատասխանատվությամբ կատարվել է պետական բյուջեի 7 ծրագիր, որոնց գծով ծախսերը կազմել են ավելի քան 6 մլրդ դրամ կամ ծրագրված ցուցանիշի 84.8%‑ը: Շեղումը հիմնականում պայմանավորված է նախարարության կողմից կատարված ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Նշված ծրագրի շրջանակներում կատարված ծախսերի աճով է հիմնականում պայմանավորված նախորդ տարվա առաջին կիսամյակի համեմատ ՀՀ արտակարգ իրավիճակների նախարարության պատասխանատվությամբ իրականացվող ծրագրերի գծով ծախսերի 12.5%‑ով աճը:

Հաշվետու ժամանակահատվածում չորս ծրագրերի շրջանակներում արձանագրվել է կիսամյակային ծրագրի 100% կատարողական: Մասնավորապես՝ 551.5 մլն դրամ են կազմել Հիդրոօդերևութաբանական ծառայությունների, 373.2 մլն դրամ՝ Սեյսմիկ պաշտպանության, 73.4 մլն դրամ՝ Տեխնիկական անվտանգության կանոնակարգման, 56.8 մլն դրամ՝ Արտակարգ իրավիճակների արձագանքման կարողությունների զարգացման ծրագրերին հատկացված միջոցները: Նախորդ տարվա առաջին կիսամյակի համեմատ Հիդրոօդերևութաբանական ծառայությունների, Սեյսմիկ պաշտպանության և Արտակարգ իրավիճակների արձագանքման կարողությունների զարգացման ծրագրերի ծախսերն աճել են համապատասխանաբար 2.9%-ով (15.8 մլն դրամով), 1.6%-ով (6 մլն դրամով) և 11.2%-ով (5.7 մլն դրամով), իսկ Տեխնիկական անվտանգության կանոնակարգման ծրագրի ծախսերը՝ նվազել 28.2%-ով (28.9 մլն դրամով):

2020 թվականի առաջին կիսամյակում *«Փրկարարական ծառայություններ»* ծրագրի ծախսերը կազմել են ավելի քան 4.4 մլրդ դրամ կամ նախատեսվածի 81.2%-ը: Նշված գումարի հիմնական մասը՝ շուրջ 4.4 մլրդ դրամն ուղղվել է «Փրկարարական ծառայություններ» միջոցառմանը: Շեղումը հիմնականում պայմանավորված է նրանով, որ հունիս ամսվա աշխատավարձի ծախսերը նախատեսվել են առաջին կիսամյակում, սակայն վճարվել են հուլիս ամսին: Միջոցառման շրջանակներում մարտունակության բարձրացման նպատակով իրականացվել են 10 ուսումնավարժանքներ՝ նախատեսված 120-ի փոխարեն, որը պայմանավորված է կորոնավիրուսի համավարակով: Տվյալ ծրագրի շրջանակներում իրականացվել են չորս միջոցառումներ, որոնցից երկուսի համար նախատեսված 11.4 մլն դրամ միջոցներն օգտագործվել են ամբողջությամբ: Օտարերկրյա պետությունների ուսումնական հաստատություններ գործուղված փրկարարական ծառայողների ուսուցման կազմակերպման ծախսերը կազմել են 3.8 մլն դրամ՝ 74.7%‑ով ապահովելով նախատեսված ցուցանիշը: Շեղումը պայմանավորված է 2 ուսանողների՝ ուսումն ավարտելու հանգամանքով, ինչի արդյունքում ուսանողների և նրանց ընտանիքի անդամների ճանապարհածախսերի ու կրթական նպաստի համար նախատեսված միջոցները չեն օգտագործվել: Նախորդ տարվա նույն ժամանակահատվածի համեմատ նշված ծրագրի ծախսերն աճել են 18.6%-ով կամ 691.4 մլն դրամով՝ պայմանավորված «Փրկարարական ծառայություններ» միջոցառման ծախսերի 18.8% աճով:

Հաշվետու ժամանակահատվածում *Ռազմավարական նշանակության պաշարների կառավարման* ծրագրի ծախսերը կազմել են 157.3 մլն դրամ՝ 90.2%-ով ապահովելով կիսամյակային ծրագրի կատարումը: Նշված գումարն օգտագործվել է պետական ռեզերվների պահպանման միջոցառման շրջանակներում, որը կատարվել է 100%-ով: Շեղումը պայմանավորված է նրանով, որ չեն օգտագործվել ծրագրում ընդգրկված երկու միջոցառումների՝ նյութական ռեսուրսների ՀՀ պետական պահուստի ձևավորման ու պահպանման և ռազմավարական նշանակության պաշարների ձևավորման ու կուտակման համար նախատեսված 17 մլն դրամ միջոցները: Նախորդ տարվա առաջին կիսամյակի համեմատ տվյալ ծրագրի ծախսերն աճել են 6%-ով կամ 8.9 մլն դրամով՝ պայմանավորված պետական ռեզերվների պահպանման ծախսերի աճով:

2020 թվականի առաջին կիսամյակում *Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է շուրջ 427.2 մլն դրամ կամ նախատեսվածի 89.7%‑ը: Շեղումը հիմնականում պայմանավորված է աշխատավարձի ֆոնդի տնտեսմամբ, ինչպես նաև այն հանգամանքով, որ կորոնավիրուսի համավարակի հետևանքով ֆինանսավորման համար անհրաժեշտ որոշ արձանագրություններ ու ակտեր ամբողջությամբ չեն ներկայացվել: Նախորդ տարվա նույն ժամանակահատվածի համեմատ ծրագրի ծախսերը նվազել են 5.6%‑ով կամ 25.2 մլն դրամով:

*ՀՀ վիճակագրական կոմիտեի* պատասխանատվությամբ 2020 թվականի առաջին կիսամյակում կատարվել է պետական բյուջեի 2 ծրագիր, որոնց գծով ծախսերը կազմել են շուրջ 891.2 մլն դրամ կամ ծրագրված ցուցանիշի 51.2%‑ը: Շեղումը հիմնականում պայմանավորված է *Վիճակագրական համակարգի ամրապնդման ազգային ռազմավարական ծրագրի* կատարողականով, որն իրականացվում է Համաշխարհային բանկի աջակցությամբ: Ծրագրի շրջանակներում օգտագործվել է նախատեսված միջոցների 16%-ը՝ 137.3 մլն դրամ: Ցածր կատարողականը պայմանավորված է COVID-19 համավարակով, որի հետևանքով հետաձգվել են ծրագրի ԹՎԻՆՆԻՆԳ գործընկերության շրջանակում նախատեսված միջոցառումները (միջազգային փորձագետների այցեր, ուսումնական այցեր): Բացի այդ, չեն օգտագործվել վիճակագրական կոմիտեի շենքային պայմանների և տեխնիկական հագեցվածության բարելավման համար նախատեսված միջոցները՝ համապատասխանաբար 135.3 մլն դրամը և 132.8 մլն դրամը: Առաջին միջոցառման շրջանակներում աշխատանքները մեկնարկել են ուշ, որոնց դիմաց վճարումները հետաձգվել են հաջորդ կիսամյակ: Տեխնիկական հագեցվածության բարելավման շրջանակներում խորհրդատուների կողմից առաջարկված սարքավորումների ցանկը ներկայացվել է համաձայնեցման «ՎԿ հաշվետվությունների հավաքագրման և մշակման էլեկտրոնային վեբ հարթակ»-ի տեխնիկական առաջադրանքն իրականացնող խորհրդատուների հետ, որից հետո կիրականացվի սարքավորումների ձեռքբերումը: Նախորդ տարվա նույն ժամանակահատվածի համեմատ ՀՀ վիճակագրական կոմիտեի պատասխանատվությամբ իրականացվող ծախսերն աճել են 5%-ով (42.3 մլն դրամով)՝ հիմնականում պայմանավորված Համաշխարհային բանկի աջակցությամբ իրականացվող վիճակագրական համակարգի զարգացման համար ազգային ռազմավարական ծրագրի իրականացման դրամաշնորհային ծրագրի ապահովման ծախսերի 2.1 անգամ աճով։

*Ազգային պաշտոնական վիճակագրության արտադրության և տարածման* ծրագրի շրջանակներում օգտագործվել է հատկացված միջոցների 85.2%-ը՝ 753.9 մլն դրամ: Շեղումը հիմնականում պայմանավորված է «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» և «Հերթական մարդահամարի նախապատրաստման և անցկացման միջոցառումների իրականացում» միջոցառումների կատարողականով, որոնց շրջանակներում օգտագործվել է նախատեսված միջոցների համապատասխանաբար 85.3%-ը և 48.1%-ը՝ 464 մլն դրամ և 33.4 մլն դրամ: Շեղումը պայմանավորված է այն հանգամանքով, որ հաշվետու ժամանակահատվածում մատուցված ծառայությունների ֆինանսավորման հայտերը ստացվել են հուլիս ամսին: 2019 թվականի առաջին կիսամյակի համեմատ տվյալ ծրագրի գծով ծախսերը նվազել են 3.7%-ով՝ հիմնականում պայմանավորված վիճակագրության քաղաքականության մշակման և իրականացման, պաշտոնական վիճակագրական տեղեկատվության մշակման, արտադրման և տարածման միջոցառման շրջանակներում կատարված ծախսերի 6.5% նվազմամբ:

*ՀՀ հանրային ծառայությունները կարգավորող հանձնաժողովին* հաշվետու ժամանակահատվածում տրամադրվել է 308.9 մլն դրամ, որը կազմել է կիսամյակային ծրագրի 84.9%‑ը՝ հիմնականում պայմանավորված խնայողություններով: Հանձնաժողովի տեխնիկական հագեցվածության բարելավման նպատակով նախատեսված 2.2 մլն դրամն ամբողջությամբ օգտագործվել է: 2019 թվականի առաջին կիսամյակի համեմատ ՀՀ հանրային ծառայությունները կարգավորող հանձնաժողովի ծախսերն աճել են 11.8%-ով կամ 32.7 մլն դրամով:

*ՀՀ կենտրոնական ընտրական հանձնաժողովին* 2020 թվականի առաջին կիսամյակում ՀՀ պետական բյուջեից *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում տրամադրվել է 595 մլն դրամ՝ ապահովելով կիսամյակային ծրագրի 64.1%-ը: Շեղումը հիմնականում արձանագրվել է տեղական ինքնակառավարման մարմինների ընտրությունների կազմակերպման ծախսերում, որոնք կազմել են 22.2 մլն դրամ կամ ծրագրված ցուցանիշի 7.8%-ը: Ծախսերը կատարվել են 2020 թվականի հունվարի 19-ին և մարտի 15-ին կայացած ՏԻՄ ընտրությունների կազմակերպման համար, իսկ ցածր կատարողականը պայմանավորված է արտակարգ դրության հայտարարման արդյունքում ՏԻՄ ընտրությունների ժամանակավոր դադարեցմամբ: Կենտրոնական ընտրական հանձնաժողովի գործունեության ապահովման և ընտրական ծրագրերի համակարգման, կազմակերպման, անցկացման, մոնիտորինգի ծառայություններին առաջին կիսամյակում տրամադրվել է 111.5 մլն դրամ կամ ծրագրված ցուցանիշի 72.1%-ը, որը պայմանավորված է գնումների մրցութային գործընթացի արդյունքում առկա տնտեսումներով, ինչպես նաև այն հանգամանքով, որ գնման պայմանագրերի ժամանակացույցի համաձայն պարտավուրությունների մի մասի դիմաց վճարումները նախատեսված են երրորդ եռամսյակում: Նախորդ տարվա առաջին կիսամյակի համեմատ ՀՀ կենտրոնական ընտրական հանձնաժողովի ծախսերն աճել են 84.3%-ով կամ 272.2 մլն դրամով՝ հիմնականում պայմանավորված ՀՀ Սահմանադրության փոփոխությունների հանրաքվեի կազմակերպման և հանրաքվեի քվեարկության ընթացքի ու քվեարկության արդյունքների ամփոփման գործընթացի տեսանկարահանման և միաժամանակյա համացանցային հեռարձակման գործընթացի ապահովման ծախսերով, որոնք կատարվել են նախատեսված ծավալով և կազմել համապատասխանաբար 125.6 մլն դրամ և 319.4 մլն դրամ: Միջոցներն օգտագործվել են հանրաքվեի նախապատրաստական աշխատանքների ֆինանսավորման նպատակով, որից հետո գործընթացը դադարեցվել է:

*ՀՀ տնտեսական մրցակցության պաշտպանության պետական հանձնաժողովին* 2020 թվականի առաջին կիսամյակում տրամադրվել է ավելի քան 160.6 մլն դրամ, որը կազմել է ծրագրված ցուցանիշի 91.5%‑ը: Հատկացված միջոցներից շուրջ 160 մլն դրամն ուղղվել է Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության ծախսերին, որոնք կատարվել են 92.2%-ով: Շեղումը հիմնականում պայմանավորված է կորոնավիրուսի համավարակի հետևանքով ապրանքների և ծառայությունների ձեռքբերման ծախսերի տնտեսումներով: 626.8 հազար դրամն ուղղվել է ՀՀ տնտեսական մրցակցության պաշտպանության պետական հանձնաժողովի տեխնիկական հագեցվածության բարելավմանը, որոնք կատարվել են 32.3%‑ով: Շեղումը պայմանավորված է կորոնավիրուսի համավարակի հետևանքով գնումների գործընթացի հետաձգմամբ: Նախորդ տարվա նույն ժամանակահատվածի համեմատ ՀՀ տնտեսական մրցակցության պաշտպանության պետական հանձնաժողովի ծախսերն աճել են 16%‑ով կամ շուրջ 22.2 մլն դրամով՝ պայմանավորված Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության ծախսերի 21.3% (28.1 մլն դրամով) աճով:

*ՀՀ կադաստրի կոմիտեի* պատասխանատվությամբ 2020 թվականի առաջին կիսամյակում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են շուրջ 1.6 մլրդ դրամ կամ նախատեսվածի 80.7%‑ը: Շեղումը հիմնականում պայմանավորված է «Գույքի նկատմամբ իրավունքների պետական գրանցում՝ գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրում» միջոցառման կատարողականով, որը կազմել է 84.5%՝ 1.3 մլրդ դրամ: Վերջինս պայմանավորված է կորոնավիրուսի համավարակի հետևանքով նախատեսված որոշ աշխատանքների հետաձգմամբ: Հաշվետու ժամանակահատվածում շուրջ 7 մլն դրամ միջոցներն ուղղվել են ռեֆերենց կայանների կառուցման, դիտարկման և կայանների ցանցի հավասարակշռման աշխատանքներին, որոնք կատարվել են 14.5%-ով` նույնպես համավարակով, որի հետևանքով նախատեսված աշխատանքները հետաձգվել են: Բացի այդ, չեն օգտագործվել ՀՀ կադաստրի կոմիտեի շենքային ապահովվածության բարելավման համար նախատեսված 39.8 մլն դրամ միջոցները, ինչը պայմանավորված է գնման գործընթացի հետաձգմամբ: ՀՀ կադաստրի կոմիտեի աշխատանքային պայմանների բարելավման համար վարչական սարքավորումների ձեռքբերմանն ուղղվել է 200.4 մլն դրամ՝ ապահովելով 89.1% կատարողական, որը պայմանավորված է համավարակի հետևանքով նախատեսվածից քիչ քանակով գրասենյակային կահույքի ձեռքբերմամբ: Նախորդ տարվա նույն ժամանակահատվածի համեմատ ՀՀ կադաստրի կոմիտեի պատասխանատվությամբ իրականացվող ծախսերն աճել են 8.7%‑ով կամ 123.5 մլն դրամով՝ հիմնականում պայմանավորված ՀՀ կադաստրի կոմիտեի տեխնիկական հագեցվածության բարելավման ծախսերի 5.7 անգամ (165.6 մլն դրամով) աճով:

*Հեռուստատեսության և ռադիոյի հանձնաժողովի* պատասխանատվությամբ 2020 թվականի առաջին կիսամյակում իրականացվել է Հեռուստատեսության և ռադիոյի բնագավառի կանոնակարգման ծրագիրը, որի կատարողականը կազմել է 96.1% կամ 122.1 մլն դրամ՝ պայմանավորված աուդիտի անցկացման պայմանագրի չեղարկմամբ, ինչպես նաև արտակարգ իրավիճակի հետ կապված՝ ներքին գործուղումների չեղարկմամբ, աշխատավարձերի և հավելավճարների համար նախատեսված միջոցների տնտեսմամբ, ինչպես նաև որոշ ապրանքների ձեռքբերման ու ծառայությունների մատուցման դիմաց վճարումները հաջորդ եռամսյակ տեղափոխելու հանգամանքով: Արդյունքում արձանագրվել է նաև 2019 թվականի առաջին կիսամյակի համեմատ տվյալ ծրագրի ծախսերի 3.5% անկում։

*ՀՀ պետական եկամուտների կոմիտեի* պատասխանատվությամբ 2020 թվականի առաջին կիսամյակում կատարվել է «Հարկային և մաքսային ծառայություններ» ծրագիրը, որի գծով ծախսերը կազմել են ավելի քան 15.3 մլրդ դրամ կամ նախատեսվածի 89.3%‑ը: Շեղումը հիմնականում պայմանավորված է ՀՀ պետական եկամուտների կոմիտեի շենքային ապահովվածության ու տեխնիկական հագեցվածության բարելավման, ինչպես նաև «Հարկային և մաքսային ծառայություններ» միջոցառումների կատարողականով: Մասնավորապես՝ ՀՀ պետական եկամուտների կոմիտեի շենքային ապահովվածության բարելավման համար նոր շենքերի և շինությունների շինարարության, նախագծային աշխատանքների ձեռքբերման նպատակով օգտագործվել է ծրագրված միջոցների 32.4%‑ը՝ 473.8 մլն դրամ: Շեղումը պայմանավորված է կորոնավիրուսի համավարակի հետևանքով շինարարական աշխատանքների հետաձգմամբ: «Հարկային և մաքսային ծառայություններ» միջոցառման ծախսերը կազմել են ավելի քան 7.7 մլրդ դրամ կամ նախատեսվածի 93.2%‑ը, ինչը պայմանավորված է նրանով, որ ՀՀ-ում հայտարարված արտակարգ դրության հետևանքով որոշ ապրանքների և ծառայությունների ձեռքբերման մրցույթները կայացել են հաշվետու ժամանակահատվածի վերջում: ՀՀ պետական եկամուտների կոմիտեի տեխնիկական հագեցվածության բարելավման նպատակով օգտագործվել է նախատեսված միջոցների 53.7%‑ը՝ շուրջ 299.1 մլն դրամ, որը պայմանավորված է ՀՀ-ում հայտարարված արտակարգ դրության հետևանքով մատակարար կազմակերպության կողմից մատակարարված որոշ գույքի և սարքավորումների վճարահաշվարկային փաստաթղթերը չներկայացնելու հանգամանքով, ինչպես նաև նախատեսված համակարգիչների մեծ մասի ձեռքբերման հետաձգմամբ: Հաշվետու ժամանակահատվածում տվյալ ծրագրում ընգրկված՝ դրոշմապիտակների և ակցիզային դրոշմանիշերի ձեռքբերման միջոցառումների համար նախատեսված միջոցներն օգտագործվել են ամբողջությամբ՝ կազմելով համապատասխանաբար 4.8 մլրդ դրամ և 1.9 մլրդ դրամ: Նախորդ տարվա առաջին կիսամյակի համեմատ ՀՀ պետական եկամուտների կոմիտեի պատասխանատվությամբ իրականացվող ծախսերն աճել են 30.4%‑ով կամ շուրջ 3.6 մլրդ դրամով՝ հիմնականում պայմանավորված դրոշմապիտակների ձեռքբերման ու հարկային և մաքսային ծառայությունների (նախորդ տարվա համադրելի ցուցանիշի համեմատ) միջոցառումների ծախսերի աճով՝ համապատասխանաբար 57.4%ով կամ 1.7 մլրդ դրամով և 10.2%-ով կամ 714.3 մլն դրամով:

*ՀՀ ազգային անվտանգության ծառայության* պատասխանատվությամբ 2020 թվականի առաջին կիսամյակում կատարվել են ավելի քան 15 մլրդ դրամի ծախսեր՝ ապահովելով ծրագրված ցուցանիշի 92.7%-ը: Հատկացված միջոցներով իրականացվել են երկու ծրագրեր, որոնցում առկա են շեղումներ։

Հաշվետու ժամանակահատվածում 1.6 մլրդ դրամ է տրամադրվել *Պետական պահպանության ապահովման* ծրագրին՝ կազմելով ծրագրված ցուցանիշի 86.2%-ը: Շեղումը պայմանավորված է հիմնականում թափուր հաստիքների առկայությամբ և ապրանքների մատակարարման ժամանակացույցերի փոփոխությամբ։ Նախորդ տարվա նույն ժամանակահատվածի համեմատ նշված ծրագրի ծախսերն աճել են 4.7%-ով կամ 71.3 մլն դրամով:

Հաշվետու ժամանակահատվածում *Ազգային անվտանգության* ծրագրի իրականացման նպատակով պետական բյուջեից ծախսվել է 13.5 մլրդ դրամ` կազմելով ծրագրված ցուցանիշի 93.5%‑ը: Ծրագրում ընդգրկված են ութ միջոցառումներ, որում մեծ տեսակարար կշիռ ունեն «Հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպում» և «Պաշտպանության բնագավառի այլ ծախսեր» միջոցառումների ծախսերը, որոնք կազմել են համապատասխանաբար 9.7 մլրդ դրամ (նախատեսվածի 91.9%-ը) և 3.7 մրդ դրամ (նախատեսվածի 100%-ը): Ծրագրի ծախսերի շեղումը հիմնականում արձանագրվել է Հետախուզական, հակահետախուզական, ռազմական հակահետախուզության, հանցագործություն-ների դեմ պայքարի և պետական սահմանի պահպանության գործունեության կազմակերպման միջոցառման ծախսերում և պայմանավորված է ՀՀ-ում հայտարարված արտակարգ դրության հետևանքով արտերկրից ներմուծվող ապրանքների մատակարարումների ուշացմամբ, ինչպես նաև թափուր հաստիքների առկայության արդյունքում աշխատավարձի ֆոնդի տնտեսմամբ։ Նախորդ տարվա նույն ժամանակահատվածի համեմատ Ազգային անվտանգության ծրագրի ծախսերն աճել են 19.9%-ով կամ 2.2 մլրդ դրամով՝ հիմնականում պայմանավորված պաշտպանության բնագավառի այլ ծախսերի 109.9% (1.9 մլրդ դրամով) աճով:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 6 ծրագրեր, որոնց տրամադրվել է 28.1 մլրդ դրամ՝ կազմելով նախատեսվածի 90.4%-ը: Շեղումը հիմնականում պայմանավորված է Հասարակական անվտանգության ապահովման, Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության ու Ճանապարհային երթևեկության անվտանգության ապահովման ծրագրերի կատարողականով:

Առաջին կիսամյակում *Հասարակական անվտանգության ապահովման* ծրագրի շրջանակներում ծախսերը կազմել են 16.2 մլրդ դրամ կամ ծրագրված ցուցանիշի 91.8%-ը: Շեղումը հիմնականում պայմանավորված է պետական պահպանության ծառայություններ մատուցող ՀՀ ոստիկանության ստորաբաժանումների կարիքի բավարարման և հասարակական կարգի պահպանության, անվտանգության ապահովման ու հանցագործությունների դեմ պայքարի միջոցառումների կատարողականով, որոնց տրամադրվել է համապատասխանաբար 2.6 մլրդ դրամ և 11.7 մլրդ դրամ կամ առաջին կիսամյակում նախատեսված միջոցների 75.2%-ը և 96.1%-ը: Նշված կատարողականները հիմնականում պայմանավորված են ՀՀ-ում հայտարարված արտակարգ դրության հետևանքով պլանային գործուղումների ու ամենամյա արձակուրդների տեղափոխմամբ, ինչպես նաև պայմանագրային պարտավորությունների մի մասի դիմաց վճարումը հուլիս ամսին իրականացնելու հանգամանքով: 2019 թվականի առաջին կիսամյակի համեմատ Հասարակական անվտանգության ապահովման ծրագրի ծախսերը գրեթե չեն փոփոխվել:

*Անձնագրերի և վիզաների տրամադրման, բնակչության պետական ռեգիստրի միասնական համակարգի վարման* ծրագրի շրջանակներում օգտագործվել է 887.8 մլն դրամ, որը կազմել է ծրագրված ցուցանիշի 90.9%-ը: Միջոցներն ուղղվել են անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցմանը և ճամփորդական փաստաթղթերում կենսաչափական տեխնոլոգիաների ներդրմանը: Շեղումը պայմանավորված է որոշ վճարումներ հուլիս ամսին իրականացնելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը նվազել են 3.5%-ով կամ 32.4 մլն դրամով:

*Ոստիկանության աշխատողների և նրանց ընտանիքի անդամների առողջության պահպանման* ծրագրին հաշվետու ժամանակահատվածում տրամադրվել է 449.7 մլն դրամ, որը կազմել է նախատեսված միջոցների 93.2%-ը: Ծրագրի շրջանակներում 437.8 մլն դրամ տրամադրվել է առողջապահական ծառայություններին, 11.9 մլն դրամ՝ ոստիկանության բժշկական վարչության ծառայություններից օգտվելու իրավունք ունեցող բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրմանը, որոնք կատարվել են համապատասխանաբար 96.4%-ով և 42.4%-ով: Նշված առաջին միջոցառման կատարողականը պայմանավորված է որոշ վճարումներ հուլիս ամսին իրականացնելու հանգամանքով, երկրորդ միջոցառման կատարողականը՝ այն հանգամանքով, որ գնման գործընթացները և պայմանագրերի կնքումը հաշվետու ժամանակահատվածում ամբողջությամբ չեն իրականացվել: Նախորդ տարվա առաջին կիսամյակի համեմատ տվյալ ծրագրի գծով ծախսերն աճել են 5.4%-ով կամ 23.2 մլն դրամով՝ հիմնականում պայմանավորված առողջապահական ծառայությունների տրամադրման ծախսերի 3.7% աճով:

*Ոստիկանության կրթական ծառայությունների* ծրագրի շրջանակներում առաջին կիսամյակում օգտագործվել է 652.5 մլն դրամ, որը կազմել է նախատեսված ցուցանիշի 83.3%-ը: Նշված գումարից 383.6 մլն դրամն օգտագործվել է բարձրագույն մասնագիտական կրթության, 161.4 մլն դրամը՝ միջին մասնագիտական կրթության, 107.4 մլն դրամը՝ նախնական մասնագիտական կրթության ծառայությունների ֆինանսավորման նպատակով: Ծախսերի կատարողականը պայմանավորված է հունիս ամսվա ընթացքում մատուցված կրթական ծառայությունների դիմաց վճարումները հուլիս ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 6.1%-ով կամ 37.3 մլն դրամով::

*Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության* ծրագրին տրամադրվել է 4.1 մլրդ դրամ, որը կազմել է նախատեսված միջոցների 86.2%-ը՝ պայմանավորված պայմանագրային պարտավորությունների գծով որոշ վճարումներ հուլիս ամսին իրականացնելու, ինչպես նաև ՀՀ-ում հայտարարված արտակարգ դրության հետևանքով որոշ ծախսեր չիրականացնելու հանգամանքներով: 2019 թվականի համեմատ նշված ծախսերն էական փոփոխություն չեն կրել:

*Ճանապարհային երթևեկության անվտանգության ապահովման* նպատակով հաշվետու ժամանակահատվածում օգտագործվել է նախատեսված միջոցների 90.3%-ը՝ շուրջ 5.8 մլրդ դրամ: Նշված գումարից 5.7 մլրդ դրամն ուղղվել է ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման միջոցառմանը, որը կատարվել է 91.5%-ով, 87.1 մլն դրամը՝ տրանսպորտային միջոցների պետական հաշվառմանը, որը կատարվել է 99.1%-ով: Շեղումները հիմնականում պայմանավորված են տնտեսումներով, ինչպես նաև պայմանագրային պարտավորությունների գծով որոշ վճարումներ հուլիս ամսին իրականացնելու հանգամանքով: Նախորդ տարվա համեմատ ծրագրի ծախսերը նվազել են 1.7%-ով կամ 97.5 մլն դրամով՝ պայմանավորված ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման ծախսերի 2.8% նվազմամբ:

Ընդհանուր առմամբ, 2019 թվականի առաջին կիսամյակի համեմատ ՀՀ ոստիկանության ծախսերը նվազել են 0.5%-ով կամ 133.9 մլն դրամով՝ հիմնականում պայմանավորված Ճանապարհային երթևեկության անվտանգության ապահովման ծրագրի ծախսերի նվազմամբ:

*Հայաստանի հանրային հեռուստառադիոընկերության խորհրդին* Ռադիո և հեռուստահաղորդումների հեռարձակման ծրագրի շրջանակներում 2020 թվականի առաջին կիսամյակում ՀՀ պետական բյուջեից տրամադրվել է 3.4 մլրդ դրամ՝ ապահովելով ծրագրային ցուցանիշի 96.3%-ը: Շեղումը հիմնականում արձանագրվել է Հայաստանի հանրային հեռուստառադիոընկերության խորհրդին տրամադրված միջոցների գերակշիռ մասը կազմող հեռուստատեսային ծառայությունների գծով ծախսերում, որոնք կազմել են 2.8 մլրդ դրամ կամ նախատեսվածի 97.1%-ը, որը հիմնականում պայմանավորված է այն հանգամանքով, որ հունիս ամսվա ընթացքում մատուցված հեռուստատեսային ծառայությունների դիմաց վճարումն իրականացվել է հուլիսին: Բացի այդ, չի օգտագործվել միջազգային աուդիտի անցկացման համար նախատեսված 25.1 մլն դրամը՝ պայմանավորված կորոնավիրուսի համավարակով, քանի որ աուդիտ իրականացնող ընկերության աշխատակիցները պետք է ժամանեին Մեծ Բրիտանիայից: Հոգևոր-մշակութային հեռուստատեսային ծառայություններին հաշվետու ժամանակահատվածում տրամադրվել է 94.9 մլն դրամ կամ նախատեսված միջոցների 94.3%-ը՝ հիմնականում պայմանավորված այն հանգամանքով, որ հունիս ամսվա ընթացքում մատուցված հեռուստատեսային ծառայությունների դիմաց վճարումն իրականացվել է հուլիսին: Նախատեսված ծավալով օգտագործվել են ռադիո ծառայությունների համար նախատեսված միջոցները, որոնք կազմել են 440.1 մլն դրամ, և տեխնիկական վերազինման նպատակով ներդրումների համար նախատեսված միջոցները, որոնք կազմել են 50 մլն դրամ: Նախորդ տարվա համեմատ Հայաստանի հանրային հեռուստառադիոընկերության խորհրդի ծախսերը նվազել են 1.5%-ով կամ 52 մլն դրամով՝ հիմնականում պայմանավորված 2019 թվականի առաջին կիսամյակում «Շիրակի հանրային հեռուստառադիո» և «Հասարակական կարծիքի ուսումնասիրման կենտրոն» ՓԲԸ-ների լուծարման գործընթացի կազմակերպման հետ կապված անհրաժեշտ ծախսերով, որոնք կազմել են համապատասխանաբար 37.5 մլն դրամ և 14.9 մլն դրամ:

*ՀՀ հաշվեքննիչ պալատին* Հանրային ֆինանսների և սեփականության ոլորտում հաշվեքննության ծրագրի շրջանակներում հաշվետու ժամանակահատվածում ՀՀ պետական բյուջեից տրամադրվել է 373.1 մլն դրամ, որը կազմել է ծրագրված ցուցանիշի 80.7%-ը: 366 մլն դրամն ուղղվել է Հաշվեքննիչ պալատի գործունեության և հաշվեքննության իրականացման ծառայությունների միջոցառմանը, որի կատարողականը կազմել է 84.5%` հիմնականում պայմանավորված որոշ ծախսերի հետաձգմամբ: Հաշվեքննիչ պալատի տեխնիկական հագեցվածության բարելավման նպատակով տրամադրված միջոցներն օգտագործվել են 32%-ով` կազմելով 7.1 մլն դրամ: Ցածր կատարողականը պայմանավորված է ապրանքների մի մասի գծով գնման գործընթացն ավարտված չլինելու, և որոշ մրցույթներ չկայանալու հանգամանքներով: Հաշվեքննիչ պալատի պահուստային ֆոնդին հատկացված 6.6 մլն դրամն առաջին կիսամյակում չի օգտագործվել՝ պայմանավորված անհրաժեշտության բացակայությամբ: Նախորդ տարվա նույն ժամանակահատվածի համեմատ ՀՀ հաշվեքննիչ պալատի ծախսերը նվազել են 6.1%-ով կամ 24.3 մլն դրամով:

*Մարդու իրավունքների պաշտպանի աշխատակազմի* պատասխանատվությամբ 2020 թվականի առաջին կիսամյակում ՀՀ պետական բյուջեից կատարվել են 182.5 մլն դրամ ծախսեր՝ ապահովելով ծրագրված ցուցանիշի 76.3%-ը: Հատկացված միջոցներն ուղղվել են երկու ծրագրերի՝ Մարդու իրավունքների պաշտպանության և Մարդու իրավունքների պաշտպանի աշխատակազմի կողմից իրականացվող ծրագրերին աջակցության ֆինանսավորմանը: Նախորդ տարվա նույն ժամանակահատվածի համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծրագրերի գծով ծախսերն աճել են 4.1%‑ով կամ 7.2 մլն դրամով՝ պայմանավորված Մարդու իրավունքների պաշտպանության ծրագրի ծախսերի 7.2%-ով (11.9 մլն դրամով) աճով:

Մարդու իրավունքների պաշտպանության ծրագրի ծախսերը 2020 թվականի առաջին կիսամյակում կազմել են 176.6 մլն դրամ կամ ծրագրված ցուցանիշի 82.2%-ը: Նշված գումարից 175.1 մլն դրամ միջոցներն օգտագործվել են Մարդու իրավունքների և հիմնարար ազատությունների պաշտպանության ծառայությունների տրամադրման նպատակով, որը կատարվել է 82.1%-ով: Շեղումը հիմնականում պայմանավորված է պարգևատրման ֆոնդից երկրորդ եռամսյակում նախատեսված հատկացումները հուլիս ամսին վճարելու հանգամանքով, ինչպես նաև գնման ընթացակարգերով սահմանված պայմանագրերի կնքման և ապրանքների մատակարարման ժամկետներով: 1.5 մլն դրամ միջոցներն ուղղվել են ՀՀ մարդու իրավունքների պաշտպանի աշխատակազմի տեխնիկական հագեցվածության բարելավմանը՝ ապահովելով 87% կատարողական, որը պայմանավորված է գնման գործընթացի արդյունքում առաջացած տնտեսումներով: Նախորդ տարվա նույն ժամանակահատվածի համեմատ Մարդու իրավունքների պաշտպանության ծրագրի ծախսերն աճել են 7.2%-ով կամ 11.9 մլն դրամով՝ պայմանավորված Մարդու իրավունքների և հիմնարար ազատությունների պաշտպանության ծառայությունների տրամադրման ծախսերի 8% աճով:

Հաշվետու ժամանակահատվածում Մարդու իրավունքների պաշտպանի աշխատակազմի կողմից իրականացվող ծրագրերին տրամադրվել է շուրջ 5.9 մլն դրամ աջակցություն` կազմելով ծրագրված ցուցանիշի 24.1%-ը: Շեղումը հիմնականում պայմանավորված է նրանով, որ չեն օգտագործվել Մարդու և աշխատանքային իրավունքների պաշտպանության և խթանման բնագավառում Հայաստանի մարդու իրավունքների պաշտպանի աշխատակազմի ինստիտուցիոնալ կարողությունների ամրապնդմանն աջակցության համար նախատեսված 17.4 մլն դրամ միջոցները՝ հիմնականում պայմանավորված համավարակի հետևանքով միջոցառմամբ նախատեսված գործողությունների անորոշ ժամկետով հետաձգմամբ: Բացի այդ, 1 մլն դրամ է օգտագործվել Երեխաների իրավունքների ոտնահարման դեպքերին արձագանքելու համար Մարդու իրավունքների պաշտպանի աշխատակազմի կարողությունների զարգացման միջոցառման շրջանակներում՝ կազմելով ծրագրված ցուցանիշի 54%-ը: Ցածր կատարողականը պայմանավորված է ՀՀ-ում հայտարարված արտակարգ դրության հետևանքով նախատեսված արտահերթ զեկույցի ներկայացման միջոցառումը չեղարկելու հանգամանքով: Հայաստանի կանխարգելման ազգային մեխանիզմի վերաբերյալ ՄԱԿ-ի խոշտանգումների կանխարգելման ենթակոմիտեի առաջարկությունների իրականացման և ՄԱԿ-ի խոշտանգումների կանխարգելման կոմիտեի առաջարկությունների իրականացման հարցում պետության աջակցության նպատակով օգտագործվել է շուրջ 4.5 մլն դրամ՝ ապահովելով 98.6% կատարողական, որը պայմանավորված է խնայողություններով: Նախորդ տարվա առաջին կիսամյակի համեմատ նշված ծրագրի ծախսերը նվազել են 44.1%-ով կամ 4.6 մլն դրամով՝ հիմնականում պայմանավորված սպառողների իրավունքների պաշտպանության ոլորտում` Մարդու իրավունքների պաշտպանի աշխատակազմի վարչական կարողությունների զարգացման միջոցառման համար 2019 թվականի առաջին կիսամյակում կատարված ծախսերով:

*ՀՀ միջուկային անվտանգության կարգավորման կոմիտեին* հատկացված միջոցներով 2020 թվականի առաջին կիսամյակի ընթացքում իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը կազմել է 84.8% կամ 109.6 մլն դրամ՝ հիմնականում պայմանավորված խնայողություններով: *Նախորդ* տարվա նույն ժամանակահատվածի համեմատ ծրագրի ծախսերն աճել են 1.3%-ով։

*ՀՀ քննչական կոմիտեի* կողմից իրականացված «ՀՀ քննչական ծառայություններ» ծրագրի շրջանակներում 2020 թվականի առաջին կիսամյակում կատարվել են ավելի քան 2.8 մլրդ դրամ ծախսեր՝ կազմելով ծրագրային ցուցանիշի 89.6%-ը: Շեղումը հիմնականում պայմանավորված է տվյալ ծախսերի հիմնական մասը կազմող՝ քրեական գործերով վարույթի իրականացման ծախսերի կատարողականով, որը կազմել է 90.7% կամ 2.8 մլրդ դրամ: Շեղումը պայմանավորված է այն հանգամանքով, որ միջոցառման շրջանակներում որոշ ապրանքների մատակարարման և ծառայությունների մատուցման դիմաց վճարման համար անհրաժեշտ փաստաթղթերը կազմակերպությունների կողմից ներկայացվել են հունիսի վերջին, ուստի վճարումները տեղափոխվել են երրորդ եռամսյակ, բացի այդ COVID-19-ով պայմանավորված ներքին գործուղումների քանակը կրճատվել է, իսկ որոշ ապրանքների մատակարարման պայմանագրերի ժամկետները երկարաձգվել են: Նախորդ տարվա նույն ժամանակահատվածի համեմատ ծրագրի գծով արձանագրվել է ծախսերի 7.9%-ով նվազում՝ հիմնականում պայմանավորված քրեական գործերով վարույթի իրականացման ծախսերի 4% նվազմամբ, ինչպես նաև այն հանգամանքով, որ 2020 թվականի պետական բյուջեով փորձաքննությունների ծառայությունների տրամադրմանը միջոցներ չեն հատկացվել։

*ՀՀ քաղաքաշինության կոմիտեի* պատասխանատվությամբ 2020 թվականի առաջին կիսամյակում կատարվել է Քաղաքաշինության և ճարտարապետության բնագավառում պետական քաղաքականության իրականացման և կանոնակարգման ծրագիրը, որի գծով ծախսերը կազմել են 236.3 մլն դրամ կամ ծրագրված ցուցանիշի 71.2%‑ը: Շեղումը հիմնականում պայմանավորված է կոմիտեի ծախսերում մեծ տեսակարար կշիռ ունեցող երկու միջոցառումների կատարողականով: Մասնավորապես՝ չի օգտագործվել միկրոռեգիոնալ մակարդակի համակցված տարածական պլանավորման փաստաթղթերի մշակման համար հատկացված 67.6 մլն դրամը, քանի որ հանրապետության 8 մարզերի համայնքների համակցված տարածական պլանավորման աշխատանքների նախագծային փաստաթղթերը ներկայացվել են ՀՀ շրջակա միջավայրի վրա ազդեցության փորձաքննության։ Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծախսերը կազմել են 233.6 մլն դրամ կամ ծրագրված ցուցանիշի 90%-ը` հիմնականում պայմանավորված արտակարգ իրավիճակի պայմաններում ՀՀ քաղաքաշինության կոմիտեի շենքի նորոգման աշխատանքների երկարաձգմամբ: Նախորդ տարվա նույն ժամանակահատվածի համեմատ տվյալ ծրագրի գծով ծախսերը նվազել են 3.3%-ով (8.1 մլն դրամով)՝ հիմնականում պայմանավորված Քաղաքաշինության կոմիտեի կարողությունների զարգացման և տեխնիկական հագեցվածության ապահովման ծախսերի նվազմամբ 58.6%-ով (3.8 մլն դրամով): Նախորդ տարվա առաջին կիսամյակի համեմատ ՀՀ քաղաքաշինության կոմիտեի պատասխանատվությամբ իրականացված ծախսերը նվազել են 2.7 մլրդ դրամով՝ հիմնականում պայմանավորված այն հանգամանքով, որ 2020 թվականին ՀՀ քաղաքաշինության կոմիտեի արտաբյուջետային միջոցների հաշվին իրականացվող «Բնակարանային շենքային համալիրից պետական ծառայողներին մատչելի բնակարաններով ապահովում» ծրագրի միջոցները չեն ներառվել պետական բյուջեում՝ հաշվի առնելով այն փաստը, որ կառավարությունը չի մասնակցում տվյալ գործարքներին գնորդի կամ վաճառողի կարգավիճակով, ուստի որոշում է կայացվել նշված միջոցների շրջանառությունը կազմակերպել պետական բյուջեի ենթահաշվից դուրս գործող գանձապետական ավանդային հաշվով:

*Կոռուպցիայի կանխարգելման հանձնաժողովի* պատասխանատվությամբ 2020 թվականի առաջին կիսամյակում ՀՀ պետական բյուջեի միջոցներով կատարվել են շուրջ 44.7 մլն դրամ ծախսեր՝ կազմելով ծրագրված ցուցանիշի 47%-ը: Հատկացված միջոցներն ուղղվել են Կոռուպցիայի կանխարգելման համակարգի զարգացման ապահովման ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 49.4%-ով: Ցածր կատարողականը հիմնականում պայմանավորված է հանձնաժողովի՝ ձևավորման փուլում գտնվելու հանգամանքով, որի հետ կապված՝ հաստիքներն ամբողջությամբ չեն համալրվել, և հանձնաժողովին հատկացված վարչական շենքը շահագործման չի հանձնվել։ Կոռուպցիայի դեմ պայքարին առնչվող հարցերով կրթական և հանրային իրազեկվածության բարձրացմանն ուղղված ծրագրերի մշակման և միջոցառումների իրականացման աշխատանքների համար նախատեսված 4.6 մլն դրամ միջոցները չեն օգտագործվել՝ պայմանավորված հայտարարագրերի նոր ձևանմուշների հաստատման, ինչպես նաև էլեկտրոնային համակարգի վերակառուցման հետաձգմամբ, որի արդյունքում 2019 թվականի տարեկան հայտարարագրերի ներկայացման ժամկետը երկարաձգվել է: Նախորդ տարվա նույն ժամանակահատվածի համեմատ ծրագրի ծախսերն աճել են 15.2%‑ով կամ 5.9 մլն դրամով:

*ՀՀ պետական վերահսկողական ծառայությանը* ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման նպատակով 2020 թվականի առաջին կիսամյակում տրամադրվել է ավելի քան 223.8 մլն դրամ, որը կազմել է ծրագրված ցուցանիշի 84.6%-ը: Շեղումը հիմնականում պայմանավորված է թափուր հաստիքների առկայությամբ, որոշ հոդվածների գծով գնման կարիքի բացակայության հետևանքով մրցույթները չհայտարարելու, ինչպես նաև գնման պայմանագրերի վճարման ժամանակացույցերը երկարաձգելու հանգամանքներով: Նախորդ տարվա նույն ժամանակահատվածի համեմատ ՀՀ պետական վերահսկողական ծառայության պատասխանատվությամբ իրականացվող ծախսերն աճել են 15.3%‑ով կամ 29.7 մլն դրամով:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2020 թվականի առաջին կիսամյակի ընթացքում ՀՀ պետական բյուջեից ընդհանուր առմամբ տրամադրվել է շուրջ 2.4 մլրդ դրամ, որը կազմել է ծրագրված ցուցանիշի 88.6%-ը: Շեղումը ծառայությունների մատուցման մասով, որոնց ուղղվել է նախատեսված միջոցների 89%-ը կամ 2.3 մլրդ դրամ, հիմնականում պայմանավորված է թափուր հաստիքների առկայությամբ և շարունակական ծախսերի տնտեսմամբ: Մարզպետարանների տեխնիկական հագեցվածության ապահովման միջոցառման ծախսերը կազմել են 23.2 մլն դրամ կամ նախատեսված ցուցանիշի 62%-ը` պայմանավորված արտակարգ դրության պայմաններում պայմանագրերի կնքման գործընթացի երկարաձգմամբ, ինչպես նաև խնայողություններով: Արտասահմանյան պատվիրակությունների ընդունելությունների համար նախատեսված 5.4 մլն դրամն ամբողջությամբ օգտագործվել է:

Հատկացումներն ըստ մարզերի բաշխվել են հետևյալ կերպ.

* Արագածոտնի մարզպետարանին՝ 207.5 մլն դրամ կամ ծրագրված ցուցանիշի 84.8%-ը,
* Արարատի մարզպետարանին՝ 234.4 մլն դրամ կամ ծրագրված ցուցանիշի 93.3%-ը,
* Արմավիրի մարզպետարանին՝ 232.1 մլն դրամ կամ ծրագրված ցուցանիշի 90.8%-ը,
* Գեղարքունիքի մարզպետարանին՝ 318.7 մլն դրամ կամ ծրագրված ցուցանիշի 92.7%-ը,
* Լոռու մարզպետարանին՝ 257.7 մլն դրամ կամ ծրագրված ցուցանիշի 93.4%-ը,
* Կոտայքի մարզպետարանին՝ 241.3 մլն դրամ կամ ծրագրված ցուցանիշի 92.2%-ը,
* Շիրակի մարզպետարանին՝ 260.7 մլն դրամ կամ ծրագրված ցուցանիշի 87.1%-ը,
* Սյունիքի մարզպետարանին՝ 216 մլն դրամ կամ ծրագրված ցուցանիշի 81.3%-ը,
* Վայոց ձորի մարզպետարանին՝ 176.2 մլն դրամ կամ ծրագրված ցուցանիշի 84.4%-ը,
* Տավուշի մարզպետարանին՝ 213.8 մլն դրամ կամ ծրագրված ցուցանիշի 83.9%-ը:

Նախորդ տարվա առաջին կիսամյակի համեմատ մարզերում տարածքային պետական կառավարման ծրագրի ծախսերն ընդհանուր առմամբ նվազել են 0.5%-ով կամ 11.1 մլն դրամով:

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2020 թվականի պետական բյուջեի կատարումն ապահովող միջոցառումների մասին» ՀՀ կառավարության 2019 թվականի դեկտեմբերի 26-ի N 1919-Ն որոշմամբ նախատեսվել էին ընդհանուր առմամբ 2.5 մլրդ դրամի միջոցներ, որոնք սահմանված կարգով հատկացվել են ՀՀ 2020 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: Նշված 2.5 մլրդ դրամից վերոհիշյալ սկզբունքով կատարված վերաբաշխումներից հետո մնացել են 521.3 մլն դրամի միջոցներ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված 2.2 մլրդ դրամից չի վերաբաշխվել 492.4 մլն դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված 275 մլն դրամից՝ 9.9 մլն դրամը, «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրին հատկացված 28 մլն դրամից՝ 19.1 մլն դրամը:

# ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ 2020 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

ՀՀ կառավարության կողմից սահմանված եռամսյակային համամասնություններով 2020 թվականի առաջին կիսամյակի պետական բյուջեի պակասուրդը սահմանվել էր 56.6 մլրդ դրամ, որը հաշվետու ժամանակահատվածի ընթացքում ավելացվել է շուրջ 136.9 մլրդ դրամով, որից 127.1 մլրդ դրամը պայմանավորված է կորոնավիրուսի համավարակի հետևանքները մեղմելու անհրաժեշտությամբ: 2020 թվականի առաջին կիսամյակում ՀՀ պետական բյուջեն կատարվել է 48.9 մլրդ դրամ պակասուրդով՝ ծրագրված 193.5 մլրդ դրամ պակասուրդի և նախորդ տարվա նույն ժամանակահատվածի 121.9 մլրդ դրամ հավելուրդի դիմաց: Բյուջեի ծրագրվածից ցածր պակասուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 101.6 մլրդ դրամով՝ պայմանավորված նաև ԱՄՀ-ից բյուջետային աջակցության վարկի ստացմամբ, 108.6 մլրդ դրամ օգտագործում նախատեսելու պարագայում: Հաշվետու ժամանակահատվածում ֆինանսավորման ներքին աղբյուրները կազմել են -8.7 մլրդ դրամ, արտաքին աղբյուրները՝ 57.6 մլրդ դրամ՝ առաջին կիսամյակում ծրագրված համապատասխանաբար 121.8 մլրդ դրամի և 71.7 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է 96.2 մլրդ դրամով՝ 55%-ով գերազանցելով առաջին կիսամյակի ծրագիրը: Մասնավորապես, գանձապետական պարտատոմսերի տեղաբաշխումից բյուջեի զուտ մուտքը կազմել է կիսամյակային ծրագրի 154.5%-ը` 96.7 մլրդ դրամ։ Ծրագրային ցուցանիշի գերակատարումը պայմանավորված է եղել նախատեսվածի համեմատ ավելի մեծ ծավալով տեղաբաշխումների իրականացմամբ՝ ելնելով կորոնավիրուսի համավարակի հետևանքով բյուջեի եկամուտների նվազման պայմաններում լրացուցիչ ֆինանսավորման կարիքից: 2020 թվականի առաջին կիսամյակի ընթացքում ընդհանուր առմամբ տեղաբաշխվել են 180,794.00 մլն դրամի պարտատոմսեր, և տեղաբաշխումից ստացված մուտքը կազմել է 180,940.78 մլն դրամ, իսկ պարտատոմսերի մարմանը/հետգնմանն ուղղվել է 88,214.22 մլն դրամ:

2020 թվականի առաջին կիսամյակի ընթացքում տեղաբաշխվել են 835.08 մլն դրամի խնայողական արժեկտրոնային պարտատոմսեր, որոնցից մուտքը կազմել է 865.86 մլն դրամ:

Կատարված գործառնությունների արդյունքում 2020 թվականի հունիսի 30-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.99% (2019թ. նույն ժամանակահատվածում` 11.94%): Եկամտաբերության նվազումը պայմանավորված է եղել 2019 թվականին պետական գանձապետական պարտատոմսերի առաջնային տեղաբաշխումների միջին կշռված եկամտաբերության նվազմամբ, որի միտումը շարունակվել է 2020 թվականի հաշվետու ժամանակաշրջանի ընթացքում, ինչպես նաև ավելի բարձր արժեկտրոնային եկամտաբերությամբ պարտատոմսերի մարմամբ (մարվել են պետական գանձապետական միջնաժամկետ արժեկտրոնային պարտատոմսեր 3 տարի մարման ժամկետով՝ 8.0% և 5 տարի մարման ժամկետով՝ 10.0% արժեկտրոնային եկամտաբերություններով):
* մինչև մարումը մնացած միջին ժամկետայնությունը` 4,111 օր (2019թ. նույն ժամանակահատվածում՝ 3,627 օր).
* մարման բեռի բաշխվածությունը մինչև 2050 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 772.84 մլրդ դրամ (2019թ. նույն ժամանակահատվածում ՝ 610.05 մլրդ դրամ), որի 4.5%-ը (34.77 մլրդ դրամը) կազմել են կարճաժամկետ պարտատոմսերը, 27.9%-ը (215.47 մլրդ դրամը)՝ միջնաժամկետ պարտատոմսերը, 66.8%-ը (516.48 մլրդ դրամը)՝ երկարաժամկետ պարտատոմսերը և 0.8%-ը (6.12 մլրդ դրամը)՝ խնայողական պարտատոմսերը:

2020 թվականի հունիսի 30-ի դրությամբ շրջանառության մեջ գտնվող գանձապետական պարտատոմսերի 99.6%-ը (769.59 մլրդ դրամ) ձեռք է բերվել ռեզիդենտների կողմից, 0.4%-ը (3.25 մլրդ դրամ)` ոչ ռեզիդենտների կողմից:

485.4 մլն դրամ տրամադրվել է մուրհակների մարմանը` առաջին կիսամյակում նախատեսված 486.3 մլն դրամի դիմաց՝ պայմանավորված նրանով, որ առաջին կիսամյակում մարման ենթակա մուրհակներից թվով չորս մուրհակների վճարման հայտեր մուրհակատերերի կողմից չեն ներկայացվել:

Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑104.9 մլրդ դրամ` հաշվետու ժամանակահատվածում ծրագրված 59.7 մլրդ դրամի դիմաց: Մասնավորապես՝ ծրագրով նախատեսվել է 53.6 մլրդ դրամ վարկերի տրամադրում ՀՀ ռեզիդենտներին, որից առաջին կիսամյակի ընթացքում տրամադրվել է ավելի քան 16.8 մլրդ դրամը, այդ թվում՝ 14.3 մլրդ դրամը (նախատեսվածի 99.6%-ը)` Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում կորոնավիրուսի (COVID-19) տնտեսական հետևանքների չեզոքացման միջոցառումների վարկավորմանը: Միջոցառման շրջանակներում վարկեր են տրամադրվել 672 ՓՄՁ սուբյեկտների՝ նախատեսված 381-ի փոխարեն, որը պայմանավորված է հայտերի քանակով։ Հաշվետու ժամանակահատվածի համար ծրագրված 1.8 մլրդ դրամի դիմաց 733.2 մլն դրամ վարկեր են տրամադրվել Հյուսիս-հարավ ճանապարհային միջանցքի ներդրումային ծրագրի շրջանակներում «Կորսան Կորվիամ Կոնստրուկսիոն» ԲԸ նկատմամբ դրամական պահանջներ ունեցող իրավաբանական անձանց և անհատ ձեռնարկատերերին՝ վերջիններիս աջակցելու նպատակով, որոնք հանդիսացել են ծրագրի ենթակապալառու և 2018 թվականի վերջից ի վեր չէին վճարվել կատարված աշխատանքների դիմաց, ինչը հանգեցրել է նշված կազմակերպությունների ծանր ֆինանսական վիճակին։ Ակնկալվում է, որ Կառավարության աջակցությունը կապահովի առողջ բիզնես մթնոլորտ ձեռնարկատերերի համար: Շեղումը պայմանավորված է վարկերի տրամադրման ընթացակարգի ժամանակատարությամբ։

600.2 մլն դրամ (ծրագրված ցուցանիշի 100.8%-ը) տրամադրվել է Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում: Շեղման պատճառը արտարժույթի փոխարժեքի տարբերությունն է։

1.2 մլրդ դրամ է տրամադրվել Էլեկտրաէներգետիկ համակարգի զարգացման ծրագրի շրջանակներում, որից 131.8 մլն դրամ տրամադրվել է «Բարձրավոլտ էլեկտրացանցեր» ՓԲԸ‑ին՝ Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի և վերջինիս լրացուցիչ ֆինանսավորման ծրագրի շրջանակներում` նախատեսված 3.3 մլրդ դրամի դիմաց: Ցածր ցուցանիշը պայմանավորված է մի շարք պատճառներով: Մասնավորապես՝ աշխատանքները ծրագրի գլխավոր կապալառուի կողմից պայմանագրով նախատեսված ժամկետում չեն ավարտվել, բացի այդ, ենթակայանի սարքերի ծրագրակազմերի արդիականացման աշխատանքները պետք է կատարվեին գլխավոր կապալառու չինական «Xian Electric Engineering Co. Ltd» ընկերության մասնագետների կողմից, որոնք COVID-19‑ի բռնկումով պայմանավորված՝ չեն ժամանել Հայաստան։ Հիմնականում վերոնշյալ պատճառներով է պայմանավորված նաև «Աշնակ» և «Արարատ» ենթակայանների վերակառուցման ծրագրի շրջանակներում վարկավորման ցածր մակարդակը, որը նախատեսված 3 մլրդ դրամի փոխարեն կազմել է 61.7 մլն դրամ:

Էներգետիկայի ոլորտի ֆինանսական առողջացման ծրագրի շրջանակներում «Երևան ՋԷԿ» և «Հայկական ԱԷԿ» ՓԲԸ-ներին տրամադրվել են 54.7 մլն դրամ ենթավարկեր՝ նախատեսված 190.4 մլն դրամի դիմաց։ Մնացած գումարը մասհանված է, սակայն վճարումը կիրականացվի 3-րդ եռամսյակում՝ «Գազպրոմ Արմենիա» ՓԲԸ Երևանի ԳԳՄ-ից ռուսական բնական գազ ձեռք բերելուց հետո:

Ասիական զարգացման բանկի աջակցությամբ իրականացվող 220 կՎ «Ագարակ-2» և «Շինուհայր» ենթակայանների վերակառուցման ծրագրի շրջանակներում նախատեսված 1.4 մլրդ դրամի փոխարեն 80 մլն դրամ ենթավարկ է տրամադրվել «Բարձրավոլտ էլեկտրացանցեր» ՓԲԸ‑ին, քանի որ կապալառուի կողմից չեն կատարվել պայմանագրային պարտավորությունները, ինչի արդյունքում պայմանագիրը պատվիրատուի կողմից միակողմանի կարգով լուծվել է, և ենթակայանների վերակառուցման աշխատանքներն ավարտին հասցնելու նպատակով ներկայումս ընթանում են բանակցություններ ԱԶԲ-ի հետ:

Հաշվետու ժամանակահատվածում 426.2 մլն դրամ վարկ է տրամադրվել «Էլեկտրաէներգետի-կական համակարգի օպերատոր» ՓԲԸ‑ին Ասիական զարգացման բանկի աջակցությամբ իրականացվող կարգավարման կառավարման ավտոմատացված համակարգի (SCADA) ընդլայնման ծրագրի շրջանակներում՝ նախատեսված 724.2 մլն դրամի դիմաց։ Կատարողականը պայմանավորված է SCADA համակարգի փորձարկումների դրական արդյունքի բացակայությամբ, COVID-19 համավարակով, երկրների կողմից հայտարարված թռիչքների սահմանափակմամբ և մինչ օրս շարունակվող արտակարգ դրությամբ, որը հնարավորություն չի տվել կազմակերպել արտասահմանյան փորձագետների այցը Հայաստան, որի պատճառով Կարգավարական կառավարման ու տվյալների հավաքագրման/Էներգիայի կառավարման համակարգի (ԿԿՈՒՏՀ/ԷԿՀ) շահագործման հանձնման հետ կապված որոշ կարգաբերման աշխատանքներ հնարավոր չի եղել ավարտին հասցնել: Հաշվետու ժամանակահատվածում չի տրամադրվել Գերմանիայի զարգացման վարկերի բանկի (KFW) աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների վարկային ծրագրի շրջանակներում «Բարձրավոլտ էլեկտրացանցեր» ՓԲԸ-ին նախատեսված 133.4 մլն դրամ ենթավարկը, ինչը պայմանավորված է հաշիվ-ապրանքագրի ուշ ներկայացմամբ։ ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման ծրագրի շրջանակներում «Հայկական ԱԷԿ» ՓԲԸ-ին նախատեսված 7.1 մլրդ դրամ ենթավարկի դիմաց տրամադրվել է 447.4 մլն դրամ, որն ուղղվել է 2019 թվականի 4-րդ եռամսյակում կատարված աշխատանքների համար հաշվարկված հարկերի վճարմանը, որոնց հաշիվ-ապրանքագրերը ներկայացվել են 2020 թվականի մարտին: Ծրագրի շրջանակներում կնքված վարկային համաձայնագրի ժամկետն ավարտվել է 2019 թվականի դեկտեմբերի 31-ին և չի երկարաձգվել՝ պայմանավորված ՌԴ ֆինանսների նախարարության կողմից ներկայացված՝ ժամկետի 2 տարով երկարաձգման արձանագրության պայմաններով, որոնք չեն բավարարել հայկական կողմին: Ուստի որոշվել է ծրագիրն արտաքին վարկի ներգրավմամբ շարունակելու փոխարեն ավարտին հասցնել ներքին պարտքի ներգրավման և որպես ենթավարկ ՀԱԷԿ-ին տրամադրելու ճանապարհով: Այդ նպատակով ՀՀ կառավարության 11.06.2020թ. թիվ 953-Ն որոշմամբ «Հայկական ԱԷԿ» ՓԲԸ-ին հատկացվել է 18.7 մլրդ դրամի չափով բյուջետային վարկ, որը տրամադրվել է հուլիսին։

Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում նախատեսված 1.2 մլրդ դրամը չի տրամադրվել, քանի որ շինարարական կազմակերպության ընտրության համար հայտարարված մրցութային հայտերի գնահատման գործընթացը չի ավարտվել:

Չի տրամադրվել նաև Քաղաքային զարգացման ծրագրի շրջանակներում հաշվետու ժամանակահատվածում նախատեսված 883.7 մլն դրամը։ Նշված գումարից 532.7 մլն դրամը նախատեսված էր Վերակառուցման և զարգացման եվրոպական բանկի աջակցությամբ իրականացվող Երևանի քաղաքային լուսավորության ծրագրի կատարման ապահովման միջոցառման գծով, որը չի տրամադրվել՝ վերջնական նախագծի պատրաստման հետաձգմամբ և աշխատանքների ուշ մեկնարկով պայմանավորված: 351 մլն դրամը նախատեսված էր Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագրի շրջանակներում, որը չի տրամադրվել՝ պայմանավորված հորատանցման աշխատանքների դադարեցմամբ՝ կապված պայթեցումից առաջացած ցնցումներից Ֆիրդուսի թաղամասի խարխուլ սեփական տների բնակիչների բողոքների հետ:

Նախկինում պետական բյուջեից ռեզիդենտներին տրամադրված վարկերից 2020 թվականի առաջին կիսամյակում վերադարձվել է 12.1 մլրդ դրամ՝ 24.5%‑ով գերազանցելով ծրագրված ցուցանիշը: Ծրագրի գերազանցումը հիմնականում պայմանավորված է այլ վարկառուներից 1.4 մլրդ դրամ վարկերի վերադարձով, որոնք չէին պլանավորվել վճարումները ռիսկային գնահատելու արդյունքում, ինչպես նաև «Հայկական ատոմակայան» ՓԲԸ-ին տրամադրված վարկի վերադարձի ցուցանիշով, որը նախատեսված 3.8 մլրդ դրամի փոխարեն կազմել է 4.6 մլրդ դրամ՝ կապված վարկի՝ նախատեսվածից ավել չափով մասհանման հետ։ Վերադարձված միջոցներից շուրջ 2 մլրդ դրամը վճարվել է «Երևանի Ջերմաէլեկտրակենտրոն» ՓԲԸ-ի կողմից, որը 2.3%-ով գեազանցել է ծրագրված ցուցանիշը՝ պայմանավորված փոխարժեքի փոփոխությամբ: Շուրջ 1.8 մլրդ դրամ (100%‑ով) վերադարձվել է ՀՀ կենտրոնական բանկի կողմից՝ Տնտեսության կայունացման վարկավորման ծրագրի շրջանակներում տրամադրված վարկերի գծով:

1.4 մլրդ դրամ են կազմել բաժնետոմսերի և կապիտալում այլ մասնակցության իրացումից մուտքերը, որոնք ՀՀ պետական բյուջե են մուտքագրվել «Գրանատուս Վենչուր Ֆոնդ I» ՓԲԸ-ի կողմից ընկերության կանոնադրական կապիտալում պետությանը պատկանող A դասի 1412 հատ արտոնյալ բաժնետոմսերի մարման արդյունքում։

Տնտեսական երկարաժամկետ զարգացմանն ուղղված առաջին միջոցառման շրջանակներում 2020 թվականի առաջին կիսամյակում նախատեսված 5 մլրդ դրամի բաժնետոմսերի և կապիտալում այլ մասնակցության ձեռքբերումը չի իրականացվել՝ պայմանավորված նրանով, որ «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի փայերի ձեռքբերման նպատակով կնքվող պայմանագիրը ներկայումս գտնվում է մշակման փուլում։

Հաշվետու ժամանակահատվածում կայունացման դեպոզիտային հաշվից նախատեսված 31.3 մլրդ դրամից օգտագործվել է 12.6 մլրդ դրամը, որն ուղղվել է որպես միջպետական վարկ Արցախի Հանրապետության պետական բյուջեի վրա կորոնավիրուսի բացասական ազդեցության մեղմման և կորոնավիրուսի տնտեսական հետևանքների չեզոքացման նպատակով։ Մնացած գումարը, «Հայկական ատոմային էլեկտրակայան» ՓԲԸ-ին նախատեսված բյուջետային վարկն է, որը, ինչպես նշվել է, տրամադրվել է հուլիսին։ Կայունացման դեպոզիտային հաշիվն առաջին կիսամյակում համալրվել է նախատեսված 31.3 մլրդ դրամի չափով:

Հաշվետու ժամանակահատվածում ՀՀ պետական բյուջեի արտաքին ֆինանսավորումը կազմել է 57.6 մլրդ դրամ՝ ապահովելով ծրագրված ցուցանիշի 80.4%-ը: Արտաքին աղբյուրներում ծրագրված 117.1 մլրդ դրամի դիմաց 109.6 մլրդ դրամ են կազմել փոխառու զուտ միջոցները: Մասնավորապես՝ արտաքին վարկատուների կողմից տրամադրվել են 157.8 մլրդ դրամ վարկային միջոցներ, որոնք կազմել են կիսամյակային ծրագրի 93.4%-ը: Նշված գումարից շուրջ 135.6 մլրդ դրամը ստացվել է Արժույթի Միջազգային Հիմնադրամից որպես ուղղակի բյուջետային աջակցություն՝ նպատակ ունենալով ապահովել նոր կորոնավիրուսային համավարակի տարածմամբ առաջ եկող հետևանքների մեղմմանն ուղղված սոցիալ-տնտեսական միջոցառումների ֆինանսավորումը: Նշենք, որ ԱՄՀ-ի վարկը ստացվել է տարեկան ճշտված ծրագրով նախատեսված ամբողջ ծավալով՝ առաջին կիսամյակի ճշտված ծրագրով սահմանված 90 մլրդ դրամի փոխարեն: Շուրջ 22.3 մլրդ դրամ ստացվել է նպատակային վարկային ծրագրերի շրջանակներում՝ կազմելով կիսամյակային ճշտված ծրագրի 28.2%-ը, որից 14 մլրդ դրամը տրամադրվել է միջազգային կազմակերպությունների, 8.2 մլրդ դրամը` օտարերկրյա պետությունների կողմից: Մասնավորապես՝ Ճանապարհային ցանցի բարելավման ծրագրի շրջանակներում ստացվել է 5.3 մլրդ դրամ` նախատեսված 19.2 մլրդ դրամի դիմաց, Էլեկտրաէներգետիկ համակարգի զարգացման ծրագրի շրջանակներում ստացվել է շուրջ 4.3 մլրդ դրամ` նախատեսված 13.8 մլրդ դրամի դիմաց, Քաղաքային զարգացման ծրագրի շրջանակներում ստացվել է 1.9 մլրդ դրամ` նախատեսված 7.4 մլրդ դրամի դիմաց, Ոռոգման համակարգի առողջացման ծրագրի շրջանակներում ստացվել է 4.8 մլրդ դրամ` նախատեսված շուրջ 7 մլրդ դրամի դիմաց: 3.4 մլրդ դրամ է ստացվել Գերմանիայից՝ Հիդրոէլեկտրակայանների Որոտան կասկադի վերականգնման ծրագրի շրջանակներում, որը բյուջեով նախատեսված չէր: Որոշ ծրագրերի շրջանակներում միջոցներ չեն ստացվել, մասնավորապես՝ Ջրամատակարարման և ջրահեռացման բարելավման ու ՀՀ պաշտպանության ապահովման ծրագրերի շրջանակներում նախատեսված համապատասխանաբար 6 մլրդ դրամը և 6.5 մլրդ դրամը։

2020 թվականի առաջին կիսամյակում արտաքին վարկերի մարմանն ուղղվել է շուրջ 48.2 մլրդ դրամ՝ կազմելով կիսամյակային ծրագրի 92.7%-ը, որից 32 մլրդ դրամն ուղղվել է միջազգային կազմակերպությունների, 15.8 մլրդ դրամը` օտարերկրյա պետությունների և 406.5 մլն դրամը` օտարերկրյա առևտրային բանկերի նկատմամբ պարտավորությունների մարմանը: Տարբերությունը հիմնականում պայմանավորված է 2019 թվականին ու 2020 թվականի առաջին կիսամյակի ընթացքում արտաքին վարկերի գծով ստացումների պլանի էական թերակատարմամբ ըստ առանձին վարկային ծրագրերի՝ պայմանավորված դրանց կատարման աստիճանով: Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումներն աճել են 31.6%-ով կամ 11.6 մլրդ դրամով, որը հիմնականում պայմանավորված է եղել մի շարք վարկերի գծով արտոնյալ ժամկետների ավարտով և հերթական մարման ենթակա գումարի (մասնաբաժնի) ավելացմամբ: Միաժամանակ, վճարումների ծավալի աճը որոշակի չափով զսպվել է արտարժութային վճարումների փոխարկումների համար կիրառվող ԱՄՆ դոլար / ՀՀ դրամ փոխարժեքի նվազման հաշվին (2019թ.` 486.55, իսկ 2020թ.` 476.46):

Մայր գումարի մարումների կառուցվածքում օտարերկրյա պետությունների կողմից տրամադրված վարկերի մարումների մասնաբաժինը կազմել է 32.7%, միջազգային կազմակերպությունների կողմից տրամադրված վարկերի մարումների մասնաբաժինը՝ 66.4%, իսկ 0.8%-ն առևտրային բանկերի կողմից տրամադրված վարկերի մարումների մասնաբաժինն է:

Կատարված մարումների շուրջ 89.0%-ը բաժին է ընկնում թվով 6 վարկատուների՝ Զարգացման Միջազգային Ընկերակցությանը (29.6%), Ռուսաստանի Դաշնությանը (18.2%), Ասիական Զարգացման Բանկին (14.4%), Արժույթի Միջազգային Հիմնադրամին (14.0%), Գերմանիային (7.8%), Ճապոնիային (5.1%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 11.0%, ֆիքսված տոկոսադրույքով վարկերի գծով վճարումների տեսակարար կշիռը՝ 89.0%:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑52 մլրդ դրամ՝ 14.6%-ով գերազանցելով կիսամյակային ծրագրով նախատեսված ցուցանիշը, որը պայմանավորված է արտաքին աղբյուրներից ստացված վարկային և դրամաշնորհային միջոցների մնացորդի՝ ծրագրով չնախատեսված 6.6 մլրդ դրամով ավելացմամբ: Կիսամյակի համար նախատեսված ողջ ծավալով կամ շուրջ 45.1 մլրդ դրամ վարկեր են հատկացվել Արցախի Հանրապետությանը: Մասնավորապես, 37.6 մլրդ դրամը տրամադրվել է որպես միջպետական վարկ, որից 5.1 մլրդ դրամը՝ Արցախի Հանրապետության պետական բյուջեի վրա կորոնավիրուսի բացասական ազդեցության մեղմման նպատակով: 7.5 մլրդ դրամ է հատկացվել COVID-19-ի տնտեսական հետևանքների չեզոքացման նպատակով: Կիսամյակային ծրագրի ողջ ծավալով է կատարվել նաև Վրաստանի կողմից ՀՀ նկատմամբ ունեցած վարկային պարտավորությունների մարումը, որը կազմել է 383.8 մլն դրամ, և բաժնետոմսերի ու կապիտալում այլ մասնակցության ձեռքբերումը, որը կազմել է 727 մլն դրամ:

2020 թվականի հունիսի 30-ի դրությամբ ՀՀ պետական պարտքը կազմել է 3,723.9 մլրդ դրամ (7,718.8 մլն ԱՄՆ դոլար): ՀՀ դրամով և ԱՄՆ դոլարով արտահայտված ՀՀ պետական պարտքի ցուցանիշներն աճել են անհամաչափորեն` համապատասխանաբար 12.7%-ով և 11.5%-ով: Դա պայմանավորված է եղել 2019 թվականի և 2020 թվականի առաջին կիսամյակների վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 1.12%-ով՝ 477.11-ից աճելով մինչև 482.44: ՀՀ պետական պարտքում 3,494.7 մլրդ դրամը (7,243.8 մլն ԱՄՆ դոլարը) կազմել է ՀՀ կառավարության պարտքը, 229.2 մլրդ դրամը (475.0 մլն ԱՄՆ դոլարը)՝ ՀՀ ԿԲ պարտքը:

2020 թվականի հունիսի 30-ի դրությամբ ՀՀ պետական պարտքը նախորդ տարվա նույն ժամանակահատվածի համեմատ աճել է 420.2 մլրդ դրամով (794.6 մլն ԱՄՆ դոլարով): Դա պայմանավորված է եղել կառավարության պարտքի աճով, որն աճել է 14.5%-ով, իսկ ՀՀ կենտրոնական բանկի արտաքին պարտքը նվազել է 8.6%-ով։

2020 թվականի հունիսի 30-ի դրությամբ ՀՀ արտաքին պետական պարտքը նախորդ տարվա նույն ժամանակահատվածի համեմատ աճել է 510.9 մլն ԱՄՆ դոլարով (9.3%-ով) և դրա տեսակարար կշիռը ՀՀ պետական պարտքի կառուցվածքում նվազել է՝ 79.0%-ից հասնելով 77.5%-ի: Ընդ որում, ՀՀ կառավարության պարտքն աճել է 561.1 մլն ԱՄՆ դոլարով, իսկ ՀՀ կենտրոնական բանկի արտաքին պարտքը նվազել է 50.2 մլն ԱՄՆ դոլարով:

Արտաքին պարտքի հիմնական մասը` 2,656.6 մլրդ դրամը (5,506.6 մլն ԱՄՆ դոլարը) ՀՀ կառավարության պարտավորություններն են, 229.2 մլրդ դրամը (475 մլն ԱՄՆ դոլարը)` ՀՀ կենտրոնական բանկի վարկային պարտավորությունները: Մասնավորապես, կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 2,188.5 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 3.2 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 461.1 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 3.8 մլրդ դրամ:

2020 թվականի հունիսի 30-ի դրությամբ ներքին պետական պարտքն անվանական արժեքով կազմել է 838.1 մլրդ դրամ (1,737.2 մլն ԱՄՆ դոլար), այդ թվում`

* ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 769.6 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 68.5 մլրդ դրամ:

Նախորդ տարվա նույն ժամանակահատվածի համեմատ 2020 թվականի հունիսի 30-ի դրությամբ շրջանառության մեջ գտնվող արտարժութային պետական պարտատոմսերի ծավալն աճել է 97.585 մլն ԱՄՆ դոլարով՝ կազմելով 1,097.657 մլն ԱՄՆ դոլար, որից 97.657 մլն ԱՄՆ դոլարը կազմել են 2020 թվականին մարման ենթակա 6% արժեկտրոնային եկամտաբերությամբ արտարժութային պետական պարտատոմսերը, 500 մլն ԱՄՆ դոլարը` 2025 թվականին մարման ենթակա 7.15% արժեկտրոնային եկամտաբերությամբ արտարժութային պետական պարտատոմսերը, 500 մլն ԱՄՆ դոլարը` 2029 թվականին մարման ենթակա 3.95% արժեկտրոնային եկամտաբերությամբ արտարժութային պետական պարտատոմսերը:

1. Աղբյուրը՝ ՀՀ ՎԿ, ՀՀ ՖՆ հաշվարկներ [↑](#footnote-ref-2)
2. ## Պետական բյուջեից կատարված կապիտալ ծախսերն աճել են, մինչդեռ պետական բյուջեի միջոցների հաշվին իրականացված շինարարության ծավալները՝ նվազել: Այս տարբերությունը պայմանավորված է շինարարության կատարման և պետական բյուջեից ֆինանսավորման ժամկետների տարբերությամբ։ Մասնավորապես, կնքված պայմանագրերի համաձայն պետական բյուջեից տրամադրվում են կանխավճարներ, որից հետո իրականացվում են աշխատանքները։ Իսկ դրանից հետո ամեն ամսվա աշխատանքի կատարողականի ներկայացումից հետո միայն տեղի է ունենում գումարի փոխանցում։

   [↑](#footnote-ref-3)
3. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-4)
4. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառում են նաև վիճակագրական շեղումները: [↑](#footnote-ref-5)
5. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-6)
6. Աղբյուրը՝ ՀՀ ՖՆ հաշվարկներ ՀՀ ՎԿ տվյալների հիման վրա [↑](#footnote-ref-7)
7. Ներկայացված է արտաքին առևտրի վիճակագրությունն ըստ բեռնամաքսային հայտարարագրերի (ներմուծում՝ ՍԻՖ գներով): [↑](#footnote-ref-8)
8. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-9)
9. Աղբյուրը՝ ՀՀ ՎԿ և ՀՀ ՖՆ հաշվարկներ: [↑](#footnote-ref-10)
10. Աղբյուրը՝ ՀՀ ՎԿ և ՀՀ ՖՆ հաշվարկներ: [↑](#footnote-ref-11)
11. Ապրանքների լայն տնտեսական դասակարգմամբ (BEC) 2020 թվականի պաշտոնական տվյալները կհրապարակվեն գալիք տարվա վերջին, ուստի այս հատվածում ներկայացված են ՀՀ ՖՆ գնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-12)
12. Ընթացիկ տարվա առաջին կիսամյակի ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով, «Ապրանքների առևտուրն ըստ վճարային հաշվեկշռի հիմքի» հոդված): 2020 թվականի առաջին կիսամյակի ցուցանիշը նախնական գնահատական է:

    Աղբյուրը` ՀՀ վիճակագրական կոմիտե, «ՀՀ վճարային հաշվեկշիռ-6» տվյալների բազա և ՀՀ ՖՆ գնահատականներ: [↑](#footnote-ref-13)
13. Վիճակագրական ցուցանիշների աղբյուրը՝ ՀՀ ԿԲ [↑](#footnote-ref-14)
14. Աղբյուրը՝ ՀՀ ՖՆ հաշվարկներ ՀՀ ԿԲ տվյալների հիման վրա, տե՛ս <https://www.cba.am/Storage/AM/downloads/stat_data_arm/2-Money%20Base.xls>, <https://www.cba.am/Storage/AM/downloads/stat_data_arm/3-Broad%20Money.xls>։ [↑](#footnote-ref-15)
15. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-16)
16. Աղբյուրը՝ ՀՀ ՖՆ հաշվարկներ ՀՀ ԿԲ տվյալների հիման վրա, տե՛ս <https://www.cba.am/Storage/AM/downloads/stat_data_arm/5-Deposits%20by%20sectors.xls>,

    <https://www.cba.am/Storage/AM/downloads/stat_data_arm/6-loans%20by%20sectors.xls>։ [↑](#footnote-ref-17)
17. Աղբյուրը՝ ՀՀ ՖՆ [↑](#footnote-ref-18)
18. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով, ինչի արդյունքում 2020թ. առաջին կիսամյակի հարկային եկամուտների աճը նվազել է: [↑](#footnote-ref-19)
19. 2019 թվականի առաջին կիսամյակի ցուցանիշների հետ համեմատությունները կատարվել են՝ հաշվի առնելով Կառավարության կառուցվածքային փոփոխությունները և դրանց արդյունքում պետական մարմինների միջև բյուջեի ծրագրերի և միջոցառումների վերաբաշխումները, ինչպես նաև պետական հիմնարկների արտաբյուջետային հաշիվների հիմնական մասի փակման արդյունքում նախկինում արտաբյուջետային միջոցների հաշվին իրականացվող ծախսերը բյուջեի այլ ծրագրերում ներառելու հանգամանքը: [↑](#footnote-ref-20)
20. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-21)